
Skiriu Guy Santa Lucia 


Dalla sua pace la mia dipende, 
guell che a lei piace vita mi rende, 
guel che le incresce morte mi da. 

Sella sospira, sospiro anch'io, 
ė mia guellira, guell pianto ė mio 
e non ho bene sella non T'ha. 


Mano ramybė jos rankose: 
kas miela jai, man suteikia gyvybės, 
jos skausmas man lemia mirtį. 
Jei liūdi ji, liūdžiu ir aš, 
jos pyktis, liūdesys yra mani 
ir aš nesidžiaugiu, jei nesidžiaugia ji. 


Mozartas, Don Žuanas 


Pirmas skyrius 


Namų ramybė įsigalėjo. Viešpataujanti La Skalos dievaitė Flavija 
Petreli stovėjo prišilusioje virtuvėje ir kapojo svogūnus. Priešais ją 
atskiromis krūvelėmis sudėti pūpsojo slyviniai pomidorai, plonytė- 
mis riekutėmis supjaustytos dvi česnako skiltelės ir du dručkiai bak- 
lažanai. Ji stovėjo prie marmurinio baro stalviršio ir palinkusi virš 
daržovių dainavo pripildydama virtuvę auksinių savo soprano tonų. 
Kartkartėmis sulenktu riešu nubraukdavo tamsių plaukų sruogą, bet 
vos užkišdavo ją už ausies, toji išsilaisvindavo ir vėl nudrykdavo per 
skruostą. 

Kitame erdvaus kambario, užėmusio keturioliktojo amžiaus Ve- 
necijos palazzo viršutinio aukšto didžiąją dalį, gale jo savininkė ir 
Flavijos mylimoji Breta Linč tysojo ant rusvos sofos, basomis pėdo- 
mis įsirėmusi į vieną porankį, o galvą pasidėjusi ant kito, ir sekė Pu- 
ritonų, kurių muzika griaudėjo - velniop tuos kaimynus - iš dviejų 
aukštų kolonėlių, stovinčių ant raudonmedžio paaukštinimų, parti- 
tūrą. Muzika tvindyte užtvindė kambarį, o dainuojanti Elvyra rengė- 
si išprotėti - antrąjį kartą. Siaubas, kambaryje dainavo dvi Elvyros: 
vieną Flavija įrašė Londone prieš penkis mėnesius, ir toji dabar dai- 
navo iš kolonėlių; kitu balsu dainavo svogūnus kapojanti moteris. 

"Tobulą unisoną su įrašytu savo pačios balsu Flavija kartkartėmis 
pertraukdavo klausdama: „Oi, ir kas galėjo sakyti, kad mano regis- 
tras vidurinis?“ arba „Argi si bemolį smuikai čia turėtų griežti?“ Po 
kiekvieno pertrūkio balsas vėl grįždavo prie muzikos, o rankos - 
prie svogūnų. Jai iš kairės ant silpnos ugnies kaito didžiulė keptuvė, 
alyvuogių aliejaus tvenkinėlis laukė pirmųjų daržovių. 

Keturiais aukštais žemiau suskambo durų skambutis. 

- Ašįleisiu, - pasakė Breta, dėdama atverstą partitūrą ant grindų 

lapais žemyn ir stodamasi. - Tikriausiai Jehovos liudytojai. Jie ateina 
sekmadieniais. 

Nesiliaudama dainuoti Flavija linktelėjo, atbula ranka nubraukė 
tamsių plaukų sruogą nuo veido ir vėl visą savo dėmesį sutelkė į svo- 
gūnus bei Elvyros kliedesį. 

Basa, šią sausio pabaigos popietę besimėgaudama šiluma aparta- 
mente, Breta nupėdino medinėmis grindimis į prieškambarį, pakėlė 
ragelį, kabėjusį prie laukujų buto durų ir paklausė: 

- Chi ė? Kas ten? 

Vyro balsas itališkai atsakė: 

— Mes iš muziejaus. Su dokumentais nuo daktaro Semendzato. 

Keista, kad Dožų rūmų muziejaus direktorius siunčia dokumen- 
tus, o juo labiau sekmadienį, tačiau greičiausiai jis sunerimo gavęs iš 
Kinijos Bretos siųstą laišką - nors pirmiau tą savaitę taip neatrodė 
- ir norėjo kažką išsiaiškinti iki susitikimo, kurį nenoromis paskyrė 
antradienio ryte. 

— Gal galėtumėte užnešti juos į viršų. Paskutinis aukštas. 

Breta padėjo ragelį ir paspaudusi mygtuką atidarė duris keturiais 
aukštais žemiau, paskui priėjo prie durų ir per raudančius smuikus 
šūktelėjo Flavijai: 

- Kažkas iš muziejaus. Su dokumentais. 

Flavija linktelėjo, paėmė pirmąjį baklažaną ir perpjovė jį pusiau, 
paskui neišsimušdama iš takto grįžo prie rimto užsiėmimo krausty- 
tis iš proto dėl meilės. 

Breta nuėjo prie laukujų durų, sustojusi pasilenkė ir atvertė kili- 
mėlio kampą, paskui atidarė buto duris. Iš apačios artėjo žingsniai, ir 
pasirodę du vyrai stabtelėjo priešpaskutinėje laiptų aikštelėje. 

- Beliko šešiolika, - pasakė Breta jiems kviečiamai šypsodamasi, 
paskui staiga pajutusi vidun traukiantį ledinį laiptinės orą vieną basą 
pėdą pridengė kita. 

Jie stovėjo ant laiptų apačioje ir žvelgė viršun į praviras duris. 
Vienas turėjo didelį abakos popieriaus voką. Jie stabtelėjo prieš kop- 


6 


dami paskutinį laiptų maršą, ir Breta vėl nusišypsojusi šūktelėjo pa- 
drąsinimą: 

- Forza. Nagi. 

Pirmasis, žemaūgis blondinas, atsakydamas nusišypsojo ir ėmė 
kilti paskutinėmis pakopomis. Jo bendras, aukštesnis ir tamsesnio 
gymio, giliai įkvėpė ir žengė įkandin. Kai pirmasis prisiartino prie 
durų, sustojo ir palaukė, kol priartėjo ir kitas. 

- Daktarė Lynk? - paklausė blondinas itališkai tardamas pavardę. 

— Taip, - atsakiusi ji žingtelėjo nuo durų leisdama jiems įeiti. 

Abudu įeidami į butą mandagiai sumurmėjo Permesso. Pirmasis 
labai trumpai nukirptais šviesiais plaukais ir patraukliomis tamsio- 
mis akimis kilstelėjo voką. 

- Štai dokumentai, daktare, - paduodamas juos tarė: - Daktaras 
Semendzatas prašė, kad nedelsdama juos peržiūrėtumėte. 

Labai maloniai, labai mandagiai. Aukštesnysis šyptelėjo ir nusi- 
suko šonan, jo dėmesį patraukė durų kairėje kabėjęs veidrodis. 

Palenkusi galvą ji ėmė atidarinėti voką, užklijuotą raudonu laku. 
Šviesiaplaukis žengė arčiau nelyginant norėtų paimti iš jos voką ir 
padėti atidaryti, tačiau ūmiai prasmuko pro ją ir niršiu kietu gniauž- 
tu iš už nugaros sugriebė už abiejų rankų. 

Vokas iškrito, atšoko nuo jos basos pėdos ir nusileido tarp jos ir 
kito vyro. Šis paspyrė jį koja šalin tarsi saugodamasis jo turinio. Tuo 
tarpu anas dar stipriau suspaudė jai rankas. Aukštasis dėl savo dide- 
lio ūgio palenkęs galvą tyliai ir labai dusliai pasakė: 

— Tu nenori eiti susitikti su daktaru Semendzatu. 

Prieš išsigąsdama ji supyko ir pirmąkart prakalbo: 

- Paleiskit. Ir nešdinkitės. 

Smarkiai pasimuistė stengdamasi ištrūkti iš vyro gniaužtų, tačiau 
šis dar kiečiau sugniaužė spausdamas rankas prie šonų. 

Už nugaros sklido muzika, ir namuose aidėjo dvigubas Flavijos 
balsas. Ji taip tobulai dainavo pasažą, kad niekas nebūtų pasakęs, jog 
tai du, o ne vienas balsas, apdainuojantis skausmą, meilę ir netektį. 

Breta suko veidą muzikos link, bet paskui sąmoningomis valios pa- 
stangomis susitvardė ir atsigręžusi į vyrą priešais paklausė: 

— Kas jūs? Ko jums reikia? 

Jo balsas kaip ir veidas pasikeitė, abu tapo bjaurūs. 

- Neklausinėk, kale. 

Ji vėl pabandė išsilaisvinti, tačiau nepajėgė. Perkėlusi svorį ant 
vienos kojos, kita spyrė atgal, tačiau ją laikęs vyras nė nepajuto jos 
baso kulno smūgio. 

Už nugaros ji išgirdo ją laikiusio vyro žodžius: 

— Gerai. Užbaik. 

Gręžė galvą į jį pasižiūrėti, kai pajuto pirmąjį smūgį tiesiai į pilvo 
vidurį. Umus, sprogstamas skausmas bloškė ją į priekį tokia jėga, 
kad ji kone ištrūko iš laikiusio vyro gniaužtų, tačiau trūktelėjęs jis vėl 
pastatė ją stačią. Stovėjęs priešais vėl smogė ir šį kartą pataikė po kai- 
re krūtimi, o jos atsakas buvo toks pats - kūnas nevalingai pasidavė 
į priekį saugodamasis siaubingo skausmo. 

Tada greitai, taip greitai, kad ji pametė skaičių, kiek kartų, jis 
daužė kumščiu jos kūną, vis taikydamas į krūtis ir šonkaulius. 

Už jos Flavijos balsai jau dainavo apie išsvajotą palaimingą ateitį, 
nes netrukus ji taps Arturo sužadėtine, o tada jis smogė į galvą. De- 
šinėje ausyje suspengė, ir paskui muziką ji girdėjo tik kairiąja. 

Suvokė tik vieną dalyką: negalėjo nė cyptelėti. Negalėjo rėkti, 
šaukti, aimanuoti. Trykšdami džiaugsmu už nugaros susiliejo sopra- 
nai, o jos lūpa plyšo po vyro kumščiu. 

Tas, kur už nugaros, paleido jos dešinę ranką. Nebebuvo reikalo 
laikyti, tačiau viena plaštaka vis dar gniaužė jai ranką, laikydamas, 
kad nesusmuktų, ir atsuko ją veidu į save. 

— Neik į susitikimą su daktaru Semendzatu, - vėl pasakė labai 
tyliai ir mandagiai. 

Tačiau ji jau buvo kažkur toli, daugiau nebesiklausė, ką jis sako, 
vargiai suvokė muziką ir skausmą, ir neaiškią baimę, kad šie vyrai 
gali ją nužudyti. 


Galva nusviro, ir ji tematė jų pėdas. Pajuto, kaip staiga prišoko 
aukštesnysis, juto šilumą ant kojų ir veido. Nebevaldė kūno ir užuo- 
dė aitrų savo pačios šlapimo tvaiką. Jautė kraujo skonį, matė, kaip jis 
laša ant žemės ir tykšta ant jų batų. Kybojo tarp jų galvodama, kad 
negali nė cyptelėti, ir tetroško, kad leistų jai susmukti, susiriesti į ka- 
muoliuką ir numalšinti visame kūne tvinksintį skausmą. O kol visa 
tai vyko, dvigubas Flavijos Petreli balsas užliejo namus džiaugsmo 
garsais, gožiančiais choro ir tenoro, mielo jos mylimojo, balsus. 

Didžiausiomis pastangomis, kokių niekada gyvenime nebuvo 
dėjusi, Breta pakėlė galvą ir pažvelgė į akis aukštajam, kuris dabar 
stovėjo tiesiai priešais. Jis nusišypsojo tokia intymia šypsena, kaip 
šypsotųsi tik mylimasis. Iš lėto ištiesęs ranką suėmė kairiąją krūtį, 
švelniai suspaudė ir sušnabždėjo: 

- Nori dar, cara, brangioji? Su vyru geriau. 

Jos reakcija buvo visiškai nevalinga. Kumštis pataikė jam į veidą 
ir nuslydo nepadaręs jokios žalos, tačiau ūmus judesys išvadavo ją iš 
to kito gniaužtų. Ji atsitrenkė į sieną ir tarsi ne sava nugara pajuto, 
kokia ji tvirta. 

Atrodė, kad grimzta, juto, kaip kliūdamas už grublėtos mūro sie- 
nos verčiasi viršun megztinis. Lėtai lėtai, nelyginant sulėtintų kadrų 
filme, ji slydo per plytas, o šiurkštus paviršius braižė traukos jėgos 
stumiamo kūno odą. 

Paskui viskas susipainiojo. Ji girdėjo Flavijos balsą, dainuojantį 
cabaletta, bet paskui išgirdo kitą Flavijos balsą, nedainuojantį, kly- 
kiantį iš įtūžio „Kas jūs? Ką čia darot?“ 

„Nesiliauk dainuoti, Flavija“, - stengėsi ištarti, bet negalėjo pri- 
siminti, kaip tą pasakyti. Susmuko ant grindų, galva atsidūrė kone 
svetainės tarpduryje, kur iš kito kambario sklindančioje šviesoje pa- 
matė pačios Flavijos apybraižas, išgirdo tą patį didingos kartu su ja 
įsiveržusios muzikos motyvą ir išvydo didžiulį virtuvinį peilį Flavi- 
jos rankoje. 

— Ne, Flavija, - sušnabždėjo, bet niekas jos neišgirdo. 

Flavija atsidūrė erdvėje, skyrusioje ją nuo dviejų vyrų. Ne mažiau 
nustebę už ją, šie net nespėjo sureaguoti, ir peilis brūkštelėjo per pa- 
keltą mažesniojo dilbį. Jis sustaugė iš skausmo ir prisitraukęs ranką 
prie savęs kita prisidengė žaizdą. Kraujas plūdo per švarko audinį. 

Dar vienas sulėtintas kadras. Aukštasis vyras šoko prie vis dar 
atvirų durų. Flavija atkišusi peilį ties savo klubu žengė du žingsnius 
artyn. Sužeistasis spyrė jai kaire koja ir pataikė į pakinklį. Ji krito, bet 
parklupo ant kelių, peilį tebelaikė atkištą prie savęs. 

Kad ir koks susitarimas sužaibavo tarp vyrų, tai įvyko tylomis, 
bet tą pačią akimirką abudu metėsi prie durų. Aukštasis ilgokai stab- 
telėjo sugriebti vokui, bet klūpanti Flavija užsimojo peiliu į jo ranką 
ir jis atšoko palikęs voką ant grindų. Flavija atsistojo ir nubėgo keletą 
laiptelių jiems pavymui, tačiau sustojo, grįžo į butą ir spyriu užtren- 
kė paskui save duris. 

Suklupo prie gulinčios aukštielninkos moters. 

- Breta, Breta, - kalbino žvelgdama į ją žemyn. 

Apatinė veido dalis buvo apkrešėjusi kraujais, tekančiais iš no- 
sies, lūpos ir iš prakirstos kaktos žaizdos kairėje pusėje. Ji gulėjo 
vieną kelį sulenkusi po savimi, iki smakro užsiraitojusiu megztiniu, 
plikomis krūtimis. 

— Breta, - vėl pratarė Flavija ir akimirkai patikėjo, kad visiškai 
nejudanti moteris nebegyva. Tuojau pat nuvijo šią mintį šalin ir už- 
dėjo pirštus ant Bretos kaklo ties gerkle. 

Lėtai, tarsi gilios žiemos ryto aušra, atsimerkė viena akis, paskui 
kita, tačiau dėl brankos teatsivėrė pusiau. 

— Stai bene? Kaip jautiesi? - paklausė Flavija. 

Vienintelis atsakymas, kurį išgirdo, buvo tyli dejonė. Tačiau tai 
buvo atsakymas. 

- Pakviesiu pagalbos. Nurimk, cara. Jie greitai bus čia. 

Nubėgo į kitą kambarį ir siekė telefono. Iš pradžių nesuprato, kas 
sukliudė pakelti ragelį, bet tada pamatė kruviną peilį ir ant rankenos 
savo ranką pabalusiais krumpliais. Metė jį ant grindų ir čiupo ragelį. 

Sustingusiais pirštais subaksnojo 113. Po dešimties signalų atsiliepė 
moters balsas ir paklausė, ko ji nori. 

- Nelaimingas atsitikimas. Man reikia greitosios. Į Kanaredžą. 

Nuobodžiaujantis balsas paklausė tikslaus adreso. 

— Kanaredžas 6134. 

— Apgailestauju, sinjora. Sekmadieniais turime tik vieną greitąją. 
Turiu įrašyti jūsų pavardę į sąrašą. 

Flavijos balsas paaštrėjo. 

- Čia sužeista moteris. Kažkas mėgino ją nužudyti. Jai reikia į 
ligoninę. 

Balsas perėjo prie besibaigiančios kantrybės tonacijos. 

- Paaiškinau jums, sinjora. Mes turime tik vieną greitąją, ir yra 
du iškvietimai, kurie atėjo pirmiau. Kai tik ji bus laisva, nusiųsime 
jums, - nesulaukęs Flavijos atsakymo moters balsas paklausė: - Sin- 
jora, ar jūs dar ten? Jei pakartosite man savo adresą, įrašysiu jūsų 
pavardę į sąrašą. Sinjora? Sinjora? 

Atsakydama į Flavijos tylėjimą moteris kitame laido gale nutrau- 
kė pokalbį palikusi Flaviją su rageliu rankoje, nors šiai labiau būtų 
patikę tebelaikyti peilį. 

Drebančia ranka Flavija padėjo ragelį ir grįžo į prieškambarį. 
Breta tebebuvo ten pat, tik kažkaip įstengė pasisukti ant šono ir gu- 
lėjo ramiai, vieną ranką pasidėjusi ant krūtinės ir dejuodama. 

Flavija priklaupė greta. 

- Breta, turiu pakviesti gydytoją. 

Flavija išgirdo duslų murmesį, ir Bretos ranka lėtai pakilo prie 
jos rankos. Pirštais vos prilietė Flavijos ranką ir nukrito ant grindų. 

— Šalta, - tepasakė. 

Flavija atsistojo ir nuėjo į miegamąjį. Nutraukė apklotus nuo lo- 
vos ir atitempusi į fojė apklostė nejudantį pavidalą ant grindų. Atida- 
rė buto duris prieš tai nepagalvojusi dirstelėti pro akutę, ar nesugrįžo 
tiedu vyrai. Palikusi praviras duris nubėgo du laiptų maršus žemyn 
ir garsiai padaužė į apatinio buto duris. 

Po kelių akimirkų duris atidarė pusamžis vyras, aukštas ir plikte- 
lėjęs, vienoje rankoje jis laikė cigaretę, kitoje knygą. 

— Luka, - duso Flavija valdydamasi, kad nepravirktų, nes viskas 
tęsėsi ir tęsėsi, o jos mylimajai taip niekas ir nepadėjo. - Breta su- 
žeista. Jai reikia gydytojo, - ūmiai jos balsas užlūžo ir ji sukūkčiojo. 
- Prašau, Luka, prašau, atveskite gydytoją, - nustvėrė jam už rankos 
daugiau kalbėti nebepajėgdama. 

Be žodžių jis atsitraukė į buto gilumą ir čiupo nuo staliuko prie 
durų raktus. Numetė knygą ant grindų, užtrenkė paskui save duris ir 
nubėgo laiptais žemyn Flavijai daugiau nespėjus nieko pasakyti. 

Flavija kopdama kas dvi pakopas grįžo į apartamentą. Pažvel- 
gusi žemyn pamatė po Bretos veidu besitvenkiančią kraujo balutę, 
paviršiuje plūduriavo jos plaukų sruoga. Prieš keletą metų ji skaitė 
ar jai kažkas pasakojo, kad šoko ištiktiems žmonėms negalima leis- 
ti užmigti, kad jiems pavojinga miegoti. Todėl ji vėl atsiklaupė prie 
draugės ir pašaukė ją vardu. Dabar viena akis jau buvo visai užtinusi, 
tačiau kviečiama vardu amerikietė vos vos pramerkė kitą ir pažvelgė 
į Flaviją niekaip neparodydama, kad ją atpažino. 

- Luka išėjo. Gydytojas bus čia netrukus. 

Atrodė, kad palengva žvilgsnis nuplaukė, paskui vėl grįžo ir pa- 
žvelgė į ją. Flavija pasilenkė žemiau. Nubraukė Bretos plaukus nuo 
veido ir ant pirštų pajuto kraują. 

- Viskas bus gerai. Jie ateis netrukus, ir tu pasveiksi. Viskas bus 
gerai, mieloji. Nesijaudink. 

Akis užsimerkė, atsimerkė, kažkur nuplaukė, paskui vėl susifo- 
kusavo. 

- Skauda, - sušnabždėjo ji. 

- Viskas gerai, Breta. Viskas bus gerai. 

- Skauda. 

Flavija klūpojo prie draugės, žvelgė į vieną akį, norėjo, kad ji liktų 
atmerkta ir neplaukiotų, ir murmėjo tai, ko paskui niekada neprisi- 
minė sakiusi. Po kiek laiko ėmė verkti, bet to nesuvokė. 

Pamatė Bretos ranką, pusiau apklotą, suėmė ją ir laikė švelniai, 
tarsi ji būtų padaryta iš tų pačių pūkų kaip apklotai. 

- Viskas bus gerai, Breta. 

Staiga apačioje ji išgirdo žingsnius ir pakeltus balsus. Akimirką 
jai pasirodė, kad ten galėjo būti tiedu vyrai, sugrįžę užbaigti to, ko 
buvo atėję. Atsistojo ir nuėjo prie durų vildamasi laiku jas uždaryti, 
bet dirstelėjusi pamatė Lukos veidą, o už jo vyriškį baltu švarku ne- 
šiną juodu lagaminėliu rankoje. 

- Ačiū Dievui, - pasakė ji ir nustebo supratusi, kad tą ir norėjo 
pasakyti. Jai už nugaros nutilo muzika. Elvyra galiausiai susiėjo su 
savo Arturu, ir opera pasibaigė. 


Antras skyrius 


Pasitraukusi nuo durų Flavija leido abiem vyrams įeiti vidun. 

- Kas čia? Kas atsitiko? - paklausė Luka pažvelgęs į krūvą ap- 
klotų ant grindų ir į tai, kas buvo jais apklostyta. - Dio mio, Dieve 
mano, - pratarė nejučia ir lenkėsi prie Bretos, bet Flavija ištiesusi 
ranką jį sustabdė ir pastūmusi šalin paliko vietos prie gulinčios mo- 
ters prieiti gydytojui. 

Šis pasilenkė prie jos, ištiesė ranką apčiuopti pulso ant kaklo. 
Apčiuopęs jį, lėtą, bet stiprų, atidengė apklotus pasižiūrėti, ar labai 
sunkiai ji sužeista. Megztinis buvo susimetęs po kaklu į krauju ruo- 
žuotą mazgą, atidengęs šonkaulius ir liemenį. Oda buvo raudona ir 
vietomis nubrozdinta, pradedanti mėlynuoti ir juoduoti. 

- Sinjora, ar girdite mane? - paklausė gydytojas. 

Breta sumykė; kalbėti buvo per sunku. 

- Sinjora, pajudinsiu jus. Tik truputį, pasižiūrėsiu, kas nutiko. 

Jis mostelėjo prie kito nejudančios moters šono atsiklaupusiai 
Flavijai. 

— Palaikykite už pečių. Man reikia ištiesti jos kojas. 

Pasilenkė į priekį ir paėmęs kairę koją už blauzdos ištiesė, pas- 
kui tą patį padarė su dešine. Pamažu pavertė ant nugaros, o Flavija 
nuleido jos pečius ant grindų. Visa tai sukėlė Bretai naują skausmo 
bangą, ir ji sudejavo. 

Atsigręžęs į Flaviją gydytojas pasakė: 

- Duokite man žirkles. 

Flavija klusniai nuėjo į virtuvę ir iš didelės gėlėtos keraminės 
puodynės ant spintelės paėmė žirkles. Ten stabtelėjusi pajuto karštį, 
sklindantį nuo ant kaitvietės tebestovinčios keptuvės su alyvuogių 
aliejumi, šnypščiančiu ir tykštančiu tiesiai į ją. Išjungė liepsną ir grei- 
tai grįžo pas gydytoją. 

Šis paėmė žirkles ir perkirpęs kruviną megztinį nustūmė jį nuo 
kūno. Ją daužęs vyras ant dešinės rankos bevardžio piršto mūvėjo 
didelį žiedą ir šis paliko pėdsakus, nedidelius apvalius tamsius įspau- 
dus, išsiskiriančius ant pamėlusių audinių. 

Gydytojas vėl pasilenkė virš jos ir pasakė: 

- Sinjora, prašau atmerkti akis. 

Breta iš paskutiniųjų stengėsi paklusti, tačiau jai pavyko atmerkti 
tik vieną. Gydytojas išsiėmė nedidelį žibintuvėlį iš savo lagamino ir 
nukreipė spindulį į vyzdį. Šis susitraukė, ir ji nevalingai užsimerkė. 

- Gerai, gerai, - pratarė gydytojas. - Dabar norėčiau, kad paju- 
dintumėte galvą, tik truputį. 

Nors Bretai kainavo daug pastangų, ji pajėgė tą padaryti. 

— O dabar burną. Galite prasižioti? 

Pamėginusi ji sudejavo iš skausmo, nuo šio garso Flavija net at- 
silošė prie sienos. 

- Dabar ketinu apčiuopti jūsų šonkaulius, sinjora. Pasakykite, 
kai skaudės. 

Jis atsargiai spaudinėjo jai šonus. Ji sudejavo dukart. 

Gydytojas iš lagaminėlio išsiėmė pakelį su chirurginiu tvarsčiu 
ir praplėšė. Suvilgė antiseptiku iš buteliuko ir palengva ėmė valyti 

kraują nuo veido. Vos tik nuvalė, jis vėl ėmė bėgti iš šnervės ir iš 
kirstinės žaizdos apatinėje lūpoje. Jis mostelėjo Flavijai, ir šioji vėl 
atsiklaupė greta. 

- Štai, laikykite prie lūpos ir neleiskite jai judėti, - padavė kruvi- 
ną tvarstį Flavijai, ir ši padarė kaip liepta. - Kur telefonas? 

Flavija linktelėjo galva rodydama į svetainės pusę. Gydytėjas 
dingo už durų, ir Flavija girdėjo jį renkantį numerį, o paskui kal- 
bantį su kažkuo ligoninėje, užsakantį neštuvus. Kodėl pati apie tai 
nepagalvojo? Namas buvo taip arti ligoninės, kad joms nė nereikėjo 
greitosios. 

Prie jos prisiartino Luka, pagaliau jis gavo galimybę pasilenkti ir 
pataisyti Bretai apklotus. 

Gydytojas sugrįžo ir stabtelėjo prie Elavijos. 

- Jie greitai bus čia, - pažvelgė žemyn į Bretą. - Negaliu nieko 
jums duoti nuo skausmo, kol nepadarėme rentgeno nuotraukų. Ar 
labai skauda? 

Bretai dabar tik ir teskaudėjo. 

Pamatęs, kad ją krečia šaltis, gydytojas paklausė: 

— Ar yra dar antklodžių? 

Tą išgirdęs Luka nuėjo į miegamąjį ir grįžo su dygsniuota antklo- 
de, ir kartu su gydytoju užklojo jai ant viršaus, nors tai, regis, nedavė 
jokios naudos. Pasaulis tapo šaltas, ir jai beliko šaltis ir smarkėjantis 
skausmas. 

Gydytojas atsistojo ir pasisuko į Flaviją. 

— Kas čia įvyko? 

— Nežinau. Buvau virtuvėje. Išėjau, o ji gulėjo ant grindų štai ši- 
taip, ir čia stovėjo du vyrai. 

— Kas jie tokie? - paklausė Luka. 

— Nežinau. Vienas buvo aukštas, o kitas žemas. 

- Ir kas atsitiko? 

— Aš juos puoliau. 

Vyrai susižvalgė. 

— Kaip? - paklausė Luka. 

- Turėjau peilį. Buvau virtuvėje, gaminau valgyti ir kai išėjau te- 
beturėjau peilį, o juos pamačiusi nesusimąsčiau, tiesiog puoliau. Jie 
nubėgo laiptais, - ji papurtė galvą, visa tai jai buvo neįdomu. - O 
kaip ji? Ką jie padarė? 

Prieš atsakydamas gydytojas atsitraukė kelis žingsnius nuo Bre- 
tos, nors ji ir taip buvo per toli, kad išgirstų ar suprastų jo žodžius. 

- Keli sulaužyti šonkauliai ir kelios negražios žaizdos. Ir manau, 
kad gali būti lūžęs žandikaulis. 

- Oh, Gesu, - tarstelėjo Flavija ir užsidengė ranka burną. 

- Bet smegenų sukrėtimo požymių nematau. Ji reaguoja į šviesą 
ir supranta, ką jai sakau. Tačiau turime padaryti rentgeno tyrimą. 

Jam bekalbant pasigirdo balsai apačioje. Flavija atsiklaupė prie 
Bretos. 

- Jie jau ateina, cara. Viskas bus gerai, - tesugalvojo padėti savo 
ranką ant apklotų virš Bretos peties ir neatitraukti vildamasi, kad jos 
šiluma prasiskverbs iki moters apačioje. - Viskas bus gerai. 

Tarpduryje pasirodė du baltašvarkiai vyrai, ir Luka mostu pa- 
kvietė juos į butą. Savo neštuvus jie paliko keturiais aukštais žemiau 
prie laukujų durų, kaip Venecijoje buvo būtina daryti, ir vietoje jų 
atsinešė pintą kėdę, kuria sergančiuosius nešiodavo siauromis ving- 
riomis miesto laiptinėmis. 

Įeidami dirstelėjo į kruviną ant grindų gulinčios moters veidą 
taip, lyg būtų įpratę kasdien matyti tokius dalykus ir, matyt, buvo 
įpratę. Luka pasišalino į svetainę, o gydytojas įspėjo kelti ją itin at- 
sargiai. 

Per visą tą laiką Breta nejautė nieko daugiau, tik apėmusį smar- 
kų skausmą. Jis sklido iš viso kūno, iš krūtinės, kuri susigniaužė ir 
kiekvieną kvėptelėjimą vertė agonija, iš kiekvieno veido kaulelio ir 
iš nugaros, kuri degte degė. Kartais juto skausmą atskirose vietose, 
ilgainiui jis visas susiliejo ir pasklido po ją, sugėrė ją ir užtemdė vis- 
ką, kas nebuvo skausmas. Paskui teprisiminė tris dalykus: gydytojo 

ranką ant skruosto, prisilietimą, kuris virto baltu šviesos blyksniu 
jos smegenyse; Flavijos ranką ant peties, vienintelę šilumą toje šalčio 
jūroje; ir akimirką, kai vyrai pakėlė ją nuo grindų, tada ji suriko ir 
nualpo. 

Po kiek laiko, kai nubudo, skausmas tebebuvo, bet kažkas laikė jį 
rankos atstumu. Ji žinojo, kad jei krustelės, net ir milimetrą, jis grįš ir 
bus dar smarkesnis, todėl gulėjo visiškai nejudėdama, įsiklausydama 
į kiekvieną atskirą savo kūno dalelę - kur tyko smarkiausias skaus- 
mas, bet dar nespėjusią liepti protui jo ieškoti, ją įveikė miegas. 

Paskui ji vėl pabudo ir šį kartą labai atsargiai pasiuntė protą ty- 
rinėti įvairių savo kūno dalių. Skausmas tebebuvo nuo jos atokiai ir 
nebeatrodė, kad pajudėti bus taip pavojinga. Ji sutelkė protą į akis 
ir pamėgino nustatyti, ar priešais jas šviesa ar sutemos. Negalėjo 
pasakyti, todėl leido protui klajoti toliau - savo veidu, kur tūnojo 
skausmas, paskui per nugarą, kuri tvinkčiojo šiluma, paskui į plašta- 
kas. Viena buvo šalta, kita šilta. Ji gulėjo nejudėdama, regis, valandų 
valandas ir svarstė: kaip gali būti viena plaštaka šalta, o kita šilta? 
Ramiai gulėjo ištisą amžinybę ir leido protui narplioti tą galvosūkį. 

Viena šilta, kita šalta. Ji apsisprendė jas pajudinti ir pažiūrėti, 
ar kas nors pasikeis, ir praėjus šimtmečiui pradėjo. Pamėgino su- 
gniaužti kumščius, tačiau pavyko tik šiek tiek krustelėti. Bet to už- 
teko - šiltąja pajuto daugiau šilumos ir švelnų spaudimą iš viršaus ir 
apačios. Išgirdo balsą, žinojo, kad jis artimas, bet negalėjo atpažinti. 
Kodėl tas balsas kalba itališkai? Ar kiniškai? Ji suprato, ką jis sakė, bet 
neprisiminė, kokia kalba. Vėl pajudino ranką. Kokia maloni buvo ta 
atliepianti šiluma. Pamėgino dar kartą ir išgirdo atliepiantį balsą. O, 
kaip tai buvo nuostabu. Kalbėjimas, kurį ji suprato, šiluma, ir jos 
kūno dalis, kurios neskaudėjo. Viso to nuraminta ji vėl užmigo. 

Galop atgavo sąmonę ir suprato, kodėl viena plaštaka buvo šilta, 
o kita šalta. 

- Flavija, - pratarė beveik be garso. 

Rankos spaudimas pasmarkėjo. Ir šiluma. 

- Aš čia, - visai šalia atsiliepė Flavijos balsas. 

Nė pati nežinodama kaip, Breta suprato, kad negali pajudinti 
galvos, kalbėti ar pažvelgti į savo draugę. Pabandė nusišypsoti, pa- 
mėgino ką nors pasakyti, tačiau kažkokia jėga laikė burną užčiauptą 
ir trukdė ją praverti. Pamėgino surikti ar pasišaukti pagalbos, tačiau 
nematoma jėga laikė jos burną surakintą ir neleido. 

- Nemėgink kalbėti, Breta, - pasakė Flavija, smarkiau suspaudu- 
si jai ranką. - Nejudink burnos. Ji sukabinta kabėmis. Vienas iš tavo 
žandikaulio kaulų trūkęs. Būk gera, nemėgink kalbėti. Viskas gerai. 
Tu pasveiksi. 

Buvo labai sunku suprasti visus tuos žodžius. Tačiau Flavijos 
rankos svorio, jos balso skambesio užteko jai nuraminti. 

Pabudo visiškai sąmoninga. Vis dar reikėjo pasistengti atmerkti 
akį, bet jai pavyko tą padaryti, nors kitos nepraplėšė. Atsiduso iš pa- 
lengvėjimo, kad kūnui pergudrauti nebereikėjo suktybių. Apsižval- 
gė ir pamatė miegančią Flaviją, susmukusią krėsle, pražiota burna, 
atlošta galva. Rankos glebiai karojo abipus krėslo, miegas ją įveikė 
galutinai. 

Stebėdama Flaviją Breta vėl ėmė žvalgyti savo kūną. Greičiausiai 
ji gali pajudinti rankas ir kojas, nors tai gali būti apskritai, neapi- 
brėžtai skausminga. Ji, regis, gulėjo ant šono, nugarą maudė bukas, 
deginantis skausmas. Pagaliau žinodama, kad tai bus blogiausia, pa- 
mėgino praverti burną ir pajuto, kaip siaubingai viduje sukąsti dan- 
tys. Jie kietai sutvirtinti viela, bet ji galėjo judinti lūpas. Prasčiausia 
pasirodė tai, kad liežuvis buvo įstrigęs burnoje. Tą supratusi ji tikrai 
supanikavo. O kas, jeigu užsikosės? Pasprings? Įnirtingai nusikratė 
tokios minties. Jei mąsto taip aiškiai, tai viskas bus gerai. Nematė 
nuo savo lovos nutįsusių jokių vamzdelių, žinojo, kad neatliekama 
jokio tempimo. Taigi blogai buvo tiek, kiek ir turėjo būti, ir tai buvo 
pakeliama. Būtent taip. Bet pakeliama. 

Staiga krūptelėjusi suvokė ištroškusi. Burna degė nuo sausumo, 
gerklė perštėjo. 


18 


- Elavija, - pasakė minkštu, vos girdimu net sau pačiai balsu. 

Flavijos akys atsimerkė ir ji kone paniškai pasidairė aplinkui kaip 
visada staiga nubudusi. Po akimirkos pasilenkė savo krėsle į priekį 
"veidu prie pat Bretos. 

- Elavija, gerti, - sušnabždėjo ši. 

— Ir tau labas rytas, - atsakė Flavija iš palengvėjimo garsiai nusi- 
juokusi, ir Breta jau žinojo, kad jai viskas bus gerai. 

Pasisukusi Flavija paėmė nuo staliuko už savęs stiklinę vandens. 
Sulenkė plastikinį šiaudelį ir atsargiai įdėjo tarp Bretos lūpų toliau 
nuo kairėje pusėje pabrinkusios žaizdos, nutempusios lūpą žemyn. 

- Aš net pridėjau į ją ledo, kaip tu mėgsti, - pasakė ji tvirtai laiky- 
dama šiaudelį stiklinėje, kol Breta mėgino per jį čiulpti. Jos perdžiū- 
vusios lūpos buvo smarkiai sukepusios, bet galop jai pavyko vieną 
kampą praplėšti ir palaimingai šaltas, palaimingai šlapias vanduo 
pro dantis nutekėjo žemyn gerkle. 

Nurijus vos kelis gurkšnius, Flavija patraukė stiklinę ir pasakė: 

- Nepadaugink. Luktelėk truputėlį ir galėsi atsigerti dar. 

- Jaučiuosi apsvaigusi. 

- Ir esi, cara. Slaugytoja ateina kas kelios valandos ir sušvirkščia 
tau injekciją. 

— Kiek dabar laiko? 

Flavija dirstelėjo į savo laikrodį. 

- Ketvirtis aštuntos. 

Skaičius visiškai nieko nereiškė. 

— Ryto ar vakaro. 

- Ryto. 

- Kokios dienos? 

Flavija šyptelėjo ir atsakė: 

- Antradienio. 

- Antradienio rytas? 

- Taip. 

— Kodėl tu čia? 

- Kur dar, tavo manymu, turėčiau būti? 

- Milane. Šį vakarą turi dainuoti. 

- Štai kam reikia dublerių, Breta, - neteikdama tam reikšmės at- 
rėmė Flavija. - Kad dainuotų, kai pagrindiniai atlikėjai sunegaluoja. 

- Bet tu nesi sunegalavusi, - skausmo ir vaistų atbukinta pasakė 
Breta 

- Žiūrėk, kad vyriausias La Skalos vadybininkas neišgirstų tavęs 
šitaip kalbančios, arba priversiu tave sumokėti už mane baudą. - 
Flavijai buvo sunku viską pasakyti nerūpestingai, bet ji stengėsi. 

- Betgi tu niekada nesi atšaukusi. 

— Na, atšaukiau, ir gana apie tai. Jūs anglosaksai visada taip rim- 
tai nusiteikę dėl darbo, - pasakė Flavija dabar dirbtinai nerūpestin- 
gai. - Ar nori dar vandens? 

Breta linktelėjo ir iškart pasigailėjo taip padariusi. Keletą aki- 
mirkų gulėjo ramiai ir užsimerkusi laukdama, kol liausis pykinti ir 
praeis svaigulys. Kai atsimerkė pamatė virš savęs su puodeliu ranko- 
je palinkusią Flaviją. Ir vėl mėgavosi palaiminga vėsa, užsimerkė ir 
kelioms minutėms kažkur nuplaukė. Umiai paklausė: 

— Kas atsitiko? 

Sunerimusi Elavija paklausė: 

— Neprisimeni? 

Breta minutėlei užsimerkė. 

— Ne, prisimenu. Aš bijojau, kad jie tave užmuš, - galva skambėjo 
nuo viela sukabintų dantų sukelto rezonanso. 

Flavija tik nusijuokė patenkinta nutrūktgalviška savo drąsa. 

- Jokių galimybių. Greičiausiai dėl tų visų mano sudainuotų Tos- 
kų. Aš tiesiog šokau ant jų su peiliu ir vienam iš jų pataikiau tiesiai 
į dilbį. 

Ji priešais save mostelėjo ranka ore kartodama tą mostą ir nusi- 
šypsojo prisiminusi - Breta nesuabejojo, - kaip į jį susmigo peilis. 

— O kad būčiau jį nudėjusi, - tarė Flavija visiškai ramiu balsu, ir 
Breta ja patikėjo. 

- O paskui? 

- Jie pabėgo. Tada nulėkiau laiptais ir pakviečiau Luką, jis nuėjo 
gydytojo, ir mes atgabenome tave čionai, - Flavijai bežiūrint Bretos 
akis užsivertė ir užsimerkė, o ji pati kelioms minutėms užmigo pra- 
vertomis lūpomis, pro kurias groteskiškai buvo matyti plieno kabės. 

Netrukus akis ūmiai atsimerkė, ir ji apsižvalgė po kambarį tarsi 
nustebusi, kad čia atsidūrė. Pamatė Flaviją ir nurimo. 

— Kodėl jie taip padarė? - paklaususi Flavija išsakė klausimą, kurį 
nešiojosi dvi dienas. 

Praėjo daug laiko, kol Breta atsakė. 

- Semendzatas. 

- Iš muziejaus? 

- Taip. 

— Ką? Ką jie pasakė? 

- Nesuprantu, - jei Breta būtų galėjusi be skausmo papurtyti gal- 
vą, būtų tą padariusi. - Nesąmonė. 

Jos balsą kraipė tvirti spąstai, laikę dantis sukąstus. Ji pakartojo 
Semendzato pavardę ir ilgam užsimerkė. Kai atsimerkė, paklausė: 

- Kas man blogai? 

Flavija buvo pasiruošusi šiam klausimui ir atsakė trumpai: 

- Lūžę du šonkauliai. O žandikaulis trūkęs. 

- Kas dar? 

— O tai blogiausia. Tavo nugara smarkiai sudraskyta, - ji pamatė, 
kaip Breta sutriko, ir paaiškino: - Kritai palei sieną ir krisdama nu- 
gara nuslydai per mūrą. Ir tavo veidas labai labai mėlynas, - užbai- 
gė Flavija stengdamasi kalbėti nuotaikingai. - Kontrastas paryškina 
tavo akis, bet nemanau, kad visuma man patinka. 

- Ar labai blogai? - paklausė Breta, kuriai nepatiko juokaujama 
intonacija. 

— O, nelabai, - pasakė Flavija akivaizdžiai meluodama. 


»-vo- eo 


pasitaisyti. 

- Tau teks šonkaulius tvirtai sutvarstyti, ir savaitę ar panašiai 
būsi labai nejudri. Sakė, kad negrįžtamų sužalojimų neliks, - kadan- 
gi tai buvo vienintelės geros naujienos, ji užbaigė gydytojo ataskaitą: 
- Kabes jie išims po kelių dienų. Tai tik įskilimas. O tavo dantys 
sveiki, - pamačiusi, kiek Bretai mažai iš to paguodos, ji pridūrė: - Ir 
nosis, - vis dar jokios šypsenos. - Ant veido nebus jokių randų; kai 
tik atslūgs tinimas, būsi sveika. 

Flavija neprasižiojo apie randus, kurie liks Bretai ant nugaros, ir 
nieko nepasakė apie tai, kiek praeis laiko, kol ant veido atslūgs tini- 
mas ir išsivaikščios mėlynės. 

Staiga Breta suprato, kaip šis trumpas pokalbis ją nuvargino, ir 
pajuto kūną gramzdinančias naujas miego bangas. 

- Pareik truputį namo, Flavija. Aš pamiegosiu ir tada... 

Jos balsas nutrūko jai nespėjus pabaigti, ir ji užmigo. Flavija vėl 
įsitaisiusi kėdėje tyrinėjo lovoje ant šono padėtą sužalotą veidą. Mė- 
lynės ant kaktos ir skruostų per pastarąsias pusantros dienos kone 
pajuodo, o viena akis visiškai užpurto. Apatinė Bretos lūpa buvo pa- 
brinkusi aplinkui žiojinčią vertikalią kirstinę žaizdą. 

Flaviją laikyte laikė, kad nesiveržtų į pirmosios pagalbos kam- 
barį, kol gydytojai tvarkė Bretą, valė jai nugarą ir čiuopė šonkaulius. 
Jos neįleido ten, kad nematytų, kaip tarp dantų vėrė ploną vielą ir su- 
kabino žandikaulius. Ją paliko žingsniuoti po ligoninės koridorius, 
dalytis savo nuogąstavimais su kitais nerimaujančiais lankytojais ir 
pacientais, vaikštinėjančiais, besibūriuojančiais bufete, gaudančiais 
menką šviesą, prasismelkiančią į vidinį kiemą. Ji vaikštinėjo valan- 
dą, iš žmonių išsiprašė tris cigaretes, pirmąją surūkė po daugiau kaip 
dešimties metų. Nuo vėlyvos sekmadienio popietės ji išsėdėjo prie 
Bretos lovos laukdama, kol ji pabus, tik kartą parbėgo į apartamentą 
- vakar, - ir tai tik nusimaudyti po dušu ir vienur kitur paskambin- 
ti išgalvojus nesamą ligą, tą vakarą padėjusią atsisakyti dainuoti La 
Skaloje. Nervai buvo įtempti nuo miego trūkumo, kavos pertekliaus, 
vėl atsiradusio noro užsirūkyti ir dėl slidžios baimės, nelyginant plė- 

vė aptraukiančios visų per daug laiko ligoninėje praleidžiančių odą. 

Ji žvelgė į savo mylimąją ir vėl pasigailėjo, kad nenudėjo to vyro, 
kuris šitaip padarė. Flavija Petreli nieko nenutuokė apie atgailą, ta- 
čiau beveik viską žinojo apie kerštą. 


Trečias skyrius 


Už jos atsivėrė durys, bet Flavija nepasuko galvos pasižiūrėti, kas 
ten. Dar viena slaugytoja. Vargu ar gydytojas; jie čia pasirodydavo 
retai. Po kelių akimirkų išgirdo klausiantį vyro balsą: 

- Sinjora Petreli? 

Atsigręžė susidomėjusi, kas jis toks ir kaip jie čia ją surado. Pačia- 
me tarpduryje stovėjęs vyriškis, aukštokas ir tvirtai sudėtas, atrodė 
lyg ir pažįstamas, bet ji negalėjo prisiminti iš kur. Vienas iš palatos 
gydytojų? Dar blogiau - reporteris? Jis stovėjo tarpdury tarsi laukda- 
mas, kad būtų pakviestas vidun ir arčiau Bretos. 

— Labas rytas, sinjora, - pasakė jis nesitraukdamas nuo durų. - 
Aš esu Gvidas Brunetis. Mes susipažinome prieš kelerius metus. 

Policininkas, tas, kuris tyrė Velauerio bylą La Feničėje. Jis nebu- 
vo nesumanus, prisiminė ji, o Bretai dėl priežasčių, kurių Flavija taip 
ir nepajėgė suvokti, pasirodė simpatico, mielas. 

- Labas rytas, dotore Bruneti, - tyliu balsu formaliai atsakė Flavi- 
ja. Atsistojo, žvilgtelėjo į Bretą pasižiūrėti, ar tebemiega, ir nuėjo ten, 
kur jis stovėjo. Padavė ranką, ir jis paėmęs trumpai ją spustelėjo. 

- Ar tai jums priskyrė? - paklausė. Ir tik prabilusi suprato, koks 
agresyvus buvo jos klausimas, ir pasigailėjo. 

Jis nekreipė dėmesio į intonaciją ir atsakė į klausimą: 

— Ne, sinjora, atpažinau daktarės Linč pavardę protokole dėl už- 
puolimo, todėl atėjau pažiūrėti, kaip ji jaučiasi, - ir nespėjus Flavijai 
nė užsiminti apie jo lėtumą, paaiškino: - Ši byla atiduota kitam; ne- 

mačiau protokolo iki pat šio ryto, - metė žvilgsnį į miegančią mote- 
rį, tarsi užduodamas klausimą. 

- Geriau, - pasakė Flavija. Žingtelėjo atgal ir mostelėjo jam pri- 
eiti arčiau prie lovos. 

Brunetis perėjo palatą ir atsistojo kaip tik už Flavijos kėdės. Pa- 
statė savo portfelį ant grindų, uždėjo abi rankas ant atlošo ir pažvelgė 
į sumuštos moters veidą. Galiausiai paklausė: 

— Kas įvyko? 

Jis skaitė protokolą ir Flavijos parodymų nuorašą, bet norėjo iš- 
girsti viską iš jos pačios. 

Flavija vos susilaikė nepasakiusi, jog buvo būtent taip, kaip tiki- 
masi, kad jis išsiaiškins; tačiau vietoje to tyliai paaiškino: 

- Du vyrai sekmadienį atėjo į aparamentą. Sakė, kad iš muziejaus 
ir kad turi keletą dokumentų Bretai. Ji atsiliepė prie durų. Kai ilgokai 
su jais užtruko koridoriuje, išėjau pasižiūrėti, kas ją užlaikė, ir radau 
ant grindų, - jai kalbant, jis linkčiojo; visa tai jau buvo dviejų skirtin- 
gų policininkų užrašytame jos. parodymų protokole. 

- Išėjusi tebeturėjau rankoje peilį. Kapojau daržoves ir tiesiog 
užsimiršau, kad jį laikau. Kai pamačiau, ką jie daro, nebegalvojau. 
Vieną sužeidžiau. Smarkiai, į ranką. Jie pabėgo iš apartamento. 

- Plėšikai? - paklausė jis. 

Ji gūžtelėjo. 

-— Gal. Bet kam jiems taip daryti? - paklausė mostelėdama ranka 
į Bretą. 

Jis vėl linktelėjo ir sumurmėjo: 

- Tiesa, tiesa, - atsitraukė ir vėl sustojo greta jos, tada tarp kitko 
paklausė: 

— Ar apartamente daug vertingų daiktų. 

- Taip, turbūt. Kilimai, paveikslai, keramika. 

- Taigi galėjo būti apiplėšimas? - paklausė jis, ir Flavijai pasiro- 
dė, jog stengiasi įtikinti pats save. 

- Jie pasakė, kad atėjo nuo muziejaus direktoriaus. Iš kur galėjo 

žinoti, kad reikia taip sakyti? - paklausė ji. Apiplėšimas jai atrodė 
beprasmis ir kaskart pažvelgus į Bretos veidą atrodė dar beprasmiš- 
kesnis. Jei šitas policininkas to nesupranta, jis nesupranta nieko. 

— Ar sunkiai ji sužeista? - paklausė jis neatsakydamas į klausimą. 
— Neturėjau laiko pasikalbėti su gydytojais. 

— Sulaužyti šonkauliai ir skilęs žandikaulis, bet smegenų sutren- 
kimo požymių nėra. 

- Judvi kalbėjotės? 

— Taip. 

Atžarus atsakymas priminė jam, kad pastarąjį kartą, kai susipaži- 
no, jiedu per daug vienas kitam nesimpatizavo. 

- Apgailestauju, kad taip atsitiko, - tarstelėjo kaip žmogus. Ne 
kaip valstybės pareigūnas. 

Flavija greitosiomis linktelėjo dėkodama, bet patylėjo. 

- Ar jai viskas bus gerai? - taip suformuluotas šis klausimas rodė 
pagarbą dėl to, kad ji artimai pažįsta Bretą, pripažino akivaizdų jos 
gebėjimą suvokti Bretos dvasinius ketinimus ir suprasti, kiek daug 
žalos ji būtų patyrusi, jei su ja taip būtų pasielgta. 

Flavija sutriko pajutusi norą padėkoti už užduotą klausimą ir ši- 
taip pripažiną jos vietą Bretos gyvenime. 

- Taip, jai viskas bus gerai, - o paskui praktiškiau paklausė: - O 
policija? Ar jūs ką nors radote? 

— Ne, apgailestauju, bet ne, - atsakė Brunetis. - Jūsų pateiktas 
abiejų vyrų apibūdinimas netinka niekam, ką mes čia pažįstame. Pa- 
tikrinome ligonines, čia ir Mestrėje, bet niekas dėl pjautinės žaizdos 
nesikreipė. Tiriame pirštų atspaudus ant voko. 

Nepasakė, kad ant vieno jo šono užkrešėjęs kraujas tyrimą ap- 
sunkina, ir dar nepasakė, kad vokas pasirodė esąs tuščias. 

Už jo Breta sujudėjo lovoje, atsiduso ir vėl nurimo. 

- Sinjora Petreli, - prabilo jis, paskui nutilo ieškodamas tinkamų 
žodžių. - Norėčiau trumpai su ja pasėdėti, jei jūs nieko prieš. 

Flavija pasijuto susidomėjusi, kodėl jis paglostė jos savimeilę taip 

paprastai pripažinęs tai, kas jiedvi su Breta buvo viena kitai, o tada 
dar labiau nusistebėjo suvokusi, kad nė pati to nežino. Paskatinta 
tokių minčių paėmė kėdę iš už durų ir pastatė greta tos, ant kurios 
sėdėjo pati. 

— Grazie, - tarstelėjo jis. Atsisėdo, atsilošė kėdėje ir susikryžia- 
vo rankas ant krūtinės. Atrodė, kad pasirengė sėdėti visą dieną, jei 
prireiktų. 

Daugiau neparodė jokių pastangų kalbinti, sėdėjo ramiai ir lau- 
kė, kad ir kas nutiktų. Ji atsisėdo ant savo kėdės stebėdamasi, kad be- 
veik nejaučia poreikio kalbėtis ar būti tiesiog mandagi. Sėdėjo taip. 
Praėjo dešimt minučių. Pamažu jos galva atsilošė ant kėdės atlošo, ją 
apėmė miegas, paskui galvai nusvirus į priekį krūptelėjusi pabudo. 
Dirstelėjo į laikrodį. Pusė dvyliktos. Jis čia sėdi jau valandą. 

- Ar ji buvo pabudusi? - paklausė. 

- Taip, bet tik kelioms minutėms. Nieko nepasakė. 

— Ar matė jus? 

- Taip. 

- Ar pažino, kas jūs? 

- Taip, man taip atrodo. 

- Gerai. 

Ilgai patylėjęs jis tarė: 

- Sinjora, gal norėtumėte trumpam pareiti namo? Gal ką nors 
suvalgyti? Aš pabūsiu čia. Ji matė mane su jumis, tai nebijos, jei aš 
čia sėdėsiu, kai pabus. 

Prieš kelias valandas Flavija juto kankinamą alkį; dabar dingo 
visi jo požymiai. Tačiau nuovargio ir nešvaros derinys nepaliko jos, 
ir nuo ilgesingos minties apie dušą, švarius rankšluosčius, švarius 
plaukus, švarius drabužius ji kone sudejavo. Breta miegojo, o ir su 
kuo saugiausia ją palikti, jei ne su policininku? Sumanymas tapo 
pernelyg viliojantis. 

- Gerai, - pasakė atsistojusi. - Aš neužtruksiu. Jei ji pabus, pra- 
šau pasakyti, kur išėjau. 


26 


- Žinoma, - pasakė jis atsistojęs, kol Flavija pasiėmė savo krepšį 
ir apsiaustą iš už durų. Tarpdury ji atsisuko atsisveikinti ir per visą 
tą laiką pirmą kartą jam iš tikrųjų nusišypsojo, tada išėjo iš palatos ir 
paskui save rūpestingai tyliai uždarė duris. 


Kai sinjorina Eletra tą rytą padavė jam apiplėšimo protokolą, jis tik 
dirstelėjo į jį, juolab kai pamatė, kad jį tiria uniformuotasis skyrius. 
Išvydusi, kad deda jį atokiau ant savo stalo, sinjorina Elektra prieš 
grįždama į savo kabinetą pasakė: „Jūs greičiausiai norėtumėte jį per- 
žvelgti, dotore.“ 

Adresas nieko nesakė, bet mieste, kur tebuvo šeši skirtingi pašto 
skyriai, adresas buvo gana nereikšmingas dalykas. O pavardė iš pus- 
lapio šokte iššoko: Breta Linč. Nė nežinojo, kad ji grįžo iš Kinijos, ir 
pamiršo apie ją per tuos po pažinties praėjusius metus. Prisiminimai 
apie pažintį ir apie viską, kas buvo prieš tai, nuvedė jį į ligoninę. 

Gražios jaunos moters, kurią sutiko prieš kelerius metus, neat- 
pažino, lengvai galėjo supainioti su bet kuria iš sudaužytų ir sumuš- 
tų moterų, matytų per ilgus darbo policijoje metus. Žvelgdamas į ją 
sudarinėjo sąrašą vyrų, jo manymu, galinčių šitaip smurtauti prieš 
moterį - ne prieš pažįstamą, o prieš pasimaišiusią vykdant nusikal- 
timą. Pasirodė, kad tas sąrašas trumpas: vienas iš jų sėdėjo Triesto 
kalėjime, o kitas buvo arba turėjo būti Sicilijoje. Sąrašas tų, kurie 
būtų šitaip pasielgę su pažįstamomis moterimis, buvo daug ilgesnis, 
ir keletas iš jų gyveno Venecijoje, bet jis abejojo, kad kuris iš tų vyrų 
ją pažįsta arba, jei pažįsta, turėjo dėl ko šitaip pasielgti. 

Apiplėšimas? Sinjora Petreli dviem ją apklaususiems policinin- 
kams sakė, kad abu į apartamentą atėję vyriškiai nė nenutuokė, kad 
ten yra dar kažkas, tad mušti nebuvo prasmės. Jei būtų atėję plėšti 
Bretos apartamento, būtų ją surišę ar užrakinę kambaryje ir netruk- 
domi pasiėmę, ko tik geidė. Nė vienas iš jam žinomų Venecijos vagių 
nebūtų padaręs nieko panašaus. O jei ne apiplėšimas, tai kas tada? 

Ji neatsimerkė, todėl jos balsas, kai prabilo, jį nustebino: 

— Mi dai da bere? Gal duotumėte atsigerti? 

Išsigandęs jis prisitraukė arčiau. 

— Vandens, - paprašė ji. 

Ant stalelio prie lovos jis pamatė plastikinį grafiną ir puodelį su 
šiaudeliu. Pripylė puodelį ir palaikė šiaudelį prie burnos, kol ji išgė- 
rė visą vandenį. Už jos lūpų pamatė vielų, kuriomis buvo sukabinti 
žandikauliai, tinklelį. Dėl jo ji kalbėjo neaiškiai, dėl jo ir dėl vaistų. 

Dešinė akis, šviesiau mėlyna už audinius aplinkui, atsimerkė. 

- Ačiū, komisare, - viena akis mirktelėjo ir liko atmerkta. - Keis- 
toje vietoje vėl susitikome, - dėl vielų jos balsas skambėjo kaip iš 
blogai sureguliuoto radijo. 

- Taip, - pritarė jis, šypsodamasis dėl pastabos absurdiškumo, 
banalaus formalumo. 

- Flavija? - paklausė ji. 

- Ji trumpam parėjo namo. Greitai grįš. 

Breta ant pagalvės pajudino galvą, ir jis išgirdo staigų atokvėpį. 
Po akimirkos ji paklausė: 

— Kodėl jūs čia? 

- Pamačiau jūsų pavardę nusikaltimo protokole, tad atėjau pasi- 
žiūrėti, kaip laikotės. 

Jos lūpos kiek krustelėjo, tikriausiai nusišypsoti, bet skausmas 
sutrukdė. 

— Nelabai gerai. 

Tarp jų nusidriekė tyla. Galop, nors buvo pasižadėjęs sau to ne- 
daryti, jis paklausė: 

- Ar prisimenate, kas atsitiko? 

Ji pritariamai suniurnėjo ir ėmėsi aiškinti. 

- Jie turėjo popierius nuo daktaro Semendzato iš muziejaus. 

Jis linktelėjo pažįstantis ir pavardę, ir vyriškį. 

- Įsileidau juos. Tada šitai... - jos balsas nutrūko, paskui ji tarste- 
lėjo: - Prasidėjo šitai. 

— Ar jie ką nors pasakė? 

Akis užsimerkė, ir ji ilgokai pagulėjo tylėdama. Jis nebūtų pa- 
sakęs, ar stengėsi prisiminti, ar svarstė, kaip atsakyti. Praslinko tiek 
daug laiko, kad jis pamanė, jog vėl užmigo. Bet galiausiai pratarė: 

- Liepė man neiti į susitikimą. 

— Kokį susitikimą? 

- Su Semendzatu. 

Taigi čia negalėjo būti apiplėšimas. Jis tylėjo. Ne metas buvo ją 
spausti, tik ne dabar. 

Duslėjančiu ir lėtėjančiu balsu ji paaiškino: 

- Šį rytą muziejuje. Dėl keramikos iš kinų parodos, - stojo ilga 
pauzė, ir ji kovojo, kad neužmerktų akies. - Jie žinojo apie mane su 
Flavija. 

Tada jos kvėpavimas sulėtėjo, ir jis suprato, kad ji vėl miega. 

Sėdėjo stebėdamas ją ir stengėsi kaip nors suprasti tai, ką ji pa- 
sakė. Semendzatas buvo Dožų rūmų muziejaus direktorius. Kol ati- 
darė restauruotus Grasių rūmus, tai buvo garsiausias Venecijos mu- 
ziejus, o Semendzatas - pagrindinis muziejaus direktorius. Gal toks 
ir tebebuvo. Šiaip ar taip, juk Dožų rūmai surengė Ticiano parodą; o 
Grasių rūmai pastaraisiais metais tepristatė Endį Varholą ir Keltus, 
abi parodos buvo „naujosios“ Venecijos produktai, todėl veikiau ži- 
niasklaidos reklamos rezultatas, o ne rimta meno studija. 

Brunetis prisiminė, kad būtent Semendzatas prieš maždaug pen- 
kerius metus padėjo surengti kinų meno parodą ir būtent Breta Linč 
dirbo kaip miesto administracijos ir kinų vyriausybės tarpininkė. Jis 
matė parodą gerokai prieš susipažindamas su ja ir vis tiek prisimi- 
nė keletą eksponatų: terakotines natūralaus dydžio karių skulptūras, 
bronzinį karo vežimą ir visą rinkinį dekoratyvių šarvų, sukurtų iš 
tūkstančių sukabintų nefrito plokštelių. Buvo ten ir paveikslų, bet 
jam jie pasirodė nuobodūs: raudantys gluosniai, barzdoti vyrai ir 
visur seni palaikiai tiltai. Tačiau kario skulptūra apstulbino, ir jis 
prisiminė stovėjęs priešais netekęs amo, tyrinėjęs veidą ir pamatęs 

jame ištikimybę, drąsą ir garbę - būdingus žmogiškumo ženklus, 
peršokusius per du tūkstantmečius ir per pusę pasaulio. 

Semendzatą Brunetis sutikdavo įvairiomis progomis ir jam pa- 
sirodė, kad tai inteligentiškas, šaunus žmogus, žavintis grakščiomis 
manieromis, kurių metams bėgant įgyja viešas pareigas užimantys 
žmonės. Venecijietis, iš senos šeimos, Semendzatas buvo vienas iš 
keleto brolių, kurių visi turėjo reikalų su antikvariniais daiktais, 
menu arba su prekyba tais daiktais. 

Parodą organizavo Breta, tad suprantama, kad grįžusi į Veneciją 
būtų norėjusi susitikti su Semendzatu. Visiškai nesuprantama, kodėl 
kažkas mėgino neleisti tam susitikimui įvykti ir ėmėsi tokio bruta- 
laus būdo jam užkirsti. 

Į palatą nepasibeldusi įėjo slaugytoja glėbyje nešdamasi krūvą 
paklodžių ir paprašė jo išeiti, kol ji nupraus pacientę ir pakeis pa- 
talynę. Akivaizdžiai sinjora Petreli padirbėjo su ligoninės personalu 
ir pasirūpino, kad vokeliai, bustarelle, būtų perduoti į tinkamas ran- 
kas. Jei tų „dovanėlių“ nebūtų, šios ligoninės pacientams nesuteiktų 
net ir pagrindinių paslaugų, ir net jei jų duodavo, vis tiek pacientą 
prausti ir maitinti dažnai tekdavo šeimai. 

Jis išėjo iš palatos ir atsistojęs prie lango koridoriuje žiūrėjo į cent- 
rinį kiemą - originalią penkiolikto amžiaus vienuolyno dalį. Priešais 
matė naują paviljoną, kurį pastatė ir atidarė viešai garsiausiai trium- 
fuodami: branduolinė medicina, pati pažangiausia visoje Italijoje 
technologija, garsiausi gydytojai, naujas sveikatos priežiūros amžius 
lupikiškais mokesčiais apkrautiems Venecijos piliečiams. Nesigailėta 
jokių lėšų; pastatas tapo architektūros stebuklu, jo aukštos marmuri- 
nės arkos moderniai atspindėjo Šv. Jono ir Pauliaus aikštėje stūksan- 
čias grakščias arkas, rėminančias kelią į pagrindinę ligoninę. 

Surengta atidarymo ceremonija, pasakytos kalbos, dalyvavo 
spaudos atstovai, tačiau pastatu taip ir nebuvo pasinaudota. Jokios 
kanalizacijos. Jokių kolektorių. Ir jokios atsakomybės. Ar tai archi- 
tektas pamiršo juos nubraižyti planuose, ar statybininkai pamiršo 

sumontuoti juos ten, kur jie buvo numatyti. Viena buvo aišku, kad 
niekam neteko atsakyti, ir kanalizacijos vamzdžius milžiniškomis 
sąnaudomis reikėjo montuoti jau užbaigtame pastate. 

Brunetis visą reikalą aiškino savaip, kad taip buvo sumanyta nuo 
pačios pirmos akimirkos, suplanuota taip, kad rangovas gautų ne tik 
pirminę sutartį statyti naująjį paviljoną, bet ir kitus darbus - išardyti 
tai, kas pastatyta tam, kad įmontuotų pamirštą kanalizaciją. 

Verkti čia ar juoktis? Po atidarymo, kuris nebuvo atidarymas, 
pastatas buvo paliktas be apsaugos, įsilaužę vandalai jau sugadino 
dalį įrangos, tad dabar ligoninė mokėjo apsaugai, kad saugotų tuš- 
čius koridorius, o pacientai, kuriems reikėjo čia numatyto gydymo 
ir procedūrų, buvo siunčiami į kitas ligonines arba jiems liepdavo 
laukti ar eiti į privačias klinikas. Jis jau nebeprisiminė, kiek milijardų 
lirų buvo išleista. O slaugytojoms reikėjo kyšių paklodėms pakeisti. 

Staiga tolimajame kiemo kampe pasirodė Flavija Petreli, ir jis ste- 
bėjo, kaip ji kone imperatoriškai žengia per atvirą jo erdvę. Niekas 
jos neatpažino, bet visi vyrai, pro kuriuos praėjo, atkreipė dėmesį. Ji 
persirengė ilga raudona suknele, kuri jai einant plaikstėsi iš šono į 
šoną. Nuo pečių krito itin kasdieniški audinės kailinukai. Stebėda- 
mas, kaip ji kerta kiemą, prisiminė prieš daug metų skaitytą pastrai- 
pą, vaizdavusią į viešbutį įeinančią moterį. Ji buvo tokia užtikrinta 
savo gerove ir padėtimi, kad numetė nuo pečių audinės kailinius nė 
nedirstelėjusi, žinojo, kad bus tarnas jiems pagauti. Flavijai Petreli 
nereikėjo skaityti apie tai iš knygų: ji buvo lygiai tiek pat užtikrinta 
dėl savo vietos pasaulyje. 

Jis matė, kaip ji įeina į vieną iš skliautuotų laiptinių, vedusių į 
viršutinius aukštus. Pastebėjo, kad žengė iš karto per dvi pakopas, 
ir tokia skuba visiškai nederėjo nei prie suknelės, nei prie kailinukų. 

Po kelių sekundžių ji pasirodė laiptų viršuje, jos veidas įsitempė, 
kai išvydo jį ne palatoje. 

— Kas atsitiko? - paklausė greitai artindamasi prie jo. 

— Nieko. Atėjo slaugytoja. 

Ji įžengė į palatą nepasivarginusi pasibelsti. Po kelių minučių pa- 
sirodė slaugytoja, nešina glėbiu patalynės ir emaliuotu dubeniu. Jis 
luktelėjo dar minutėlę, tada pasibeldė į duris ir buvo palieptas įeiti. 

Įėjęs į palatą pamatė, kad lovos galvūgalis šiek tiek pakeltas, ir 
Breta gulėjo aukščiau pagalvėle paremta galva. Elavija stovėjo greta 
ir laikė puodelį jai prie lūpų, kol šioji gėrė per šiaudelį. Jos veidas 
dabar atrodė ne taip sukrečiamai arba todėl, kad jis priprato, arba 
todėl, kad pamatė nesužalotas jo dalis. 

Pasilenkęs pasiėmė portfelį iš ten, kur buvo palikęs, ir prisiartino 
prie lovos. Breta ištraukė vieną ranką iš po apkloto ir pastūmė per 
lovą jo link. Jis trumpam uždėjo ant jos savają. 

- Ačiū, - tarstelėjo. - Ateisiu rytoj, jei galėčiau. 

- Prašau. Dabar negaliu paaiškinti, bet galėsiu. 

Flavija norėjo paprieštarauti, bet susilaikė neprasižiojusi. Pado- 
vanojo Brunečiui šypseną, kuri iš pradžių buvo profesionali, bet pas- 
kui abudu nustebino tapdama visiškai natūralia. 

- Ačiū, kad atėjote, - pasakė vėl abu nustebinusi nuoširdumu. 

— Tai iki rytojaus, - tarė jis, spustelėjęs Bretai ranką. 

Jam išeinant iš palatos Flavija pasiliko prie lovos. Jis nulipo tais 
pačiais laiptais, kuriais užbėgo ji, ir apačioje pasuko kairėn į dengtą 
galeriją, juosusią atviro kiemo šoną. Sena moteris, susivyniojusi į ka- 
reivišką milinę, sėdėjo vežimėlyje ir mezgė. Trys katės prie jos kojų 
pešėsi dėl pelės lavonėlio. 


Ketvirtas skyrius 


Grįždamas į kvestūrą Brunetis pajuto susirūpinimą dėl to, ką pamatė 
ir išgirdo. Suprato, kad ji pasveiks; kūnas išgis ir vėl taps toks pat 
kaip ir pirmiau. Sinjora Petreli tikėjo, kad jai viskas bus gerai, tačiau 
jo patirtis sakė, kad tokio kaip šis smurto poveikis kamuos, ko gero, 

ilgus metus, bent jau kaip tikra ir netikėta bet kada galinti užklupti 
baimė. Na, gal jis ir klysta, gal amerikiečiai kietesni už italus ir gal ji 
pasirodys būtent tokia, bet jis negalėjo liautis dėl jos nerimavęs. 

Kai įžengė į kvestūrą, prie jo prisiartino vienas iš uniformuotų 
pareigūnų. 

— Dotorė Pata jūsų ieško, pone, - pasakė jis nutaisęs tylų ir abe- 
jingą balsą. Atrodė, kad kalbėdami apie vicekvestorių čionai visi nu- 
taisydavo tylius ir abejingus balsus. 

Brunetis jam padėkojo ir nužingsniavo prie užpakalinių pastato 
laiptų, artimiausio kelio į savo kabinetą. Kai įėjo, skambėjo vidinio 
ryšio telefonas. Jis pastatė savo portfelį ant stalo ir pakėlė ragelį. 

— Bruneti? - beveik be reikalo paklausė Pata Brunečiui nė nespė- 
jus pasakyti savo pavardės. - Ar čia tu? 

— Taip, pone, - atsakė šis, versdamas per tas kelias valandas, kol 
buvo išėjęs, susikaupusius popierius. 

— Mėginau susisiekti su tavimi telefonu ištisą rytą, Bruneti. 
Mums reikia apsispręsti dėl Strezos konferencijos. Tučtuojau ateik 
į mano kabinetą, - įsakė jis, paskui sušvelnino įsakymą labai pagie- 
žingu „prašyčiau“. 

- Taip, pone. Tuojau pat. 

Brunetis padėjo ragelį, pervertė likusius popierius, atplėšė vieną 
laišką ir perskaitė jį dukart. Nuėjo pastovėti prie lango ir dar kartą 
perskaitė užpuolimo Bretos namuose protokolą, tada išėjo ir nusilei- 
do į Patos kabinetą. 

Sinjorina Eletra nesėdėjo už savo stalo, tačiau žema geltonų fre- 
zijų kimštinai prikimšta vaza skleidė kone tokį patį gaivų aromatą, 
kaip ir jos buvimas. 

Jis pasibeldė ir palaukė, kol bus liepta įeiti. Prislopintas garsas 
pasakė jam tą padaryti. Pata pozavo vieno didžiulio savo kabineto 
lango, nukreipto į amžiams pastoliais uždengtą Šv. Lorenco bažny- 
čios fasadą, rėmuose. Kad ir kiek nedaug šviesos sklido vidun, ji kaž- 
kaip atsispindėjo nuo blizgančių taškų ant Patos kūno: nuo jo batų 

viršūnėlių, nuo auksinės grandinėlės, kabančios priešaky ant lieme- 
nės, ir nuo smulkaus rubino, blausiai žybsinčio ant jo kaklaraiščio 
segtuko. Jis dirstelėjo į Brunetį ir perėjęs kambarį priartėjo prie savo 
stalo. Tada Brunetį pribloškė, kad per kambarį jis žengė kone visiš- 
kai taip pat, kaip Flavija Petreli per ligoninę. Skyrėsi tik tuo, kad jai 
buvo visiškai tas pat, kokį sukelia poveikį; Patai tai buvo kiekvieno 
judesio tikslas. Vicekvestorius užėmė savo vietą už stalo ir mostelėjo 
Brunečiui sėstis ant kėdės priešais. 

- Kur tu buvai visą rytą? - be įžangos paklausė Pata. 

- Ėjau pasikalbėti su bandymo apiplėšti auka, - paaiškino Bru- 
netis. Stengėsi, kad atsakymas būtų kuo miglotesnis ir - tikėtina - 
kuo nereikšmingesnis. 

— Kaip tik tam mes turime vyrų su uniformomis. 

Brunetis neatsakė. 

Nukreipęs dėmesį į rūpimus dalykus Pata paklausė: 

— Kaip dėl Strezos konferencijos? Kuris iš mūsų dalyvaus? 

Prieš dvi savaites Brunetis gavo kvietimą į Interpolo organizuo- 
jamą konferenciją, rengiamą kurortiniame Strezos miestelyje prie 
Madžorės ežero. Jis būtų galėjęs atnaujinti draugystę ir ryšius su 
policijos pareigūnais iš įvairių Interpolo tinklo narių, o programoje 
buvo numatyti mokymai apie naujausius kompiuterinius būdus in- 
formacijai saugoti ir ieškoti, todėl Brunetis norėjo dalyvauti. Pata, 
žinodamas, kad Streza buvo vienas iš madingiausių Italijos kurortų, 
kurio klimatas kvietė sprukti iš drėgnos vėlyvos Venecijos žiemos 
žvarbos, manė, kad bus geriau, jeigu vyktų jis. Tačiau kvietimas buvo 
adresuotas būtent Brunečiui, ir jame buvo ranka įrašytas jam skirtas 
konferencijos organizatoriaus raštelis, todėl Patai atrodė sudėtinga 
įtikinti Brunetį atsisakyti savo teisės važiuoti. Labai nenoriai Pata 
įtempė vadžias tiek, kad neįsakytų jam nedalyvauti. 

Brunetis užsikėlė koją ant kojos ir iš kišenės išsiėmė užrašų kny- 
gutę. Kaip ir visada jos puslapiuose nebuvo nieko, kas būtų susiję su 
policijos reikalais, bet Pata kaip ir visada neįstengė to suprasti. 

- Turiu pasitikrinti datas, - pasakė Brunetis, versdamas pusla- 
pius. - Šešiolikta, ar ne? Iki dvidešimtos? - pauzė buvo dramatiška, 
sustyguota su augančiu Patos nekantravimu. - Jau nebesu tikras, kad 
būsiu laisvas tą savaitę. 

— Kokias dienas minėjai? - paklausė Pata versdamas savo stalo 
kalendorių keliomis savaitėmis į priekį. - Nuo šešioliktos iki dvide- 
šimtos? - patylėjo dramatiškiau net ir už Brunetį. - Na, jei tu negali 
to padaryti, tai galėčiau važiuoti aš. Man teks perkelti susitikimą su 
Vidaus reikalų ministru, tačiau manau, galėsiu tą padaryti. 

- Taip bus geriau, pone. Ar jūs tikras, kad laikas tinka? 

Patos žvilgsnis buvo neįskaitomas. 

— Taip. 

- Na, tuomet viskas nutarta, - atsiliepė Brunetis apsimestinai 
nuoširdžiai. 

Greičiausiai kažkas jo intonacijoje ar gal jo skubrumas užgavo 
Patos pavojaus varpus. 

— Kur tu šį rytą buvai? 

- Jau sakiau, pone, pasikalbėti su užprotokoluoto bandymo api- 
plėšti auka. 

— Kokia auka? - paklausė Pata kupinu įtarimo balsu. 

— Su čia gyvenančia užsieniete. 

— Kokia užsieniete? 

- Daktare Linė, - atsakė Brunetis ir stebėjo Patos veidą, kaip tas 
fiksuoja pavardę. Akimirką veidas buvo tuščias, bet kai tik ištraukė iš 
atminties, kas ji tokia, akys susiaurėjo. Stebėdamas Brunetis įžvelgė 
ir tą akimirką, kai Pata prisiminė ne tik kas, bet ir kokia ji buvo. 

- Lesbietė, - burbtelėjo jis parodydamas, ką apie ją galvoja, su 
panieka ištaręs tą žodį. - Kas jai atsitiko? 

- Ją užpuolė savo namuose. 

- Kas tą padarė? Kokia nors suvyrėjusi merga, kurią ji pakabino 
bare? - pamatęs, kokį poveikį jo žodžiai padarė Brunečiui, jis suval- 
dė savo intonaciją ir paklausė: - Kas ten įvyko? 

- Ją užpuolė du vyrai, - paaiškino Brunetis ir pridūrė: - Nė vie- 
nas iš jų, atrodo, nebuvo „suvyrėjusi merga“. Ji ligoninėje. 

Pata labai stengėsi neleisti sau ką nors apie tai pasakyti ir todėl 
pasiteiravo: 

— Ar todėl esi toks užimtas, kad negali dalyvauti konferencijoje? 

- Konferencija vyks tik kitą mėnesį, pone. Dabar gavau daug 
bylų. 

Pata sušnarpštė demonstruodamas savo nepasitikėjimą ir ūmiai 
paklausė: 

- Ką jie paėmė. 

- Akivaizdžiai nieko. 

- Kaip tai? Jeigu ten buvo apiplėšimas? 

— Kai kas juos sustabdė. Ir aš nežinau, ar ten buvo apiplėšimas. 

Pata nekreipė dėmesio į antrąją to, ką pasakė Brunetis, dalį ir 
griebėsi pirmosios. 

- Kas juos sustabdė, ta dainininkė? - paklausė jis, tarsi Flavija 
Petreli dainuotų prie gatvės kampo už grašius, o ne La Skaloje už 
turtus. 

Kadangi Brunetis dėl to nesišiaušė, Pata tęsė: 

- Aišku, tai buvo apiplėšimas. Ji ten turi tikrus lobius. 

Brunetis nustebo ne dėl Patos balse nuskambėjusio gryno pavy- 
do, regis, normalios Patos reakcijos į turtą, bet dėl to, kad jis bent jau 
įsivaizdavo, ko yra Bretos namuose. 

- Galbūt, - tarė Brunetis. 

- Čia nėra jokių galbūt, - spyrėsi Pata. - Jei ten buvo du vyrai, 
tai apiplėšimas. 

Ar moterys, taip ir nepaklausė Brunetis, paprastai imasi tik kito- 

- Tai reiškia, kad jis priklauso apiplėšimų skyriui. Palik tai jiems. 
Čia ne visuomeninis klubas, komisare. Ne mūsų reikalas padėti tavo 
draugams, kai jie pakliūva į bėdą, juo labiau ne tavo draugėms les- 
bietėms, - pasakė jis tokiu tonu, kuris leido įsivaizduoti jų virtines, 

nelyginant Brunetis būtų šių laikų šv. Uršulė ir vienuolika tūkstančių 
jaunų moterų, vien nekaltų ir vien lesbiečių, sektų jam iš paskos. 

Brunetis turėjo daug metų priprasti prie visiško daugumos savo 
viršininko šnekų neracionalumo, tačiau vis dar pasitaikydavo, kad 
Patai pavykdavo jį nustebinti kai kurių savo labiausiai nenuspėjamų 
pareiškimų užmojais ir aistra. 

- Ar tai jau bus viskas, pone? - paklausė jis. 

— Taip, tai jau viskas. Įsidėmėk, tai apiplėšimas ir jį reikia tirti... 
— jį nutraukė telefono skambutis. Garso suerzintas jis čiupo ragelį ir 
suriko į mikrofoną: - Sakiau tau neperjunginėti skambučių. 

Brunetis tikėjosi pamatyti, kaip jis trenks telefoną, tačiau vietoje 
to Pata tvirčiau prispaudė prie ausies ragelį, ir Brunetis išvydo šoko 
išraišką. 

- Taip, taip, žinoma, aš čia, - pasakė Pata. - Sujunk. 

Pata kiek pasitempė kėdėje, ranka perbraukė per plaukus, tarsi 
būtų tikėjęs, kad skambintojas pažvelgs per ragelį ir jį pamatys. Nu- 
sišypsojo, dar kartą nusišypsojo ir laukė balso iš kito laido galo. Bru- 
netis išgirdo tolimą vyriško balso dudenimą, ir tada Pata atsiliepė. 

— Labas rytas, pone. Taip, taip, labai gerai, dėkoju. O jūs? 

Kažkoks atsakymas prasisunkė ir iki Brunečio. Jam bežiūrint 
užmiršęs apie Mont Blanc Meisterstūck savo kišenėje Pata pasiėmė 
šone ant stalo gulėjusį rašiklį. Sugraibė popieriaus lapą ir pasidėjo 
priešais. 

- Taip, taip, pone, girdėjau apie tai. Iš tiesų kaip tik tai dabar 
aptarinėjau, - jis nutilo, ir telefonu jam atsklido dar keletas žodžių, 
Brunetį pasiekusių tik kaip neaiškus murmėjimas. 

- Taip, pone. Žinau. Tai siaubinga. Buvau sukrėstas, kai išgirdau, 
- dar viena pauzė luktelėti, ką dar pasakys anas balsas. Akys žybtelė- 
jo į Brunetį ir iš karto nukrypo šalin. 

— Taip, pone. Vienas iš mano vyrų jau su ja kalbėjosi. 

Dabar žodžiai iš kito laido galo pratrūko ūmiai. 

— Ne, pone, žinoma, ne. Jis ją pažįsta. Pasakiau jam labai aiškiai 

jos netrikdyti, tik pasižiūrėti, kaip ji jaučiasi, ir pasikalbėti su jos gy- 
dytojais. Žinoma, pone. Aš suprantu, pone, - Pata paėmė rašiklį už 
galiuko ir ėmė ritmiškai stuksenti į stalą. Jis klausėsi. 

- Žinoma, žinoma. Skirsiu tiek žmonių, kiek prireiks, pone. Mes 
žinome apie jos dosnumą miestui, - vėl šovė akimis į Brunetį, paskui 
žvilgtelėjęs į šokinėjantį rašiklį prisivertė padėti jį ant stalo. 

Ilgai klausėsi, spoksojo į rašiklį. Kartą ar du mėgino įsiterpti, bet 
tolimas balsas jį nukirto. Galiausiai ranka sugniaužė telefoną ir jam 
pavyko pasakyti: 

— Kuo skubiausiai. Aš pats jus informuosiu. Taip, pone. Žinoma, 
pone. Taip, - neturėjo kada atsisveikinti; balsas kitame gale pradin- 
go. Jis švelniai padėjo ragelį ir pasižiūrėjo į Brunetį. 

- Čia, tikiuosi, tu supratai, buvo meras. Nenumanau, kaip apie 
tai sužinojo, bet sužinojo, - ir tapo aišku, kad jis įtaria Brunetį pa- 
skambinus ir palikus anoniminį pranešimą mero priimamajame. 

- Regis, daktarė, - prabilo jis tardamas tą žodį tonu, verčiančiu 
suabejoti Harvardo ir Jeilio uiversitetų, kuriuose daktarė Linč apsi- 
gynė savo laipsnius, mokymo kvalifikacija, - yra jo draugė ir, - pri- 
dūrė po sunkios pauzės, - ir miesto geradarė. Todėl meras nori, kad 
viskas būtų ištirta ir išsiaiškinta kuo greičiau. 

Brunetis ir toliau tylėjo žinodamas, kaip pavojinga jam būtų pa- 
teikti kokių nors pasiūlymų šia tema. Jis dirstelėjo žemyn į popie- 
riaus lapą ant Patos stalo, paskui pakėlė akis į viršininko veidą. 

- Ką dabar darai? - paklausė Pata, o tai tegalėjo reikšti, suprato 
Brunetis, kad tyrimas bus perduotas jam. 

— Nieko, kas negalėtų palaukti. 

- Tada noriu, kad tirtum tu. 

- Klausau, pone, - pasakė jis vildamasis, kad Pata nepasiūlys jo- 
kių konkrečių veiksmų. 

Pavėlavo. 

— Nueik į jos butą. Pažiūrėk, ką ten išsiaiškinsi. Pašnekėk su jos 
kaimynais. 

— Klausau, pone, - pasakė Brunetis ir atsistojo tikėdamasis jį nu- 
tildyti. 

— Nuolat man pranešinėk, Bruneti. 

- Klausau, pone. 

- Noriu, kad viskas būtų greitai užbaigta, Bruneti. Ji - mero 
draugė. 

O Brunetis žinojo, kad bet kuris mero draugas buvo ir Patos 
draugas. 


Penktas skyrius 


Grįžęs į kabinetą jis paskambino žemyn ir pakvietė ateiti Vianelą. 
Seržantas įėjo po kelių minučių ir sunkiai nusileido ant kėdės prie- 
šais Brunečio stalą. Išsiėmė mažą užrašų knygutę iš uniformos kiše- 
nės ir klausiamai dirstelėjo į Brunetį. 

— Ką žinai apie gorilas, Vianelai? 

Vianelas minutėlę svarstė klausimą, o paskui visai be reikalo pa- 
klausė: 

- Ar apie tas, kurios zoologijos sode, ar apie tuos, kuriems moka, 
kad žalotų žmones? 

— Apie tuos, kuriems moka. 

Vianelas kiek patylėjo versdamas sąrašus, kuriuos, regis, saugojo 
savo atmintyje. 

- Nemanau, kad šiame mieste tokių yra, pone. Bet Mestrėje jų 
yra keturi ar penki, daugiausia pietiečiai, - akimirką nutilo perversti 
kitų sąrašų. - Girdėjau, kad keletas yra Paduvoje ir keli dar dirba 
Trevize ir Pordenonėje, bet jie kaimiečiai. Tikrieji yra vyrukai iš 
Mestrės. Sukėlė čia bėdų? 

Pradinį tyrimą atliko ir Flaviją apklausė uniformuotas skyrius, 
tad Brunetis žinojo, kad Vianelas turėjo girdėti apie užpuolimą. 

— Kalbėjau su daktare Linč šįryt. Ją užpuolę vyrai liepė jai neiti į 
susitikimą su daktaru Semendzatu. 

- Iš muziejaus? - paklausė Vianelas. 

- Taip. 

Vianelas truputį pagalvojo. 

— Vadinasi, tai ne apiplėšimas? 

— Ne, atrodytų, kad ne. Kai kas juos sustabdė. 

- Sinjora Petreli? 

Ir Šveicarijos banko paslaptis Venecijoje nė dienos neišsilaikytų. 

— Taip. Ji išvijo juos lauk. Tačiau nepanašu, kad jiems būtų rūpėję 
ką nors paimti. 

— Tai trumparegiai. Būtų gera vieta plėšti. 

Čia Brunetis įsiterpė. 

— Iš kur žinai, Vianelai? 

— Mano svainės artimiausia kaimynė dirba pas ją tarnaite. Eina 
tenai tris kartus per savaitę valyti, prižiūri butą, kol ji būna išvykusi 
į Kiniją. Ji pasakoja apie tai, ko ten yra, sako, kad turėtų kainuoti 
milžiniškus pinigus. 

— Ne patys geriausi pasakojimai apie šitaip ilgai paliekamą tuščią 
butą, ką? - griežtu balsu paklausė Brunetis. 

— Kaip tik tą jai ir pasakiau, pone. 

-— Tikiuosi, ji paklausė. 

- Ir aš taip pat, pone. 

Netiesiogis papeikimas nepasiekė tikslo, todėl Brunetis grįžo 
prie gorilų. 

— Dar kartą patikrink ligonines ir išsiaiškink, ar nebuvo atvykęs 
tas, kurį ji sužeidė. Atrodytų, kad smarkiai jam įpjovė. O kaip at- 
spaudai ant voko? 

Vianelas pakėlė akis nuo užrašų knygutės. 

— Nusiunčiau kopijas į Romą ir paprašiau pranešti, ką jie turi. 

Abudu žinojo, kaip ilgai tai gali užtrukti. 

— Pamėgink ir į Interpolą. 

Vianelas linktelėjo ir pridėjo šį pasiūlymą prie pastabų. 

- O kaip Semendzatas? - paklausė Vianelas. - Dėl ko jie turėjo 
susitikti? 

— Nežinau. Manau, dėl keramikos, bet ji buvo pernelyg apsvaigu- 
si nuo vaistų, kad ką nors aiškiai pasakytų. Ar žinai ką nors apie jį? 

- Ne daugiau už bet ką kitą mieste, pone. Jis muziejuje beveik 
septyneri metai. Vedęs, žmona, manyčiau, iš Mesinos. Kažkur iš Si- 
cilijos. Vaikų nėra. Gera šeima, ir jo reputacija muziejuje gera. 

Brunetis nesivargino klausti Vianelo, iš kur traukė visą tą infor- 
maciją, nes jau nebesistebėjo asmeninės informacijos archyvu, kurį 
seržantas sukaupė per visus tuos ilgus metus policijoje. Vietoje to 
pasakė: 

- Pažiūrėk, galbūt dar ką apie jį sužinosi. Kur dirbo prieš atvyk- 
damas čia ir kodėl išvažiavo, kur studijavo. 

- Ketinate su juo pasikalbėti, pone? 

Brunetis akimirką pasvarstė. 

— Ne. Jei tas, kas juos siuntė, norėjo ją nuo jo atgrasinti, tai no- 
rėčiau, kad jie galvotų, jog jiems pavyko. Bet dar noriu žinoti, ką 
galima apie jį išsiaiškinti. Ir pažiūrėk, ką gali sužinoti apie tuos vyrus 
iš Mestrės. | 

- Klausau, pone, - atsakė Vianelas užsirašinėdamas. - Ar pa- 
klausėte jos apie jų tarmę? 

Brunetis jau buvo apie tai pagalvojęs, bet su Breta turėjo per 
mažai laiko. Itališkai ji kalbėjo puikiai, todėl tarmė būtų jai pakišusi 
mintį, iš kokio šalies krašto jie galėjo būti kilę. 

- Paklausiu rytoj. 

- O aš tuomet patikrinsiu Mestrės gorilas, - pasakė Vianelas. 
Niurnėdamas pakilo nuo kėdės ir išėjo iš kabineto. 

Brunetis atsitraukė su kėde, bato nosimi atidarė apatinį stalo 
stalčių ir sukryžiavęs susikėlė ant jo pėdas. Tada atsilošė su kėde ir 
sunėrė pirštus ant pakaušio, paskui pasisukęs pažiūrėjo pro langą. Iš 
šio kampo Šv. Lorenco fasado nebuvo matyti, tačiau jis galėjo žiūrėti 

į apniukusio vėlyvos žiemos dangaus lopinį, monotoniją, kuri galėtų 
paskatinti mąstyti. 

Ji kažką sakė apie parodos keramiką, o tai tegalėjo reikšti parodą, 
kurią padėjo surengti prieš ketverius ar penkerius metus; pastarai- 
siais metais tai buvo pirmoji paroda, kai Vakarų muziejų lankyto- 
jams buvo leista pamatyti neseniai Kinijoje atrastus stebuklus. O jis 
manė, kad ji vis dar gyvena Kinijoje. 

Tą rytą nustebo išvydęs jos pavardę nusikaltimo protokole, o 
pamėlęs jos veidas ligoninėje sukėlė jam šoką. Ar seniai grįžo? Ar 
ilgai ketino užsibūti? Ir kas parginė ją atgal į Veneciją? Flavija Petreli 
galėtų atsakyti į kai kuriuos iš šių klausimų; Flavija Petreli pati galėtų 
būti atsakymas į vieną iš jų. Bet tie klausimai gali palaukti; dabar jį 
labiau domino daktaras Semendzatas. 

Jis leido kėdei triukšmingai pokštelėti ant grindų, prisitraukė te- 
lefoną ir surinko numerį iš atminties. 

— Pronto, klausau, - tarė pažįstamas duslus balsas. 

— Ciao, Lele, - atsiliepė Brunetis. - Kodėl tu netapai lauke? 

— Ciao, Guido, come stai? Sveikas, Gvidai, kaip laikaisi? - pas- 
kui nelaukdamas atsakymo paaiškino: - Šiandien per mažai šviesos. 
Rytą nuėjau į Tsaterę, bet grįžau nieko nenuveikęs. Šviesa vienoda, 
negyva. Todėl parėjau sutaisyti Klaudijai priešpiečių. 

— Kaip ji? 

— Puikiai, puikiai. O Paula? 

— Gerai, vaikai irgi. Klausyk, Lele, norėčiau su tavimi pasikalbėti. 
Ar gali skirti man kiek laiko popiečiais? 

- Šiaip pasišnekėti ar policijai? 

- Bijau, kad policijai. Arba bent taip manau. 

- Būsiu galerijoje po trijų, jeigu norėtum ten ateiti. Iki maždaug 
penkių, - fone Brunetis išgirdo kažką šnypščiant, paskui burbtelėtą 
Puttana Eva, ir Lelė pasakė: - Gvidai, turiu eiti. Makaronai bėga. 

Brunetis vos spėjo atsisveikinti prieš nutylant telefonui. 

Jei kas nors ir galėtų ką žinoti apie Semendzato reputaciją, tai 

būtų Lelė. Gabrielis Kozatas, tapytojas, antikvaras, grožio mylėtojas, 
regis, buvo tokia pati neatskiriama Venecijos dalis, kaip ir ketvertas 
amžinam pokalbiui prie Šv. Morkaus bazilikos iš dešinės sustingusių 
maurų. Nes kiek tik siekė Brunečio atmintis, Lelė čia buvo visada, 
ir Lelė buvo tapytojas. Kai Brunetis prisimindavo vaikystę, jis pri- 
simindavo ir Lelę, savo tėvo draugą, ir atgydavo pasakojimai, tada 
pasakoti net jam, nes jis buvo berniukas, todėl tikėtasi, kad supras, 
apie jo moteris, tą neužbaigiamą virtinę donne, signore, ragazze, su 
kuriomis Lelė pasirodydavo prie Brunečių stalo. Visos tos moterys 
seniai dingo, jas išstūmė užmarštin ilgametė jo meilė savo žmonai, 
tačiau aistra miesto grožiui išliko, ji ir neribotas meno pasaulio pa- 
žinimas, o šis apėmė viską: antikvarus ir prekiautojus, muziejus ir 
galerijas. 

Jis nutarė pareiti namo priešpiečių, o tada tiesiai iš ten eiti susi- 
tikti su Lele. Bet paskui prisiminė, kad buvo antradienis, o tai reiškė, 
kad Paula priešpiečiaus universitete su katedros kolegomis, o tai savo 
ruožtu reiškė, kad vaikai valgys su seneliais ir jis bus paliktas gamin- 
tis ir valgyti vienas. Kad to išvengtų, jis užsuko į vietinį restoranėlį ir 
priešpiečių metą praleido mąstydamas apie tai, kuo galėjo būti toks 
reikšmingas archeologės ir muziejaus direktoriaus. pokalbis, kad jį 
reikėjo taip žiauriai užkirsti. 

Truputį po trijų jis perėjo Akademijos tiltu ir pasuko kairėn į 
San Vio aikštę ir už jos į Lelės galeriją. Dailininkas ten jau buvo, kai 
jis atėjo, ir užsikoręs ant kopėtėlių su žibintuvėliu vienoje rankoje ir 
elektriko replėmis kitoje krapštėsi spagečius primenančių elektros 
laidų raizgalynėje, laikomoje už medinio panelio virš durų į gali- 
nį galerijos kambarį. Brunetis buvo taip įpratęs matyti Lelę, vilkintį 
savo trijų dalių ruožuotas eilutes, kad nors menininkas ir sėdėjo ant 
kopėčių viršaus, jo laikysena visiškai neatrodė netinkama. Pažvelgęs 
žemyn Lelė pasisveikino: 

- Ciao, Gvidai. Tik minutėlę, kol čia juos sujungsiu. 

Taip pasakęs padėjo žibintuvėlį ant kopėčių viršaus, nulupo plas- 

tikinę vieno laido izoliaciją, pliką jo dalį apsuko aplink kitą laidą, 
paskui abudu apvyniojo iš užpakalinės kišenės išėmęs storą juodos 
lipnios juostos ritinį. Replių nosimi sukišo laidą tarp lygiagrečiai ka- 

- Gvidai, nueik į sandėliuką ir įjunk elektros saugiklį. 

Šis klusniai žengė į erdvų sandėlį dešinėje ir minutėlę pastovėjo 
tarpduryje, laukdamas, kol akys pripras prie tirštesnės tamsos. 

- Iš karto kairėje, - šūktelėjo Lelė. 

Pasisukęs pamatė ant sienos pritvirtintą didelį elektros skydelį. 
Nuspaudė pagrindinę grandinės svirtį žemyn, ir sandėlyje ūmiai 
pasklido šviesa. Vėl luktelėjo, šįkart kol akys apsiprato su šviesa, o 
paskui grįžo į pagrindinį galerijos kambarį. 

Lelė buvo nusiropštęs nuo kopėčių, panelis viršuje uždarytas. 

— Palaikyk duris, - tarė jis ir nešinas kopėčiomis praėjo pro Bru- 
netį. Greitai pastatęs jas patalpos gale grįžo braukdamas nuo rankų 
dulkes. 

- Pantegana, - venecijietiškai pavadino žiurkę žodžiu, kuris nors 
ir aiškiai ją įvardija, bet jį ištarus vis tiek kažkaip pavyksta suteikti jai 
žavesio ir jaukumo. - Jos atsikrausto ir suryja laidų izoliaciją. 

— Ar negali jų išnuodyti? - paklausė Brunetis. 

— Ach, - sušnarpštė Lelė. - Nuodai joms patinka dar labiau už 
plastiką. Tiesiog mėgaujasi jais. Sandėlyje nebegaliu daugiau laikyti 
paveikslų; lenda ir graužia drobę. Arba medį. 

Brunetis automatiškai žvilgtelėjo į paveikslus, kabančius ant ga- 
lerijos sienų, ryškiaspalvius miesto vaizdus, atgyjančius dėl šviesos 
ir Lelės energijos. 

— Ne, šitie saugūs. Per aukštai. Bet manau, kad vieną dieną atei- 
siu ir aptiksiu, kad tos mažos išperos per naktį prisitraukė kopėčias, 
užsikorė ir visus juos surijo. 

Nors Lelė nusijuokė tą pasakęs, tačiau juokas nenustelbė jo neri- 
mo. Jis įmetė reples ir juostą į stalčių ir atsisuko į Brunetį. 

— Gerai, kas čia per kalbos, kurios turi būti policijos kalbos. 

— Apie Semendzatą iš muziejaus ir kinų parodą, kuri ten buvo 
surengta prieš kelerius metus, - paaiškino Brunetis. 

Lelė suniurnėjo supratęs klausimą ir perėjęs patalpą atsistojo 
prie sienos po pakabintu kalinėto metalo kandeliabru. Pakėlęs ranką 
palenkė vieną lapo formos pirštelį kiek į kairę, žingtelėjo šonan pasi- 
tikrinti, paskui pasilenkė į priekį dar mažumėlę pakreipti. Patenkin- 
tas grįžo prie Brunečio. 

- Jis dirba muziejuje apie aštuonerius metus, tas Semendzatas, 
ir jam pavyko suorganizuoti keletą tarptautinių parodų. Tai reiškia, 
kad turi neblogų ryšių su užsienio šalių muziejais ar jų direktoriais, 
pažįsta daugybę žmonių daugybėje vietų. 

- Kas dar? - abejingu balsu paklausė Brunetis. 

- Jis geras administratorius. Pasamdė daug puikių žmonių ir at- 
sivežė juos į Veneciją. Du tokius restauratorius kone pavogė iš Kurto 
instituto ir labai daug padarė, kad pakeistų parodų reklamą. 

- Taip, aš tą pastebėjau. 

Kartkartėmis Brunečiui atrodydavo, kad Venecija pavirto kekše, 
priversta rinktis iš skirtingų klientų; iš pradžių miestui buvo pasiūly- 
tas veidas su finikiečių stiklo auskarais, matė tūkstančius šio plakato 
reprodukcijų, paskui jį greitai pakeitė Ticiano portretas, kurį savo 
ruožtu išstūmė Endis Varholas, šį netrukus išginė sidabrinis keltų 
elnias, taip muziejai išklijavo visus mieste prieinamus paviršius ir 
be paliovos varžėsi dėl dėmesio, o bilietų kasos - dėl praeinančių 
turistų. Jis spėliojo, kas bus toliau, Leonardo marškinėliai? Ne, jie 
jau buvo Florencijoje. Jis matė tiek meno parodų plakatų, kad užteks 
visam gyvenimui. 

- Pažįsti jį? - paklausė Brunetis spėliodamas, ar tik ne dėl tos 
priežasties Lelė buvo toks neįprastai objektyvus. 

- A, susitikom keletą kartų: 

- Kur? 

— Muziejus kelis kartus mane pasikvietė paklausinėti apie siūlytus 
parduoti porceliano dirbinius, ar man jie atrodo autentiški, ar ne. 

— Ir tada susipažinai su juo? 

— Taip. 

- O asmeniškai ką apie jį galvoji? 

- Jis atrodo labai malonus, nusimanantis žmogus. 

Brunečiui to jau užteko. 

- Liaukis, Lele, juk čia neoficialu. Čia aš, Gvidas, tavęs klausinė- 
ju, o ne komisaras Brunetis. Noriu žinoti, ką tu apie jį galvoji. 

Lelė pažvelgė į rašomojo stalo stalviršį greta, stumtelėjo kerami- 
nį dubenį porą milimetrų į kairę, dirstelėjo į Brunetį ir tarė: 

- Manau, jis turi akį, ką parduoti. 

- Ką? - paklausė Brunetis, visiškai nieko nesupratęs. 

- Kaip Berensonas. Na, žinai, tampi kokiu nors žinovu, o tada 
žmonės ateina tavęs klausinėti, ar kūrinys autentiškas, ar ne. Tarsi 
būtum ištisus metus ar net visą gyvenimą ką nors studijavęs, tyri- 
nėjęs kokį tapytoją ar skulptorių, jie tiki, jei sakai, kad kūrinys yra 
autentiškas. Arba kad ne. 

Brunetis linktelėjo. Italijoje yra daugybė ekspertų; kai kurie iš jų 
netgi supranta, apie ką kalba. 

— O kodėl Berensonas? 

- Regis, jis pardavė savo akis. Galerijų savininkai arba privatūs 
kolekcininkai paprašo jo patvirtinti tam tikrų kūrinių autentiškumą, 
ir jis kai kada pasako, kad jie tikri, tačiau paskui pasirodo, kad ne, 
- Brunetis žiojosi klausti, bet Lelė jį pertraukė: - Ne, nė neklausk, 
ar tai galėtų būti paprasčiausias apsirikimas. Yra įrodymų, kad jam 
moka - daugiausiai Diuvenas, - ir jis tapo pelno dalininku. Diuve- 
nas turi daugybę turtingų klientų amerikiečių, pažįsti juos. Jų ne- 
galima varginti mokslais apie meną, jie tikriausiai net nėra dideli jo 
mėgėjai, bet nori išgarsėti tuo, kad turi ir yra savininkai. Taigi Diu- 
venas priderino jų poreikius ir jų pinigus prie Berensono reputacijos 
ir išmanymo, ir visi patenkinti: amerikiečiai paveikslais, nes jie visi 
turi sertifikatus; Diuvenas pardavimų pelnu; o Berensonas ir savo 
reputacija, ir savo pelno dalimi. 

Brunetis prieš paklausdamas kiek patylėjo. 

- Ir Semendzatas daro tą patį? 

— Nesu tikras. Bet iš paskutinių keturių dirbinių, į kuriuos dirs- 
telėti jie mane atsivedė, du buvo kopijos, - jis minutėlę pagalvojo ir 
pagiežingai pridūrė: - Geros kopijos, bet vis tiek kopijos. 

- Iš kur žinai? 


»-y0- so 


»-yo>- se 


- Ar tujuos įtikinai? 

Lelė akimirką pasvarstė, ar čia įsižeisti dėl tokio klausimo, bet 
paskui prisiminė, kad Brunetis galiausiai tėra policininkas. 

- Kuratoriai nusprendė dirbinių neįsigyti. 

— Kas iš pradžių nusprendė juos pirkti? 

Tačiau atsakymą jis jau žinojo. 

- Semendžzatas. 

- O kas siūlė juos parduoti? 

- Mums niekas nepasakė. Semendzatas minėjo, kad tai buvo 
privatus pardavimas, kad jis sudarė sutartį su privačiu prekiautoju, 
norėjusiu parduoti dirbinių, dvi lėkštes, tariamai florentietiškas, ke- 
turiolikto amžiaus, ir dvi venecijietiškas. Šios buvo tikros. 

- Visos iš to paties šaltinio? 

— Manau, kad taip. 

- Ar galėjo jos būti pavogtos? - paklausė Brunetis. 

Prieš atsakydamas Lelė šiek tiek pasvarstė. 

- Gal. Bet apie daugumą panašių dirbinių, jeigu jie autentiški, 
žmonės žino. Pardavimai registruojami, ir apie porcelianą išmanan- 
tys Žmonės puikiausiai žino, kas turi geriausių dirbinių ir kada jie 
buvo parduoti. Bet apie florentietiškus dirbinius nebuvo nė kalbos. 
Jie buvo klastotės. 

- Kaip reagavo Semendžzatas, kai tą pasakei? 

- O, sakė esąs labai patenkintas, kad tą aptikau ir apsaugojau mu- 

ziejų nuo keblaus pirkinio. Taip ir pasakė, nuo „keblaus pirkinio“, 
tarsi būtų visiškai normalu, kad prekiautojas mėgina parduoti dirbi- 
nius, kurie tėra klastotės. 

- Ar ką nors apie tai jam užsiminei? - paklausė Brunetis. 

Lelė gūžtelėjo pečiais, ir į tą judesį sudėjo per šimtmečius, o gal 
tūkstantmečius įgytą išlikimo patirtį. 

- Man nepasirodė, kad jis norėjo ką nors panašaus išgirsti. 

- Ir kas atsitiko? 

- Jis pasakė, kad grąžins juos prekiautojui ir pasakys, jog muzie- 
jus tais dirbiniais nesusidomėjo. 

— O kaip kiti? 

- Muziejus apiformino ir juos nupirko. 

- Iš to paties prekiautojo? 

- Taip, greičiausiai. 

- Nesiteiravai, kas jis toks? - šiuo klausimu Brunetis vėl pelnė 
dar vieną atitinkamą žvilgsnį. 

- Negalima taip klausti, - paaiškino Lelė. 

Brunetis pažinojo Lelę visą savo gyvenimą, todėl paklausė: 

- Ar kuratoriai tau nesakė, kas jis toks? 

Lelė nusijuokė atvirai žavėdamasis, kaip lengvai buvo sugriauta 
jo didžiadvasiška poza. 

— Klausiau vieno iš jų, bet jie ničnieko nežinojo. Semendzatas 
pavardės niekada neminėjo. 

- Iš kur jis žinojo, kad pardavėjas nemėgins vėl parduoti tų, kurių 
muziejus atsisakė, kitam muziejui ar privačiam kolekcininkui. 

Lelė šyptelėjo savo kreiva šypsenėle vienu lūpų kampu nusviru- 
siu žemyn, o kitu į viršų, ir Brunetis visada galvojo, kad tokia šyp- 
senėlė geriausiai parodo italo būdą, visada nei niūrų, nei linksmą, ir 
visada iš vienokio galintį tapti kitokiu. 

- Nemačiau jokio reikalo jam apie tai užsiminti. 

- Kodėl? 

- Jis visada man palikdavo įspūdį žmogaus, kuriam nepatinka, 

kai jo klausinėjama ar jam patarinėjama. 

- Bet tave pakvietė apžiūrėti lėkščių. 

Ir vėl ta šypsena. 

- Kuratoriai. Štai kodėl pasakiau, kad jis nemėgsta patarimų. Jam 
nepatiko, kai pasakiau, kad jos neautentiškos. Buvo malonus ir pa- 
dėkojo man už pagalbą, sakė, kad muziejus dėkingas. Bet jam vis 
tiek nepatiko. 

- Įdomu, ar ne? - paklausė Brunetis. 

- Labai, - pritarė Lelė, - juolab jei žmogaus darbas yra saugoti, 
kad muziejaus rinkiniai būtų teisingi. Ir, - pridūrė, - prižiūrėti, kad 
rinkoje neliktų klastočių. 

Pražingsniavo pro Brunetį ir nuėjo per galeriją pataisyti ant toli- 
mosios sienos kabančio paveikslo. 

— Ar dar ką nors turėčiau apie jį žinoti? - pasiteiravo Brunetis. 

Nusigręžęs nuo Brunečio ir žvelgdamas į savo paties paveikslą 
Lelė atsiliepė: 

— Manau, ko gero, labai daug ką turėtum apie jį Žinoti. 

- Pavyzdžiui? - susidomėjo Brunetis. 

Lelė sugrįžo prie jo ir apžiūrėjo paveikslą iš toliau. Atrodė paten- 
kintas tuo, kaip pataisė, nors ir neženkliai. 

- Nieko ypatinga. Jo reputacija mieste labai aukšta ir jis turi daug 
aukštą padėtį užimančių draugų. 

- Tai ką nori tuo pasakyti? 

- Gvidai, mūsų pasaulis mažas, - pratarė Lelė ir nutilo. 

- Kalbi apie Veneciją ar apie tuos iš jūsų, kurie dirba su antikva- 
riniais daiktais? 

— Apie viena ir kita, bet labiausiai apie mus. Mieste tėra maždaug 
penketas ar dešimt mūsų, kurie tikrai ko nors verti: mano brolis, 
Bortolucis, Ravanelas. Ir dažniausiai tai, ką mes darome, yra daroma 
tokiomis subtiliomis užuominomis ir aliuzijomis, kad niekas nesu- 
pras, kas vyksta, - jis matė, kad Brunetis nesuprato, todėl pamėgino 
paaiškinti: - Praeitą savaitę kai kas parodė man polichromuotą Die- 

vo Motiną su kūdikėliu Kristumi, miegančiu jai ant kelių. Ji buvo 
tobula, penkioliktas amžius. Toskana. Gal net keturiolikto amžiaus 
pabaiga. Bet man ją parodęs prekiautojas nukėlė kūdikį - jie buvo 
išdrožti iš atskirų dalių - ir parodė vietą ant skulptūros nugaros, vos 
žemiau peties, kur buvo menkutė dėmė, - jis laukė Brunečio reak- 
cijos. 

Nesulaukęs tęsė toliau: 

- Tai reiškia, kad jis buvo angelas, o ne kūdikėlis Kristus. Plotelis 
kaip tik apėmė vietą, kur buvo sparnai, kas žino kada nuimti, ir už- 
taisytą taip, kad jis atrodytų kaip kūdikėlis Kristus. 

- O kam? 

— Nes visada buvo daugiau angelų negu Kristų. Todėl pašalinus 
sparnus... - Lelės balsas nutrūko. 

- Jis buvo paaukštintas, - supratęs tarstelėjo Brunetis. 

Lelė nusikvatojo per visą galeriją. 

- Taip, kaip tik šitaip. Jis buvo paaukštintas iki Kristaus, o šis pa- 
aukštinimas reiškė, kad pardavus jis uždirbs daug daugiau pinigų. 

- Bet juk prekiautojas tau parodė? 

- Aš apie tai ir kalbu, Gvidai. Jis man pasakė nesakydamas, tie- 
siog parodė man tą mažytę dėmę ir taip pat būtų pasielgęs su bet 
kuriuo iš mūsų. 

— Bet ne su atsitiktiniu pirkėju? - užsiminė Brunetis. 

- Tikriausiai, - pritarė Lelė. - Plotelis buvo taip puikiai užtaisytas 
ir taip puikiai užteptas dažais, kad labai nedaug žmonių būtų galėję 
pastebėti. Arba jei ir būtų pastebėję, nebūtų žinoję, ką tai reiškia. 

- Otu būtum? 

Lelė tuoj pat linktelėjo. 

— Galiausiai taip, aš būčiau pastebėjęs, jei būčiau pasiėmęs jį 
namo ir kartu gyvenęs. 

— Bet ne atsitiktinis pirkėjas? 

— Ne, tikriausiai ne. 

— Tai kodėl jis tau parodė? 

— Nes manė, kad vis tiek norėsiu pirkti. Ir todėl, kad mums svar- 
bu žinoti, jog bent jau tarpusavyje mes nemeluojame ar nesukčiauja- 
me, ar nemėginame pristatyti ką nors taip, kaip iš tiesų nėra. 

- Ar visa tai turi kokį moralą, Lele? - šypsodamasis paklausė 
Brunetis. Nuo pat vaikystės, jei Lelė jam ką pasakodavo, tai dažnai 
baigdavo slaptu pamokymu. 

- Nežinau, ar yra moralas, Gvidai, bet Semendzatas nėra šio klu- 
bo narys. Jis ne mūsiškis. 

- Ir kas taip nusprendė - jis ar tu? 

- Nemanau, kad kas nors apskritai sprendė. Ir aš tikrai niekada 
nieko tiesiogiai apie jį negirdėjau, - Lelė, vaizdų, o ne žodžių žmo- 
gus, žvelgdamas pro platų galerijos langą tyrinėjo šviesos Žaismą 
kanalo vandenyje. - Kalbu apie tai, kad jo niekas nelaikė vienu iš 
mūsiškių, o ne apie tai, kad sąmoningai pašalino. 

-— Kas dar apie tai žino? 

- Tu pirmas asmuo, kuriam papasakojau apie porcelianą. Ir nesu 
įsitikinęs, ar galima sakyti, kad kas apie tai „žino'; bent jau ne tiek, 
kad tą suvoktų. Tiesiog tai kažkas tokio, ką mes visi suprantam. 

- Apie jį? 

Juokdamasis Lelė pasakė: 

— Apie daugumą šalies prekiautojų antikvariniais daiktais, jei 
nori teisybės, - paskui rimčiau pridūrė: - Ir žinoma, apie jį irgi. 

— Ne pati geriausia rekomendacija vieno iš svarbiausių Italijos 
muziejų direktoriui, ką? - paklausė Brunetis. - Ją išgirdęs žmogus 
polichromuotą Dievo Motiną iš jo pirktų nenoromis. 

Dar kartą garsiai nusikvatojęs Lelė pasakė: 

- Tau reikėtų susipažinti su kai kuriais kitais. Iš daugumos nė 
plastikinių šukų nepirkčiau, - iš to pasijuokė jau abudu, o tada Lelė 
rimtai paklausė: - Kodėl tu juo domiesi? 

Dalis Brunečio tvirtai tikėjo, kad teisėtvarkos pareigūnas nieka- 
da neturi atskleisti policijos informacijos niekam, kam neleista jos 
žinoti. 

- Kažkas nenori, kad jis kalbėtų apie kinų parodą, apie tą, kuri 
čia buvo surengta prieš penkerius metus. 

—- Mm? - sumykė Lelė, klausdamas dar informacijos. 

- Persona, surengusi tą parodą, turėjo paskirtą susitikimą su juo, 
tačiau ją sumušė, smarkiai sumušė ir liepė į jį neiti. 

— Daktarė Linč? - paklausė Lelė. 

Brunetis linktelėjo. 

- Kalbėjai su Semendzatu? - paklausė Lelė. 

- Ne. Nenoriu atkreipti į jį dėmesio. Kad ir kas tą padarė, tegul 
mano, kad įspėjimas suveikė. 

Lelė linktelėjo ir lengvai ranka perbraukė per lūpas, taip jis visa- 
da darydavo spręsdamas kokią problemą. 

- Ar galėtum paklausinėti, Lele? Pažiūrėti, ar yra apie jį kokių 
gandų? 

- Kokių gandų? 

— Nežinau. Galbūt apie skolas. Moteris. Gal gali sužinoti, kas 
buvo tas prekiautojas arba galbūt kokie kiti jo pažįstami žmonės, 
kurie galėtų būti įsivėlę... - jis nutilo ne visai žinodamas, kaip tai 
įvardyti. 

- Jis turi pažinoti visus, dalyvaujančius versle. 

- Žinau. Tačiau noriu žinoti, ar jis neįsivėlęs į ką nors neteisėto, 
Lelei neatsakius Brunetis tarė: - Net nesu tikras, ką tai reiškia, ir nė 
nežinau, ar gali tai išsiaiškinti. 

— Galiu išsiaiškinti viską, - pasakė Lelė beaistriu balsu; tiesiog 
konstatavo faktą, ne gyrėsi. Minutėlę tylėjo ranka lengvai tebetrin- 
damas sučiauptas lūpas. Galop nuleido ranką ir pasakė: - Gerai. Pa- 
žįstu keletą žmonių, kurių galiu paklausti, bet man reikia dienos ar 
dviejų. Vienas iš žmonių, su kuriuo reikia pasikalbėti, dabar Birmo- 
je. Paskambinsiu tau savaitės pabaigoje. Ar gerai? 

— Puiku, Lele. Nė nežinau, kaip tau atsidėkoti. 

Tapytojas numojo į tai ranka. 

— Nedėkok man, kol nieko neradau. 

- Jei tik bus ką, - pridūrė Brunetis tarsi nukenksmindamas jun- 
tamą Lelės antipatiją muziejaus direktoriui. 
- O, visada kas nors yra. 


Šeštas skyrius 


Išėjęs iš Lelės galerijos jis pasuko į kairę ir leidosi į perėją, vedusią į 
Tsaterę, ilgą, atvirą krantinę, fondamenta, juosiančią Džudekos ka- 
nalą. Anapus vandens jis matė Tsitelės bažnyčią, o tada kiek toliau 
Išganytojo bažnyčią su dviem viršum jų plūduriuojančiais kupolais. 
Iš rytų pakilęs smarkus vėjas kėlė putotas bangas, šios daužė ir šok- 
dino vaporetus tarsi žaisliukus puskubilyje. Net ir iš toli jis girdėjo 
kurtinantį griausmą, kai vienas iš jų trenkėsi į krantinę, matė, kaip 
jis trūkčiojo ir plėšė lynus, laikiusius jį prie doko. Pasistatė apyka- 
klę ir leidosi pavėjui į priekį, laikėsi dešinės arti pastatų, vengdamas 
nuo krantinės tykštančių purslų. II Cucciolo, pakrantės baras, kur jis 
su Paula pirmosiomis pažinties savaitėmis praleido tiek daug lai- 
ko, buvo atidarytas, bet plati medinė aikštelė, suręsta virš vandens 
priešais jį, stovėjo visiškai tuščia, stalai, kėdės ir skėčiai buvo išnešti. 
Pirmasis tikro pavasario ženklas Brunečiui būdavo diena, kai po žie- 
mos miego tie stalai ir kėdės vėl atsirasdavo. Dabar nuo šios minties 
jis pašiurpo. Baras buvo atidarytas, tačiau jis praėjo pro šalį, nes čia 
dirbo storžieviškiausi miesto padavėjai ir jų arogantišką lėtumą gali- 
ma pakęsti tik mainais už tingias valandas saulėkaitoje. 

Už šimto metrų už Gesuati, Jėzuitų, bažnyčios jis stumtelėjo stik- 
lines duris ir įsmuko į svetingą Niko baro šilumą. Kelis kartus pa- 
trepsėjo kojomis, atsisagstė apsiaustą ir prisiartino prie baro. Užsisa- 
kė grogo ir žiūrėjo, kaip padavėjas paėmęs stiklinę pakišo po espreso 
aparato čiaupu ir prišvirkštė pilną garo, greitai susikondensavusio į 
verdantį vandenį. Romas, citrinos riekutė, dosnus šlakas kažkokio 


53 


skysčio iš butelio, ir barmenas pastatė ją priešais. Trys cukraus ga- 
baliukai, ir Brunetis pasijuto išganytas. Pralinksmėjęs dėl palengva 
kylančio kvapnaus aromato lėtai maišė gėrimą. Kaip ir dauguma gė- 
rimų šis nebuvo toks skanus, kaip kvepėjo, tačiau Brunetis jau buvo 
susitaikęs su šiuo dalyku, tad nebenusivildavo. 

Durys vėl atsivėrė, ir ledinio vėjo gūsis įpūtė pro jas dvi jaunas 
merginas. Jos vilkėjo slidininkių striukes, apsiūtas kailiukais, kurie 
kyšojo išorėje ir supo švytinčius veidus, avėjo storapadžius aulinu- 
kus, mūvėjo odines pirštines ir vilnones kelnes. Iš išvaizdos jos atro- 
dė amerikietės arba galbūt vokietės; jei jos gana turtingos, paprastai 
sunku atskirti. 

- Oi, Kimberle, ar tu įsitikinusi, kad čia ta vieta? - pasakė pirmoji 
angliškai, apžvelgusi barą smaragdinėmis akimis. 

- Taip parašyta knygoje, Elison. Nikas, taip sakant, yra garsus, 
- ji ištarė „Niko“, kad rimuotųsi su „sicko“ (angl. iškrypėlis), tą žodį 
Brunetis išmoko per Interpolo suvažiavimą. - Garsėja ledais, gelato. 

Akimirksniu Brunečiui dingtelėjo mintis, kas dabar galėjo nu- 
tikti. Vos tik pagalvojęs greitai siurbtelėjo grogo, o šis tebebuvo toks 
karštas, kad nudegino jam liežuvį. Jis kantriai paėmė šaukštelį ir 
ėmėsi greitai maišyti gėrimą aukštai pakeldamas ant stiklinės siene- 
lių ir vildamasis, kad tai kaip nors privers jį greičiau ataušti. 

- O, lažinuosi, jų yra po šitais apvaliais dangčiais, - pasakė pir- 
moji, atėjusi ir atsistojusi prie Brunečio ir žiūrėdama per barą žemyn 
ten, kur iš tikrųjų po tais apvaliais dangčiais kūpsojo garsieji Niko 
gelato, nors jų gamyba atsižvelgiant į sezoną buvo smarkiai suma- 
žinta. - Kokių nori? 

— Kaip manai, ar jie turi Heath barą? 

— Nee, tik ne Italijoje. | 

- Taip, tikriausiai. Turbūt mums teks laikytis, taip sakant, to, kas 
žinoma. 

Pripažindamas jų grožį ir spinduliuojančią gerą sveikatą, ką jau 
kalbėti apie drąsą, šypsodamasis priėjo barmenas. 

— Si? - paklausė šypsodamasis. 

— Ar turite gelato? - paklausė viena iš jų, paskutinį žodį ištarusi 
garsiai, kad ir neteisingai. 

Nestabtelėjęs, akivaizdžiai prie to įpratęs barmenas vėl nusišyp- 
sojo ir pakėlęs ranką iš aukšto bokštelio ant prekystalio paėmė du 
kūginius indelius. 

— Kokių? - paklausė jis pakenčiama anglų kalba. 

— O kokių turite? 

- Vaniglia, cioccolato, fragola, fior di latte, e tiramisu. 

Merginos visiškai suglumusios susižvalgė. 

- Manau, mes geriau imsim vanilinių ir šokoladinių, ką? - pa- 
klausė viena 

Brunetis jau nebeskyrė jų, tokie panašūs atrodė veriamai nosiniai 
balsai. 

- Taip, turbūt. 

Pirmoji atsigręžė į barmeną ir pasakė: 

- Due vanilinių ir šokoladinių, prašyčiau. 

Per akimirką darbas buvo atliktas, kūgiai prikimšti ir paduoti per 
prekystalį. Brunečiui tebuvo vienintelė paguoda, kad gali daugiau 
gurkštelėti grogo, o nurijęs ilgai laikyti puspilnę stiklinę po nosimi. 

Merginoms teko nusimauti pirštines, kad paimtų kūgius, tada 
viena iš jų turėjo palaikyti abu kūgius, kol kita naršė po kišenes ke- 
turių tūkstančių lirų. Barmenas padavė joms servetėlių gal vildama- 
sis, kad dėl to jos pasiliks viduje, kol suvalgys ledus, bet merginos 
buvo nesulaikomos. Pasiėmė servetėles ir kruopščiai apvyniojusios 
jomis kūgių galus pastūmė duris ir pradingo tirštėjančioje popiečio 
prieblandoje. Į barą atsklido liūdnas dar vienos valties dundesys, šiai 
atsimušus į prieplauką. 
vienas nepratarė nė žodžio. Brunetis išgėrė grogą, sumokėjo ir išėjo. 

Jau buvo visiškai tamsu, ir Brunetis pasijuto nekantraujantis par- 
eiti namo, pasislėpti nuo šito šalčio, toliau nuo vėjo, kuris vis dar 

skrodė atvirą erdvę palei krantinę. Jis praėjo pro Prancūzijos kon- 
sulatą, paskui sutrumpino kelią pro Džustinianio ligoninę, senolių 
prieglaudą, ir patraukė namo. Žingsniavo greitai, tad kol parsigavo, 
teužtruko dešimt minučių. Prieangis dvelkė drėgme, bet grindinys 
tebebuvo sausas. Acgua alta sirenos tąryt gaudė trečią ir visus juos 
prižadino, bet atoslūgis prasidėjo vandeniui dar nespėjus prasisunkti 
per grindinio plyšius. Pilnatis baigėsi vos prieš kelias dienas, o šiau- 
rėje Friulyje smarkiai lijo, tad yra tikimybė, kad naktį kils pirmas 
tikras šiųmetis didysis potvynis. 

Laiptų viršuje jau savo namuose jis rado tai, ko norėjo: šilumą, 
šviežiai nulupto mandarino aromatą ir tikrumą, kad Paula su vaikais 
namuose. Pakabino apsiaustą ant vieno iš vagių prie durų ir nuėjo į 
svetainę. Ten rado Kiarą, alkūnėmis atsirėmusią ant stalo, laikančią 
knygą viena ranka, o kita kemšančią nulupto mandarino skilteles į 
burną. Jam įžengus ji pakėlė akis, plačiai nusišypsojo ir atkišo jam 
skiltelę mandarino. 

- Ciao, tėti. 

Jis perėjo kambarį džiaugdamasis šiluma ir staiga suvokė, kaip 
smarkiai sušalo pėdas. Stabtelėjo prie jos, pasilenkė tiek, kad ji galė- 
tų įkišti jam į burną mandarino skiltelę. Paskui kitą ir dar vieną. Kol 
jis kramtė, ji užbaigė greta lėkštėje gulėjusias nuluptas skilteles. 

— Tėti, tu palaikyk degtuką, - pasakė per stalą pasiekusi ir jam 
paduodama degtukų knygelę. 

Jis klusniai nuplėšė vieną degtuką ir uždegęs liepsnelę prinešė 
arčiau jos. Iš krūvelės ant stalo ji paėmė vieną mandarino žievelę ir 
sulenkė pusiau, suglausdama kraštelius vieną prie kito. Vos taip pa- 
darė, iš lūžtančios žievelės pakilo perregima aliejų miglelė ir plykste- 
lėjo švytintis spalvotų liepsnelių fejerverkas. 

— Che belala, kaip gražu, - pratarė Kiara išsiplėtusiomis iš 
džiaugsmo, kuris, regis, niekada nesumažės, kad ir kiek kartų jie tai 
darytų, akimis. 

— Ar dar yra? - paklausė jis. 

— Ne, tėti, čia buvo paskutinis. 

Jis gūžtelėjo, tačiau jos veideliu jau spėjo nuslinkti tikras apgai- 
lestavimo šešėlis. 

- Atsiprašau, tėti, aš visus juos suvalgiau. Yra apelsinų. Gal nori, 
kad nulupčiau tau vieną? 

— Ne, angelėli, viskas gerai. Palauksiu vakarienės. 

Jis pasilenkė į dešinę ir pamėgino dirstelėti į virtuvę. 

- Kur mama? 

- O, ji savo kabinete, - pasakė Kiara vėl grįždama prie knygos. - 
Ir tikrai prastai nusiteikusi, todėl nežinau, kada valgysime. 

- Iš kur žinai, kad ji prastai nusiteikusi? - paklausė jis. 

- Oi, tėti, nebūk paikas. Žinai, kokia ji būna, kai ją apima tokia 
nuotaika. Pasakė Rafiui, kad negali padėti jam ruošti namų darbų, ir 
aprėkė mane, nes šįryt laiptinėje nesurinkau šiukšlių, - ji pasirėmė 
smakrą abiem kumšteliais ir nukreipė akis į savo knygą. - Man ne- 
patinka, kai ji tokia. | 

— Na, ji turėjo daugybę problemų universitete, Kiara. 

Ji pervertė puslapį. 

— O, tu visada ją užstoji. Bet visai nelinksma, kai ji tokia. 

- Eisiu su ja pasikalbėti. Gal padės. 

Abu žinojo, kaip tai neįtikėtina, bet buvo šeimos optimistai, to- 
dėl nusišypsojo vienas kitam - gal vis dėlto įmanoma. 

Ji vėl įknebo į knygą, Brunetis pasilenkęs pabučiavo ją į viršu- 
galvį ir išeidamas iš kambario įjungė didįjį sietyną. Koridoriaus gale 
stabtelėjo priešais duris į Paulos kabinetą. Kalbėjimas su ja retai pa- 
gelbėdavo, bet išklausymas kartais padėdavo. Pasibeldė. 

- Avanti, - šūktelėjo ji, ir jis pravėrė duris. 

Pirmas dalykas, kurį pastebėjo dar prieš pamatydamas Pau- 
lą, stovinčią prie stiklinių durų į terasą, buvo chaosas ant jos stalo. 
Popieriai, knygos, žurnalai išmėtyti; vieni atversti, kiti užversti, kai 
kurie įkišti į kitus puslapiams pažymėti. Tik sau meluojantis ar su- 

trikusio regėjimo žmogus galėtų pavadinti Paulą tvarkinga ar meto- 
diška, tačiau ši netvarka gerokai pranoko net ir laisviausias ribas. Ji 
atsisuko nuo durų ir pamatė, kaip jis spokso į stalą. 

- Aš kai ko ieškojau, - paaiškino. 

— Asmens, kuris nužudė Edviną Drudą? - paklausė jis užsiminęs 
apie straipsnį, kurį rašydama prieš metus užtruko tris mėnesius. - 
Maniau, kad radai. 

- Nejuokauk, Gvidai, - pasakė ji balsu, kuriuo kalbėdavo, kai hu- 
moras buvo tiek pat pageidaujamas, kaip buvęs nuotakos draugužis. 
- Sugaišau didesnę popietės dalį stengdamasi surasti citatą. 

— Kam tau jos prireikė? 

- Pratyboms. Norėjau pradėti citata ir man reikia pasakyti jiems, 
iš kur ji, todėl teko nustatyti šaltinį. 

- Ir kas jis? 

— Meistras, - tarė ji angliškai ir Brunetis pamatė, kad tapo sen- 
timentalesnė kaip ir visada, kai kalbėdavo apie Henrį Džeimsą. Ar 
prasminga, klausė jis savęs, pavydėti? Pavydėti vyrui, kuris, kaip jam 
atrodė iš to, ką Paula apie jį pasakojo, ne tik negali nuspręsti, kokia jo 
tautybė, bet, regis, nė negali nutarti, kokios besąs lyties? 

Ir visa tai tęsėsi dvidešimt metų. Meistras keliavo su jais per jų- 
dviejų medaus mėnesį, buvo ligoninėje, kai gimė abu jų vaikai, regis, 
sekiojo paskui juos per visas, kiek tik jie turėjo, atostogas. Atkaklus, 
flegmatiškas, įvaldęs prozos stilių, kuris Brunečiui pasirodė neper- 
kandamas, kad ir kiek kartų mėgino jį skaityti angliškai ar itališkai, 
Henris Džeimsas atrodė esąs antrasis vyras Paulos gyvenime. 

- Kas per citata? 

- Jis pasakė ją atsakydamas kažkam, kas jo gyvenimo pabaigoje 
paklausė, ko jis išmoko iš visos savo patirties. 

Brunetis žinojo, ko iš jo tikimasi. Tą ir padarė: 

- Ką jis pasakė? 

- „Būk pakantus ir dar pakantus ir dar pakantus“, - išbėrė ji ang- 
liškai. 

Pagunda Brunečiui pasirodė per didelė. 

- Su ar be kablelių? 

Ji šovė į jį niūrų žvilgsnį. Akivaizdžiai netinkama diena juokauti, 
ypač apie Meistrą. Stengdamasis išsirangyti iš po to žvilgsnio svorio 
jis pasakė: 

- Keista citata pradėti literatūros pratyboms. 

Ji svarstė, ar laikyti jo pastabą apie kablelius tebegaliojančią, ar 
pereiti prie kitos. Laimei, nes jis dar norėjo tą vakarą pavakarieniau- 
ti, ji pasirinko antrąją. 

- Mes rytoj pradėsime nuo Vitmeno ir Dikinsono, ir aš tikiuosi, 
kad citata padės numaldyti kelis bjauriausius grupės studentus. 

- II piccolo marchesino? - niekinamai paklausė jis, pavartodamas 
deminutyvą, apie Vitoriją, tikrą markizo Frančesko Bruskolio įpėdi- 
nį. Vitorijas, regis, buvo įkalbėtas liautis lankyti Bolonijos, Paduvos 
ir Feraros universitetus, ir galiausiai prieš šešis mėnesius atsidūrė C4 
Foscari - Foskaryje - ir mėgino baigti anglų kalbą ne todėl, kad kiek 
nors ja domėjosi ar žavėjosi literatūra - iš tikrųjų kuo nors, kas pri- 
mintų spausdintą žodį - bet paprasčiausiai todėl, kad jį auginusios 
anglės auklės išmokė laisvai ta kalba kalbėti. 

- Jis toks piktavalis paršelis, - karštai pratrūko Paula. - Iš tiesų 
bjaurus. 

- Ką jis dabar iškrėtė? 

- Oi, Gvidai, ne todėl, kad iškrečia. Dėl to, ką kalba ir kaip kalba. 
Komunistai, abortai, gėjai. Tereikia užsiminti apie vieną iš šių temų, 
kai prilimpa kaip dumblas ir pliauškia, kaip puiku, kad komunizmas 
sužlugo Europoje, kad abortas yra nuodėmė Dievo akivaizdoje, o 
gėjai... - ji mostelėjo ranka į langą tarsi kreiptųsi į stogus supratimo. 
- Dieve mano, jis galvoja, kad juos visus reikia surinkti ir uždaryti 
į koncentracijos stovyklas, o visus sergančius AIDS reikėtų izoliuo- 
ti. Būna akimirkų, kai man norisi jam trenkti, - pasakė ji dar kartą 
mostelėjusi ranka, bet pati suprato, kad užbaigė bejėgiškai. 

- Kaip tos temos iškyla per literatūros paskaitas, Paula? 

— Retai iškyla, - pripažino. - Bet prisiklausiau apie jį iš kitų pro- 
fesorių, - pasisukus į Brunetį ji paklausė: - Juk tu jo nepažįsti, ką? 

— Ne, bet pažįstu jo tėvą. 

— Koks jis? 

- Visai toks pats. Žavus, turtingas, dailus. Ir labai bjaurus. 

— Štai kodėl jis toks pavojingas. Jis dailus ir labai turtingas, ir 
dauguma studentų numirtų, kad tik galėtų pasirodyti su marchese, 
neatsižvelgdami nė į tai, koks jis mėšlius. Tad mėgdžioja jį ir kartoja 
jo nuostatas. 

- Betgi kodėl tu dabar taip sunerimai? 

— Nes rytoj pradėsiu nuo Vitmeno ir Dikinsono, jau sakiau tau. 

Brunetis žinojo, kad jie buvo poetai; pirmąjį jis skaitė ir jam ne- 
patiko, Dikinsonas pasirodė sunkus, bet kai perprato - nuostabus. 
Jis palingavo galvą prašydamas paaiškinti. 

- Vitmenas buvo gėjus, o Dikinsonas greičiausiai irgi. 

- O tokių dalykų i! marchesino priimtino elgesio sąraše nėra? 

— Labai švelniai tariant, - atsiliepė Paula. - Štai kodėl norėjau 
pradėti ta citata. 

— Manai, kad kažkas panašaus ką nors pakeis? 

— Ne, tikriausiai ne, - pritarė ji sėdusi į savo kėdę ir pradėjusi 
tvarkyti popierius ant stalo. 

Brunetis atsisėdo į krėslą prie sienos ir ištiesė priešais save ko- 
jas. Paula toliau užvertinėjo knygas ir dėliojo žurnalus į tvarkingas 
krūveles. 

- Šiandien paragavau to paties, - pratarė. 

Ji liovėsi daryti ką veikusi ir pažvelgė į jį. 

— Ką nori pasakyti? 

- Iš kai ko, kas nemėgsta gėjų, - patylėjo ir pridūrė: - Iš Patos. 

Paula sekundėlei užsimerkė, paskui paklausė: 

- Kas buvo? 

- Prisimeni daktarę Linč. 

- Amerikietę? Tą, kuri Kinijoje? 

— Taip į pirmą klausimą ir ne į antrą. Ji sugrįžo. Mačiau ją šian- 
dien ligoninėje. 

- Kas gi atsitiko? - tikrai susirūpinusi paklausė Paula staiga su- 
stingusiomis virš knygų rankomis. 

- Kažkas ją sumušė. Na, iš tiesų du vyrai. Sekmadienį atėjo pas ją 
namo, pasakė, kad atėjo su reikalu, o kai juos įsileido, sumušė. 

— Ar labai smarkiai sužalojo? 

- Ne taip smarkiai, kaip galėjo, ačiū Dievui. 

- Ką tai reiškia, Gvidai? 

— Jai trūko žandikaulis, lūžo keli šonkauliai ir smarkiai nubroz- 
dinta nugara. 

- Jei tu manai, kad tai nesmarkiai, man šiurpu pagalvoti, kas galė- 
jo būti, - pasakė Paula, o paskui paklausė: - Kas tą padarė? Kodėl? 

- Čia turbūt kažkas susiję su muziejumi, bet turbūt ir su tuo, ką 
atkakliai teigia mano amerikiečiai kolegos, kalbėdami apie jos „gy- 
venimo būdą“. | 

- Nori pasakyti, dėl to, kad ji lesbietė? 

- Taip. 

- Bet jie nesveiki. 

- Sutinku. Bet ne mažiau tikri. 

- Ar tai prasideda ir čia? - paklausė aiškiai retoriškai. - Maniau, 
kad tokių dalykų nutinka tiktai Amerikoje. 

- Pažanga, brangioji. 

- Bet kas verčia tave sakyti, kad priežastis ši? 

- Ji sakė, kad vyrai žinojo apie ją ir sinjorą Petreli. 

Paula negalėdavo nepasipriešinti. 

- Prieš kelerius metus, kai ji išvyko į Kiniją, vargu ar būtum ra- 
dęs Venecijoje ką nors, kas būtų nieko nežinojęs apie ją ir sinjorą 
Petreli. 

Brunetis buvo žemiškesnis žmogus, todėl paprieštaravo: 

— Tai perdėm išpūsta. 

— Na, galbūt. Bet kalbų tuomet tikrai būta, - spyrėsi Paula. 

Kartą pataisęs Paulą Brunetis būtų mielai viską baigęs. Be to, jis 
vis labiau alko ir norėjo vakarienės. 

— Kodėl laikraščiai apie tai nerašė? - staiga paklausė ji. 

- Viskas įvyko sekmadienį. Nieko nežinojau iki šio ryto, o paskui 
sužinojau tik todėl, kad kai kas pažymėjo jos pavardę protokole. Tai 
buvo perduota uniformuotam skyriui ir jie ėmėsi įprasto tyrimo. 

- Įprasto? - nusistebėjusi pakartojo ji. - Gvidai, čia tokių dalykų 
nevyksta. 

Brunetis nutarė nekartoti savo pastabos apie pažangą, o Paula, 
supratusi, kas jis neketina daugiau nieko paaiškinti, vėl ėmėsi stalo. 

- Negaliu daugiau gaišti laiko jos ieškodama. Man reikia sugal- 
voti ką nors dar. 

— Kodėl nenori pameluoti? - tarp kitko pasiūlė Brunetis. 

Paula ūmiai kilstelėjusi galvą įsistebeilijo į jį. 

- Ką nori pasakyti tuo pameluoti? 

Jam atrodė gana aišku. 

- Tik pagalvok apie vietą vienoje iš tų knygų, kur tai galėtų būti, 
ir pasakyk jiems, kad ten yra. 

- O ką, jeigu jie perskaitys knygą? 

- Jis parašė daugybę laiškų, ar ne? - Brunetis puikiausiai žinojo, 
kad parašė: prieš dvejus metus laiškai kartu su jais keliavo į Paryžių. 

— Ojeigu jie paklaus, kuriame laiške? 

Jis atsisakė atsakyti į tokį kvailą klausimą. 

— Editai Varton, 1906 metų liepos 26 dieną, - tuojau pat išrėžė ji 
sutelkusi į balsą visiškai užtikrintą intonaciją, ir Brunetis atpažino 
įsitikinimą, kuris visada ją palaikydavo net jei prasimanymai būdavo 
patys įžūliausi. 

— Man skamba gerai, - pasakė jis ir nusišypsojo. 

- Man irgi, - ji užvertė paskutinę knygą, pažvelgė į savo laikrodį, 
paskui į jį. - Jau beveik septynios. Džanis šiandien turėjo keletą ėrie- 
nos muštinių. Eikš su manimi išgerti taurės vyno ir paplepėti, kol aš 
juos pagaminsiu. 

Dantė, dingtelėjo Brunečiui, bloguosius patarėjus nubaudė, ap- 
supęs juos milžiniškais liepsnos liežuviais, jiems buvo lemta raitytis 
ir degti ištisą amžinybę. Ten, prisiminė jis, nebuvo nė užuominos 
apie ėrienos muštinius. 


Septintas skyrius 


Kai ši istorija galiausiai kitą dieną pasirodė laikraštyje antrašte „Mė- 
ginimas apiplėšti Kanaredže“, ji tapo trumpučiu pranešimu. Breta 
buvo pavadinta kinų meno eksperte, grįžusia į Veneciją ieškoti Itali- 
jos vyriausybės paramos kasinėjimams Siane, kur koordinavo kinų 
ir Vakarų archeologų darbą. Trumpai paminėti abu vyrai, kuriems 
sutrukdė neįvardyta amica, atsitiktinai tuo metu buvusi apartamente 
kartu su daktare Linč. Tą perskaičiusiam Brunečiui parūpo, kas galė- 
jo būti tas „amico“, įslaptinęs Flavijos vardą. Juk jis galėjo būti bet kas 
- ir Venecijos meras, ir La Skalos direktorius - pasiryžęs apsaugoti 
savo išsirinktą dievaitę nuo žalingo viešumo. 

Atėjęs į darbą pakeliui į viršų jis stabtelėjo sinjorinos Eletros ka- 
binete. Tądien frezijų nebebuvo, jas pakeitė švytinti žingių puokštė. 
Ji pakėlė akis jam įėjus ir nepasivarginusi pasisveikinti nedelsdama 
pasakė: 

— Seržantas Vianelas prašė jums pasakyti, kad Mestrėje nieko. 
Sakė kalbėjęsis su keletu tenykščių žmonių, bet apie užpuolimą nie- 
kas nieko nežino. Ir, - tęsė žiūrėdama į popierių ant savo stalo, - į 
aplinkines ligonines neatvyko niekas, kam būtų sužeistas dilbis, - 
nespėjus jam paklausti pridūrė: - Ir iš Romos dar nieko apie pirštų 
atspaudus. 

Iš visų pusių pakliuvęs į akligatvius Brunetis nutarė, kad laikas 
pažiūrėti, ką dar galima sužinoti apie Semendzatą. 

- Jūs dirbote Italijos banke, ar ne, sinjorina? 


63 


— Taip, pone, dirbau. 

- Ir draugų tebeturite ten? 

- Ir kituose bankuose, - niekas jos neužtemdytų, tos sinjorinos 
Eletros. 

- Kaip manote, ar negalėtumėte savo kompiuteriu užmegzti 
plonytį voratinklį ir pažiūrėti, ką galima sužinoti apie Frančeską Se- 
mendzatą. Apie banko sąskaitas, akcijas, bet kokias investicijas. 

Ji atsakė tokia plačia šypsena, kad Brunečiui beliko spėlioti, ko- 
kiu gi iš tikrųjų greičiu kvestūroje keliaudavo naujienos. 

- Žinoma, dotore. Nieko nėra lengviau. Ir gal norėtumėte, kad 
patikrinčiau ir žmoną? Manau, kad ji sicilietė. 

- Taip, ir žmoną irgi. 

Net nespėjus jam pasiteirauti ji paatviravo: 

- Jie turėjo problemų su telefono linijomis, tad galiu užtrukti iki 
rytojaus popietės. 

- Ar galite atskleisti savo šaltinį, sinjorina? 

- Kai kas, kam teks palaukti, kol banko kompiuterinių sistemų 
direktorius išeis namo, - tepasakė ji. 

- Labai gerai, - tarstelėjo Brunetis, patenkintas paaiškinimu. - 
Norėčiau, kad patikrintumėte ir per Interpolą Ženevoje. Galite su- 
sisiekti su... 

Ji tuoj pat jį pertraukė, bet padarė tai su šypsena. 

- Žinau adresą, pone, ir manau, kad žinau, su kuo susisiekti. 

- Hainegeris? - paklausė Brunetis įvardydamas kapitoną, vado- 
vaujantį finansinių tyrimų biurui. 

- Taip, Hainegeris, - tarė ir pakartojo jo adresą ir fakso numerį. 

- Kaip tą sužinojote šitaip greitai, sinjorina? - paklausė jis nuo- 
širdžiai nustebęs. 

- Buvusiame darbe dažnai su juo bendraudavau, - aptakiai at- 
siliepė ji. 

Nors jis ir buvo policininkas, dabar kaip tik ir nepanoro pasitei- 
rauti apie Italijos banko ir Interpolo ryšius. 

- Tai jūs žinote, ką daryti, - tik tiek sugalvojo pasakyti. 

- Pranešiu jums Hainegerio atsakymą iš karto, kai tik jį gausiu, — 
pasakė ji pasisukdama prie savo kompiuterio. 

- Taip, ačiū. Gero ryto, sinjorina. 

Jis apsisuko ir išėjo iš kabineto, bet prieš tai dar kartą dirstelėjo į 
gėles, stovinčias priešais atvirą langą. 


Per pastarąsias kelias dienas lietus liovėsi ir nusinešė betarpišką 
acgua alta grėsmę, vietoje jos palikdamas vaiskų dangų, taigi neliko 
jokios galimybės pagauti Lelę namuose: jis bus kur nors mieste ir 
tapys. Brunetis nusprendė nueiti į ligoninę ir dar paklausinėti Bretą, 
nes vis dar niekaip nesuprato, kodėl ji grįžo atgal per pusę pasaulio. 

Įžengęs į ligoninės palatą akimirką pamanė, kad sinjorina Eletra 
dirba čia, nes gausybė gėlių sviro nuo visų prieinamų plokščių pavir- 
šių. Rožės, vilkdalgiai, lelijos ir orchidėjos užtvindė palatą sumišu- 
siais saldžiais aromatais, o šiukšlių dėžė buvo perpildyta sulamdyto 
vyniojamojo popieriaus iš Fantino ir Biankato - dviejų gėlininkų, 
pas kuriuos dažniausiai eina venecijiečiai. Jis pastebėjo, kad ameri- 
kiečiai ar bent jau užsieniečiai irgi atsiuntė gėlių: joks italas nesiųstų 
sunegalavusiam asmeniui tokių milžiniškų puokščių chrizantemų, 
gėlių, auginamų išskirtinai tik laidotuvėms ir mirusiųjų kapams. Jis 
suvokė, kad jam tapo nejauku būti su jomis vienoje palatoje, tačiau 
atsikratė šio pojūčio kaip blogiausio prietaro. 

Kaip tikėjosi arba vylėsi, abi moterys buvo palatoje, Breta atsirė- 
musi į pakeltą lovos galvūgalį, galvą pasidėjusi ant dviejų pagalvių, 
o Flavija sėdėjo greta ant kėdės. Paskleisti ant lovos tarp jų gulėjo 
keletas spalvotų eskizų su moterimis ilgomis prašmatniomis sukne- 
lėmis. Kiekvieną puošė diadema, vainikavusi galvą brangakmeniais 
švytinčia pašvaiste. Breta pakėlė akis nuo piešinių jam įėjus ir jos 
lūpos vos krustelėjo; šypsena nušvito jos akyse. Flavija po akimirkos 
ir ne taip nuotaikingai padarė tą patį. 

- Labas rytas, - pasakė jis joms abiem ir pažvelgė į piešinius. 

Dviejų suknių bangotas kraštas ties palankomis teikė joms rytie- 
tišką vaizdą. Tačiau vietoje įprastų drakonų suknios buvo išmargin- 
tos abstrakčiomis dėmėmis, klojančiomis viena kitą ryškiomis spal- 
vomis ir vis dėlto vykusiai kuriančiomis harmoniją, o ne disonansą. 

— Kas čia? - paklausė jis iš tikrųjų smalsiai ir vos prakalbęs supra- 
to, kad jam derėjo pasiteirauti Bretos, kaip ji jaučiasi. 

Jam atsakė Flavija: 

- Eskizai naujajai La Skalos Turandot. 

— Tad jūs ketinate ją dainuoti? - domėjosi jis. 

Spauda apie tai ūžė jau kelias savaites, nors iki premjeros vaka- 
ro liko kone visi metai. Sopranas, kurios pavardė buvo „paminėta“ 
kaip „pasak gandų“ „galimas pasirinkimas“ - šitaip viskas būdavo 
pateikiama La Skaloje, - pasakė, kad susidomėjo tokia galimybe ir ją 
apsvarstys, o tai akivaizdžiai reiškė, kad nesusidomėjo ir nesvarstys. 
Flavija Petreli, kuri niekada nedainavo to vaidmens, buvo įvardyta 
kaip antroji galimybė ir vos prieš dvi savaites padarė spaudai pareiš- 
kimą, kad visiškai atsisako net svarstyti tokį sumanymą, ir tai buvo 
beveik formalus sutikimas, lygiai kaip soprano svarstymai reiškė at- 
sisakymą. 

- Jums geriau žinoti, kaip įminti Turandot mįsles, - pasakė Fla- 
vija dirbtinai lengvabūdiška intonacija, leisdama suprasti, kad jis 
pamatė, ko neturėjo pamatyti. Pasilenkusi surinko piešinius į krū- 
velę. Trumpai tariant, abu ženklai reiškė, kad jam nedera apie tai nė 
prasižioti. 

- Kaip jaučiatės? - galop paklausė jis Bretos. 

Nors Bretos žandikaulių vielos jau nebevaržė, šypsena vis dar 
buvo truputį idiotiška, lūpos kiek prasivėrė ir pakilo jų kampučiai. 

- Geriau, po dienos galėsiu keliauti namo. 

— Po dviejų, - patikslino Flavija. 

- Po dienos ar dviejų, - pasitaisė Breta. Matydama jį tebestovintį 
vis dar su apsiaustu pasakė: - Atleiskite man. Prašau sėstis. 

Parodė į kėdę, stovėjusią už Flavijos. Prisitraukęs ją pasistatė gre- 
ta lovos, perlenkė apsiaustą ant atlošo ir atsisėdo. 

- Ar glėtume pasikalbėti apie tai, kas nutiko? - pasiteiravo jis, 
kreipdamasis į jas abi. 

Suglumusi Breta paklausė: 

— Betgi mes apie tai jau kalbėjomės, ar ne? 

Brunetis linktelėjo ir paklausė: 

- Ką jie jums pasakė? Tiksliai. Ar galite prisiminti? 

- Tiksliai? - pakartojo ji sutrikusi. 

- Ar jų pasakymo užteko, kad galėtumėte suprasti, iš kur jie? - 
užsiminė Brunetis. 

- Supratau, - tarstelėjo Breta. Užsimerkė ir akimirkai grįžo atgal 
į savo apartamento prieškambarį, prisiminė vyrus, jų veidus ir bal- 
sus. - Siciliečiai. Bent jau tas, kuris man smogė. Nesu tikra dėl kito. 
Jis kalbėjo labai mažai, - pažvelgė į Brunetį. - O koks skirtumas? 

- Tai gali padėti mums išsiaiškinti, kas jie tokie. 

— Labai to tikiuosi, - įsiterpė Flavija niekuo neišsidavusi, prie- 
kaištauja ar tikisi. 

- Ar kuri nors iš jūsų atpažinote kurį iš nuotraukų? - paklausė 
jis, nors neabejojo, kad pareigūnas, atnešęs abiejų moterų pateiktus 
apibūdinimus atitinkančių vyrų nuotraukas, būtų jam pranešęs, jei- 
gu būtų atpažinusios. 

Flavija papurtė galvą, o Breta pratarė: 

- Ne. 

— Sakėte, kad jie įspėjo neiti į susitikimą su daktaru Semendzatu. 
Paskui kažką minėjote apie keramiką iš kinų parodos. Ar kalbėjote 
apie tą, kuri buvo sutengta Dožų rūmuose? 

- Taip. 

- Prisimenu, - pasakė Brunetis. - Jūs ją organizavote, ar ne? — 
paklausė. 

Ji užsimiršo ir linktelėjo, paskui atlošė galvą ant pagalvės ir aki- 
mirką palaukė, ko! pasaulis liausis sukęsis. Kai liovėsi, ji prakalbo: 

- Kai kurie eksponatai buvo atvežti iš mūsų kasinėjimų Siane. 
Kinai pasirinko mane tarpininke. Aš pažįstu žmones. 

Nors kabių nebebuvo, žandikaulį ji judino atsargiai; kalbant gar- 
sus ūžimas vis dar nesiliovė ir ausyse nuolat spengė. 

Įsiterpė Flavija ir paaiškino už ją: 

- Parodą pirmiausiai atidarė Niujorke, paskui ji keliavo į Lon- 
doną. Breta nuvyko į Niujorką jos atidaryti, paskui grįžo uždaryti 
ir paruošti gabenti į Londoną. Tačiau prieš atidarymą Londone jai 
reikėjo grįžti į Kiniją. Kažkas įvyko kasinėjimų teritorijoje, - atsigrę- 
žusi į Bretą paklausė: - Kas ten buvo, cara? 

- Lobis. 

To akivaizdžiai užteko Flavijai viską priminti. 

- Jie atidengė įėjimą į kapo kriptą, tad paskambinę Bretai į Lon- 
doną pasakė, kad turi sugrįžti ir prižiūrėti kapavietės kasinėjimus. 

- Kas buvo atsakingas už atidarymą čia? 

Šį kartą atsakė Breta: 

- Aš; grįžau iš Kinijos trys dienos prieš parodos uždarymą Lon- 
done. O paskui atvykau jos surengti čia, - tada užsimerkė, ir Brune- 
čiui pasirodė, kad pavargo kalbėti, bet tučtuojau vėl atsimerkė ir tęsė 
toliau: - Išvažiavau prieš uždarant parodą, todėl eksponatus į Kiniją 
išsiuntė jie. 

- Jie? - perklausė Brunetis. 

Prieš atsakydama Breta pažvelgė į Flaviją, paskui tarė: 

- Čia buvo daktaras Semendžzatas, ir iš Kinijos atvyko mano asis- 
tentė uždaryti parodos ir visko išsiųsti atgal. 

- Jūs nebuvote atsakinga? - paklausė jis. 

Ir vėl prieš atsakydama ji pasižiūrėjo į Flaviją. 

— Ne, negalėjau čia būti. Nemačiau eksponatų iki šios žiemos. 

- Ketverius metus? - nusistebėjo Brunetis. 

- Taip, - atsakė ji ir mostelėjo ranka, lyg tai padėtų paaiškinti. 
Krovinį sulaikė pakeliui į Kiniją, o paskui Pekine. Raudonoji juos- 
ta. Galiausiai jis įstrigo muitinėje Šanchajuje dvejiem metams. Eks- 

ponatai iš Siano buvo pargabenti tik prieš du mėnesius, - Brunetis 
matė, kaip ji pasveria žodžius stengdamasi geriau paaiškinti. - Jie 
buvo ne tie patys. Kopijos. Ne karys ir ne nefrito šarvai: tie buvo 
originalai. Keramika, žinojau, bet negalėjau įrodyti, kol neištyriau, ir 
Kinijoje neturėjau galimybės to padaryti. 

Jis gerokai pasimokė iš įsižeidusio Lelės žvilgsnio, tad neklausė, iš 
kur ji žinojo, kad ten buvo klastotės. Tiesiog žinojo, ir tiek. Neleidęs 
sau paklausti apie kokybę, jis vis dėlto galėjo klausti apie kiekybę: 

— Kiek dirbinių buvo suklastota? 

— Trys. Gal keturi ar penki. Ir vien iš Siano, kur aš dirbau. 

— O kaip kiti dirbiniai iš parodos? - paklausė jis. 

- Nežinau. Tokių klausimų Kinijoje negali užduoti. 

Flavija visą tą laiką sėdėjo ramiai, sukiojo galvą nuo vieno prie 
kito jiems kalbant. Nė nesistebėjo, buvo aišku, kad viską žino. 

- Ką jūs darėte? - paklausė Brunetis. 

— Kol kas nieko. 

Turint galvoje, kad šis pokalbis vyko palatoje, o ji kalbėjo sutinu- 
siomis lūpomis, Brunečiui pasirodė, kad ji pernelyg santūri. 

— Su kuo apie tai kalbėjotės? 

- Tik su Semendzatu. Parašiau jam iš Kinijos prieš tris mėnesius 
ir pasakiau, kad keletas atgal parsiųstų dirbinių yra kopijos. Papra- 
šiau susitikti. 

- Ir ką jis pasakė? 

- Nieko. Neatrašė į mano laišką. Palaukiau tris savaites, paskui 
mėginau prisiskambinti, bet Kinijoje tą padaryti nelengva. Taigi 
parvykau čia su juo pasikalbėti. 

Štai šitaip? Negali susisiekti telefonu, tai šoki į lėktuvą ir per- 
skrendi per pusę pasaulio su kažkuo pasikalbėti? 

Tarsi perskaičiusi jo mintis ji atsakė: 

- Tai mano reputacija. Aš atsakinga už tuos dirbinius. 

Čia įsiterpė Flavija. 

- Dirbinius galėjo pakeisti, kai juos pargabeno į Kiniją. Čia ne- 

turėjo taip atsitikti. Ir vargu ar tu atsakinga už tai, kas įvyko, kai jie 
atsidūrė tenai. 

Jos balse skambėjo tikras pyktis. Brunečiui pasirodė įdomu, kad 
ji kalbėjo tarsi pavyduliaudama visiems, visai šaliai. 

Breta jos tono nepraleido negirdomis ir aštriai atkirto: 

- Nesvarbu, kur tai įvyko; tai įvyko. 

Kad jas abi nuramintų ir prisiminęs, ką apie „žinojimą“, kas yra 
autentiška, o kas ne, šnekėjo Lelė, Brunetis policininkas paklausė: 

— Ar turite įrodymų? 

- Taip, - pratarė Breta dar neaiškiau negu jam atėjus. 

Tą išgirdusi Flavija pertraukė juos abu ir atsisuko į Brunetį. 

- Manau, jau užteks, dotore Bruneti. 

Jis pažvelgė į Bretą ir buvo priverstas sutikti. Dabar mėlynės ant 
Bretos veido atrodė dar tamsesnės negu pirmiau, ir ji smuktelėjo 
nuo pagalvių. Šyptelėjo ir užsimerkė. 

Jis nesispyrė. 

- Atsiprašau, sinjora, - pasakė Flavijai. - Bet negalime laukti. 

- Bent jau kol ji grįš namo, - pasakė Flavija. 

Jis dirstelėjo į Bretą pasižiūrėti, ką ji apie tai mano, bet ji miegojo 
į vieną pusę nusvirusia galva, suglebusia ir pravira burna. 

- Rytoj? 

Flavija padvejojo, paskui nenoromis ištarė: 

- Gerai. 

Jis atsistojęs pasiėmė apsiaustą nuo kėdės. Flavija paėjo net iki 
durų. 

- Žinote, ji rūpinasi ne tik savo reputacija, - pasakė. - Nesupran- 
tu to, bet ji turi būti tikra, kad tie dirbiniai grįš į Kiniją, - pridūrė 
linguodama galvą akivaizdžiai sumišusi. 

Flavija Petreli buvo viena iš geriausių savo laikų dainuojančių 
aktorių, tad Brunetis žinojo, kad neįmanoma pasakyti, kada kalba 
aktorė, o kada moteris, bet čia buvo panašu į antrąją. Nutaręs, kad 
taip ir yra, atsakė: 

- Žinau. Manau, tai viena iš priežasčių, kodėl noriu visa tai išsi- 
aiškinti. 

- O kitos priežastys? - įtariai paklausė ji. 

— Nedirbčiau nė kiek geriau, jei daryčiau tai asmeniškais sumeti- 
mais, sinjora, - pasakė jis skelbdamas trumpų jų asmeninių paliaubų 
pabaigą. Užsimetė apsiaustą ir išėjo iš palatos. Flavija kiek pastovėjo 
žiūrėdama į Bretą, paskui grįžo ant savo kėdės prie jos lovos ir pasi- 
ėmė pluoštelį kostiumo eskizų. 


Aštuntas skyrius 


Išėjęs iš ligoninės Brunetis pastebėjo, kad dangus patamsėjo ir paki- 
lo žvarbus vėjas, kiaurai košiantis miestą iš pietų. Oras buvo sunkus 
ir drėgnas, pranašaujantis lietų, o tai reiškė, kad naktį juos gali paža- 
dinti šaižus sirenų kaukimas. Jis nekentė acgua alta taip pat aistringai 
kaip ir visi venecijiečiai, iš anksto širdo ant išsižiojusių turistų, kurie 
bursis ant medinių tiltelių, kikens, rodys, fotografuos ir trukdys do- 
riems žmonėms, kurie tenorės nusigauti į darbą ar apsipirkti, kad 
galėtų patekti vidun, kur sausa, ir atsikratyti rūpesčio, sumaišties, 
nuolatinio sudirgimo, kuriuos miestui atnešdavo tas neužtvenkia- 
mas vanduo. Apskaičiavęs jis suprato, kad vanduo jam trukdys tik, 
kai teks pereiti Šv. Baltramiejaus campo Rialto tilto papėdėje, pake- 
liui į ir iš darbo. Laimei, plotas aplink kvestūrą buvo gana aukštai ir 
jį apsemdavo tik didžiausi potvyniai. 

Jis pasistatė apsiausto apykaklę, apgailestaudamas, kad nepagal- 
vojo tą rytą užsirišti šaliko, ir nudūręs žemyn galvą leidosi iš už nu- 
garos stumiamas vėjo. Kai praėjo pro Koleonio skulptūrą, priešais 
ant grindinio ištiško pirmieji dideli lašai. Vienintelė nauda iš vėjo 
buvo ta, kad jis nešė lietų smarkiai įkypai, todėl saugoma stogų vie- 
na siauros calle pusė buvo sausa. Tie, kurie buvo už jį protingesni, 

sugalvojo pasiimti skėčius ir ėjo pasislėpę po jais, nepaisydami nė 
vieno, kam teko juos apeiti ar po jais palįsti. 

Kol pasiekė kvestūrą, apsiausto pečiai peršlapo, o batai permir- 
ko. Savo kabinete nusirengė apsiaustą ir uždėjo ant pakabos, o tada 
pakabino ant užuolaidos virbo, ištiesto ties langu, esančiu virš radi- 
atoriaus. Kas nors dirstelėjęs į kambarį iš kitos kanalo pusės tikriau- 
siai būtų pamatęs žmogų, pasikorusį savo paties kabinete. Jei jis būtų 
iš kvestūros, pirmiausia, be abejonės, nė nesusimąstęs paskaičiuotų 
aukštus, stengdamasis išsiaiškinti, ar ten ne Patos langas. 

Ant savo stalo Brunetis rado vienintelį lapą popieriaus - praneši- 
mą iš Interpolo Ženevoje, sakantį, kad jie neturi jokios informacijos 
ir jokių įrašų apie Frančeską Semendzatą. Tačiau po tuo dailiai at- 
spausdintu pranešimu buvo ranka rašyta pastaba: „Čia gandai, nieko 
konkretaus. Aš paklausinėsiu.“ Ir jis atpažino po ja suraitytą Pieto 
Hainegerio parašą. 

Vėlai tą popietę sučirškė telefonas. Skambino Lelė, pasakė, kad 
jam pavyko susisiekti su keletu savo draugų, vienu iš jų Birmoje. Nė 
vienas nieko nenorėjo tiesiogai pasakoti apie Semendzatą, bet Lelė 
sužinojo, jog tikėtina, kad muziejaus direktorius įsitraukęs į antikva- 
rinių daiktų verslą. Ne, ne kaip pirkėjas, o kaip pardavėjas. Vienas iš 
vyrų, su kuriais kalbėjo, sakė girdėjęs, kad Semendzatas investavęs į 
antikvariatą, bet daugiau jis nieko nežinojo, nei kur tas antikvariatas, 
nei kas galėtų būti tikrasis savininkas. 

— Panašu, kad susidaro interesų konfliktas, - tarė Brunetis, - jei 
jis perka iš partnerio už muziejaus pinigus. 

- Jis ne vienintelis, - suburbėjo Lelė, bet Brunetis praleido jo 
pastabą pro ausis. - Yra dar vienas dalykas, - pridūrė dailininkas. 

— Koks? 

- Kai užsiminiau apie vogtus meno kūrinius, vienas iš jų pasakė 
girdėjęs šnekų apie reikšmingą kolekcininką Venecijoje. 

— Apie Semendzatą? 

— Ne, - atsiliepė Lelė. - Aš neklausiau, bet pasklido kalbos, kad 

juo domiuosi, todėl draugas būtų man pasakęs, jei tai Semendzatas. 

- Aris prasitarė, kas jis toks? 

— Ne. Jis nežino. Bet kalbama, kad šis džentelmenas iš Pietų, - 
Lelė pasakė taip, tarsi tikėtų, kad iš Pietų negali atvykti joks džen- 
telmenas. 

- Ir jokio vardo? 

- Jokio, Gvidai. Bet aš dar paklausinėsiu. 

- Ačiū. Esu už tai dėkingas, Lele. Nebūčiau pats to padaręs. 

— Ne, nebūtum, - ramiai tarstelėjo Lelė. Paskui nė nepasivarginęs 
atsakyti į Brunečio padėką pasakė: - Paskambinsiu tau, jei ką nugir- 
siu, - ir padėjo ragelį. 

Manydamas, kad tą popietę padarė užtektinai, ir nenorėdamas, 
įstrigti šioje miesto pusėje dėl artėjančio acgua alta, Brunetis anksti 
parėjo namo ir, kol Paula grįžo iš universiteto, pats sau praleido dvi 
ramias valandas. Kai ji stiprėjančio lietaus permerkta parsigavo į na- 
mus, papasakojo, kad pasakiusi citatą pateikė melagingą šaltinį, bet 
pabaisa marchese vis tiek įsigudrino viską sugadinti leptelėjęs, kad 
toks rašytojas kaip Džeimsas, manoma, turėjęs tokį gerą vardą, tikrai 
būtų vengęs šitaip kvailai kalbėti. Brunetis klausydamas jos pasako- 
jimo stebėjosi, kaip smarkiai per pastaruosius mėnesius ėmė nemėg- 
ti tojauno žmogaus, kurio net nebuvo matęs. Maistas ir vynas kaip ir 
visuomet sušvelnino Paulos nuotaiką, o kai Rafis pasisiūlė išmazgoti 
indus, ji tiesiog suspinduliavo iš pasitenkinimo ir gerovės. 

Dešimtą jie jau buvo lovoje, ji giliai įmigusi su itin nevykusiais 
studentų rašinių pavyzdžiais, jis giliai įnikęs į naują Svetonijaus ver- 
timą. Kaip tik priėjo prie pastraipos, vaizduojančios Tiberijaus ba- 
seine Kapryje plaukiojančius berniukus, kai suskambo telefonas. 

- Pronto, - atsiliepė vildamasis, kad tai ne policijos reikalai, bet 
žinojo, kad - nuo dešimtos iki vienuoliktos - taip ir bus. 

- Komisare, čia Monikas. 

Seržantas Monikas, prisiminė jis, tą savaitę buvo atsakingas už 
naktinius budėjimus. 

— Kas yra, Monikai? 

— Manau, kad turime žmogžudystę, pone. 

— Kur? 

—- Dožų rūmuose. 

— Kas ten? - paklausė jis, nors ir žinojo. 

- Direktorius, pone. 

— Semendžzatas? 

— Taip, pone. 

— Kas atsitiko? 

- Panašu, kad įsilaužė. Valytoja surado jį maždaug prieš dešimt 
minučių ir šaukdama nubėgo pas apsaugininkus. Tie užlipo į kabi- 
netą ir jį pamatę paskambino mums. 

— Ką jau nuveikėte? - jis numetė knygą ant grindų prie lovos ir 
ėmė dairytis po kambarį ieškodamas, kur paliko drabužius. 

— Paskambinome vicekvestoriui Patai, bet žmona pasakė, kad jo 
nėra ir ji neturi jokio supratimo, kaip su juo susisiekti, - Brunetis 
pamanė, kad ir viena, ir kita galėjo būti melas. - Todėl nusprendžiau 
paskambinti jums, pone. 

— Ar jie tau sakė, kas atsitiko, tie apsaugininkai? 

— Taip, pone. Vyras, su kuriuo kalbėjausi, sakė, kad ten buvo 
daug kraujo ir panašu, kad jam smogė į galvą. 

— Arjis buvo miręs, kai valytoja jį atrado? 

— Manau, kad taip, pone. Apsaugininkai sakė, kad jis buvo nebe- 
gyvas, kai jie ten nuėjo. 

- Gerai, - tarė Brunetis numesdamas apklotus. - Einu ten dabar. 
Nusiųsk, ką ten turi - kas ten šiąnakt? 

- Vianelas, pone. Jis čia šiąnakt budi kartu su manimi, tai ir išėjo 
iš karto, kai tik mums paskambino. 

- Gerai. Paskambink daktarui Ricardžiui ir paprašyk, kad mane 
ten pasitiktų. 

- Klausau, pone, skambinsiu jam iškart pasikalbėjęs su jumis. 

- Gerai, - tarstelėjo Brunetis nuleidęs kojas ir statydamas pėdas 


74 


ant grindų. - Turėčiau ten būti maždaug po dvidešimties minučių. 
Mums reikia komandos fotografuoti ir paimti atspaudus. 

— Taip, pone. Pakalbėjęs su daktaru Ricardžiu paskambinsiu Pa- 
vezei ir Foskolui. 

- Puiku. Po dvidešimt minučių, - tarė Brunetis ir padėjo ragelį. 

Ar įmanoma būti sukrėstam ir nesistebėti? Smurtinė mirtis pra- 
ėjus vos keturioms dienoms po to, kai lygiai taip pat žiauriai buvo 
užpulta Breta. Rengdamasis drabužius ir raišiodamasis batus sten- 
gėsi nešokti iškart prie išvadų. Apėjęs lovą pasilenkė prie Paulos ir 
atsargiai papurtė už peties. 

Ji atsimerkė ir pažvelgė į jį per akinių, kuriais tais metais pradėjo 
naudotis skaitydama, viršų. Vilkėjo nušiurusį seną flanelinį chalatą, 
pirktą Škotijoje daugiau kaip prieš dešimt metų, o ant viršaus buvo 
užsitempusi airišką megztinį, kurį maždaug prieš tiek pat laiko per 
Kalėdas padovanojo tėvai. Matydamas ją tokią, akimirką sutrikusią, 
nes išplėšė ją iš pirmojo gilaus įmigio, ir trumparegiu žvilgsniu žiū- 
rinčią į jį, pamanė, kaip smarkiai ji panėši į tas benames ir akivaiz- 
džiai pamišusias moteris, žiemos naktis praleidžiančias geležinkelio 
stotyje. Dėl tokių minčių pasijutęs kaip išdavikas jis pasilenkė į dar- 
bo lempos skleidžiamos šviesos ratą pabučiuoti ją į kaktą. 

— Ar tai visagalis pareigos šauksmas? - paklausė ji akimirksniu 
pabudusi. 

- Taip. Semendžzatas. Valytoja rado jį savo paties kabinete Dožų 
rūmuose. 

- Negyvą: 

— Taip. 

— Nužudytą? 

- Panašu, kad taip. 

Ji nusiėmė akinius ir padėjo ant popierių, išmėtytų ant apklotų. 

- Ar nusiuntei apsaugą prie amerikietės palatos? - paklausė pri- 
versdama jį įsiklausyti į skubią to, ką pasakė, logiką. 

— Ne, - prisipažino jis, - bet nusiųsiu, kai tik nueisiu į rūmus. Ne- 

manau, kad jie rizikuos su dviem tą pačią naktį, bet nusiųsiu žmo- 
gų, - taip lengvai atsirado „jie“, sukurti jo netikėjimo sutapimais ir 
Paulos tikėjimo žmogiškuoju gerumu. 

— Kas paskambino? - paklausė ji. 

- Monikas. 

- Gerai, - tarstelėjo ji, atpažinusi pavardę ir pažinodama žmogų. 
- Paskambinsiu jam ir pasakysiu apie sargybinį. 

- Ačiū, - tarė jis. - Nelauk. Bijau, kad ilgai užtruks. 

- Kaip su šitais, - atsakė ji pasilenkusi ir rinkdama rašinius. 

Jis vėl pasilenkė ir šįsyk pakštelėjo ją į lūpas, ji grąžino jam buči- 
nį, tad šis virto tikru. Jis atsitiesė, o ji nustebino jį apsivijusi ranko- 
mis jam aplink liemenį ir priglaudusi veidą prie pilvo. Kažką pasakė, 
bet per daug neaiškiai, kad galima būtų suprasti. Jis švelniai paglostė 
jai plaukus, tačiau mąstė apie Semendzatą ir kinų keramiką. 

Ji atsitraukė ir pasiėmė akinius. Užsidėjusi juos pasakė: 

- Nepamiršk savo guminių. 


Devintas skyrius 


Atvykęs į paties svarbiausio miesto muziejaus direktoriaus nužudy- 
mo vietą Venecijos policijos komisaras Brunetis dešinėje rankoje ne- 
šėsi polietileninį maišelį su raudonomis raidėmis užrašytu prekybos 
centro pavadinimu. Maišelyje buvo pora dešimto dydžio guminių 
aulinių, juodų, kuriuos jis prieš trejus metus pirko pas Standą. Pir- 
miausia priėjęs prie apsaugos kambarėlio prie į muziejų vedančių 
laiptų atidavė maišelį ten buvusiam apsaugininkui ir pasakė, kad iš- 
eidamas pasiims. 

Jam padėjus maišelį ant grindų prie stalo, apsaugininkas tarė: 

- Viršuje vienas iš jūsų vyrų, pone. 

— Gerai. Greitai atvyks dar. Ir koroneris. Ar spauda nepasirodė? 

- Ne, pone. 

- O kaip valytoja? 

- Ją reikėjo palydėti namo, pone. Ji negalėjo liautis verkusi, kai 
jį pamatė. 

- Taip blogai, ką? 

Apsaugininkas linktelėjo. 

- Ten siaubingai daug kraujo. 

Galvos žaizda, prisiminė Brunetis. Taip, turėjo būti daug kraujo. 

- Parėjusi ji tikriausiai sukels sąmyšį, o tai reiškia, kad kas nors 
paskambins II Gazzetino. Pasistenkite sulaikyti reporterius čia, kai 
jie atvyks, gerai? 

- Pasistengsiu, pone, tik nežinau, ar iš to bus naudos. 

- Sulaikykite juos čia, - pasakė Brunetis. 

— Klausau, pone. 

Brunetis pažvelgė į ilgą koridorių, vedusį prie laiptų gilumoje. 

- Ar kabinetas ten? - paklausė. 

- Taip, pone. Viršuje pasukite į kairę. Koridoriaus gale pamatysi- 
te šviesą. Manau, jūsų žmogus kabinete. 

Brunetis apsisuko ir nuėjo koridoriumi. Žingsniai šiurpiai aidė- 
jo, aidas atsimušė iš abiejų pusių ir nuo laiptų priešais. Šaltis, skvar- 
bus, drėgnas žiemos šaltis, sklido nuo grindų plytelių ir nuo plytinių 
koridoriaus sienų. Už savęs išgirdo aštriai į akmenį sužvangėjusį 
metalą, bet niekas nepašaukė, todėl žingsniavo koridoriumi toliau. 
Užėjusi nakties migla plačias akmenines pakopas jam po kojomis 
nugulė slidžia kondensato plėvele. 

Viršuje jis pasuko kairėn ir ėjo link šviesos, sklindančios pro 
atviras duris koridoriaus gale. Pusiaukelėje šūktelėjo: 

- Vianelai? 

Akimirksniu tarpduryje pasirodė seržantas, vilkintis storu vilno- 
niu apsiaustu, o po juo kyšojo pora ryškiai geltonų guminių aulinių. 

- Buona sera, labas vakaras, sinjore, - tarė jis ir kilstelėjęs mos- 
telėjo ranka iš dalies atiduodamas pagarbą, iš dalies sveikindamasis. 

- Buona sera, Vianelai, - atsakė Brunetis. - Kaip čia viskas at- 
rodo? 

Vianelo raukšlėtas veidas liko ramus, kai jis atsakė: 

- Gana blogai, pone. Panašu, kad čia vyko kova: kambarys su- 
jauktas, kėdės išvartytos, lempos sudaužytos. Jis buvo stambus vyras, 
todėl, sakyčiau, jų turėjo būti du. Bet tai tik pirmieji įspūdžiai. Esu 
tikras, kad vyrukai iš laboratorijos pasakys mums daugiau, - šnekė- 
damas jis pasitraukė, kad Brunečiui liktų vietos įeiti paskui jį vidun. 

Viskas buvo taip, kaip ir pasakojo Vianelas: grindų šviestuvas 
nuverstas ant stalo, gaubto stiklas pažiręs ant jo paviršiaus; už sta- 
lo ant šono nutrenkta kėdė; priešais stalą į krūvą subruktas šilkinis 
kilimas, jo ilgi kutai apsiviję aplink negyvo žmogaus, gulinčio ant 
gindų, kulkšnį. Jis gulėjo kniūbsčias, viena ranka prispausta kūno, 
kita išmesta priešais, suglausti pirštai nukreipti į viršų tarsi maldautų 
pasigailėti prie rojaus vartų. 

Brunetis pažiūrėjo į jo galvą, į groteskišką kraujo aureolę aplink 
ją, ir skubiai nusuko akis šalin. Bet kad ir kur nukreipdavo akis, visur 
matė kraują: lašų pritiško ant stalo, siaurutė kraujo srovelė nutįso 
nuo stalo iki kilimo, ir dar daugiau juo buvo apkepusi kobalto mėly- 
numo plyta, kuri gulėjo per pusmetrį nuo negyvo vyro. 

- Sargas apačioje sakė, kad čia daktaras Semendzatas, - paaiški- 
no Vianelas nuo Brunečio sklindančiai tylai. - Valytoja surado jį apie 
pusę vienuoliktos. Kabinetas buvo užrakintas iš išorės, bet ji turėjo 
raktą, taigi įėjo patikrinti, ar uždaryti langai, ir išplauti kabineto ir 
rado jį čia. Štai taip. 

Brunetis vis dar nieko nesakė, tiesiog priėjo prie vieno iš langų ir 
tebesaugojo laiptinę; mėnesienos nušviestos įvykio vietos nesutrikdė 
nė prabėgusi katė. 

- Ar seniai tu čia? - paklausė Bunetis. 


*syo0- oset 


- Aštuoniolika minučių, pone. Tikrinau jo pulsą, bet jo nebebu- 

vo, ir jis buvo atšalęs. Sakyčiau, jis miręs bent jau porą valandų. Bet 
daktaras pasakys tiksliau. 

Iš toliau kairėje Brunetis išgirdo, kaip užkaukė sirena, suplėšiu- 
si nakties ramybę, ir akimirką pamanė, kad tai kateriu atvykdama 
kvailioja laboratorijos komanda. Tačiau sirena stiprėjo, jos įkyrus 
kauksmas vis garsėjo ir darėsi šaižesnis, paskui nusilpo iki pradinės 
natos. Tai buvo Šv. Morkaus sirena, pranešusi miegančiam miestui 
naujieną, kad vanduo kyla: prasidėjo acgua alta. 

Sirena nustelbė tikrojo jų, dviejų vyrų iš laboratorijos komandos, 
atvykimo triukšmą, jie susidėjo savo įrangą koridoriuje prie kabine- 
to. Pavezė, fotografas, kyštelėjo galvą į kambarį ir pamatė mirusįjį 
ant grindų. Akivaizdžiai nesusijaudinęs dėl to, ką išvydo, šūktelėjo 
per kambarį kitiems dviem garsiau, kad perrėktų sireną. 

- Ar norite viso rinkinio, komisare? 

Išgirdęs balsą Brunetis pasisuko nuo lango ir atsargiai nužings- 
niavo prie jo, stengdamasis neiti arti kūno, kol jis dar nenufotogra- 
fuotas, o ant grindų nepaieškota pluoštų ir plaukų ar galimų batų 
atspaudų. Klausė savęs, ar toks atsargumas iš tikrųjų naudingas: prie 
Semendzato kūno buvo priėję pernelyg daug žmonių ir įvykio vieta 
jau buvo užteršta. 

- Taip, ir kai tik jūs baigsite, pasiaiškinkite, kaip ten su pluoštais 
ir plaukais, paskui mes apžiūrėsime. 

Pavezė neparodė susierzinimo, kad viršininkas aiškina jam sa- 
vaime suprantamus dalykus ir paklausė: 

— Ar norite atskiro rinkinio galvai? 

- Taip. 

Fotografas įniko į savo įrangą. Foskolas, antrasis komandos na- 
rys, jau surinko sunkų trikojį ir taisė prie jo fotoaparatą. Pavezė pa- 
silenkė ir panaršė įrangos krepšyje, pastumdė į šonus juostų dėžutes 
ir plonus filtrų pakelius ir galop ištraukė nešiojamą blykstę su nutį- 
susiu storu elektros laidu. Padavė blykstę Foskolui ir pakėlė trikojį. 
Jam tereikėjo greito profesionalaus žvilgsnio į kūną. 


79 


- Padarysiu porą viso kambario iš čia, Luka, paskui iš kitos pu- 
sės. Po langu yra elektros lizdas. Kai baigsiu fotografuoti visą kam- 
barį, pastatysime ten, tarp lango ir kūno. Noriu padaryti keletą viso 
kūno, tada paimsim Nikon ir fotografuosim galvą. Manau, kampas 
iš kairės bus geriau, - trumpam nutilo svarstydamas. - Filtrų mums 
nereikės. Kraujui nufotografuoti užteks blykstės. 

Brunetis su Vianelu laukė už durų, pro kurias su pertrūkiais 
švysčiojo blykstės šviesa. 

— Manote, jie pasinaudojo plyta? - galiausiai paklausė Vianelas. 

Brunetis linktelėjo: 

- Juk matei jo galvą. 

- Jie norėjo, kad būtų užtikrinta, ar ne? 

Brunetis pagalvojo apie Bretos veidą ir tarstelėjo: 

- Arba gal jiems patiko. 

- Apie tai nepagalvojau, - pasakė Vianelas. - Manau, gali būti. 

Po kelių minučių Pavezė kyštelėjo galvą. 

- Su nuotraukomis baigėme, dotore. 

- Kada jas turėsite? - paklausė Brunetis. 

- Šią popietę apie keturias, sakyčiau. 

Brunečio padėką pertraukė atvykęs Etorė Ricardis, medico lega- 
le, medicinos ekspertas, čia atstovaujantis valstybei, kad patvirtintų, 
tai, kas akivaizdu - jog žmogus negyvas, ir nurodytų galimą mirties 
priežastį, šioje byloje nesunkiai nustatomą. 

Kaip ir Vianelas jis avėjo guminius aulinius, nors šie buvo kon- 
servatyvios juodos spalvos ir siekė tik jo apsiausto palankas. 

- Labas vakaras, Gvidai, - pasakė jis įėjęs. - Vyras prie laiptų 
apačioje pasakė, kad čia Semendzatas. 

Kai Brunetis linktelėjo, daktaras paklausė: 

- Kas atsitiko? 

Užuot atsakęs Brunetis pasitraukė į šalį, kad Ricardis pamatytų 
nenatūraliai gulintį kūną ir ryškias kraujo dėmes. Specialistai dar- 
bavosi, dvi ryškios geltonos juostelės dabar jau ženklino du telefonų 

knygos dydžio keturkampius, kuriuose buvo matomi nežymūs batų 
atspaudai. 

— Ar galime jį liesti? - paklausė Brunetis Foskolo, kuris dabar 
įnikęs barstė juodus miltelius ant Semendzato stalo. 

Specialistas greitai susižvalgė su partneriu, kuris dėliojo jųostą 
aplink mėlynąją plytą. Pavezė linktelėjo. 

Ricardis priėjo prie kūno pirmas. Ant kėdės sėdynės pastatęs 
savo lagaminėlį atidarė ir išsiėmė plonas gumines pirštines. Užsi- 
traukė jas, pritūpė prie kūno ir ištiesė ranką prie negyvėlio kaklo, 
bet pamatęs kraują, sukrešėjusį ant Semendžzato galvos, persigalvojo 
ir vietoje to suėmė už atmesto riešo. Liečiamas kūnas buvo šaltas, 
kraujas jame sustingęs amžiams. Ricardis automatiškai atitraukė 
savo iškrakmolytą rankogalį ir pasižiūrėjo, kiek laiko. 

Semendzato mirties priežasties toli ieškoti nereikėjo; jo galvos 
šone buvo du gilūs nelygiais kraštais įkirčiai ir, regis, ant kaktos tre- 
čias, nors mirties akimirką Semendzato plaukai užkrito ir iš dalies 
jį dengė. Pasilenkęs arčiau vienoje iš žaizdų prie pat ausies Ricardis 
įžiūrėjo dantytas kaulo lūženas. 

Ricardis atsiklaupė ant abiejų kelių, kad tvirčiau atsiremtų, ir pa- 
kišęs rankas po kūnu apvertė jį ant nugaros. Trečiasis įkirtis dabar 
buvo aiškiai matyti, audiniai aplinkui sumušti ir pamėlę. Ricardis 
paėmė ir pakėlė iš pradžių vieną negyvą ranką, paskui kitą. 

- Gvidai, pažvelkite čia, - tarė jis rodydamas dešinės plaštakos 
viršų. 

Brunetis priklaupė greta jo ir pasižiūrėjo į dešinę plaštaką. Oda 
nuo krumplių buvo smarkiai nubrozdinta, o vienas pirštas ištinęs ir 


gulinčio kūno ilgis. - Kaip manote, koks jo ūgis, Gvidai? 
- Metras devyniasdešimt, tikrai aukštesnis už mudu. 
- Ir sunkesnis taip pat, - pridūrė Ricardis. - Jų turėjo būti du. 
Brunetis pritardamas sumurmėjo. 

- Sakyčiau, smūgiuota iš priekio, todėl smūgiai neužklupo jo ne- 
tikėtai, net jei buvo smogta štai ta, - pasakė Ricardis rodydamas į 
ryškiai mėlyną plytą, gulėjusią savajame juostelės keturkampyje ma- 
žiau kaip per metrą nuo kūno. - O kaip triukšmas? - paklausė. 

- Apsaugininkų kambaryje apačioje yra televizorius, - atsakė 
Brunetis. - Kai atėjau, jis nebuvo įjungtas. 

- Manyčiau, kad ne, - tarė Ricardis stodamasis. Nusitraukė pirš- 
tines nuo rankų ir rūpestingai sukišo į apsiausto kišenes. - Tai viskas, 
ką galiu šį vakarą padaryti. Jei jūsų vaikinai gali nugabenti jį man į 
San Mikelę, atidžiau pažiūrėsiu ryte. Bet man viskas ganėtinai aišku. 
Trys geri smūgiai į galvą tos plytos kampu. Daugiau nė nereikia. 

Visą tą laiką tylėjęs Vianelas ūmiai paklausė: 

— Ar viskas įvyko greitai, dotore? 

Prieš atsakydamas Ricardis pažvelgė į mirusiojo kūną. 

- Žiūrint, kur jie smogė pirmiausia. Ir ar smarkiai. Gali būti, kad 
jis priešinosi, bet neilgai. Būtinai pažiūrėsiu, ar yra ko panagėse. Spė- 
ju, viskas įvyko greitai, bet pasižiūrėsiu, kas paaiškės. 

Vianelas linktelėjo, o Brunetis pasakė: 

- Ačiū, Etore. Liepsiu jiems išgabenti jį šįvakar. 

- Ne į ligoninę, atsiminkite. Į San Mikelę. 

- Žinoma, - atsiliepė Brunetis, svarstydamas, ar toks jo atkaklu- 
mas nereiškia kokių nors permainų nuolatinėje daktaro kovoje su 
Miesto ligoninės direktoriais. 

- Tada sakau labanakt, Gvidai. Turėčiau turėti jums ką nors rytoj 
popiečiais, bet nemanau, kad čia bus kokių netikėtumų. 

Brunetis pritarė. Smurtinių mirčių fizinės priežastys retai at- 
skleisdavo paslaptis: jei jų būdavo, tai jas parodydavo motyvai. Ri- 
cardis su Vianelu linktelėjo vienas kitam, ir daktaras pasisuko išeiti. 
Staiga apsigręžė ir pažvelgė Brunečiui į kojas. 

- Arjūs neapsiavėt aulinių? - paklausė labai susirūpinęs. 

- Palikau juos apačioje. 

- Gerai, kad pasiėmėte. Kai ėjau čia, Mandolos gatvelėje jau buvo 

gerokai man virš kulkšnių. Tie tinginiai dar neišdėliojo tiltelių, taigi 
greičiausiai teks nueiti net iki Rialto, kad pareičiau namo. Dabar jau 
bus iki kelių. 

- Kodėl jums nesėdus į pirmo numerio motorlaivį ir nenuplau- 
kus iki Šv. Angelo? - patarė Brunetis. Jis žinojo, kad Ricardis gyvena 
prie Rosinio kinoteatro ir gali greičiau ten nusigauti iš motorlaivių 
stotelės, o ne Mandolos gatvele, viena iš žemiausių miesto dalių. 

Ricardis dirstelėjo į savo laikrodį ir greitai paskaičiavo. 

- Ne, jis išplaukia po trijų minučių. Niekaip į jį nespėsiu. O tada 
man šią nakties valandą teks laukti dvidešimt minučių. Tad galiu 
ir nueiti. Be to, kas žino, ar jie teikėsi išdėlioti tiltelius aikštėje? — 
Jis žengė prie durų, tačiau nuoširdžiai pasipiktinęs šiuo pastaruoju 
gyvenimo Venecijoje apsunkinimu sugrįžo atgal. - Turėtume kada 
nors išsirinkti merą vokietį. Tada bus tvarka. 

Brunetis šyptelėjo ir pasakęs labanakt klausėsi daktaro aulinių 
tapsėjimo per koridoriaus akmenis, kol garsas nutilo. 

- Pasikalbėsiu su apsaugininkais ir pasidairysiu apačioje, pone, - 
pasakė Vianelas ir išėjo iš kabineto. 

Brunetis priėjo prie Semendzato stalo. 

— Ar čia jau baigėte? - paklausė Pavezės. 

Specialistas tyrinėjo telefoną, kuris savo dienas užbaigė kitame 
kambario gale sviestas į sieną su tokia jėga, kad išmušė gabalą tinko 
prieš šukėmis pabirdamas ant grindų. 

Pavezei linktelėjus Brunetis atidarė pirmą stalčių. Pieštukai, 
rašikliai, lipnios juostelės ritinėlis ir pakelis mėtinių saldainių. 

Kitame gulėjo dėžutė kortelių su Semendzato pavarde, pareigo- 
mis ir muziejaus pavadinimu. Brunečiui pasirodė įdomu, kad mu- 
ziejaus pavadinimas buvo išspausdintas smulkesniu šriftu. 

Apatiniame stalčiuje gulėjo keletas abakos popieriaus aplankų, 
Brunetis juos išsiėmė. Pasidėjo viršutinį aplanką ant stalo ir ėmėsi 
versti lapus. 

Po penkiolikos minučių, kai specialistai šūktelėjo per kambarį, 

kad viską baigė, Brunetis apie Semendzatą žinojo neką daugiau negu 
tik atėjęs, tačiau išsiaiškino, kad muziejus planavo po dvejų metų su- 
rengti didelę Renesanso paveikslų parodą ir jau ėmėsi veiklos skolin- 
tis eksponatų iš Kanados, Vokietijos ir Jungtinių Valstijų muziejų. 

Brunetis padėjo aplankus atgal ir uždarė stalčių. Pakėlęs akis 
tarpduryje pamatė stovintį vyrą. Neaukštas ir tvirtai sudėtas, jis 
vilkėjo vaškytinę striukę su gobtuvu, pro prasegtus skvernus buvo 
matyti baltas ligoninės švarkas. Žemiau Brunetis pamatė, kad jis avi 
aukštus juodus guminius aulinius. 

- Arjūs jau baigėte, pone? - pasiteiravo jis nežymiai linktelėjęs į 
Semendzato kūną. 

Jam prašnekus prie jo atsirado kitas panašiai apsirengęs ir apsi- 
avęs vyras su nerūpestingai, nelyginant pora irklų ant peties užmes- 
tais suvyniotais brezentiniais neštuvais. Vienas iš specialistų linkte- 
lėjo pritardamas, tad Brunetis pasakė: 

— Taip. Galite dabar jį vežti. Tiesiai į San Mikelę. 

- Ne į ligoninę? 

— Ne. Daktarui Ricardžiui jo reikia San Mikelėje. 

- Klausau, pone, - tarė gūžtelėjęs patarnautojas. Jie jau dirbo 
viršvalandžius, o San Mikelė buvo toliau už ligoninę. 

- Arjūs atvykote per aikštę? - paklausė Brunetis. 

- Taip pone. Mūsų kateris geresnis už gondolas. 

- Ar labai pakilo? 

— Apie trisdešimt centimetrų, sakyčiau. Bet aikštėje sustatyti til- 
teliai, todėl ne taip sunku iki čia ateiti. Kokiu keliu eisite, kai iš čia 
išeisite, pone? 

- Šv. Silvestro link, - atsakė Brunetis. - Man įdomu, ar kaip rei- 
kalai Fuzeri gatvelėje. 

Antrasis patarnautojas, aukštesnis ir lieknesnis, susitaršiusiais 
šviesiais plaukais, kyšančiais iš po jūreiviškos kepurės, atsakė: 

- Ten visada blogiau kaip aikštėje, ir kai prieš dvi valandas pro 
ten ėjau į darbą, nebuvo jokių tiltelių. 

- Mes galime plaukti Didžiuoju kanalu, - tarė pirmasis. - Galime 
jus išleisti prie Šv. Silvestro, - pasiūlė šypsodamasis. 

- Jūs labai malonus, - pasakė Brunetis atsakydamas šypsena, ly- 
giai kaip ir jie nepamiršdamas viršvalandžių. - Man reikia parsigauti 
į kvestūrą, - sumelavo. - Ir apačioje turiu aulinius. 

Tai jau buvo teisybė, tačiau net jei nebūtų jų turėjęs, būtų atsisa- 
kęs jų pasiūlymo. Jam nepatinka mirusiųjų draugija ir verčiau suga- 
dintų batus negu kartu su palaikais keliautų namo. 

Tada sugrįžo Vianelas ir pranešė, kad iš apsaugininkų daugiau 
nebėra ką sužinoti. Vienas prisipažino, kad jie sėdėjo mažame kam- 
barėlyje ir žiūrėjo televizorių, kai valytoja šaukdama atbėgo laiptais. 
O laiptai, užtikrino Vianelas, - vienintelis kelias į tą muziejaus dalį. 

Jie pasiliko, kol išnešė kūną, paskui palaukė koridoriuje, kol spe- 
cialistai užrakino kabinetą ir užantspaudavo duris, kad pašaliniai 
neįeitų. Visi keturi nulipo laiptais kartu ir stabtelėjo prie apsauginin- 
kų kambarėlio durų. Apsaugininkas, kuris ten sėdėjo Brunečiui atė- 
jus, išgirdęs juos įeinančius pakėlė akis nuo skaitomo Ouattro Ruote. 
Brunetis visada stebėdavosi, kai kas nors gyvenantis mieste, kuriame 
nėra automobilių, skaitydavo žurnalą apie automobilius. Ar kai ku- 
rie to jūros apsupto miesto piliečiai svajoja apie automobilius lygiai 
taip pat, kaip vyrai kalėjime svajoja apie moteris? Gal visiškoje tyloje, 
kuri karaliaudavo Venecijoje naktimis, jie ilgisi eismo riaumojimo 
ir signalų kaukimo? Arba - labiau tikėtina - tenori patogiai parva- 
žiuoti iš prekybos centro namo, pastatyti automobilį priešais namą ir 
iškrauti produktus, o ne tempti sunkius krepšius per apgultas gatves, 
kopti ant tiltų ir nuo jų, o paskui per daugybę maršų laiptų, kurie, 
regis, neišvengiamai tyko visų venecijiečių. 

Pažinęs Brunetį jis paklausė: 

— Atėjote pasiimti aulinių, pone? 

- Taip. 

Iš po stalo ištraukė baltą prekybos centro krepšį ir padavė Bru- 
nečiui, šis padėkojo. 

- Sveiki ir saugūs, - pasakė apsaugininkas šypsodamasis. 

Muziejaus direktorius savo kabinete ką tik buvo uždaužytas ne- 
gyvai, o tas, kuris taip padarė, praėjo pro apsaugos postą nepastebė- 
tas, vis dėlto bent jau Brunečio auliniai buvo saugūs. 


Dešimtas skyrius 


Namo tą naktį Brunetis parėjo po dviejų, todėl kitą rytą miegojo il- 
gai, pabudo gerokai po aštuonių ir tik tada - ir nenoriai, - kai Paula 
lengvai papurčiusi jį už peties pasakė, kad jo kava šalia. Jam pavyko 
iškovoti pasnūduriavimui dar kelias minutes, bet kai užuodė kavą, 
pasidavė ir suvokė, kad jau diena. Atnešusi kavą Paula išėjo, per ilgus 
metus išmokusi šio išmintingo sprendimo. 

Išgėręs kavą jis nuspyrė apklotus ir priėjo pasižiūrėti pro langą. 
Lijo. O jis prisiminė, kad praeitą naktį buvo kone pilnatis, tad tai 
reiškė, kad pasibaigus atoslūgiui acgua alta bus didesnis. Koridoriu- 
mi nuėjo iki vonios ir ilgai maudėsi po dušu, stengdamasis sukaupti 
kuo daugiau šilumos, kad jos užtektų per dieną. Grįžęs į miegamąjį 
ėmė rengtis ir besirišdamas kaklaraištį nutarė po švarku geriau ap- 
sivilkti megztinį, nes dėl jau suplanuotų vizitų pas Bretą ir Lelę jam 
teks keliauti iš vieno miesto galo į kitą. Atidarė antrąjį armadio — 
spintos - stalčių ir siekė savo pilkojo ėriuko vilnos megztinio. Nera- 
dęs paieškojo kitame stalčiuje, paskui viršutiniame. Kaip koks seklys 
pagalvojo apie vietas, kur jis galėtų būti, patikrino dar dvi likusias, o 
tada prisiminė, kad praeitą savaitę megztinį skolinosi Rafis. Vadina- 
si, Brunetis nė nedvejojo, atras jį susuktą į gniužulą gulintį savo sū- 
naus spintos dugne arba ant drabužių krūvos užkištą stalčiuje. Nese- 
niai pasiekta sūnaus akademinės veiklos pažanga, deja, jo asmeninės 
švaros ar apskritai tvarkingumo įpročiams įtakos nepadarė. 

Perėjo per prieškambarį ir, kadangi durys buvo praviros, įėjo į 

sūnaus kambarį. Rafis jau buvo išėjęs į mokyklą, bet Brunetis vylėsi, 
kad jis neapsivilko megztinio. Juo daugiau apie tai galvojo, juo labiau 
norėjo vilkėti tą megztinį ir to noro skatinamas vis labiau irzo. 

Atidarė spintelę. Švarkai, marškiniai, striukė, ant dugno viso- 
kiausi batai, sportbačiai ir vasarinių sandalų pora. O megztinio nėra. 
Nebuvo numestas ant kėdės ir net ne ant lovūgalio. Ištraukė viršutinį 
komodos stalčių ir atrado suverstus apatinius. Kitame gulėjo kojinės, 
nė viena neturėjo poros ir, pasibaisėjo jis, tik kelios švarios. Trečias 
stalčius, atrodė, teikė daugiau vilčių: jame gulėjo sportinė palaidinė 
ir dveji marškinėliai su užrašais, kurių Brunetis nesivargino skaityti. 
Jam reikėjo megztinio, o ne atogrąžų miškų reklamos. Nustūmė į šalį 
antruosius marškinėlius, ir jo rankos sustingo. 

Po marškinėliais pusiau paslėpti, bet nelabai rūpestingai, gulė- 
jo du švirkštai, tvarkingai supakuoti į sterilias plastikines pakuotes. 
Spoksodamas į juos Brunetis pajuto, kaip pagreitėjo širdies plaki- 
mas. „Madre di Dio“, - garsiai pasakė ir greitai dirstelėjo sau per petį 
baimindamasis, kad įeis Rafis ir pamatys tėvą, naršantį po jo kamba- 
rį. Vėl uždėjo marškinėlius ant adatų ir uždarė stalčių. 

Staiga jį užvaldė prisiminimai: sekmadienio popietė prieš dešimt- 
metį, kai su Paula ir vaikais nukeliavo į Lidą. Rafis lakstė paplūdimiu 
ir užmynęs ant butelio šukės giliai įsipjovė padą. O Brunetis, užkan- 
dęs amą dėl sūnaus skausmo ir iš geliančios meilės jam, apvyniojo 
žaizdą rankšluosčiu, paėmė ant rankų ir kilometrą nešė jį, visą kelią 
bėgdamas, iki paplūdimio gale stovinčios ligoninės. Laukė ten dvi 
valandas vilkėdamas tik maudymosi glaudėmis ir į kaulą sužvarbęs 
nuo baimės ir kondicionuojamo oro, kol atėjo daktaras ir pasakė, 
kad jo berniukui viskas gerai. Šešios siūlės ir savaitė su ramentais, 
bet jam viskas gerai. 

Kas privertė Rafį taip pasielgti? Ar jis buvo per griežtas tėvas? 
Niekada nepakėlė rankos nė prieš vieną vaiką, retai pakeldavo bal- 
są; atsiminimų apie smurtą iš jo paties vaikystės užteko nuslopinti 
bet kokiam smurto proveržiui prieš juos. Ar jis buvo pernelyg užsi- 

ėmęs savo darbu, pernelyg užsiėmęs visuomenės problemomis, kad 
pasirūpintų savo paties vaikų problemomis? Kada paskutinį kartą 
padėjo kuriam nors su namų darbais? Ir iš kur jis gavo narkotikų? Ir 
kokių? Dieve, kad tik ne heroino, tik ne jo. 

Paula? Paprastai ji pirmiau už jį sužino, kuo užsiima vaikai. Ar ji 
įtarė? Ar galėjo taip būti, kad žinojo ir nepasakė jam? O jeigu neži- 
nojo, ar jis turėtų daryti taip pat, apsaugoti ją? 

Jis atsirėmė drebančia ranka ir prisėdo ant Rafio lovos galo. 
Įsistebeilijęs į grindis sunėrė delnus ir nuleido tarp kelių. Vianelas 
žinos, kas pardavinėja narkotikus jų kaiminystėje. Ar Vianelas pa- 
sakytų jam, jei žinotų apie Rafį? Vieni Rafio marškiniai gulėjo greta 
ant lovos. Ištiesė ranką ir prisitraukė juos prie savęs, prispaudė prie 
veido ir įkvėpė savo sūnaus kvapą, tą patį aromatą pirmą kartą užuo- 
dė tądien, kai Paula grįžo namo iš ligoninės su Rafiu, o jis prispaudė 
veidą prie apvalaus pliko sūnelio pilvuko. Jam užgniaužė gerklę, ir 
jis užuodė druską. 

Ilgai sėdėjo ant lovos galo, prisiminė praeitį ir vengė minčių apie 
ateitį, išskyrus įsitikinimą, kad teks pasakyti Paulai. Nors jau pripa- 
žino savo paties kaltę, vis dėlto vylėsi, kad ji ją paneigs, užtikrins, 
kad jis buvo ganėtinai geras tėvas abiem savo vaikams. O Kiara? Ar 
ji žinojo arba įtarė? O kas paskui? Atsistojo nuo šios minties ir išėjo 
iš kambario palikęs praviras duris, kaip atrado. 

Paula sėdėjo ant sofos kambaryje užsikėlusi kojas ant žemo mar- 
murinio staliuko ir skaitė rytinį laikraštį. Vadinasi, jau buvo išėjusi į 
lietų jo nusipirkti. 

Jis sustojo tarpdury ir žiūrėjo, kaip ji verčia puslapį. Per ilgą san- 
tuoką išsiugdytas radiolokacijos įgūdis privertė ją atsisukti. 

- Gvidai, ar neišvirtum dar kavos? - paklausė ji ir vėl palinko 
prie laikraščio. 

- Paula, - pratarė jis. Ji užfiksavo intonaciją ir nuleido laikraštį 
ant kelių. - Paula, - pakartojo jis nežinodamas, ką turėtų pasakyti ar 
kaip pasakyti. - Rafio kambaryje radau du švirkštus. 

Ji patylėjo laukdama, ką jis pasakys dar, paskui pakėlė laikraštį ir 
ėmėsi skaityti toliau. 

- Paula, ar tu girdėjai, ką aš pasakiau? 

—- Mm? - paklausė ji atlošdama galvą, kad perskaitytų antraštę 
puslapio viršuje. 

- Aš pasakiau, kad Rafio kambaryje radau du švirkštus. Stalčiaus 
dugne. 

Jis žingtelėjo prie jos tą akimirką apsėstas beprotiškos noro iš- 
plėšti jai iš rankų laikraštį ir šveisti ant grindų. 

— Tai štai, kur jie buvo, - tarė ji ir pervertė puslapį. 

Jis atsisėdo greta jos ant sofos ir labai tvardydamasis uždėjo plaš- 
taką ant jos skaitomo puslapio ir lėtai nuleido laikraštį jai ant kelių. 

- Ką nori pasakyti tuo „Tai štai, kur jie buvo '? - paklausė įtemptu 
balsu. 

— Gvidai, - paklausė ji visą dėmesį nukreipusi į jį, nes nebebuvo 
laikraščio, - kas tau darosi? Ar prastai jautiesi? 

Visiškai nesuvokdamas, ką daro, jis piktai sugniaužė plaštaką 
kumštyje suglamžydama laikraštį į beformį gniužulą. 

— Aš sakau, kad radau du švirkštus Rafio kambaryje, Paula. 
Švirkštus. Ar tu supranti? | 

Ji akimirką sutrikusi stebeilijosi į jį išplėstomis akimis, o tada 
suprato, ką jam reiškė švirkštai. Jų žvilgsniai susidūrė, ir jis matė, 
kaip Rafio motina perprato jo įsitikinimą, kad jųdviejų sūnus įjunko 
į narkotikus. Jos lūpos susiaurėjo, akys dar labiau išsiplėtė, o pas- 
kui ji atlošė galvą ir ėmė juoktis. Juokėsi, trūkte pratrūko linksmybe, 
griuvo ant šono ant sofos, o akys apsiašarojo. Ašaras nusišluostė, bet 
nesiliovė kvatotis. 

- Oi, Gvidai, - pratarė pridėjusi ranką prie lūpų bergždžiai steng- 
damasi liautis. - Oi, Gvidai, ne, negalvok taip. Jokių narkotikų. 

Ir ją vėl įveikė juoko priepuolis. 

Iš pradžių Brunetis pamanė, kad tai panikos sukelta isterija, bet 
pernelyg gerai pažinojo Paulą; tai buvo tikras juokas iš geros ko- 

medijos. Įnirtingu judesiu jis stvėrė laikraštį nuo jos kelių ir šveitė į 
grindis. Jo įsiūtis akimirksniu ją nuramino ir ji atsikėlė nuo sofos. 

— Gvidai. I tarli, - pasakė ji tarsi tuo viską paaiškintų. 

Ar ir ji apkvaitusi? Kuo čia dėti skaptukai? 

- Gvidai, - pakartojo ji švelniu balsu ir ramiu tonu tarsi kalbėtų 
su neprognozuojamu žmogumi ar pamišėliu. - Sakiau tau praeitą 
savaitę. Į virtuvės stalą įsimetė skaptukai. Jų pilnos kojos. Vienintelis 
būdas jų atsikratyti, tai įšvirkšti nuodų į jų paliktas kirmgraužas. At- 
simeni, klausiau tavęs, ar nepadėtum išnešti jo į terasą pirmą saulėtą 
dieną, kad garai neišnuodytų mūsų visų? 

Taip, jis atsiminė, bet miglotai. Nekreipė dėmesio, kai ji pasakė, 
bet dabar prisiminė. 

— Paprašiau Rafio parnešti švirkštų ir gumines pirštines sušvirkš- 
ti nuodams į stalą. Maniau, pamiršo, bet greičiausiai tiesiog padėjo į 
stalčių. O paskui pamiršo pasakyti, kad parnešė, - padėjo ranką jam 
ant plaštakos. - Viskas gerai, Gvidai. Nėra taip, kaip tu galvoji. 

Teko atsiremti į sofos atlošą, kai jį užliejo deginantis paleng- 
vėjimas. Atsilošęs atrėmė galvą ir užsimerkė. Norėjo juoktis iš viso 
šio absurdo, norėjo pasijusti toks pat atsipalaidavęs kaip Paula, kad 
taip pat pasijuoktų iš savo baimės, bet negalėjo, dar ne. 

Kai galop pajėgė kalbėti, atsigręžė į ją ir paprašė: 

- Tik nepasakyk Rafiui, niekada, Paula, būk gera. 

Ji palinko prie jo ir uždėjusi ant skruosto ranką tyrinėjo jo veidą, 
ir jis pamanė, kad jau ketina pažadėti, tačiau tik bejėgiškai susmuko 
jam ant krūtinės ir vėl ėmė juoktis. 

Jos kūno prisilietimas pagaliau išlaisvino ir jį, jis ėmė juoktis, iš 
pradžių tik sukikeno ir papurtė galvą, paskui pamažu įsileido ir pra- 
trūko, kaip laukinis pasiūbaudamas iš palengvėjimo, džiaugsmo ir 
tikro malonumo. Ji stipriau jį apkabino ir kūnu pasislinko jam per 
krūtinę ieškodama jo lūpų. Paskui kaip paauglių porelė jie ėmė my- 
lėtis tiesiog ant sofos, nepaisydami drabužių, kurie atsidūrė ant grin- 
dų, suversti beveik lygiai taip pat atsainiai kaip ir Rafio spintelėje. 

Vienuoliktas skyrius 


Prie Rialto tilto jis įsmuko į dengtą pasažą Goldonio statulos deši- 
nėje ir pasuko Šv. Jono ir Pauliaus bažnyčios ir Bretos apartamento 
link. Žinojo, kad ji namuose, nes pareigūnas, budėjęs prie jos pala- 
tos, prieš pusantros dienos pranešė kvestūroje, kad ji išrašyta ir grįžo 
namo. Prie jos namų nebuvo pastatyta jokio sargybinio, nes unifor- 
muotas policininkas negalėtų stovėti siauroje Venecijos calli, kad 
praeiviai neklausinėtų, ką jis čia veikia, ir joks kriminalistas, kitos 
apylinkės gyventojas, neišstovėtų ilgiau kaip pusvalandį, kad kvestū- 
ra nesulauktų telefono skambučių, pranešančių apie jo įtartiną bu- 
vimą. Nevenecijiečiai mano, kad Venecija yra miestas; vietiniai Žino, 
kad ji tėra mieguistas provincijos miestelis, linkęs į paskalas, smalsus 
ir smulkmeniškas, niekuo nesiskiriantis nuo mažiausių Kalabrijos ar 
Aspromontės paese, miestelių. 

Nors apartamente jis lankėsi prieš kelerius metus, atrado juos be 
vargo iš dešinės Sguero Vecchio gatvelėje, tokioje trumputėje, kad 
miestas nė nesiteikė užrašyti ant sienos jos pavadinimo. Paskambino 
skambučiu ir po kelių akimirkų pasigirdo balsas, klausiantis, kas jis 
toks. Apsidžiaugė, kad jos ėmėsi bent jau mažyčio atsargumo; per 
daug dažnai šio taikaus miesto žmonės paprasčiausiai atrakindavo 
duris nė nepasivarginę sužinoti, kas už jų stovi. 

Per pastaruosius kelerius metus namas buvo restauruotas, o laip- 
tinės iš naujo nutinkuotos ir nudažytos, tačiau druska ir drėgmė jau 
pradėjusios savo darbą išėsdinėjo dažus ir barstė didelius lopinius 
ant grindų kaip išėdas po stalu. Įsukęs į ketvirtą paskutinį laiptų 
maršą jis pažvelgė viršun ir pamatė, kad sunkios metalinės buto 
durys praviros, o jas laiko Flavija Petreli. Kad ir kokia nervinga ir 
įtempta, vis dėlto, regis, tai buvo šypsena. 

Jie paspaudė vienas kitam rankas prie durų, ir žingtelėjusi atgal ji 
leido jam įeiti. Jiedu sušneko vienu metu, ji tarstelėjo: „Džiaugiuosi, 
kad atėjote“, jis žengdamas vidun - „Permesso“. 

Ji segėjo juodą sijoną ir vilkėjo megztinį gilia iškirpte, tokį gelto- 
ną, kokį apsivilkti surizikuotų tik nedaugelis moterų. Flavijos alyv- 
medžio atspalvio oda ir kone juodos akys, paryškintos šios spalvos, 
spindėjo. Bet atidžiau pažvelgęs jis pastebėjo, kad akys, kad ir gra- 
žios, pavargusios, o aplink burną susimetė įtampos raukšlelių. 

Ji paprašė jo apsiausto ir pakabino į didžiulę armadio, stovėjusią 
prieangio kairėje. Jis skaitė greitojo reagavimo tarnybos pareigūnų 
pranešimą, todėl nesusilaikė nedirstelėjęs į grindis ir į mūro sieną. 
Kraujo nebuvo nė pėdsako, bet jis užuodė aštrų valiklį ir, jo many- 
mu, vašką. 

Flavija nė nepasijudino eiti į kambarį, bet užlaikė jį ten ir prislo- 
pinusi balsą paklausė: 

— Ar ką nors išsiaiškinote? 

— Apie daktarą Semendzatą? 

Ji linktelėjo. 

Jam nespėjus atsakyti iš kambario šūktelėjo Breta: 

— Nekurk ten sąmokslo, Flavija, ir vesk jį čionai. 

Ji malonėjo nusišypsoti ir trūktelėti pečiais, paskui apsisuko ir 
palydėjo jį į kambarį. Šis, kaip jis ir prisiminė, net ir tokią niūrią 
dieną buvo kupinas šviesos, sklidusios vidun pro iškirstus šešis di- 
džiulius stoglangius. Apsimovusi tamsiai raudonas kasdienes kelnes 
ir apsivilkusi juodą megztinį aukšta apykakle Breta sėdėjo ant sofos, 
stovinčios tarp dviejų aukštų langų. Brunetis matė, kad kai kurios jos 
veido dalys, nors patinusios kur kas mažiau negu ligoninėje, vis dar 
skausmingai mėlynos. Ji pasitraukė kairėn palikusi jam vietos šalia 
ir padavė ranką. 

Jis spustelėjo ranką ir atsisėdęs greta pažvelgė į ją iš arčiau. 

- Jau nebe Frankenšteinas, - pratarė ji ir šypsodamasi parodė 
ne tik kad jos dantys be kabių, kurios ligoninėje beveik visą laiką 
veržė jai dantis, bet kad prakirsta lūpa užgijo tiek, kad ji jau galėjo 
užčiaupti burną. 

Puikiai žinodamas pripažintą Italijos gydytojų visažinystę ir su 

tuo susijusį nelankstumą Brunetis tikrai stebėdamasis pasiteiravo: 

- Kaip juos privertėte jus išleisti? 

- Iškėliau sceną, - gana paprastai atsakė ji. 

Nesulaukęs nieko daugiau Brunetis dirstelėjo į Flaviją, ši prisimi- 
nusi užsidengė akis ranka ir papurtė galvą. 

- Ir? - paklausė jis. 

- Jie pasakė, kad galėsiu eiti, jei valgysiu, taigi dabar mano dieta 
pažengė iki bananų ir jogurto. 
matė, kad po mėlynėmis ir nubrozdinimais jos veidas iš tiesų lieses- 
nis, bruožai griežtesni ir kampuotesni. 

- Jums reikėtų valgyti ką nors daugiau, - pasakė. 

Už nugaros išgirdo, kaip nusijuokė Flavija, bet kai atsisuko, toji 
sugrąžino jį prie svarbesnių reikalų paklaususi: 

- Kaip Semendžzatas? Mes šįryt skaitėme apie jį. 

- Beveik taip, kaip jie ir parašė. Nužudytas savo kabinete. 

— Kas jį surado? - paklausė Breta. 

- Valytoja. 

— O kas buvo? Kaip jį nužudė? 

— Trenkė į galvą. 

— Kuo? - paklausė Flavija. 

- Plyta. 

Staiga susidomėjusi Breta paklausė: 

- Kokia plyta? 

Brunetis pagalvojo, kur pirmą sykį ją pamatė, - prie kūno. 

- Tamsiai mėlyna, maždaug dukart didesne už mano plaštaką ir 
su kažkokiais auksiniais ženklais. 

— Ką ta ten veikė? - paklausė Breta. 

— Valytoja sakė, kad jis ją naudodavo popieriams prispausti. O 
kodėl norite žinoti? 

Ji linktelėjo tarsi atsakydama į kitokį klausimą ir atsistojusi nuo 
sofos nuėjo per kambarį prie knygų lentynų. Brunetis net susigūžė, 

kaip nedrąsiai ji ėjo ir kaip lėtai pakėlė ranką ištraukti storos knygos 
iš aukštos lentynos. Pasikišusi po pažastimi grįžo prie jų ir padėjo ją 
ant žemo prie sofos stovėjusio stalelio. Apsuko, pervertė kelis pusla- 
pius, tada atskleidė ir delnais paspaudė puslapius prie krašto. 
Pasirodė, kad tai milžiniški vartai, tačiau mastą buvo sunku nusaky- 
ti, nes prie jų nebuvo jokios sienos; jie tiesiog stovėjo vieniši erdvėje, 
greičiausiai muziejaus galerijoje. Abipus vartų įsiręžę stovėjo milži- 
niški sparnuoti jaučiai. Fono spalva buvo kobalto mėlynumo, kaip ir 
Semendzatui nužudyti panaudotos plytos, gyvūlių kūno spalva - to- 
kia pati ryški auksinė. Atidžiau pažvelgęs suprato, kad siena sukons- 
truota iš keturkampių plytų, jaučiai ant jos tėra neiškilus reljefas. 

- Kas čia? - paklausė jis rodydamas nuotrauką. 

- Babilono Ištarės vartai, - atsakė ji. - Didesnė jų dalis buvo at- 
kurta, štai iš kur ta plyta atkeliavo. Arba iš jų, arba iš panašaus sta- 
tinio iš tos vietos, - ir nespėjus jam paklausti, paaiškino: - Prisimi- 
niau, kad kelios plytos buvo muziejaus saugyklose, kai ten dirbome. 

- Bet kaip ji atsidūrė ant jo stalo? - paklausė Brunetis. 

Breta vėl nusišypsojo. 

- Manau, dėl tarnybinių privilegijų. Jis buvo direktorius ir iš nuo- 
latinės kolekcijos galėjo į kabinetą atsinešti beveik viską, ko norėjo. 

- Ir tai normalu? - paklausė Brunetis 

- Taip, normalu. Žinoma, jie negali pasikabinti Leonardo ar Beli- 
nio vien tik sau, bet nėra neįprasta, kad muziejaus rinkinių ekspona- 
tus panaudoja kabinetui papuošti, juo labiau direktoriaus. 

- Ar yra tokio pobūdžio skolinimosi registras? - paklausė jis. 

Kitoje staliuko pusėje Flavija susikėlusi koją ant kojo sušnarino 
šilką ir tyliai pasakė: 

- Ak, štai kaip čia yra, - ir paskui pridūrė, nelyginant Brunetis 
būtų paklausęs. - Mačiau jį tik kartą, bet jis man nepatiko. 

— Kada tu jį matei, Flavija? - paklausė Breta, nekreipdama dėme- 
sio į Brunečio klausimą. 

- Maždaug pusvalandį prieš tai, kai mudvi susipažinome, cara. 
Per tavo parodą Dožų rūmuose. 

Kone automatiškai Breta ją pataisė: 

— Ten buvo ne mano paroda. 

Brunečiui pasirodė, kad ši klaida taisyta jau daug kartų. 

— Na, kad ir kieno ji būtų, - pasakė Elavija. - Ji buvo ką tik ati- 
daryta, o mane vedžiojo po miestą su visa derama pagarba - viešinti 
primadona, ir visa kita, - dėl tokio tono mintis apie jos šlovę nu- 
skambėjo gana juokingai. Kadangi Breta tikriausiai žinojo istoriją, 
kaip jos susipažino, Brunetis nutarė, kad pasakojimas skirtas jam. - 
Semendzatas pavedžiojo mane po galerijas, bet tą popietę man buvo 
repeticija ir, manau, galėjau būti jam kiek per šiurkšti. 

Šiurkšti? Brunetis buvo matęs prastą Flavijos nuotaiką, ir šiurkšti 
vargu ar buvo tinkamas žodis jai apibūdinti. 

- Jis pasakojo ir pasakojo, kaip žavisi mano talentu, - ji nuti- 
lo, palinko prie Brunečio ir suėmusi jį už parankės paaiškino: - Tai 
visada reiškia, kad jie nė negirdėjo manęs dainuojančios, arba jei 
išgirstų, tai jiems nė nepatiktų, tačiau vis dėlto gana daug būdavo 
girdėję apie tai, kad esu garsi, todėl mano, kad turi man meilikauti, - 
visa tai paaiškinusi atitraukė ranką ir vėl atsilošė savo kėdėje. - Visą 
laiką, kol jis man rodė, kokia nuostabi toji paroda... - čia ji atsisuko 
į Bretą ir pridūrė: - tokia ji ir buvo, - paskui vėl skyrė visą dėmesį 
Brunečiui ir tęsė: - nujaučiau, kad turėčiau suprasti, koks nuostabus 
buvo jis pats, kad ją sumanė. Nors nesumanė. Na, tada aš juk neži- 
nojau, kad tai buvo Bretos paroda, tačiau jis buvo toks įžūlus, kad 
man nepatiko. 

Brunetis puikiausiai galėjo įsivaizduoti, kad jai nepatinka įžūlių 
žmonių konkurencija. Ne, taip neteisinga, nes ji pati visada stengėsi 
nebūti įžūli. Turėjo pripažinti, kad buvo neteisus, kai paskutinį kartą 
ją matė. Čia nebuvo tuštybės, tik ramus savo pačios vertės ir talento 
pripažinimas, ir jis užtektinai žinojo apie jos praeitį, kad suprastų, 
kaip sunku turėjo būti tai pasiekti. 

- Tačiau tada tu priėjai su šampano taure ir mane nuo jo išgelbė- 
jai, - pasakė ji šypsodamasi Bretai. 

- Neblogas sumanymas, tas šampanas, - tarė Breta, pertraukda- 
ma Flavijos atsiminimų srautą, ir Brunetį pribloškė, kokia panaši jos 
reakcija buvo į Paulos, kai tik jis imdavo pasakoti žmonėms, kaip jie 
susipažino atsimušę vienas į kitą universiteto bibliotekoje tarp kny- 
gų lentynų. Kiek kartų per jųdviejų drauge praleistus metus ji papra- 
šė jo atnešti jai atsigerti ar kitaip pertraukė jo pasakojimą uždavusi 
kam kitam klausimą? Ir kodėl pasakoti tą istoriją jam būdavo taip 
malonu? Paslaptys. Paslaptys. 

Supratusi užuominą Flavija pakilo nuo kėdės ir nuėjo per kam- 
barį. Buvo vos pusė dvyliktos priešpiet, bet jeigu joms norisi išgerti 
šampano, jis nemanė, kad jam derėtų prieštarauti ar mėginti jas at- 
kalbėti. 

Breta pervertė knygos puslapį, paskui atsilošė sofoje, ir puslapiai 
vėl sugrįžo į savo vietą, atvertę Brunečiui aukso jautį, kurio dalis nu- 
žudė Semendzatą. 

— Kaip jūs su juo susipažinote? - pasiteiravo Brunetis. 

- Kartu dirbome kinų parodoje prieš penkerius metus. Daugiau- 
siai bendravome laiškais, nes buvau Kinijoje, kol buvo atlikta daugu- 
ma pasirengimo darbų. Aš rašiau ir siūliau daug dirbinių, siunčiau 
nuotraukas ir nurodžiau matmenis, svorį, nes jie visi turėjo būti ga- 
benami oru iš Siano ir Pekino į Niujorko ir Londono parodas, o pas- 
kui į Milaną, o tada vilkikais ir laivais čionai, - ji akimirkai nutilo, o 
paskui pridūrė: - Nemačiau jo, kol neatvykau čia atidaryti parodos. 

— Kas nusprendė, kurie dirbiniai iš Kinijos atkeliaus čia? 

Šis klausimas privertė ją susiraukti dėl erzinamų prisiminimų. 

— Kas žino? 

O kai jis nesuprato, ji pamėgino paaiškinti: 

- Čia įsitraukusi kinų vyriausybė, jos senovės paveldo ir užsienio 
reikalų ministerijos, o iš mūsų pusės, - jis pastebėjo, kad Veneci- 
ja nesąmoningai buvo „mūsų pusėje“ - muziejus, senovės paveldo 

departamentas, ekonominė policija, kultūros ministerija ir keletas 
biurų, kuriuos prisiverčiau pamiršti, - ji leidosi į prisiminimus apie 
biurokratiją. - Čia buvo siaubinga, kur kas blogiau negu Niujorke ir 
Londone. Ir man teko visa tai padaryti Siane su pašte užsigulinčiais 
ar cenzorių sulaikomais laiškais. Galop po trijų tokių mėnesių - li- 
kus maždaug metams iki parodos - atvykau čia dviem savaitėms ir 
daug ką pavyko padaryti, nors dėl to teko dukart skisti į Romą. 

- O Semendzatas? - paklausė Brunetis. 

— Manau, pirmiausia turite suprasti, kad jo paskyrimas buvo la- 
biau politinis, - ji pamatė Brunečio nuostabą ir nusišypsojo. - Jis 
turėjo muziejininko patirties, pamiršau iš kur. Tačiau jo pasirinki- 
mas buvo politinis atlygis. Šiaip ar taip, muziejuje buvo... - ji tuojau 
pat pasitaisė, - yra kuratorių, kurie iš tikrųjų rūpinasi rinkiniais. Jo 
darbas pirmiausia buvo administracinis, ir jis jį atliko labai gerai. 

- O kaip dėl parodos? Ar jis padėjo jums ją parengti? 

Kitame apartamento gale jis girdėjo besiruošiančią Flaviją, gir- 
dėjo atidarinėjamus ir uždarinėjamus stalčius ir spinteles, skimbčio- 
jančias taures. 

- Šiek tiek. Pasakojau jums daugiau ar mažiau, kaip skraidžiau 
ten ir atgal iš Siano į atidarymus Niujorke ir Londone, bet čia atvy- 
kau atidaryti, - jis pamanė, kad ji baigė, bet tada ji dar pridūrė: - Ir 
paskui pasilikau beveik mėnesiui. 

— Ar daug su juo bendravote? 

- Labai mažai. Beveik visą laiką, kol vyko pasirengimas, jis atos- 
togavo, o kai paskui grįžo, turėjo vykti į Romą į pasitarimus su mi- 
nistru, mėgindamas surengti mainus su Milano Breros galerija kitai 
jų planuotai parodai. 

- Bet vis dėlto per visą tą laiką jūs tvarkėte kažkiek reikalų su juo 
asmeniškai? 

- Taip, tvarkiau. Jis buvo nepaprastai žavus ir, kai galėdavo, labai 
padėdavo. Davė man visišką laisvę dėl parodos, leido ją rengti, kaip 
man patinka. O kai ją uždarėme, taip pat elgėsi su mano asistente. 

— Asistente? - perklausė Brunetis. 

Breta žvilgtelėjo virtuvės pusėn ir tada atsakė: 

— Matsuko Šibata. Ji buvo mano asistenė Siane, skolinantis iš To- 
kijo muziejaus pagal japonų ir kinų vyriausybių mainų politiką. Ji 
studijavo Berklyje, bet gavusi diplomą grįžo į Tokiją. 

— Kur ji dabar? - paklausė Brunetis. 

Ji palinko virš knygos ir pervertė pluoštą puslapių, padėjo ranką 
prie subtilaus japoniškos širmos piešinio, vaizduojančio virš aukštų 
bambukų sąžalyno sklendžiančius garnius. 

- Mirusi. Žuvo per nelaimingą atsitikimą perkasoje. 

- Kas nutiko? - Brunetis paklausė labai švelniai, suvokęs, kad 
Semendzato žūtis pavertė šį atsitikimą tokiu, į kurį Breta žvelgė visai 
kitu aspektu. 

- Nukrito. Perkasa Siane nėra tik atvira duobė, uždengta lėktuvų 
angaru. Visos statulos buvo palaidotos - dalis kariuomenės, kurią 
imperatorius turėjo pasiimti su savimi į amžinybę. Kai kur mums 
tekdavo kastis gilyn tris ar keturis metrus, kad jas pasiektume. 
Aplink perkasą yra riba, o ten yra neaukšta sienelė, kuri saugo turis- 
tus, kad neįkristų, o mus nuo byrančių žemių, kai dirbame. Kai ku- 
riose vietose, kur turistų neleidžiame, sienelės nėra. Matsuko nukri- 
to, - pradėjo ji, bet Brunetis matė, kaip ji apmąsto kitas galimybes ir 
atitinkamai derina savo kalbą. Suformulavo ją taip: - Matsuko kūną 
rado vienos iš tokių vietų dugne. Ji krito apie tris metrus ir nusilaužė 
sprandą, - pažvelgė į Brunetį ir atvirai pripažino savo abejones pa- 
keisdama paskutinį sakinį. - Ją rado dugne su lūžusiu sprandu. 

— Kada ji buvo nužudyta? 

Virtuvėje pokštelėjo garsus šūvis. Visiškai negalvodamas Brune- 
tis pasisuko nuo savo vietos ir pritūpė priešais Bretą, kūnu atskirda- 
mas ją nuo atvirų virtuvės durų. Ranka jau buvo po švarku ir traukė 
pistoletą, kai jie išgirdo Flaviją šūktelint „Porco vacca - po galais“, o 
tada abu išgirdo nesupainiojamus iš butelio ant grindų tykštančio 
šampano garsus. 

Jis nukėlė ranką nuo pistoleto ir nieko nepasakęs Bretai grįžo į 
savo vietą. Kitomis aplinkybėmis tai galėjo būti juokinga, bet nė vie- 
nas iš jųdviejų nesusijuokė. Nebyliu sutarimu nusprendė nekreipti į 
tai dėmesio, ir Brunetis pakartojo savo klausimą: 

— Kada ji buvo nužudyta? 

Nutarusi taupyti laiką ir iškart atsakyti į visus klausimus ji tarė: 

- Tai atsitiko maždaug po trijų savaičių, kai išsiunčiau savo pir- 
mąjį laišką Semendzatui. 

— Kada tai buvo? 

- Gruodžio vidury. Pargabenau jos kūną į Tokiją. Tai yra vykau 
su juo. Su ja, - nutilo, balsas užlūžo nuo atsiminimų, kuriais visiškai 
neketino dalytis su Brunečiu. 

- Kalėdoms ketinau keliauti į San Fransiską, - tęsė ji. - Todėl 
išvažiavau anksčiau ir tris dienas praleidau Tokijuje. Mačiau jos šei- 
mą, - ir vėl ilga pauzė. - Paskui išvykau į San Fransiską. 

Iš virtuvės sugrįžo EFlavija, viena ranka laikydama sidabrinį 
padėklą su trimis aukštomis ir siauromis šampano taurėmis, kita už 
kaklelio suėmusi Dom Perignon butelį nelyginant neštų teniso rake- 
tę. Nėra čia ko šykštauti, tik ne priešpiečių šampano. 

Ji nugirdo paskutinius Bretos žodžius ir paklausė: 

- Ar pasakoji Gvidui apie linksmąsias mūsų Kalėdas? 

Nė vienam iš jų neprasprūdo pro ausis nei tai, kad ji pavadino jį 
vardu, nei kad pabrėžė „linksmąsias“. 

Brunetis paėmė padėklą ir pastatė ant staliuko; Flavija dosniai 
pripylė šampano į taures. Putos šoko per vienos iš jų kraštelį, nupu- 
tojo šonu, per padėklo kraštą ir nubėgo prie ant staliuko tebegulin- 
čios atverstos knygos. Breta užvertė ją ir pasidėjo ant sofos šalia sa- 
vęs. Flavija padavė taurę Brunečiui, vieną pastatė ant stalo ties vieta, 
kur sėdėjo pati, o trečią padavė Bretai. 

- Cin cin, - labai dirbtinai paskelbė tostą Flavija, ir jie kilstelėjo 
savo taures vienas į kitą. - Jei ketiname kalbėtis apie San Fransiską, 
tada manau, man reikia bent jau šampano, - atsisėdo priešais juodu 

ir gurkštelėjo iš taurės tiek, kad vargu ar galima vadinti gurkšneliu. 

Brunetis klausiamai į ją pasižiūrėjo ir ji suskubo paaiškinti. 

— Dainavau tenai. Toską. Dieve, kokia katastrofa, - ir mostu, to- 
kiu sąmoningai teatrališku, tiesiog parodijuojančiu, pridėjusi delną 
prie kaktos akimirkai užsimerkė, ir tarė: - Turėjome vokietį režisie- 
rių, o jis turėjo „koncepciją“. Nelaimei, jo koncepcija buvo adaptuoti 
operą, kad ji taptų relevantinė, - šį žodį ištarė su ypatinga panie- 
ka, - priderino ją prie rumunų revoliucijos, o Skarpija turėjo būti 
Čiausesku, ar kaip ten tas siaubingas žmogus tardavo jo vardą. Mane 
paliko dabartine primadona, bet Bucharešto, ne Romos, - prisimi- 
nusi uždengė ranka akis, bet skubėjo tęsti. - Pamenu, ten buvo tankų 
ir automatų, o vienoje scenoje turėjau tarp krūtų paslėpti rankinę 
granatą. 

- Nepamiršk telefono, - pratarė Breta prisidengusi burną ir 
spausdama lūpas, kad nesusijuoktų. 

- O, dangau mielas, telefonas. Tai rodo, kaip nuoširdžiai sten- 
giausi išmesti tai iš galvos, kad nė neprisimenu, - ji pasisuko į Bru- 
netį, trūktelėjo tiek, kad labiau tiktų mineraliniam vandeniui, o ne 
šampanui, ir tęsė gyvomis nuo atsiminimų akimis: - Režisierius 
norėjo, kad „Visse darte“ viduryje aš paskambinčiau pagalbos. Ir 
štai išsitiesusi ant sofos mėginu įtikinti Dievą, kad aš viso to nenusi- 
pelniau, o aš ir nenusipelniau, kai Skarpija - manau, jis buvo tikras 
rumunas - iš tiesų niekada nesupratau nė žodelio, ką jis sakė, - aki- 
mirkai stabtelėjo, o tada pridūrė: - Ar dainavo. 

Breta įsiterpė jos pataisyti: 

- Jis buvo bulgaras, Flavija. 

Flavija mostelėjo, nors taurė ir trukdė, nerūpestingai lengvai. 

- Tas pats, cara. Jie visi atrodo kaip bulvės ir dvokia kaip paprika. 
Ir jie visi taip šaukia, ypač sopranai, - ji užbaigė savo šampaną ir 
nutilo ganėtinai ilgam prisipilti sau į taurę. - Kur aš sustojau? 

- Ant sofos, manau, maldavai Dievą, - priminė Breta. 

— A, taip. O tada Skarpija, didelis, gremėzdiškas žmogėnas, už- 

kliuvo už telefono laido ir ištraukė jį iš sienos. Taigi guliu aš ten ant 
sofos, linija su Dievu nutraukta, ir už baritono matau tik režisierių 
užkulisiuose, mojuoja man kaip pamišęs. Manau, jis norėjo, kad vėl 
įjjungčiau telefoną ir juo pasinaudočiau, paskambinčiau bet kokiu 
būdu, - ji gurkštelėjo, nusišypsojo Brunečiui su tokia šiluma, kad 
paskatino jį paragauti savo šampano, ir tęsė: - Bet menininkas turi 
laikytis tam tikrų standartų, - ir žiūrėdama į Bretą, - arba kaip jūs, 
amerikiečiai, sakote, neperžengti ribų. 

Ji nutilo, o Brunetis pasinaudojo savo replika. Ir ją pasakė: 

- Ir ką jūs padarėte? 

— Paėmiau ragelį ir dainavau į jį, tarsi kitame gale kažkas klausy- 
tųsi tarytum niekas nebūtų matęs, kad laidas ištrauktas iš sienos. 

Ji pastatė savo taurę ant stalelio ir atsistojusi desperatiškai ištiesė 
rankas lyg kabinama ant kryžiaus, o paskui be jokio įspėjimo uždai- 
navo paskutines arijos frazes: „Nellora del dolor perchė, Signor, ah 
perchė me ne rimuneri cosi? - Šią skausmo valandą kodėl, Viešpa- 
tie, kodėl šitaip man atlygini?“ Kaip jai šitaip išeina? Nuo normalaus 
šnekėjimo nė nepasirengusi tiesiai prie tų sodrių, plaukiančių natų? 

Brunetis nuoširdžiai nusijuokė, išliedamas šlaką šampano tiesiai 
sau ant marškinių. Breta pastatė taurę ant staliuko ir suėmė abiem 
rankomis sau burną. 

Flavija taip pat ramiai, lyg ką tik nuėjusi į virtuvę patikrinti keps- 
nio ir radusi jį iškepusį, atsisėdo ant savo kėdės ir pasakojo toliau. 

- Skarpija turėjo į publiką atsisukti nugara, taip smarkiai juokė- 
si. Tai buvo pirmas per visą mėnesį jo padarytas dalykas, dėl kurio 
ėmė man patikti. Aš kone gailėjausi, kad po kelių minučių turėjau jį 
nudėti. Režisierių per pertrauką ištiko isterija, jis klykė ant manęs, 
kad aš sugrioviau jo pastatymą, prisiekinėjo, kad niekada su manimi 
nebedirbs. Na, tikra tiesa, ką? Recenzijos buvo siaubingos. 

- Flavija, - papriekaištavo Breta, - tai spektaklio recenzijos buvo 
siaubingos; tavo recenzijos buvo puikios. 

Tarsi aiškindama vaikui Flavija pasakė: 

— Mano recenzijos visada puikios, cara, - taip paprastai pasakė. 
Ir vėl visą dėmesį skyrė Brunečiui. - Kaip tik į tą fiasko ji atvyko, 
- tarė rodydama į Bretą, - Kalėdoms su manimi ir mano vaikais, - 
kelis kartus palingavo galva. - Atskrido nuvežusi tos jaunos moters 
palaikus į Tokiją. Ne, tos Kalėdos nebuvo linksmos. 

Brunetis nutarė, kad tiek jau to tą šampaną, bet jis apie Bretos 
asistentę vis tiek nori sužinoti daugiau. 

- Ar tada nekilo klausimų, kad tai galėjo būti ne atsitiktinumas? 

Breta užmiršusi, kad laiko taurę, papurtė galvą. 

— Ne. Anksčiau ar vėliau kone kiekvienas iš mūsų slystelėdavo ant 
perkasos krašto. Maždaug prieš mėnesį nukrito ir kulkšnį susilaužė 
vienas kinų archeologas. Tad visi tikėjome, kad tai buvo nelaimingas 
atsitikimas. Taip galėjo nutikti, - pridūrė visiškai tuo netikėdama. 

- Arji dirbo parodoje čia? - paklausė jis. 

— Ne per atidarymą. Tam čia atvykau viena. Bet Matsuko prižiū- 
rėjo, kaip dirbiniai pakuojami kelionei į Kiniją. 

- Jūs irgi buvote? - paklausė Brunetis. 

Breta ilgokai dvejojo, dirstelėjo į Flaviją, nuleido galvą ir atsakė: 

— Ne, nebuvau. 

Flavija vėl paėmė butelį ir dar pripylė į jų taures, nors pripilti 
tereikėjo jai vienintelei. 

Nė vienas kurį laiką neprašneko, o paskui Flavija paklausė Bre- 
tos, tačiau pasakė kaip teiginį, o ne klausimą: 

- Ji nekalbėjo itališkai, ar ne? 

— Nekalbėjo, - atsakė Breta. 

- Bet ir ji, ir Semendzatas kalbėjo angliškai, kiek aš prisimenu. 

- O koks skirtumas? - paklausė Breta, įtemptu nuo pykčio, kurį 
Brunetis pajuto, bet nesuvokė, balsu. 

Flavija caktelėjo liežuviu ir dėdamasi suirzusi atsisuko į Brunetį. 

- Gal ir tiesa, ką žmonės kalba apie mus, italus, ir mums labiau 
už kitus žmones patinka nedori. Pastebėjote, ar ne? 

Jis linktelėjo. 

- Vadinasi, - paaiškino Bretai, supratęs, kad Flavija nepaaiškins, 
- ji čia negalėjo bendrauti su žmonėmis, nebent per Semendzatą. Jie 
susikalbėti galėjo. 

— Minutėlę, - pratarė Breta. Dabar ji suprato, ką jie norėjo pasa- 
kyti, bet tai nereiškė, kad jai tas patiko. - Taigi dabar Semendzatas 
yra kaltas, kaip paprasta, ir Matsuko taip pat? Tik todėl, kad jie abu 
kalbėjo angliškai? 

Nei Brunetis, nei Flavija nepratarė nė žodžio. 

- Aš dirbau su Matsuko trejus metus, - spyrėsi Breta. - Ji buvo 
archeologė, kuratorė. Judu negalite tiesiog nutarti, kad ji buvo vagilė, 
negalite čia sėdėti ir vaidinti teisėjo ir prisiekusiųjų ir nuspręsti, kad 
ji kalta, be informacijos ir įrodymų. 

Brunetis pastebėjo, kad ji, regis, net nesuabejojo dėl jų iškeltos 
Semendzato kaltės prielaidos lygiavertiškumo. 

Jai ir vėl nė vienas neatsakė. Praėjo kone visa minutė. Galop Bre- 
ta atsilošė ant sofos, paskui pasilenkė ir pasiėmė taurę. Bet negėrė, 
tik pateliuškavo šampaną taurėje ir vėl pastatė ant stalo. 

- Okamo skustuvas, - galiausiai susitaikiusi pasakė ji. 

Brunetis palaukė, kol prašneks Flavija, pamanęs, kad galbūt tai 
turi prasmės jai, bet Flavija tylėjo. Todėl jis paklausė: 

- Kieno skustuvas? 

- Viljamo Okamo, - pakartojo Breta, nors tebestebeilijo į taurę. 
- Jis buvo viduramžių filosofas. Anglų, manau. Sukūrė teoriją, pasak 
kurios, teisingas bet kokios problemos sprendimas paprastai yra tas, 
kuriam lengviausia panaudoti turimą informaciją. 

Sinjoras Viljamas, Brunetis pagalvojo pats sau, tikrai buvo ne ita- 
las. Dirstelėjo į Flaviją ir būtų galėjęs prisiekti, kad pakeltas antakis 
reiškė lygiai tą pačią mintį. 

- Flavija, ar galėčiau atsigerti ko nors kito? - paklausė Breta pa- 
davusi puspilnę taurę. 

Brunetis matė iš pradžių Flavijos dvejonę, įtartiną žvilgsnį mestą 
jam, paskui Bretai, ir pamanė, kad jis labai panašus į Kiaros žvilgsnį, 


103 


[PAL 


išeiti iš kambario, kur jiedu su Paula kalbėdavosi apie tai, ką norėda- 
vo nuo jos nuslėpti. Grakščiu judesiu ji atsistojo nuo kėdės, paėmė 
Bretos taurę ir nuėjo į virtuvę. Prie durų stabtelėjo tik tiek, kad per 
petį šūktelėtų: 

- Atnešiu tau mineralinio vandens. Žiūrėsiu, kad ilgai užtruk- 
čiau atidarinėdama butelį, - durys trinktelėjo, ir ji išėjo. 

Kas čia vyksta? Brunečiui tapo įdomu. 

Kai Flavijos nebebuvo, Breta jam pasakė: 

- Mes su Matsuko buvome meilužės. Niekada nesakiau Flavijai, 
bet ji vis tiek žino, - garsus žvangesys iš virtuvės patvirtino, kad tai 
tiesa. - Tai prasidėjo Siane praėjus maždaug po metų, kai ji atvyko į 
į kasinėjimus, - paskui, kad viską paaiškintų: - Su paroda dirbome 
drauge, ir ji parašė straipsnį katalogui. 

- Kieno buvo sumanymas, kad ji bendradarbiautų parodoje? - 
paklausė Brunetis. 

Breta nė nesistengė nuslėpti sumišimo. 

- Mano? Jos? Neprisimenu. Tiesiog taip atsitiko. Vieną naktį apie 
tai kalbėjomės, - po mėlynėmis ji nukaito. - O rytą buvo nuspręsta, 
kad ji parašys straipsnį ir vyks į Niujorką padėti surengti parodą. 

— Bet į Veneciją jūs atvykote viena? - paklausė jis. 

Ji linktelėjo. 

- Po atidarymo Niujorke abi parvykome į Kiniją. Į Niujorką su- 
grįžau užbaigti visų reikalų, o tada Matsuko atvyko į Londoną padėti 
susitvarkyti man prieš atidarymą. Iš karto paskui mes abi parkelia- 
vom į Kiniją. Tada grįžau supakuoti visko į Veneciją. Maniau, prisi- 
dės prie manęs čia prieš atidarymą, bet ji atsisakė. Pasakė, kad nori... 
- Bretai išdžiūvo gerklėje. Ji krenkštelėjo ir pakartojo: - Ji sakė no- 
rinti, kad bent jau ta parodos dalis visa būtų mano, todėl neatvyks. 

- Bet atvažiavo, kai ji pasibaigė? Kai dirbiniai buvo siunčiami 
atgal į Kiniją? 

- Ji atvyko iš Siano trims savaitėms, - pasakė Breta. Nutilo ir 

žvelgdama į sunertas rankas sumurmėjo: - Netikiu tuo. Netikiu, - 
Brunečiui tai reiškė, kad tiki. 

- Tada, kai ji čia atvyko, tarp mūsų jau viskas buvo baigta. Per 
atidarymą aš susipažinau su Flavija. Pasakiau Matsuko grįžusi į Sia- 
ną praėjus maždaug po mėnesio, kai paroda čia buvo atidaryta. 

— Kaip ji reagavo, kai pasakėte? 

- O kaip, jūsų manymu, ji reagavo, Gvidai? Ji buvo homosek- 
suali, beveik dar vaikas, įkliuvusi tarp dviejų kultūrų, auklėta Japo- 
nijoje, mokyta Amerikoje. Kai grįžau į Sianą po atidarymo Veneci- 
joje - manęs nebuvo kone du mėnesius - pravirko, pamačiusi italų 
katalogą su savo straipsniu. Ji padėjo surengti pačią svarbiausią per 
kelis dešimtmečius mūsų srities parodą, buvo įsimylėjusi savo šefę ir 
manė, kad šefė yra įsimylėjusi ją. Ir štai aš parlekiu iš Venecijos pa- 
sakyti jai, kad viskas baigta, kad aš įsimylėjau kažką kitą, o kai ji pa- 
klausė kodėl, kvailai leptelėjau kažką apie kultūrą, apie nuolatinius 
sunkumus suprasti ką nors iš kitos kultūros. Pasakiau jai, kad jos ir 
mano kultūros skiriasi, o mudvi su Flavija esame iš vienos. 

Dar vieno garsaus Žvangesio virtuvėje užteko atskleisti, kad visa 
tai melas. Brunetis Paklausė. 

- Ką ji darė? 

- Jei ji būtų buvusi Flavija, greičiausiai būtų mane nudėjusi. Bet 
Matsuko buvo japonė, nesvarbu, kiek ilgai gyveno Amerikoje. Ji la- 
bai žemai nusilenkė ir išėjo iš mano kambario. 

— O paskui? 

- Paskui ji buvo puiki asistentė. Labai oficiali ir santūri ir labai 
veikli. Turėjo dovaną tam, ką darė, - ji ilgam nutilo, o paskui minkš- 
tai pasakė: - Man nepatinka tai, ką jai padariau, Gvidai. 

- Kodėl siųsti eksponatams į Kiniją čia atvyko ji? 

- Aš buvau Niujorke, - pasakė Breta, tarsi tai viską paaiškintų. 
Brunečiui nepaaiškėjo, bet jis nutarė kuriam laikui tai atidėti. - Pa- 
skambinau Matsuko ir paklausiau, ar ji negalėtų prižiūrėti uždary- 
mo ir išsiųsti daiktų į Kiniją. 

- Ir ji sutiko? 

- Juk sakiau, ji buvo mano asistentė. Paroda jai reiškė tiek pat, 
kaip ir man, - išgirdusi, kaip tai skamba, Breta pridūrė: - Bent jau 
taip maniau. 

- O kaip jos šeima? - paklausė jis. 

Akivaizdžiai klausimo nustebinta Breta paklausė: 

- O kąjie? 

- Ar jie turtingi? 

- Ricca sfondata, - paaiškino ji. Neišsemiami turtai. - O ką? 

— Noriu suprasti, ar tai ji darė dėl pinigų, - paaiškino jis. 

- Man nepatinka, kad paprasčiausiai manote, jog ji čia buvo įsi- 
vėlusi, - užprotestavo Breta, tačiau silpnai. 

— Ar saugu grįžti? - garsiai paklausė Flavija iš virtuvės. 

- Liaukis, Flavija, - piktai atšovė Breta. 

Flavija sugrįžo nešina viena mineralinio vandens stikline su 
linksmai nuo dugno sūkuriuojančiais burbuliukais. Pastatė ją prie- 
šais Bretą ir žvilgtelėjusi į laikroduką pasakė: 

- Laikas tau išgerti savo tabletes. 

Tyla. 

- Gal tau jas paduoti? 

Netikėtai Breta trenkė kumščiu per marmurinį staliuką, padėk- 
las subarškėjo, o nuo visų taurių dugno šoktelėjo burbuliukai. 

— Pati pasiimsiu savo tabletes, po galais. 

Ji pašoko nuo sofos ir greitai perėjo kambarį. Po sekundėlės į 
kambarį ataidėjo kitas garsus trenkiamų durų pokštelėjimas. 

Flavija atsisėdo ant kėdės, pakėlė savo šampano taurę ir gurkš- 
telėjo. 

- Šiltumas, - tarstelėjo. 

Šampano? Kambario temperatūros? Bretos būdo? Ji išpylė skystį 
iš savo taurės į Bretos šampano taurę ir į saviškę ištuštino butelį. At- 
sargiai paragavo, paskui nusišypsojo Brunečiui. 

— Geriau. - Ir pastatė taurę ant stalo. 

Nežinodamas, ar tai buvo vaidinimo dalis, ar ne, Brunetis nu- 
sprendė palaukti. Kurį laiką jie draugiškai gurkšnojo savo gėrimus, 
kol Flavija galų gale paklausė: 

- Ar tikrai reikėjo sargybinio ligoninėje? 

- Kol neturėsiu aiškesnio supratimo, kas čia darosi, nežinosiu, ko 
iš viso čia reikia, - atsakė jis. 

Ji plačiai nusišypsojo. 

- Kaip miela girdėti, kad valstybės tarnautojas prisipažįsta neži- 
nąs, - pasakė lenkdamasi pastatyti ant staliuko tuščią taurę. 

Šampanas pasibaigė, jos balsas pasikeitė, tapo rimtesnis. 

— Matsuko? - paklausė. 

- Gali būti. 

- Bet iš kur ji sužinojo apie Semendzatą? Arba sužinojo apie jį 
tiek, kad žinotų, jog su juo reikia užmegzti ryšį? 

Brunetis pasvarstė. 

- Panašu, kad jis turėjo gerą reputaciją, bent jau čia. 

- Tokią reputaciją, apie kurią galėjo žinoti Matsuko? 

- Gal. Ji dirbo su senoviniais daiktais daug metų, tad girdėdavo 
gandų. O Breta sakė, kad jos šeima labai turtinga. Galbūt labai tur- 
tingi nusimano apie tokius dalykus. 

- Taip, nusimanome, - pritarė ji atsainiai, ir Brunetis buvo tikras, 
kad nesuvaidino. - Tai kone uždaras klubas, nelyginant būtume pri- 
siekę saugoti vieni kitų paslaptis. Ir visada lengva, labai lengva suži- 
noti, kur rasti gudrų mokesčių advokatą - ne todėl, kad kitokių nėra, 
bent jau šioje šalyje - ar ką nors, kas gali gauti narkotikų, ar vaikinų 
arba merginų, arba ką nors, kas norės prižiūrėti, kad paveikslas nu- 
keliautų iš šalies į kitą šalį, ir neuždavinės klausimų. Žinoma, nesu 
tikra, kaip tokie dalykai daromi Japonijoje, bet nemanau, kad čia tu- 
rėtų būti kokių skirtumų. Turtas turi savo pasą. 

- Ar apie Semendzatą jūs ką nors girdėjote? 

- Jau sakiau, mačiau jį tik tą vieną kartą, ir man jis nepatiko, 
todėl nesidomėjau niekuo, kas apie jį buvo kalbama. O dabar jau 

per vėlu aiškintis, nes visi apie jį tešnekės gerai, - pasiekusi paėmė 
Bretos taurę ir atsigėrė. - Žinoma, po kelių savaičių viskas pasikeis, 
ir žmonės vėl ims kalbėti apie jį tiesą. Bet dabar dar ne laikas ją suži- 
noti, - pastatė taurę ant stalo. 

Nors manė žinantis, kokį išgirs atsakymą, vis tiek paklausė: 

- Ar Breta ką nors sakė apie Matsuko? Noriu pasakyti, po Se- 
mendzato nužudymo? 

Flavija papurtė galvą. 

- Ji apie viską nedaug kalba. Juolab kai viskas prasidėjo, - pa- 
silenkė į priekį ir kelis milimetrus stumtelėjo taurę į kairę. - Breta 
baiminasi smurto. To niekaip nesuprantu, nes ji labai drąsi. Mes, ita- 
lės, - ne, jūs žinote. Mes akiplėšos ir įžūlios, bet fizinės drąsos turime 
mažai. Ji išvyksta į Kiniją, pusę laiko pragyvena palapinėje, klajoja 
po šalį. Autobusu nusidangino net į Tibetą. Pasakojo man, kad ki- 
nams atsisakius išduoti vizą paprasčiausiai suklastojo dokumentus 
ir išvažiavo. Tokių dalykų ji nebijo, tokių, nuo kurių daugumą žmo- 
nių pagauna siaubas, nebijo turėti nemalonumų su valdžia ar būti 
suimta. Tačiau tikras fizinis smurtas ją gąsdina. Manau todėl, kad ji 
daugiausia gyvena savo mintyse, ten sprendžia įvairius dalykus, ten 
juos parengia. Kai visa tai nutiko, ji tapo kaip nesava. Nenori atsi- 
liepti prie durų. Apsimeta, kad negirdėjo, arba laukia, kol aš nueisiu 
ir atsiliepsiu. Tačiau priežastis yra baimė. 

Brunečiui parūpo, kodėl Flavija visa tai jam pasakoja. 

- Man reikės kitą savaitę išvykti, - prabilo ji atsakydama į jo 
klausimą. - Mano vaikai slidinėja su tėvu dvi savaites ir tada grįš 
namo. Atšaukiau tris spektaklius, bet daugiau atšaukti nebegaliu. Ir 
nenoriu. Prašiau jos važiuoti kartu, bet ji atsisako. 

- Kodėl? 

- Nežinau. Nesako. Arba negali. 

— Kodėl jūs man tai sakote? 

— Manau, ji paklausys jūsų. 

- Jeigu aš jai pasakysiu - ką? 

- Jeigu paprašysite jos važiuoti su manimi. 

- Į Milaną? 

- Taip. Paskui kovą man reikia mėnesiui važiuoti į Miuncheną. Ji 
galėtų keliauti kartu. 

- O kaip Kinija? Ar ji neketino tenai grįžti? 

- Ir galiausiai nusilaužti sprandą tos perkasos dugne? 

Nors žinojo, kad ji pyksta ne ant jo, vis tiek krūptelėjo išgirdęs. 

- Arji nekalbėjo apie grįžimą? - paklausė. 

- Ji visai nieko nekalbėjo. 

— Gal žinote, kada jai reikia išvykti? 

- Nemanau, kad ji turi kokį planą. Kai atvyko, sakė neturinti bi- 
lieto atgal. 

Ji atrėmė klausiamą Brunečio žvilgsnį. 

— Tai priklausė nuo to, ką būtų sužinojusi iš Semendzato. 

Iš intonacijos buvo aišku, kad tai viena paaiškinimo dalis. Brune- 
tis palaukė, kol ji užbaigs. 

— Bet iš dalies tai priklausė ir nuo manęs, manyčiau, - patylėjo, 
dirstelėjo į šoną nuo Brunečio, paskui vėl greitai į jį. - Pasistengė 
gauti man kvietimą dėstyti ten, Pekine, magistrantams. Norėjo, kad 
vykčiau kartu. 

- Ir? - paklausė Brunetis. 

Flavija numojo į sumanymą rankos mostu, ir pasakė tik tiek: 

— Mes to neaptarėme prieš viskam nutinkant. 

- O paskui? 

Ji papurtė galvą. 

Visas šis pokalbis apie Bretą privertė Brunetį staiga atsitokėti, 
kad jos jau seniai nėra kambaryje. 

— Ar tos durys vienintelės? - paklausė. 

Klausimas buvo toks netikėtas, kad Flavijai prireikė laiko jam su- 
prasti, o paskui suprasti tam, ką jis reiškė. 

— Ne. Kito išėjimo nėra. Ir įėjimo. O stogas atskiras, nėra į jį išė- 
jimo, - atsistojo. - Eisiu pasižiūrėti, kaip ji. 

Jos nebuvo ilgai, Brunetis pasiėmė knygą, kurią Breta paliko ant 
stalo ir ėmė ją vartyti. Ilgai žiūrinėjo Ištarės vartų nuotrauką, sten- 
gėsi suprasti, kokia figūros dalis buvo ant plytos, kuria nužudytas 
Semendzatas. Tarsi rinktų dėlionę, tačiau jis pasirodė nepajėgus 
visam vartų paveikslui, gulinčiam prieš akis, pritaikyti vienintelės 
detalės, esančios policijos laboratorijoje kvestūroje. 

Flavija grįžo beveik po penkių minučių. Prašneko stovėdama 
prie staliuko ir leisdama Brunečiui suprasti, kad pokalbis baigėsi. 

- Ji miega. Nuskausminamosios tabletės, kurias ji geria, labai 
stiprios, ir aš manau, dar ir migdo. Šampanas čia nepadeda. Ji mie- 
gos iki popietės. 

— Man dar reikia su ja pasikalbėti, - pasakė jis. 

— Gal galima palaukti iki rytojaus? - tai buvo tiesiog klausimas, 
ne įsakmus reikalavimas. 

Tikrai negalima, bet jis neturėjo kito pasirinkimo. 

- Taip. Ar bus gerai, jei ateisiu maždaug tuo pačiu metu? 

- Žinoma, pasakysiu jai, kad ateisite. O pati pasistengsiu nepa- 
dauginti šampano. 

Pokalbis gal ir baigėsi, bet paliaubos tikrai tęsėsi. 

Brunetis, nusprendęs, kad Dom Perignon - puikus pusiaudienio 
gėrimas, pamanė, kad toks atsargumas nebūtinas, ir vylėsi, kad iki 
rytojaus Flavija galbūt persigalvos. 


Dvyliktas skyrius 


Ar tai jau alkoholizmo pradžia - susirūpino Brunetis pajutęs norą 
pakeliui į kvestūrą užsukti į barą ir išgerti dar vieną taurę šampano. 
Ar tai tik neišvengiamas atsakas į būtinybę šį rytą kalbėtis su Pata? 
Pirmas paaiškinimas atrodė labiau pageidaujamas. 

Kai atidarė savo kabineto duris, per jį persirito karščio banga, 

tokia apčiuopiama, kad jis apsigręžė pasižiūrėti, ar nepamatys, kaip 
ji nusirita koridoriumi galbūt praryti kokios nekaltos sielos, nieko 
nežinančios apie šildymo sistemos klajones. Kasmet panašiai per 
Šv. Agotos atlaidus, vasario 5 dieną, karštis įsiplieksdavo visuose 
kvestūros šiaurinės pusės ketvirto aukšto kambariuose kaip tik tada, 
kai pradingdavo iš trečiojo aukšto koridorių ir pietinės pusės kabi- 
netų. Ir tai trukdavo maždaug tris savaites, paprastai iki Šv. Lean- 
dro atlaidų, jam dauguma pastato darbuotojų buvo linkę padėkoti 
už išgelbėjimą. Niekas niekada taip ir nepajėgė suprasti ar ištaisyti 
šio reiškinio, nors jis kartojosi penkerius ar daugiau metų. Centrinio 
šildymo įrangą įvairiais laikotarpiais ir skirtingi specialistai tobuli- 
no, tikrino, derino, remontavo, keikė ją ir spardė, tačiau taip niekada 
ir nepataisė. Iki dabar tuose dviejuose aukštuose dirbę žmonės su 
viskuo susitaikė ir ėmėsi būtinų priemonių, kai vieni nusivilkdavo 
švarkus, kiti kabinetuose mūvėdavo pirštines. 

Brunetis taip glaudžiai siejo šį reiškinį su Šv. Agotos atlaidais, 
kad jam nė nereikėjo pamatyti, kaip vaizduojama ta kankinė, visada 
tapoma laikanti ant lėkštės savo nupjautas krūtis, jis įsivaizdavo ją 
vietoje jų nešančią dvi centrinio šildymo įrangos detales: tikriausiai 
dideles poveržles. 

Perėjo per kabinetą, beeidamas nusirengė apsiaustą ir švarką, ir 
atplėšė abudu aukštus langus. Iškart sužvarbo ir grįžo kur numetęs 
pasiimti nuo stalo švarko. Per daugelį metų išdirbo tokį langų atida- 
rinėjimo ir uždarinėjimo ritmą, kad ne tik veiksmingai kontroliavo 
kambario temperatūrą, bet visiškai negalėjo susikaupti dar ką nors 
veikti. Gal prižiūrėtojui moka mafija? Kaskart, kai skaitydavo laik- 
raščius, atrodė, kad kone kas antram policininkui moka, tai kodėl 
prižiūrėtojui ne? 

Ant jo stalo gulėjo įprasti tarnybiniai pranešimai ir kitų mies- 
tų policijos prašymai dėl informacijos suteikimo, miesto gyventojų 
laiškai. Vieną parašė moteris iš mažutės Torčelo salos ir asmeniškai 
jo prašė ieškoti sūnaus, kurį, jos įsitikinimu, pagrobė sirai. Moteris 

buvo pamišusi, ir įvairūs policijos pareigūnai gaudavo iš jos po laišką 
kas mėnesį: visada apie tą patį nesamą sūnų, bet grobikai keisdavosi 
atsižvelgiant į tai, iš kur pučia pasaulio politikos vėjai. 

Jeigu nueitų dabar, pasikalbėtų su Pata prieš priešpiečius. Su to- 
kia švieste šviečiančia viltimi jis pasiėmė ploną nusikaltimo prieš Se- 
mendžzatą ir Linč dokumentų bylą ir nulipo žemyn į Patos kabinetą. 

Nors šviežių vilkdalgių buvo gausybė, sinjorina Elektra už savo 
stalo nesėdėjo. Galbūt buvo išėjusi pas landšafto specialistus. Pasi- 
beldė ir jam buvo liepta įeiti. Šildymo sistemos užgaidų išvengusia- 
me Patos kabinete buvo jaukūs 22 laipsniai, ideali temperatūra, kad 
jis galėtų leisti sau patogumą nusimesti švarką, jeigu darbo tempas 
taptų perdėm karštligiškas. Vis dar apsieidamas be šios būtinybės 
jis sėdėjo už savo stalo užsisegiojęs moheros vilnos švarką ir su dei- 
mantiniu kaklaraiščio segtuku tiksliai savo vietoje. Kaip visada Pata 
atrodė tarsi ką tik nužengęs iš romėnų monetos, o jo didelės rudos 
akys tobulai įsodintos tarp kitų jo veido tobulumų. 

— Labas rytas, pone, - tarė Brunetis sėsdamas ant kėdės, kurią 
jam mostu parodė Pata. 

- Labas rytas, Bruneti. 

Kai Brunetis pasilenkė padėti aplanko ant Patos stalo, viršininkas 
mostelėjo ranka imti šalin. 

- Skaičiau. Atidžiai. Kaip suprantu, tiri prielaidą, kad daktarės 
Linč sumušimas ir daktaro Semendzato žmogžudystė yra susiję. 

- Taip, pone. Neįsivaizduoju, kad galėtų būti nesusiję. 

Akimirką pamanė, kad Pata, kaip paprastai darydavo, papriešta- 
raus aiškiam faktui, nes ne pats jį pateikė, tačiau šis nustebino Bru- 
netį linktelėjęs galvą ir pasakęs: 

— Taip, greičiausiai tu teisus. Ką iki šiol nuveikei? 

- Apklausiau daktarę Linč, - pradėjo tas, bet Pata pertraukė. 

- Tikiuosi, buvai su ja mandagus. 

Brunetis tenkinosi paprastu „Taip, pone.“ 

- Gerai, gerai. Ji svarbi miesto geradarė ir reikia elgtis tinkamai. 

Brunetis leido tam nuskambėti ir tęsė toliau: 

- Čia buvo japonė asistentė, ji atvyko uždaryti parodos ir išsiųsti 
dirbinių į Kiniją. 

— Daktarės Linč asistentė? 

- Taip, pone. 

— Moteris? - griežtai paklausė Pata. 

Patos tonas taip subjaurojo patį žodį, kad Brunečiui prieš atsa- 
kant teko akimirką patylėti. 

- Taip, pone. Moteris. 

- A, suprantu. 

- Ar galiu tęsti, pone? 

- Taip, taip. Žinoma. 

- Daktarė Linč pasakė man, kad ta moteris žuvo per nelaimingą 
atsitikimą Kinijoje. 

- Kokį atsitikimą? - paklausė Pata, nelyginant turėjo paaiškėti, 
kad tai buvo neišvengiamas jos seksualinių polinkių padarinys. 

- Įkrito į perkasą, kur dirbo archeologai. 

- Kada tas buvo? 

- Prieš tris mėnesius. Po to, kai daktarė Linč parašė Semendzatui 
mananti, kad keletas Kinijai grąžintų dirbinių buvo padirbti. 

- Ir ta nužudyta moteris buvo ta, kuri juos pakavo? 

- Taip atrodytų, pone. 

— Ar klausei daktarės Linč, kokie buvo jos santykiai su ta mote- 
rimi? 

Na, juk neklausė, ar ne? 

- Ne, pone. Neklausiau. Daktarė atrodė susirūpinusi dėl jos mir- 
ties ir galimo jaunos moters įsivėlimo, kad ir kas čia būtų, tik tiek. 

- Ar tu tuo tikras, Bruneti? - Patos akys iš tiesų susiaurėjo, kai 
jis to paklausė. 

- Visiškai, pone. Dėl to statyčiau savo reputaciją. 

Kaip visada meluodamas Patai ir šįsyk žiūrėjo tiesiai jam į akis 
stengdamasis, kad jo paties akys būtų atviros, o žvilgsnis ramus. 

- Ar galiu tęsti, pone? - vos tą pasakęs Brunetis suvokė, kad 
daugiau nebeturi ko pasakyti - na, nieko, ką norėtų pasakyti Patai. 
Juk nesakysi, kad japonės merginos šeima buvo tokia turtinga, kad 
ji, reikia manyti, nebūtų turėjusi jokio finansinio intereso sukeisti 
dirbinius. Mintis, kaip Pata būtų reagavęs į prielaidą apie seksualinį 
pavydą kaip motyvą, privertė Brunetį pasijusti ganėtinai šlykščiai. 

- Kaip manai, ar ta japonė žinojo, kad į Kiniją buvo išsiųsti su- 
klastoti dirbiniai? 

- Gali būti, pone. 

- Bet negali būti, - pasakė Pata smarkiai pabrėždamas, - kad ji 
pati tai organizavo. Jai tikriausiai padėjo čia, Venecijoje. 

- Taip atrodytų, pone. Kaip tik šią galimybę aš ir tiriu. 

- Kaip? 

- Inicijavau daktaro Semendzato finansų tyrimą. 

- Kieno leidimu? - grubiai paklausė Pata. 

- Savo, pone. 

Pata nurijo kas pasakyta. 

- Kas dar? 

- Jau kalbėjausi su keliais žmonėmis apie Semendzatą ir tikiuosi 
gauti informacijos apie jo tikrąją reputaciją. 

— Ką nori pasakyti tuo „tikrąją reputaciją ? 

O, kaip retai likimas meta priešą mums į rankas, kad galėtume 
daryti su juo ką tinkami. 

- Ar nemanote, pone, kad kiekvienas biurokratas turi oficialią 
reputaciją, ką žmonės kalba apie jį viešai, ir tikrąją reputaciją, kai 
žmonės žino, kad tai tiesa, ir kalba apie tai privačiai. 

Pata apvertė savo dešinę plaštaką delnu aukštyn ant stalo ir ap- 
žiūrinėdamas nykščiu pasukiojo žiedą ant mažylio piršto pasitikrin- 
damas, ar jis deramai juda. 

— Galbūt. Galbūt, - pakėlė akis nuo delno. - Tęsk, Bruneti. 

- Maniau, pradėsiu nuo šių dalykų, ir pažiūrėsiu, kur jie nuves. 

- Taip, man tai atrodo gana teisinga, - tarė Pata. - Atsimink, no- 

riu žinoti apie viską, ką darai ar išsiaiškini, - pasižiūrėjo į savo Rolex 
Oyster. - Nenoriu daugiau trukdyti tau su tuo darbuotis, Bruneti. 

Brunetis atsistojo supratęs, kad atėjo Patos priešpiečių laikas. Pa- 
sisuko durų link galvodamas, kokiu būdu Pata primins jam elgtis su 
Breta itin mandagiai. 

- Ir Bruneti, - tarė Pata Brunečiui priėjus prie durų. 

- Klausau, pone? - tarė tas tikrai nustebintas, o Patai tai pavyk- 
davo itin retai. 

- Noriu, kad su daktare Linč elgtumeisi itin mandagiai. 

Ak, štai kaip jis tą pasakė. 


Tryliktas skyrius 


Grįžęs į kabinetą ir atidaręs langus Brunetis pirmiausia paskambino 
Lelei. Jo namuose niekas neatsiliepė, todėl Brunetis pamėgino su- 
sukti į galeriją, tada tapytojas pakėlė ragelį po šešių signalų. 

- Pronto. 

- Ciao, Lele, čia Gvidas. Pamaniau, paskambinsiu ir paklausiu, ar 
tau pavyko ką nors sužinoti. 

- Apie tą asmenį? - atsiliepė Lelė rodydamas, kad negali atvirai 
kalbėti. 

- Taip. Ar ten kažkas yra? 

- O, taip, kad jau apie tai užsiminėte, nemanau, kad tai tiesa. Ar 
dar būsite kurį laiką savo kabinete, sinjore Skarpa? 

- Taip, būsiu. Dar valandą ar panašiai. 

- Tuomet gerai, sinjore Skarpa. Paskambinsiu jums tenai, kai tik 
būsiu laisvas. 

- Ačiū, Lele, - pasakė Brunetis ir padėjo ragelį. 

Kas ten buvo, jei Lelė nenorėjo, kad sužinotų, jog kalbasi su po- 
licijos komisaru? 

Jis atsivertė bylą, vienur kitur parašė pastabų. Jau buvo susisie- 
kęs su specialiuoju policijos padaliniu, seniau tyrusiu keletą meno 
vagyčių įvairiomis aplinkybėmis, bet dabar galėjo jiems duoti tik 
Semendzato pavardę ir daugiau jokių įrodymų. Semendzatas, ma- 
tyt, tikrai turėjo reputaciją, neminimą tarnybiniuose pranešimuose 
ir raštu neaptariamą. 

Prieš ketverius metus bendravo su vienu meno padalinio ka- 
pitonu iš Romos dėl gotikinio altoriaus paveikslo, pavogto iš San 
Giacomo dell Orio, Šv. Jokūbo Lauro, bažnyčios. Kažkoks Džulijus, 
bet Brunetis negalėjo prisiminti jo pavardės. Prisitraukė telefoną ir 
surinko sinjorinos Eletros numerį. 

- Klausau, komisare? - pasakė ji, kai jis prisistatė. 

- Ar jau gavote atsakymą iš Heinegerio ar iš savo draugų banke? 

- Šią popietę, pone. 

- Gerai. O kol kas gal patikrintumėte bylas ir pažiūrėtumėte, ar 
nerasite man pavardės - kapitono iš meno vagysčių skyriaus Ro- 
moje. Lyg Džulijus. Mudu susirašinėjome dėl vagystės iš Šv. Jokūbo 
Lauro bažnyčios. Maždaug prieš ketverius metus. Gal penkerius. 

— Galbūt žinote, kaip ji gali būti kataloguota, pone? 

- Arba pagal mano pavardę, nes parašiau pirminį protokolą, arba 
pagal bažnyčios pavadinimą, ar gal prie meno vagysčių, - minutė- 
lę pagalvojo ir pridūrė: - Galite patikrinti tokio Sandro - Alesando 
duomenis, tai yra Benelio, jo adresas San Lio. Manau, jis dar kali, bet 
ten gali.būti paminėta kapitono pavardė. Atrodo, jis liudijo teisme. 

- Žinoma, pone. Šiandien? 

- Taip, sinjorina, jei galėtumėte. 

— Nueisiu į archyvą ir paieškosiu dabar. Gal rasiu iki priešpiečių. 

Jaunatviškas optimizmas. 

- Ačiū, sinjorina, - pasakė jis ir padėjo ragelį. 

Iškart po to suskambo telefonas, ir tai buvo Lelė. 

— Negalėjau kalbėti, Gvidai. Galerijoje kai kas buvo, mano many- 
mu, jis galėtų tau būti naudingas. : 

— Kas? - kai Lelė neatsakė, Brunetis atsiprašė prisiminęs, kad jam 
reikia informacijos, o ne šaltinio. - Atsiprašau, Lele. Pamiršk, kad 
klausiau. Ką jis pasakė? 

- Atrodo, daktaras Semendzatas buvo plačių interesų žmogus. Jis 
buvo ne tik muziejaus direktorius, bet ir tylusis dviejų antikvariatų 
partneris, vieno čia, ir vieno Milane. Žmogus, su kuriuo kalbėjausi, 
dirba viename iš jų. 

Brunetis atsispyrė norui paklausti kuriame. Tiesiog patylėjo ži- 
nodamas, kad Lelė papasakos jam viską, kas, jo manymu, būtina. 

- Regis, tų krautuvių savininkas - ne Semendžzatas, o oficialus 
savininkas - turi prieigą prie dirbinių, niekada nepasirodančių par- 
duotuvėse. Žmogus, su kuriuo kalbėjau, sakė, kad praeityje dukart 
kažkokie darbai buvo anešti ir išpakuoti per klaidą. Kai tik savinin- 
kas juos pamatė, supakavo ir išsinešė, neva jie skirti jo asmeninei 
kolekcijai. 

- Ar jis tau nesakė, kas ten buvo per darbai? 

— Sakė, vienas iš jų buvo kinų bronza, o kitas ikiislaminės kera- 
mikos dirbinys. Dar sakė, ir aš pamaniau, kad tai gali tave sudomin- 
ti, jog yra gana tikras, kad keramikos nuotrauką matė straipsnyje 
apie dirbinius iš Kuveito muziejaus. 

— Kada visa tai įvyko? - paklausė Brunetis. 

- Pirmą kartą maždaug prieš metus, o paskui prieš tris mėnesius, 
— atsakė Lelė. 

- Ar jis dar ką nors tau papasakojo? 

- Sakė, kad savininkas turi keletą klientų, kurie gali prieiti prie jo 
asmeninės kolekcijos. 

— Iš kur jis žino? 

- Kartais kalbėdamas su tais klientais savininkas paminėdavo 
turimus darbus, bet tų darbų parduotuvėje nebūdavo. Arba skam- 
bindavo telefonu kuriam iš tų klientų ir pasakydavo, kad tokį daiktą 
gaus tam tikrą dieną, tačiau dirbinys niekada nepasirodydavo par- 
duotuvėje. O paskui atrodydavo tarsi pardavimas būtų įvykęs. 

- Kodėl jis viską tau pasakojo, Lele? - paklausė Brunetis, nors ir 
žinojo, kad nederėjo to daryti. 

- Prieš keletą metų mudu drauge dirbome Londone ir aš tada 
padariau jam kelias paslaugas. 

- Iš kur tu žinojai, kad iš visų žmonių reikia klausti būtent jo? 

Užuot įsižeidęs Lelė nusikvatojo. 

- O, uždaviau keletą klausimų apie Semendzatą, ir kai kas patarė 
man pasišnekėti su mano bičiuliu. 

- Ačiū, Lele. 

Brunetis, kaip ir visi italai, suprato, kaip socialinę sistemą ap- 
raizgė ištisas subtilus asmeninių paslaugų tinklas. Viskas atrodė taip 
įprasta: kažkas pasikalba su draugu, persimeta žodžiu su pusbroliu, 
ir informacija pasikeičiama. O su ta informacija nusistovi nauja de- 
beto ir kredito pusiausvyra. Anksčiau ar vėliau už viską atsilygina- 
ma, visos skolos grąžinamos 

- Kas tų parduotuvių savininkas? 

- Frančeskas Murinas. Neapolietis. Turėjau su juo reikalų, kai 
prieš keletą metų atidarė čia savo parduotuvę, jis yra un vero figlio di 
puttana, tikras kalės vaikas. Jei čia vyksta kokia klasta, jo dalis įdėta. 

— Ar tai jis turi parduotuvę prie Santa Marijos Formozos? 

— Taip, tu jį pažįsti? 

- Tik iš matymo. Niekada nebuvo įklimpęs į bėdą, kiek žinau. 

- Gvidai, sakiau tau, jis neapolietis. Žinoma, nebus įklimpęs į 
bėdą, bet tai nereiškia, kad nėra klastingas kaip gyvatė. 

Aistra, su kuria Lelė kalbėjo, pažadino Brunečiui smalsumą, ko- 
kie ten buvo reikalai, kurių seniau jis turėjo su Murinu. 

- Ar daugiau niekas nepasakojo apie Semendzatą? 

Lelė nepatenkintas kažką numykė. 

- Tu gi žinai, kaip būna, kai žmogus numiršta. Niekas nenori 
sakyti tiesos. 

- Taip, man tą patį išklojo ir dar kai kas ir kaip tik šįryt. 

- Ir ką dar pridūrė? - paklausė Lelė, regis, tikrai susidomėjęs. 

— Kad palaukčiau porą savaičių, tada žmonės vėl ims sakyti tiesą. 

Lelė užsikvatojo taip garsiai, kad Brunečiui teko atitraukti ragelį 
nuo ausies, kol liausis. O kai liovėsi, pasakė: 

— Kokie jie teisūs. Bet nemanau, kad teks taip ilgai laukti. 

— Ar tai reiškia, kad apie jį dar yra ką papasakoti? 

- Ne, nenoriu tavęs suklaidinti, Gvidai, bet vienas ar du žmonės 
neatrodė labai nustebinti, kad jis buvo šitaip nužudytas, - kai Bru- 
netis nebepasidomėjo, ką tai reiškia, Lelė pridūrė: - Atrodytų, kad jis 
turėjo ryšių su žmonėmis iš Pietų. 

- Ar dabar jie ėmė domėtis ir menu? - pasiteiravo Brunetis. 

- Taip, atrodo, narkotikų ir prostitučių jau nebeužtenka. 

- Spėju, kad dabar reikėtų padvigubinti apsaugą muziejuose. 

— Gvidai, iš ko, tavo manymu, jie perka paveikslus? 

Ar tai dar vienas didėjančio mobilumo padarinys, nusistebėjo 
Brunetis, tos mafijos varžybos su Sotbiu? 

- Lele, kiek patikimi tie žmonės, su kuriais kalbėjaisi? 

— Gali tikėti tuo, ką jie sako, Gvidai. 

— Ačiū, Lele. Jei ką dar apie jį išgirsi, būk geras, pasakyk ir man. 

- Žinoma. Ir, Gvidai, jei tie džentelmenai iš Pietų čia įsivėlę, tai 
tu būk labai atsargus, gerai? 

Tai, kad žmonės vengė mafijos vardo, čia, Šiaurėje, buvo ženklas, 
kiek galios ji jau įgavo. 

- Žinoma, Lele, ir dar kartą ačiū. 

- Aš rimtai, - tarė Lelė prieš padėdamas ragelį. 

Brunetis pats pastūmė telefoną ir beveik negalvodamas priėjo ir 
atidarė langą, kad įleistų šiek tiek šalto oro į kambarį. Darbai prie Šv. 
Lorenco bažnyčios fasado priešais jo kabinetą buvo nutraukti žiemai 
ir pastoliai stovėjo tušti. Viena didelė juos dengusio plastiko pala ka- 
bojo nuplėšta, ir net per tokį atstumą Brunetis girdėjo ją niūriai be- 
siplakančią vėjyje. Virš bažnyčios Brunetis matė iš pietų ateinančius 
tamsius debesis, vakarop jie tikrai atneš dar daugiau lietaus. 

Dirstelėjo į savo laikrodį. Nebebuvo laiko aplankyti sinjorą Mu- 

riną iki priešpiečių, bet Brunetis nutarė stabtelėti prie jo parduotuvės 
popiečiais ir pasižiūrėti, kaip jis reaguos pamatęs atėjusį ir prisista- 
čiusį policijos komisarą. Mafija. Vogtas menas. Jis žinojo, kad dau- 
giau kaip pusė šalies muziejų buvo kone nuolat uždaryti, bet pirmiau 
nė karto nesusimąstė, ką tai galėtų reikšti vagiliavimo, savinimosi ar, 
kaip kinų parodos atveju, sukeitinėjimo požiūriu. Apsaugai mokėjo 
mažai, tačiau jų profsąjungos buvo tokios stiprios, kad savanoriai 
muziejuose dirbti apsaugininkais galimybės neturėjo. Jis prisiminė 
prieš daug metų girdėjęs pasiūlymą, kad jaunuoliams, vietoje metų 
su puse karinės tarnybos pasirinkusiems dvejų metų trukmės socia- 
linę tarnybą, būtų leista tarnauti muziejaus apsaugininkais. Samany- 
mas nenukeliavo net prie senato slenksčio. 

Turint galvoje, kad Semendzatas dalyvavo suklastotų dirbinių 
pakišimo procese, kas jam būtų geriau užbaigęs visą reikalą, jei ne 
antikvaras? Jis turėtų ne tik klientūrą ir ekspertus tinkamai įkainoti 
dirbiniams, bet, jei prireiktų, žinotų, kaip juos pristatyti neįsikišus 
Finansų policijai ir Vaizduojamojo meno komisijai. Gabenti dirbi- 
nius į šalį ir iš jos buvo vaikų žaidimas. Tik dirstelėjus į Italijos že- 
mėlapį matyti, kokios pralaidžios jos sienos. Tūkstančiai kilometrų 
užutekių, įlankų, įlankėlių, paplūdimių. Arba jei viskas gerai organi- 
zuota ar gerai suderinta, yra daugybė vandens ar oro uostų, per ku- 
riuos nebaudžiamai galima perduoti bet ką. Ne tik muziejų apsauga 
buvo blogai apmokama. 

Jo mintis nutraukė beldimasis į duris. 

- Avanti, - šūktelėjo jis ir uždarė langą. Laikas skrudintis toliau. 

Į kabinetą užėjo sinjorina Eletra su bloknotėliu vienoje rankoje 
ir aplanku kitoje. 

— Radau kapitono pavardę byloje, pone. Tai Karara, Džulijus Ka- 
rara. Jis vis dar Romoje, bet praeitais metais jam suteiktas maggiore 
laipsnis. 

— Kaip sužinojote, sinjorina? 

- Paskambinau jam į darbą Romoje ir pasikalbėjau su jo sekreto- 

re. Paprašiau pasakyti jam šią popietę laukti jūsų skambučio. Jis jau 
išėjo priešpiečių ir grįš tik pusę keturių. 

Brunetis žinojo, ką pusė keturių galėjo reikšti Romoje. 

Gal jis tą mintį ištarė ir garsiai, nes sinjorina Elektra atsakė: 

-— Aš klausiau. Ji sakė, kad iš tikrųjų grįš, todėl esu tikra, kad ga- 
lite jam paskambinti. 

- Ačiū, sinjorina, - pasakė jis ir dar kartą tyliai padėkojo, kad šis 
stebuklas įstengė atsispirti kasdieniam Patos viešpatavimo smurtui. 
- Galima sužinoti, kaip jums pavyko taip greitai surasti tą pavardę? 

- O, ištisus mėnesius dirbu su bylomis. Atlikau keletą pakeitimų, 
nes nepanašu, kad toje sistemoje seniau buvo kokia logika, kaip kad 
yra dabar. Tikiuosi, niekas neprieštaraus. 

- Ne, nemanau. Niekas niekada joje negalėdavo nieko rasti, todėl 
nemanau, kad galite padaryti sistemai kokios nors žalos. Ji visa turė- 
tų būti perkelta į kompiuterius. 
įrašams tvarkyti; šios pastabos jis daugiau nebepakartos. Ji priėjo 
prie jo stalo ir padėjo ant jo bylą. Jis pastebėjo, kad šiandien ji vilki 
juodą vilnonę suknelę, perjuostą ryškiai raudonu diržu, standžiai 
suveržtu aplink labai liauną juosmenį. Ji išsiėmė nosinaitę iš kišenės 
ir nusišluostė kaktą. 

— Ar čia visada taip karšta, pone? - paklausė. 

— Ne, sinjorina, taip būna kelias savaites vasario pradžioje. Mė- 
nesio pabaigoje paprastai baigiasi. Jūsų kabinete taip nebus. 

— Ar čia dėl scirocco? 

Tai buvo gana protingas klausimas. Jei nuo Afrikos pučiantis 
karštas vėjas galėdavo sukelti acgua alta, tai kas jam galėjo sutruk- 
dyti pakelti temperatūrą jo kabinete. 

- Ne, sinjorina. Tai dėl šildymo sistemos. Niekam taip ir nepavy- 
ko to perprasti. Priprasite, ir viskas tikrai baigsis mėnesio pabaigoje. 

- Tikiuosi, - tarstelėjo ji vėl šluostydamasi antakius. - Jei dau- 
giau nieko, pone, eisiu dabar priešpiečiauti. 

Brunetis žvilgtelėjo į laikrodį ir pamatė, kad jau beveik pirma. 
- Prieš išeidama pasiimkite skėtį, - pasakė. - Panašu, kad vėl 
tuoj lis. 


Brunetis parėjo namo priešpiečių su šeima, ir Paula tesėjo pažadą 
nepasakoti Rafiui apie švirkštus ir ko išsigando tėvas juos suradęs. 
Vis dėlto ji įsigudrino pasinaudoti tylėjimu ir išpešti iš jo tvirtą pa- 
žadą, kad ne tik padės išnešti stalą į terasą su pirmaisiais saulės spin- 
duliais, bet dar padės švirkštais sušvirkšti nuodų į kiekvieną iš dau- 
gybės skaptukų išgraužtų kinivarpų, kad jie išsigręžtų lauk iš kojų, 
kur pratūnojo per visą žiemos miegą. 

Po priešpiečių Rafis užsidarė savo kambaryje pasakęs, kad turi 
paruošti graikų kalbos namų darbus - kitai dienai išversti dešimt 
Homero puslapių. Prieš dvejus metus, kai manėsi esąs anarchistas, 
užsidarydavo kambaryje mąstyti juodų minčių apie kapitalizmą ir 
taip galbūt pagreitinti jo žlugimą. Tačiau tais metais susirado ne tik 
merginą, bet akivaizdžiai ir norą būti priimtam į universitetą. Kad 
ir kaip ten būtų, jis dingdavo savo kambaryje iš karto pavalgęs ir 
leisdavo Brunečiui padaryti išvadą, kad jo vienatvės poreikis labiau 
susijęs su paauglyste, o ne su politine orientacija. 

Paula prigrasino baisiais dalykais Kiarai, jeigu toji nepadės su- 
mazgoti indų, o kad jos ten buvo užsiėmusios, tai Brunetis kyštelėjo 
galvą į virtuvę ir pasakė grįžtantis į darbą. 

Kai išėjo iš namų, grėsęs lietus jau lijo, vis dar silpnai, bet žadėjo 
prapliupti kur kas smarkiau. Išskleidė skėtį ir pasuko tiesiai į Rudže- 
tą, pasirinko kelią per Rialto tiltą. Po kelių minučių pasijuto paten- 
kintas, kad nepamiršo apsiauti guminių, nes ant grindinio telkšojo 
didžiulės gundančios ištaškyti balos. Kai perėjo į kitą tilto pusę, lijo 
jau smarkiau, ir jam nusigavus iki kvestūros kelnės peršlapo nuo 
blauzdų iki kelių ten, kur buvo guminių batų neapsaugotos. 

Kabinete nusivilko švarką, akimirką norėjo nusimauti ir kelnes ir 
pasikabinti jas džiūti virš šildytuvo; būtų išdžiūvusios per kelias mi- 

nutes. Tačiau vietoje to ilgam atidarė langą kabinetui atvėsinti, tada 
atsisėdo už stalo, paskambino operatoriui ir paprašė sujungti jį su 
Romos policijos būstinės meno vagysčių skyriumi. Kai jam atsiliepė, 
jis prisistatė pavarde ir paprašė majoro Kararos. 

- Buon giorno, komisare. 

- Sveikinu, majore. 

- Ačiū, jie jau seniai turėjo tą padaryti. 

- Jūs dar vaikas. Turite daugybę laiko tapti generolu. 

- Kai tapsiu generolu, nė viename šios šalies muziejuje nebeliks 
jokio paveikslo, - atsakė tas. Kararos juokas nuskambėjo kiek pavė- 
luotai, tad Brunetis nebežinojo, ar tą pasakęs jis pajuokavo ar ne. 

- Štai dėl ko aš jums ir skambinu, Džulijau. 

— Dėl ko? Dėl paveikslų? 

— Nesu toks tikras, šiaip ar taip, dėl muziejų. 

- Taip, kas atsitiko? - paklausė jis su tokiu susidomėjimu, kokį, 
kaip prisiminė Brunetis, darbas jam visada sukeldavo. 

- Mes čia turime žmogžudystę. 

- Taip, žinau, Semendzato Dožų rūmuose. 

- Ar žinote ką nors apie jį, Džulijau? 

- Oficialiai ar neoficialiai? 

- Oficialiai. 

- Visiškai nieko. Ničnieko. Ne. Nė smulkmenytės, - ir nespėjus 
Brunečiui įsiterpti Karara pats nutraukė savo litaniją paklausęs: - Ar 
to užtenka priversti jus užduoti kitą klausimą, Gvidai? 

Brunetis nusišypsojo į ragelį. 

- Gerai. Neoficialiai? 

— Kaip keista, kad to klausiate. Iš tiesų turiu čia ant stalo raštelį, 
kad jums paskambinčiau. Nežinojau, kad tiriate bylą, kol šįryt ne- 
perskaičiau laikraščiuose jūsų pavardės, taigi pamaniau paskambin- 
siu ir užsiminsiu apie kelis dalykus. Ir dar paprašysiu kelių paslaugų. 
Manau, yra keletas dalykų, kurie gali būti įdomūs mums abiem. 

- Kokių? 

- Pavyzdžiui, jo banko ataskaitos. 

- Semendzato? 

- Ar ne apie jį mudu kalbamės? 

- Atsiprašau, Džulijau, bet man visą dieną žmonės tik ir šneka, 
kad apie mirusįjį nekalbėčiau blogai. 

- Jei negalime apie mirusį kalbėti blogai, tai apie ką galėtume? — 
stebėtinai išmintingai paklausė Karara. 

- Jau kai ką paskyriau joms tirti. Kas dar? 

- Norėčiau dirstelėti į jo tarpmiestinių pokalbių iš namų, ir iš 
kabineto muziejuje išklotines. Kaip manote, ar galėsite jas gauti. 

- Vis dar neoficialiai? 

- Taip. 

- Gausiu. 

- Gerai. 

- Dar kas? 

- Dar nekalbėjote su jo našle? 

— Ne, pats nekalbėjau. Su ja kalbėjo vienas iš mano vyrų. O ką? 

— Gal ji žino, kur jis važinėjo per kelis pastaruosius mėnesius. 

- Kam jums to reikia? - paklausė Brunetis nuoširdžiai smalsiai. 

— Be jokios ypatingos priežasties, Gvidai. Bet tokius dalykus no- 
rime žinoti, jei jau Žmogaus pavardė pasimaišė mums po nosimis 
daugiau kaip kartą. 

- Ojo pasimaišė? 

- Taip. 

- Kaip? 

- Nieko ypatingo, jei tektų sakyti tiesą. 

Karara atrodė nusivylęs, kad negali su Brunečiu pasidalyti api- 
brėžtais kaltinimais. 

- Du vyrai, kuriuos čia oro uoste daugiau kaip prieš metus sulai- 
kėme su kinų nefrito skulptūrėlėmis, tepasakė girdėję jo pavardę per 
pokalbį. Jie tebuvo gabentojai; apskritai mažai žinojo, nė nenumanė 
apie to, ką gabena, vertę. 

— Oji buvo?.. - paklausė Brunetis. 

- Milijardinė. Paaiškėjo, kad statulėlės priklausė Nacionaliniam 
Taivano muziejui. Dingo iš jo prieš trejus metus; niekas nė neišsiaiš- 
kino kaip. 

- Arjos buvo vieninteliai paimti daiktai? 

- Ne, bet jos buvo vieninteliai atgauti daiktai. Kol kas. 

— Kada dar girdėjote jo pavardę? 

- O, iš vieno žmogelio, kurį čia laikome už virvutės. Galime už 
narkotikus ar įsilaužimą ir dalyvavimą jame paimti kada panorėję, 
bet leidžiame jam laisvai bėgioti, o atsilygindamas jis retkarčiais at- 
neša mums informacijos. Sakė nugirdęs Semendzato pavardę, kai ją 
telefonu minėjo vienas iš vyrų, kuriems jis pardavinėja daiktus. 

- Vogtus daiktus? 

- Žinoma. Daugiau neturi ką pardavinėti. 

- Ar tas vyras kalbėjo su ar apie Semendzatą. 

- Apie. 

- Ar pasakojo, ką nugirdo? 

- Kalbėjęs vyras tepasakė, kad tas kitas asmuo turėtų pamėginti 
pasišnekėti su Semendzatu. Iš pradžių nutarėme, kad užuomina apie 
jį niekuo dėta. Šiaip ar taip, jis juk muziejaus direktorius. Tada sučiu- 
pome tuodu vyrus oro uoste, o paskui paaiškėjo, kad Semendzatas 
žuvo savo kabinete. Taigi pamaniau, kad laikas paskambinti jums 
ir papasakoti, - Karara nutilo gana ilgam, tai reiškė, kad pasakė, ką 
turėjo, ir dabar laikas pažiūrėti, ką pats išgirs.- Ką jūs apie jį turite? 

- Prisimenate prieš keletą metų surengtą kinų parodą? 

Karara pritariamai suniurnėjo. 

- Keletas iš Kinijai grąžintų dirbinių suklastoti. 

Karara švilptelėjo iš nuostabos ar iš susižavėjimo tokiu išradin- 
gumu, ir švilptelėjimas aiškiai atsklido laidais. 

- Ir, regis, jis buvo tylusis partneris dviejų antikvariatų, vienas iš 
jų čia, kitas Milane, - tęsė Brunetis. 

— Kieno jie? 

- Frančesko Murino. Žinote apie jį? 

Karara prabilo lėtai ir pamatuotai. 

- Tiek pat, kaip ir apie Semendzatą, neoficialiai. Bet jo pavardė 
pasimaišė daugiau negu keletą kartų. 

- Kas nors konkretaus? | 

— Ne, nieko. Panašu, kas jis labai gerai dangstosi, - stojo ilga pau- 
zė, paskui staiga kur kas rimtesniu balsu Karara pridūrė: - Arba kaž- 
kas viską dangsto už jį. 

— Net šitaip, ką? - paklausė Brunetis. Tai galėjo būti bet kas: vy- 
riausybės padalinys, mafija, svetima vyriausybė, net Bažnyčia. 

- Taip. Kiekviena mūsų apčiuopta gija veda į niekur. Tai mes apie 
jį išgirstame, tai vėl nieko negirdime. Finansų policija per pastaruo- 
sius dvejus metus tikrino jį triskart, ir jis švarus. 

- Arjo pavardę kada susiejo su Semendzato? 

- Čia bent jau niekas. Ką dar turite? 

— Pažįstate daktarę Linč? 

- Lamericana? - paklausė Karara. 

- Taip. 

- Žinoma, pažįstu. Juk turiu meno istoriko diplomą, Gvidai. 

— Arji tokia garsi? 

- Jos knyga apie kinų meną yra geriausia iš visų. Ji vis dar Kini- 
joje, ar ne? 

— Ne, ji čia. 

- Venecijoje? Ką ji ten veikia? 

Brunetis savęs klausė to paties. Mėgina apsispręsti, ar grįžti į Ki- 
niją, ar pasilikti dėl mylimosios arba - dabar - palaukti, ar nepaaiš- 
kės, kad jos kita mylimoji buvo nužudyta. 

- Ji atvyko pasikalbėti su Semendzatu apie į Kiniją parsiųstus 
dirbinius. Praeitą savaitę ją sumušė du chuliganai. Sutrupino žandi- 
kaulį ir sulaužė kelis šonkaulius. Čia rašė apie tai laikraščiuose. 

Ir vėl Kararos švilptelėjimas laidais atkeliavo iš Romos, bet šis 
kažkaip perteikė užuojautą. 

- Čia nieko nerašė, - pratarė jis. 

- Jos asistentė Kinijoje, japonė, kuri buvo čia atvykusi prižiūrėti 
parodos grąžinimo Kinijai, grįžusi žuvo per nelaimingą atsitikimą. 

- Froidas kažką sakė apie tai, kad nelaimingų atsitikimų nebūna, 
ar ne? - paklausė Karara. 

- Nežinau, ar Froidas turėjo galvoje ir Kiniją, kai tą pasakė, ta- 
čiau vis dėlto ne, nepanašu, kad tai įvyko atsitiktinai. 

Kararos murmėjimas galėjo reikšti bet ką. Brunetis nutarė su- 
prasti jį kaip pritarimą ir pasakė: 

- Ketinu pasikalbėti su daktare Linč rytoj rytą. 

— Apie ką? 

- Mėginsiu ją įkalbėti kuriam laikui išvykti iš miesto ir noriu dau- 
giau sužinoti apie originalus. Kokie jie buvo, ar turi vertę rinkoje... 

Karara jį pertraukė. 

- Žinoma, jie turi vertę rinkoje. 

- Taip, suprantu, Džulijau. Bet aš noriu išsiaiškinti, kokia ta rin- 
ka gali būti, ar gali jie būti parduodami atvirai. 

- Atsiprašau, nesupratau, ką norėjote pasakyti. Gvidai, - pauzę 
galima buvo suprasti kaip atsiprašymą, o paskui jis pridūrė: - Jei jie 
iš perkasos Kinijoje, galite prie jų dėti kone bet kokią norimą kainą. 

— Tokie reti? - paklausė Brunetis. 

— Tokie reti. Bet ką norite apie juos sužinoti? 

- Jei trumpai, tai noriu sužinoti, kur arba kaip galėjo būti paga- 
mintos klastotės. 

Karara vėl jį pertraukė: 

- Italijoje pilna studijų, kur gaminamos klastotės, Gvidai. Viso- 
kios: graikų skulptūrų, etruskų papuošalų, Mingų keramikos, rene- 
sanso paveikslų. Tik pasakykite ką, ir atsiras italas menininkas, ga- 
lintis taip pagaminti dirbinį, kad apkvailins ekspertus. 

- Bet argi jūs, žmonės, neturite ten visokiausių būdų jiems ap- 
tikti. Aš tikrai apie juos skaičiau. Radioaktyvi anglis 14 ir panašūs 
dalykai. 

Karara nusijuokė. 

- Pasišnekėkite su daktare Linč, Gvidai. Jos knygoje yra visas 
skyrius apie tai, todėl neabejoju, kad galės papasakoti jums dalykų, 
kurie neleis užmigti ilgomis žiemos naktimis, - Brunetis išgirdo 
triukšmą, paskui tylą, kai Karara ranka uždengė ragelį. Po akimirkos 
jis prašneko: - Atsiprašau, Gvidai, bet sulaukiau skambučio iš Viet- 
namo; ten prisiskambinti reikia dviejų dienų. Paskambinkite man, 
jei ką išgirsite, o jei išgirsiu aš, paskambinsiu jums. 

Brunetis nespėjo nė pritarti, kai Karara atsijungė ir linija nutilo. 


Keturioliktas skyrius 


Visiškai nesuvokdamas, kaip karšta tapo kabinete, Brunetis sėdėjo 
už savo stalo ir svarstė, ką jam pasakė Karara. Paimk muziejaus di- 
rektorių, pridėk apsaugą, profsąjungas, įmaišyk žiupsnelį mafijos, ir 
rezultatas bus užtenkamai stiprus kokteilis, meno vagysčių padali- 
niui sukeliantis sunkias pagirias. Išsiėmė popieriaus lapą iš stalčiaus 
ir ėmėsi rašyti sąrašą, kokios informacijos jam reikia iš Bretos. Jis 
norėjo, kad ji išsamiai apibūdintų dirbinius, kuriuos aptiko suklasto- 
tus. Jam reikėjo daugiau informacijos, kaip galėjo įvykti sukeitimas, 
kur ir kaip galėjo būti pagaminti suklastoti dirbiniai. Ir jam reikėjo 
išsamaus pasakojimo apie visus jos pokalbius arba pasikalbėjimus 
telefonu su Semendzatu. 

Liovėsi rašyti ir leido mintims nubėgti prie asmens; ar važiuos 
atgal? Kai susimąstė apie ją, prisiminė, kokią matė pastarąjį kartą, 
kaip trenkė kumščiu per stalą ir piktai išėjo iš kambario, jį pribloškė 
pirmiau pražiūrėtos prieštaros. Kodėl ją tik sumušė, o Semendzatą 
nužudė? Jis nė neabejojo, kad pas ją nusiųstiems vyrams buvo liepta 
tik perduoti žiaurų įspėjimą neiti į susitikimą. Bet kam jiems reikėjo 
dėl to šitaip vargintis, jei Semendzatą vis tiek ketino nužudyti? Ar 

Flavija įsikišusi sutrikdė įvykių pusiausvyrą, ar Semendzatas kažkaip 
paskatino įtūžį, lėmusį jam mirtį? 

Pirmiausia praktiški dalykai. Paskambinęs į apačią paprašė Via- 
nelą užeiti ir pasakė stabtelėjus prie Patos kabineto pakviesti kartu 
sinjoriną Eletrą. Interpolo pranešimas dar neatėjo, todėl jis nuspren- 
dė pašniukštinėti pats. Laukdamas jųdviejų nuėjo atidaryti lango. 

Po kelių minučių jiedu atėjo, Vianelas palaikė duris leisdamas jai 
įeiti pirmai. Kai tik jie pasirodė, Brunetis uždarė langą, o visada gre- 
mėzdiškas ir nerangus seržantas Vienelas pritraukė kėdę prie Brune- 
čio stalo ir palaikė, kol sinjorina Eletra ant jos atsisėdo. Vianelas? 

Atsisėdusi sinjorina Eletra padėjo Brunečiui ant stalo vienintelį 
lapelį. 

-— Atėjo iš Romos, pone, - atsiliepdama į nebylų jo klausimą pri- 
dūrė: - Jie atpažino pirštų atspaudus. 

Karabinierių logotipu pažymėtame laiške, pasirašytame neper- 
skaitomu parašu, buvo teigiama, kad pirštų atspaudai, nuimti nuo 
Semendzato telefono, atitinka Salvatorės La Kapros, dvidešimt trejų 
metų Palermo gyventojo, pirštų atspaudus. Nors ir jauno amžiaus, La 
Kapra sukaupė iškalbingą kiekį areštų ir kaltinimų: plėšimas, žagini- 
mas, užpuolimas, pasikėsinimas nužudyti ir ryšiai su žinomais ma- 
fijos nariais. Visi šie kaltinimai įvairiais laikotarpiais su vilkinamais 
teisiniais procesais nuo sulaikymo iki teismo, buvo atmesti. Trys liu- 
dininkai iš apiplėšimo bylos dingo, žaginimo kaltinimus pateikusi 
moteris atsiėmė savo skundą, denuncia. Vienintelis sprendimas prie 
La Kapros pavardės buvo už greičio viršijimą, už kurį jis sumokėjo 
keturių šimtų dvidešimties tūkstančių lirų baudą. Toliau pranešime 
sakoma, kad La Kapra, kuris niekur nedirbo, gyvena su tėvu. 

Baigęs skaityti pranešimą Brunetis pasižiūrėjo į Vianelą. 

— Matei šitą? 

Vianelas linktelėjo. 

— Kodėl pavardė atrodo tokia girdėta? - paklausė Brunetis, klau- 
simu kreipdamasis į abudu. 

Sinjorina Elektra ir Vianelas prasižiojo kalbėti kartu, bet Viane- 
las ją išgirdęs nutilo ir mostelėjo jai tęsti. 

Jai tebetylint Brunetis paragino „Na““ nekantraudamas dėl viso 
to galantiškumo ir laukdamas atsakymo. 

— Architektas? - paklausė sinjorina Elektra, o Vianelas pritaria- 
mai linktelėjo. 

To užteko Brunečiui prisiminti. Prieš penkis mėnesius vienų 
palazzo prie Didžiojo kanalo išplėstinių restauravimo darbų vyk- 
domasis architektas atsiėmė skundą, surašytą prieš palazzo savinin- 
ko sūnų, teigiantį, kad sūnus grasinęs susidoroti, jei restauravimo 
projektas nebus baigtas po aštuonių mėnesių. Architekto pastangų 
paaiškinti apie sunkumus gaunant statybų leidimus sūnus nepaisė ir 
įspėjo, kad jo tėvas ne tas žmogus, kuris įpratęs laukti, ir kad jo tėvą 
nuvylusiems žmonėms nutinka blogų dalykų. Kitą dieną ir policijai 
dar nė neturėjus progos imtis skundo į kvestūrą sugrįžęs architektas 
pareiškė, kad viskas, kas vyko, tėra nesusipratimas ir iš tikrųjų jo- 
kių grasinimų nebuvo. Kaltinimai buvo panaikinti, tačiau pirminis 
denuncia buvo surašytas ir visų trijų perskaitytas, ir visi trys dabar 
prisiminė, kad jis buvo surašytas dėl Salvatorės La Kapros. 

- Manyčiau, turime pažiūrėti, ar sinjorinas La Kapra arba jo tė- 
vas namuose, - pasiūlė Brunetis. - Ir sinjorina, - pridūrė pasisukęs 
į ją, - jei nesate kuo nors užsiėmusi, gal pasižiūrėtumėte, ką galite 
išsiaiškinti apie jo tėvą. 

- Žinoma, dotore, - pasakė ji. - Jau rezervavau vicekvestoriui 
vakarienę, taigi imsiuosi jo nedelsdama. 

Šypsodamasi atsistojo, priešais ją kaip šešėlis prie durų nuslinko 
Vianelas. Palaikė jas, kol ji išėjo iš kabineto, paskui grįžo į savo vietą. 

- Aplankiau žmoną, pone. Tai yra našlę. 

- Taip. Skaičiau tavo pranešimą. Jis atrodė labai trumpas. 

- Jis buvo trumpas, pone, - ramiai pasakė Vianelas. - Nebuvo 
daug ko pasakoti. Ji galuojasi iš sielvarto dėl jo, vos galėjo kalbėti. 
Uždaviau keletą klausimų, bet ji visą laiką tik raudojo, todėl man 

teko liautis. Nesu tikras, ar suprato, ko ten buvau ar kodėl uždavinė- 
jau tuos klausimus. 

— Ar ji tikrai sielvartavo? - paklausė Brunetis. Abu seniai poli- 
cijoje, abiejų rūšių sielvarto - tikro ir apsimestinio - matė daugiau 
negu gana, užtektų daugeliui gyvenimų. 

— Aš taip manau, pone. 

— Kokia ji? 

- Jai apie keturiasdešimt, dešimčia metų už jį jaunesnė. Vaikų 
nesusilaukė, taigi jis buvo viskas, ką turėjo. Nemanau, kad greitai 
susitaikys. 

— Kodėl ne? - paklausė Brunetis. 

- Semendzatas buvo venecijietis, oji iš Pietų. Iš Sicilijos. Ir jai čia 
niekada nepatiko. Ji sakė, kad nori grįžti namo, kai viskas baigsis. 

Kiek dar gijų temps visa tai į Pietus, stebėjosi Brunetis. Žinoma, 
šios moters gimimo vieta neturėtų kelti jam įtarimo, kad ji įsivėlusi į 
nusikaltimą. Šitaip sau pasakęs jis tarė: 

— Noriu, kad klausytųsi jos telefono. 

- Sinjoros Semendzato? - Vianelo nuostaba buvo girdima. 

- O apie ką dar mes kalbamės, Vianelai? 

- Bet aš ką tik su ja kalbėjausi, ir vargu ar ji pastovėtų ant kojų. Ji 
nevaidino to sielvarto, pone. Esu tuo tikras. 

— Kalbame ne apie jos sielvartą, Vianelai. Apie vyrą. 

Brunečiui dar rūpėjo, ką našlė žinojo apie savo vyro elgesį, bet kai 
Vianelas taip neįprastai galantiškai nusiteikęs, to geriau nesakyti. 

Vianelas pritarė pagiežingai: 

- Net jei priežastis ir tokia... 

Brunetis jį pertraukė: 

— O kaip muziejaus personalas? 

Vianelas leidosi grąžinamas į vagą. 

- Jiems, atrodo, Semendžzatas patiko. Jis buvo darbštus, gerai su- 
tarė su profsąjungomis ir ypač gerai perduodavo įgaliojimus, bent 
jau tiek, kiek jam leido ministerija. 


131 


— Ką tai reiškia? 

— Jis leisdavo kuratoriams nuspręsti, kuriuos paveikslus siųsti 
restauruoti, leisdavo nutarti, kokias technologijas naudoti, kada pa- 
sikviesti ekspertų iš šalies. Remiantis tuo, ką sužinojau iš kalbintų 
žmonių, pirmiau jo tą darbą dirbęs žmogus spyrėsi viską laikyti savo 
rankose, o tai reiškė, kad darbai vyko lėčiau, nes jis norėdavo žinoti 
visas smulkmenas. Dauguma iš jų labiau mėgo Semendzatą. 

- Kas dar? 
dienos šviesoje. Ten yra durys į koridorių iš dešiniojo sparno, bet jos 
užkaltos. O per stogą įeiti nėra kaip. Tad jie užlipo laiptais. 

- Tiesiog pro apsaugos kambarį, - užbaigė Brunetis už jį. 

- Ir vėl pro jį grįžo atgal, - pridūrė Vianelas nemaloniai. 

- Ką tą vakarą rodė per televizorių? 

- Kartojo Colpo Grosso, - atsakė Vianelas taip greitai, kad priver- 
tė Brunetį suabejoti, ar nebuvo tą vakarą seržantas namuose kartu su 
žiūrovams pusiau garsenybės vieną po kito nusimetinėja drabužius. 
Jei krūtys būtų gana didelės, atėję į aikštę vagys tikriausiai galėtų 
išsinešti baziliką ir niekas to nepastebėtų iki kito ryto. 

Tad atrodė išmintinga pakeisti temą. 

- Gerai, Vianelai, pažiūrėk, ką gali padaryti, kad būtų pasirūpin- 
ta jos telefonu, - jo intonacijos nebuvo galima laikyti nuolaidžiavi- 
mu, ne visai. 

Abipusiu sutarimu pokalbis buvo baigtas. Vianelas atsistojo vis 
tiek nepatenkintas tokiu tolesniu kišimusi į našlės Semendzato šird- 
gėlą, bet sutiko prižiūrėti, kad taip būtų padaryta. 

- Dar ką nors, pone? 

- Atrodo, ne. 

Paprastai Brunetis paprašydavo, kad jam praneštų, kada bus pri- 
jungta klausymosi įranga, bet dabar paliko tai Vianelui. Seržantas 
patraukė savo kėdę kelis centimetrus į priekį ir pastatė ją tiesiai prie- 


132 


šais Brunečio stalą, mostelėjo pagarbą ir išėjo iš kabineto daugiau 
neprataręs nė žodžio. Brunetis manė, kad jam užtenka bendrauti ir 
su viena primadona Kanaredže. Ir kitos čia, kvestūroje, nereikėjo. 


Penkioliktas skyrius 


Ppo penkiolikos minučių išėjęs iš kvestūros Brunetis avėjo aulinius 
guminius ir nešėsi skėtį. Pasuko į kairę ir nuėjo Rialto pusėn, bet 
paskui kirto į dešinę, iš karto į kairę ir netrukus pasijuto lipantis nuo 
tilto, kuris vedė į Santa Marijos Formozos campo. Tiesiai priešais 
kitapus campo stūksojo Priulių rūmai, apleisti taip seniai, kiek tik jis 
prisiminė, toks buvo didžiausias aršaus bylinėjimosi dėl užginčyto 
testamento laimėjimas. Kol paveldėtojai ir spėjami paveldėtojai ko- 
vėsi dėl to, kieno jie ir kieno turėtų būti, palazzo kryptingai nyko ne- 
paisydami paveldėtojų, pretenzijų ir įstatymų. Nuo geležinių vartų, 
kurie mėgino apsaugoti juos nuo neteisėto įsibrovimo, akmens sie- 
nomis šliaužė ilgos rūdžių dėmės, o stogas įlinko, pasviro ir šen bei 
ten prairo, leisdamas smalsiai saulei žvilgčioti į ilguš metus uždary- 
tas palėpes. Brunetis fantazuotojas dažnai pamanydavo, kad Priulių 
rūmai būtų buvusi ideali vieta uždaryti pamišusiai tetai, neklusniai 
žmonai ar nuotakai per prievartą, o tuo pat metu jo realistiškesnė ir 
praktiškesnė venecijietiškoji dalis vertino juos kaip puikų nekilnoja- 
mąjį turtą, ir jis tyrinėjo langus, dalydamas erdvę už jų į apartamen- 
tus, biurus ir studijas. 

Murino krautuvė pagal jo miglotus pusiau prisiminimus buvo 
įsikūrusi šiaurinėje pusėje tarp picerijos ir kaukių krautuvėlės. Pi- 
cerija žiemai buvo uždaryta ir laukė grįžtančių turistų, bet kaukių 
krautuvėlė ir antikvariatas buvo atviri, šviesos pro vėlyvos žiemos 
lietų degė skaisčiai. 

Brunečiui pravėrus krautuvės duris, patalpoje kažkur už poros 

damastinio aksomo užuolaidų, kabojusių gilyn vedusiame tarpdu- 
ryje, sutilindžiavo varpelis. Patalpa spinduliavo slopinamą turtų 
švytėjimą, amžinų ir stabilių turtų. Keista, ten tebuvo eksponuoja- 
mi vos keli dirbiniai, tačiau kiekvienas iš jų reikalavo viso stebėtojo 
dėmesio. Gale stovėjo riešutmedžio indauja su penkių stalčių eile 
kairėje pusėje, medis nuo daugelio amžių dėmesingos priežiūros net 
spindėjo. Prie pat jo rankos stovėjo ilgas ąžuolinis stalas, tikriausiai 
paimtas iš kokių maldos namų refektorijaus. Ir jis buvo nublizgintas 
iki tviskančio spindesio, bet nepasistengta pašalinti nuo ilgo naudo- 
jimo atsiradusių įskilimų ir dėmių. Prie jo kojų tupėjo porelė gra- 
sinamai iššiepusių iltis marmurinių liūtų, kurie kadaise tikriausiai 
atrodė grėsmingi. Tačiau per amžius dantys nusidėvėjo, o snukiai 
sušvelnėjo, tad dabar savo priešus jie sutikdavo veikiau žiovaudami, 
o ne urgzdami. 

— Cė gualcuno, ar yra kas nors? - šūktelėjo Brunetis gilumon. 

Pažvelgė žemyn ir pamatė, kad suskleistas jo skėtis ant krautuvės 
parketo jau paliko didelį klaną. Sinjoras Murinas tikrai turėjo būti 
optimistas, ne tik ne venecijietis, kad šioje miesto dalyje grindis iš- 
klojo parketu, nes rajonas plytėjo žemai, ir pirmasis tikras acgua alta, 
be abejo, jį užtvindys ir sugadins medieną, nuplaus klijus ir laką. 

- Buon giorno? - šūktelėjo dar kartą, žingtelėjęs kelis žingsnius 
prie tarpdurio ir palikęs už savęs ant grindų lietaus lašų pėdsaką. 

Ant užuolaidos pasirodė ranka ir atitraukė ją į šalį. Į krautuvę 
įžengęs vyriškis buvo tas pats, kurį Brunetis prisiminė matęs mieste 
ir kurį jam nurodė - nebeprisiminė kas - kaip senovinių daiktų par- 
davėją iš Santa Marijos Formozos. Murinas buvo neaukštas kaip ir 
dauguma pietiečių, žvilgančiais juodais plaukais, kuriuos nešiojo su- 
šukuotus į viršų irlaisvomis garbanomis krintančius ant apykaklės. 
Jis buvo tamsaus gymio, lygios odos, smulkių ir labai proporcingų 
veido bruožų. Visoje toje Viduržemio jūros regiono geros išvaizdos 
klišėje trikdė akys, ryškai žalios kaip opalas. Nors jos žvelgė į pasaulį 
iš už apvalių akinių auksiniais rėmeliais, kurie iš dalies jas užsto- 

jo, ir slėpėsi po tiek pat ilgomis kiek ir juodomis blakstienomis, vis 
tiek buvo pagrindinis veido bruožas. Prancūzai, Brunetis tą žinojo, 
užkariavo Neapolį prieš daug šimtmečių, bet įprastas genetinis il- 
gos okupacijos atminimas buvo kartais mieste pasirodantys raudoni 
plaukai, o ne šios aiškiai šiaurietiškos akys. 

- Sinjoras Murinas? - paklausė jis paduodamas ranką. 

- Si, - atsakė antikvaras prekeivis, paėmęs Brunečio ranką ir savo 
ruožtu tvirtai ją spustelėjęs. 

— Esu Gvidas Brunetis, policijos komisaras. Norėčiau trumpai su 
jumis pasikalbėti. 

Murino išraiška tebebuvo mandagiai smalsi. 

— Norėčiau užduoti jums keletą klausimų apie jūsų partnerį. Ar 
turėčiau sakyti velionį jūsų partnerį? 

Brunetis stebėjo, kaip Murinas sugėrė šią informaciją, tada palau- 
kė, kol tas vyras ėmė svarstyti, koks turėtų būti jo matomas atsakas. 
Visa tai truko tik kelias sekundes, tačiau Brunetis, šį procesą stebėjęs 
jau porą dešimtmečių, jį atpažino. Žmonės, pas kuriuos prisistaty- 
davo pats, turėdavo visą stalčių, jų manymu, tinkamų atsakymų, ir 
dalis jo darbo buvo stebėti, kaip ieškodami tinkamo kruopščiai juos 
po vieną peržiūri. Nuostaba? Baimė? Nekaltumas? Smalsumas? Jis 
stebėjo, kaip juos verčia Murinas, stebėjo veidą, kol tas svarstė, pas- 
kui atmetinėjo įvairias galimybes. Galiausiai pasirinko paskutinę. 

- Taip? Ir ką jūs norėtumėte sužinoti, komisare? - jo šypsena 
buvo mandagi, intonacija draugiška. Jis žvilgtelėjo žemyn ir pamatė 
Brunečio skėtį. - Štai, leiskite paimsiu, prašyčiau, - pasakė ir jam pa- 
vyko parodyti susirūpinimą, kad Brunečiui nepatogu, o ne kad var- 
vantis vanduo gali pakenkti grindims. Jis nunešė skėtį į greta durų 
stovėjusį gėlėmis ištapytą porcelianinį skėčių stovą. Pastatė jį ten ir 
atsigręžė į Brunetį. - Ar galėčiau paimti jūsų apsiaustą? 

Brunetis suprato, kad Murinas stengiasi nustatyti apklausos 
toną, o tas tonas, į kurį jis taikėsi, buvo draugiškas ir lengvas, žodinė 
jo nekaltumo išraiška. 

- Ačiū, nesirūpinkite, - atsiliepė Brunetis ir atsakęs vėl ėmėsi 
vadovauti tonui. - Gal galėtumėte pasakyti, ar seniai jis buvo jūsų 
verslo partneris? 

Murinas neparodė jokio ženklo, kad užfiksavo kovą dėl domina- 
vimo per pokalbį. 

- Penkerius metus, - atsakė, - kai tik atidariau šią krautuvę. 

- O kaip parduotuvė Milane? Ar partnerystė išsiplėtė ir ten? 

- Oi, ne. Jos laikomos kaip atskiri verslai. Jo partnerystė susijusi 
tik su šia. 

- Ir kaip atsitiko, kad jis tapo partneriu? 

- Jūs gi žinote, kaip būna. Kalbos sklinda. 

- Ne, bijau, kad nežinau, kaip būna, sinjore Murinai. Kaip jis 
tapo jūsų partneriu? 

Jis ir toliau atlaidžiai šypsojosi; stengėsi nepaisyti Brunečio at- 
šiaurumo. 

— Kai gavau galimybę išsinuomoti šią patalpą, susisiekiau su ke- 
letu savo draugų šiame mieste ir mėginau pasiskolinti iš jų pinigų. 
Dauguma mano lėšų buvo sudėta į Milano parduotuvės atsargas, o 
senovinių daiktų rinka tada buvo labai lėta. 

- Bet jūs vis tiek norėjote atidaryti kitą parduotuvę? 

Murino šypsena buvo angeliška. 

- Dėjau viltis į ateitį. Žmonės gali trumpam liautis pirkę, bet tai 
visada baigiasi, ir žmonės visada vėl ima pirkti gražius dalykus. 

Jei Murinas būtų buvęs moteris, Brunetis pasakytų, kad jis prašy- 
te prašosi komplimento ir ragina Brunetį žavėtis parduotuvėje esan- 
čiais dirbiniais ir kartu sušvelninti klausimų sukeltą įtampą. 

- Ir ar buvo atlyginta už jūsų optimizmą, sinjore Murinai? 

- O, aš negaliu skųstis. 

- O jūsų partneris? Kaip ten buvo, kad jis sužinojo apie jūsų in- 
teresą skolintis pinigų? 

- A, kalbos keliauja. Žinia sklinda, - akivaizdu, kad tai ir buvo 
tas paaiškinimas, kokį sinjoras Murinas buvo pasirengęs pateikti. 

- Taigi jis pasirodė su pinigais rankoje ir su prašymu tapti part- 
neriu? 

Murinas nuėjo prie renesansinės kraitinės skrynios ir savo no- 
sinaite nušluostė pirštų atspaudus. Pasilenkė, kad akys atsidurtų 
vienoje linijoje su skrynios paviršiumi ir dar kartą perbraukė dėmę, 
kol ji prapuolė. Sulankstė nosinę į taisyklingą keturkampį, įsikišo į 
švarko kišenę ir atsirėmė į skrynios kraštą. 

- Taip, manyčiau, galima pasakyti ir taip. 

— O kąjis gavo už savo investicijas? 

— Penkiasdešimt. pelno nuošimčių dešimčiai metų. 

- O kas vedė buhalteriją? 

— Mes turime un contabile, buhalterę, ji tuo pasirūpina už mus. 

- Kas perka parduotuvei? 

- Aš. 

— O kas parduoda? 

- Aš. Arba mano dukra. Ji čia dirba dvi dienas per savaitę. 

- Taigi jūs ir jūsų dukra žinote, kas yra perkama ir kokia kaina, ir 
kas parduodama ir kokia kaina? 

- Turiu visų pirkimų ir pardavimų čekius, daktare Bruneti, - pa- 
sakė Murinas jau beveik piktindamasis. 

Brunetis akimirką svarstė apie galimybę pasakyti Murinui, kad 
Italijoje visi turi čekius viskam ir kad tie čekiai visiškai beverčiai, 
tik suklastoti įrodymai mokesčiams vengti. Bet juk niekam nereikia 
aiškinti, kad lietus lyja iš dangaus ant žemės apačioje arba kad pa- 
vasarį skleidžiasi medžiai. Lygiai taip pat niekam nereikia aiškinti, 
kad esama mokesčių sukčiavimo, juo labiau ne antikvarinių daiktų 
prekeiviui, o ypač ne antikvarinių daiktų prekeiviui neapoliečiui. 

- Taip, neabejoju, kad turite, sinjore Murinai, - pasakė Brunetis 
ir pakeitė temą. - Kada paskutinį kartą jį matėte? 

Murinas aiškiai laukė to klausimo, nes atsakė nedelsdamas: 

— Prieš dvi savaites. Susitikome išgerti ir aš pasakiau jam, kad 
mėnesio pabaigoje planuoju komercinę kelionę į Lombardiją. Pasa- 

kiau, kad noriu savaitei uždaryti parduotuvę, ir paklausiau, ar ne- 
prieštarauja, jei taip padaryčiau. 

— Ojis prieštaravo? 

— Ne, visai ne. 

— O kaip jūsų dukra? 

- Ji užsiėmusi mokslais prieš egzaminus. Studijuoja teisę. Slenka 
ištisos dienos, ir niekas į parduotuvę nė neužeina. Tad pamaniau, 
kad tai laikas uždaryti tinkamas. Mums irgi reikia padaryti kai ku- 
riuos darbus. 

- Kokius darbus? 

- Turime duris, kurios atsidaro į kanalą, ir jos nušoko nuo vyrių. 
Taigi jei norime jomis naudotis, reikia padaryti visiškai naują staktą, 
- pasakė jis mostelėjęs į aksomines užuolaidas. - Norite pasižiūrėti? 
- paklausė. 

- Ne, ačiū, - atsakė Brunetis. - Sinjore Murinai, ar pagalvojote, 
kad čia galėjo kilti šioks toks interesų konfliktas jūsų partneriui? 

Murinas smalsiai nusišypsojo. 

- Bijau, kad nesuprantu. 

- Tada leiskite man pamėginti paaiškinti. Jo kitos pareigos galėjo 
padėti, sakykime, dirbti jūsų jungtinių investicijų labui. 

- Turiu atsiprašyti, bet aš vis dar nesuprantu, ką norite pasakyti. 

Murino šypsena, regis, būtų tikusi ir paties angelo veidui. 

Brunetis pateikė pavyzdžių. 

- Pasinaudojus jumis kaip konsultantu arba sužinojus, kad tam 
tikri meno kūriniai ar kolekcijos gali patekti į prekybą. Galbūt reko- 
mendavus parduotuvę žmonėms, kurie rodo susidomėjimą konkre- 
taus pobūdžio daiktais. 

- Ne, taip niekada nepasirodė. 

— Gal pasirodė jūsų partneriui? 

Murinas išsiėmė nosinę ir pasilenkė nušluostyti kitos dėmės. Jau 
tapęs patenkintas, kad paviršius švarus, pasakė: 

- Aš buvau jo verslo partneris, komisare, o ne nuodėmklausys. 

Bijau, kad tai klausimas, į kurį galėtų atsakyti tiktai jis. 

- Bet taip, deja, nebenutiks. 

Murinas liūdnai palingavo galva. 

- Taigi, nebenutiks. 

— Kas bus dabar su jo parduotuvės dalimi? 

Murino veidas buvo tiesiog stulbinamai nekaltas. 

— O, aš toliau dalysiuosi pelnu su jo našle. 

- Ir jūs su savo dukra toliau pirksite ir pardavinėsite? 

Murino atsakymas brendo lėtai, bet kai subrendo, buvo daugiau 
negu savaime suprantamo dalyko pripažinimas. 

- Taip, žinoma. 

- Žinoma, - kaip aidas atkartojo Brunetis, tačiau žodis, kai jis jį 
ištarė, nuskambėjo ne taip pat ir perteikė ne tą pačią mintį. 

Murino veidą užliejo ūmus pyktis, bet jam nespėjus nė prabilti 
Brunetis pasakė: 

— Ačiū už sugaištą laiką, sinjore Murinai. Viliuosi, kad jūsų kelio- 
nė į Lombardiją bus sėkminga. 

Murinas atsiplėšė nuo indaujos ir nuėjo prie durų paimti Bru- 
nečio skėčio. Paėmė už vis dar drėgno audinio ir padavė rankena į 
priekį Brunečiui. Atvėrė duris ir mandagiai palaikė Brunečiui, o tada 
paskui jį minkštai uždarė. Brunetis sustojo po lietumi ir išskleidė 
skėtį. Spėjo taip padaryti, kai ūmus vėjo gūsis vos neišplėšė jo iš ran- 
kos, bet jis tvirčiau jį suėmė ir pasuko namų link. Per visą pokalbį nė 
vienas iš jųdviejų nė kartelio nepaminėjo Semendzato pavardės. 


Šešioliktas skyrius 


Skindamasis kelią per lietaus merkiamą campo Brunetis pasijuto 
klausiantis savęs, ar Semendzatas galėjo patikėti tokiam žmogui 
kaip Murinas registruoti viską, kas perkama ir parduodama. Brune- 

tis žinojo, kad verslas tvarkomas ir keisčiau, ir turėjo galvoje tai, kad 
Semendzatą pažinojo, taip sakant, tik retrospektyviai, toks vaizdinys 
retai kada būdavo aiškus. Tačiau vis tiek, kas galėtų būti toks paikas, 
kad patikėtų antikvaro, tokio slidaus tipo, kokį tik jis galėjo įsivaiz- 
duoti, žodžiu? Čia balsas, stipresnis už pastangas jį nutildyti, pa- 
klausė: „Ir dar neapoliečio?“ Niekas nesutiktų mokėti, kaip jie sako, 
nominalios vertės neklausinėję. Bet jei svarbiausia, kuo vertėsi part- 
neriai, buvo vogti ar padirbti meno kūriniai, tada legalios krautu- 
vės veiklos uždarbiai buvo nereikšmingi. Tuomet Semendzatui taip 
niekada ir nebūtų tekę suabejoti Murino sąskaitomis ar žodžiu, kad 
armadio arba stalas įsigyti už tam tikrą kainą, o parduoti už daug di- 
desnę. Kai pagalvojo apie pelną, nuostolius ir kainą, suprato, kad čia 
neturi atraminių skaičių, nieko nenumano apie, Bretos tvirtinimu, 
trūkstamų dirbinių rinkos vertę. Būtent todėl jis net nežinojo, kas 
tai per dirbiniai. Rytoj. 

Dėl vis stiprėjančio lietaus ir acgua alta grėsmės gatvės buvo 
keistai tuščios, nors kaip tik atėjo metas, kai dauguma žmonių iš 
darbo skubėdavo namo arba iš namų paskutinę minutę prieš užda- 
rant parduotuves apsipirkti. Tačiau Brunetis pasijuto galintis laisvai 
žingsniuoti siauromis gatvėmis nuolat nesirūpindamas pasukti šonu 
skėčio, kad žemesni žmonės praeitų po juo su saviškiais. Net plati 
Rialto tilto viršūnė buvo keistai tuščia, nieko panašaus jis negalėjo 
prisiminti seniau matęs. Dauguma prekystalių buvo tušti, vaisių ir 
daržovių dėžės paskubomis išneštos prieš laiką, savininkai pasprukę 
nuo žvarbaus šalčio ir nesiliaujančio žliaugti lietaus. 

Jis užtrenkė paskui save namo duris: drėgnu oru spyna imdavo 
strigti, tad masyvias duris. pavykdavo uždaryti ir atidaryti tik jėga. 
Kelis kartus pakratė savo, tada susuko ir pasikišo po pažastimi. Deši- 
ne ranka ėmėsi už turėklų ir pradėjo ilgą kopimą į savo apartamentą. 
Pirmame aukšte sinjora Busola, kurčia advokato našlė, žiūrėjo tele- 
giornale, o tai reiškė, kad visiems tame aukšte teko klausytis Žinių. 
Kaip ir galima buvo numanyti, ji žiūrėjo žinias per RAI Uno; ne jai 

tie radikalai kairuoliai ir komunistiniai putojimai per RAI Duo. An- 
trajame aukšte Rosiai buvo nurimę: vadinasi, jų kivirčas baigėsi ir 
jie perėjo į buto gilumą, į miegamąjį. Trečiame aukšte tvyrojo tyla. 
Jauna pora čia atsikraustė prieš dvejus metus ir nusipirko visą aukš- 
tą, bet Brunetis ant vienos rankos pirštų galėjo suskaičiuoti, kiek 
kartų susitiko kurį nors iš jų laiptinėje. Sako, kad jis dirba miestui, 
nors niekas gerai nežinojo, ką daro. Žmona išeidavo kiekvieną rytą 
ir grįždavo namo kiekvieną popietę pusę šešių, bet niekas nežinojo, 
nei kur išeina, nei ką veikia, ir šis faktas Brunečiui atrodė tiesiog 
stebuklingas. Ketvirtame aukšte tvyrojo vien kvapai. Amabiliai retai 
pasirodydavo, bet laiptinėje visada sklandė nuostabūs, gundantys 
maisto kvapai. Tą vakarą, atrodo, dvelkė capriolo, stirniena, ir, jeigu 
jis neklydo, artišokais, nors galėjo būti ir keptais baklažanais. 

O tada jau ir jo paties durys ir ramybės viltis. Šioji tęsėsi tiek, 
kiek jis užtruko atsirakinti duris ir įžengti vidun. Buto gale jis nu- 
girdo kūkčiojančią Kiarą. Ta jo mažoji spartietė, vaikas, kuri beveik 
niekad neverkdavo, mergaitė, kurią galėjai nubausti atėmęs labiau- 
siai mylimus daiktus ir vis tiek nepamatyti nė ašaros, tas vaikas, kuri 
kadaise susilaužė riešą, bet sėdėjo be ašarų, kad ir perbalusi, kol jis 
buvo atstatytas. Ir ji ne tik verkė; ji kūkčiojo. | 

Greitai nuėjo koridoriumi į jos kambarį. Paula sėdėdama ant 10- 
vos krašto sūpavo Kiarą glėbyje. 

- Bet, mažule, nežinau, ką dar ką galime padaryti. Uždėjau ant jo 
ledo, o tau tiesiog reikia palaukti, kol liausis skaudėti. 

- Bet, mama, skauda. Labai skauda. Ar negali sustabdyti? 

— Galiu tau duoti dar aspirino, Kiara. Gal jis padės. 

Kiara nurijo ašaras ir pakartojo neįprastai aukštu balsu: 

- Mama, prašau, padaryk ką nors. 

- Paula, kas yra? - paklausė jis stengdamasis kalbėti labai tyliai, 
labai ramiai. 

- Oi, Gvidai, - tarė Paula atsigręžusi į jį, bet tvirtai laikydama 
Kiarą. - Kiara numetė ant piršto stalą. 

- Kokį stalą? - paklausė jis, užuot paklausęs ant kokio piršto. 

- Tą virtuvėje. 

Kaip tik tą su kinivarpomis. Ką jos darė, mėgino išnešti jį pačios? 
Bet kam tą daryti, jeigu lyja? Jos negalėjo išnešti jo į terasą; jis buvo 
joms per sunkus. 

- Kas atsitiko? 

- Ji nepatikėjo, kad ten yra tiek daug skylučių, todėl pakreipė jį 
ant šono pasižiūrėti, o jis išslydo jai iš rankų ir nukrito ant piršto. 

- Leisk man pasižiūrėti, - pasakė jis ir iš karto prabilęs pamatė, 
kad dešinė koja gulėjo ant lovatiesės, suvyniota į rankšluostį, su plas- 
tikiniu ledų maišiuku ant sužaloto piršto, kad daugiau nebetintų. 

Viskas atrodė kaip tik taip, kaip jis ir įsivaizdavo, o pirštas dar 
prasčiau. Tai buvo didysis dešinės kojos pirštas, ištinęs, visas nagas 
raudonas, jau su mėlyne, kuri ilgainiui dar labiau išryškės. 

- Nelūžo? - paklausė jis. 

— Ne, tėti, galiu jį sulenkti ir dėl to neskauda. Bet jis tvinkčioja ir 
tvinkčioja, - pasakė Kiara. Ji liovėsi kūkčioti, bet iš veido jis galėjo 
matyti, kad skaudėjo vis dar labai smarkiai. - Tėti, daryk ką nors. 

- Tėtis nieko negali padaryti, Kiara, - tarė Paula, pastūmusi koją 
kiek į šoną ir vėl dėdama ant jos ledo maišelį. 

— Kada tai atsitiko? - paklausė jis. 

- Šįryt, kai tik tu išėjai, - atsakė Paula. 

- Ir ji šitaip sėdi visą dieną? 

— Ne, tėti, - pasakė Kiara, gindamasi nuo nepasakyto kaltinimo, 
kad visą popietę praleido ašarodama. - Iš pradžių skaudėjo, o paskui 
kurį laiką viskas buvo gerai, bet dabar labai skauda. 

Ji kartą jau jo paprašė ką nors daryti; Kiara buvo ne toks žmogus, 
kad prašymą pakartotų. 

Jis prisiminė šį tą, ko išmoko prieš daug metų atlikdamas karinę 
tarnybą, kai vienas jo būrio vyras numetė sau ant piršto liuko dangtį. 
Kažkaip jam pavyko piršto nesusilaužyti, nes kliuvo tik pačiai piršto 
viršūnei, bet jis kaip ir Kiaros paraudo ir ištino. 

- Yra vienas būdas, - prakalbo jis, ir Paula su Kiara pasukusios 
galvas sužiuro į jį. 

— Koks? - drauge paklausė jos. 

- Nemalonus, - pasakė jis, - bet padės. 

- Koks jis, tėti? - paklausė Kiara iš skausmo vėl pradėjusiomis 
virpėti lūpomis. 

- Reikia adata pradurti nagą ir išleisti kraują. 

- Ne, - sušuko Paula, stipriau apglėbdama Kiaros pečius. 

- Ar jis padės, tėti? 

- Kartą, kai mačiau, kaip tai daroma, padėjo, tačiau tas buvo 
prieš daug metų. Niekada nesu to daręs, bet stebėjau, kaip darė gy- 
dytojas. 

- Kaip manai, ar galėsi tą padaryti, tėti? 

Jis nusivilko apsiaustą ir padėjo jį skersai lovos kojūgalio. 

— Manau, kad taip, angelėli. Ar norėtum, kad pamėginčiau? 

- Ar paskui liausis skaudėję? 

— Manau kad taip. 

— Gerai, tėti. 

Jis pažvelgė į Paulą, klausdamas jos nuomonės. Ji palinko ir pa- 
bučiavo Kiarą į viršugalvį, dar tvirčiau ją apkabino, paskui linktelėjo 
Brunečiui ir pamėgino nusišypsoti. 

Jis nuėjo per koridorių ir iš trečio stalčiaus virtuvės kriauklės 
dešinėje pasiėmė žvakę. Įspraudė ją į keraminę žvakidę, pasičiupo 
degtukų dėžutę ir grįžo į kambarį. Pastatė žvakę ant Kiaros rašomo- 
jo stalo, uždegė ir vėl per koridorių nužingsniavo į Paulos kabinetą. 
Iš viršutinio stalčiaus paėmė sąvaržėlę ir pakeliui į Kiaros kambarį 
išlankstė į lygų virbą. Jis kalbėjo apie „adatą“, bet paskui prisiminė, 
kad gydytojas pasinaudojo sąvaržėle pasakęs, kad adata per plona, 
kad greitai pradegintų nagą. 

Grįžęs į Kiaros kambarį paėmė žvakę ir pastatė ant lovūgalio 
Paulai už nugaros. 

- Manau, kad būtų geriau, jei tu nežiūrėtum, angelėli, - pasakė 

Kiarai. Kad tą užsitikrintų nugara atsisukęs į ją atsisėdo ant lovos 
krašto greta Paulos ir atidengė Kiaros pėdą. 

Kai palietė, ji instinktyviai ją atitraukė, pasakė „Atsiprašau“ į 
motinos petį ir ištiesė koją arčiau prie jo. Jis suėmė ją kaire ranka ir 
nukėlė ledo maišelį. Jam teko apsisukti ant lovos ir atidžiai žiūrėda- 
mas, kad žvakė nenuvarvėtų, atsisėdo veidu į jas. Suėmė jos kulną ir 
padėjęs sau tarp kelių smarkiai jais suspaudė, kad tvirtai laikytų. 

— Viskas gerai, mažule. Užtruks tik sekundėlę, - pasakė jis pa- 
ėmęs žvakę viena ranka, o kitoje laikydamas sąvaržėlę. Kai karštis 
nudegino jam pirštus jis numetė sąvaržėlę ir išlaistė vašką ant lova- 
tiesės. Žmona su dukra abi krūptelėjo nuo staigaus jo judesio. 

- Minutėlę, minutėlę, - tarstelėjo jis ir burbėdamas sau po no- 
simi vėl nuėjo į virtuvę. Iš apatinio stalčiaus pasiėmęs reples grįžo į 
kambarį. Kai žvakė buvo uždegta ir viskas parengta kaip ir pirmiau, 
suspaudė sąvaržėlę replėmis ir įkišo kitą galą į liepsną. Palaukė, ko! 
jis įkaito raudonai, ir paskui taip greitai, kad neturėjo laiko net pa- 
mąstyti apie tai, ką daro, prispaudė įkaitusį sąvaržėlės galiuką per 
patį Kiaros piršto nago vidurį. Laikė, kol nagas ėmė rūkti, kaire ran- 
ka nustvėręs jos kulkšnį, kad neleistų jai atitraukti pėdos. 

Staiga pasipriešinimas po sąvaržėlės galiuku pranyko, ir tamsus 
kraujas plūstelėjo per jos didįjį pirštą ir jo pirštus. Jis ištraukė są- 
varžėlę ir greičiau elgdamasis instinktyviai, o ne todėl, kad būtų ką 
nors prisiminęs, paspaudė jos piršto pagalvėlę, versdamas pajuodusį 
kraują ištekėti per nago skylutę. 

Kol visa tai vyko, Kiara buvo apsivijusi Paulą rankomis ir savo 
ruožtu nukreipusi akis į šoną nežiūrėjo, ką darė Brunetis. Tačiau kai 
į jį, o paskui žemyn į savo pėdą. 

— Viskas? - tarstelėjo. 

- Taip, - atsiliepė jis. - Kaip jautiesi? 

- Jau geriau, tėti. Visas spaudimas praėjo ir daugiau nebetvink- 
čioja, - apžiūrėjo jo darbo įrankius: žvakę, reples, sąvaržėlę. - Tai 

viskas, ko reikėjo tam padaryti? - paklausė labai susidomėjusi, pa- 
miršusi ašaras. 

— Viskas, - pasakė jis spustelėjęs jos kulkšnį. 

- Kaip manai, aš galėčiau tą padaryti? - paklausė ji. 

- Nori pasakyti - sau ar kam nors kitam? 

— Nesvarbu. 

— Tikriausiai, kodėl gi ne. 

Paula, kurios dukra susižavėjusi šiuo nauju moksliniu atradimu, 
regis, ją pamiršo, atitraukė rankas nuo daugiau nebekenčiančios 
dukters ir paėmė nuo lovos ledų maišelį ir rankšluostį. Atsistojo, mi- 
nutėlę žvelgė į juodu tarsi stebėdama kažkokią nepažįstamą gyvybės 
formą ir nuėjo koridoriumi į virtuvę. 


Septynioliktas skyrius 


Kitą rytą Kiara jautėsi ganėtinai gerai eiti į mokyklą, tačiau nutarė 
apsimauti trejas vilnones kojines ir apsiauti aukštaaulius guminius 
batus ne tik todėl, kad tebelyjantis lietus toliau grasino acgua alta, 
bet dar ir todėl, kad guminukai buvo gana platūs ir dideli, tad gyjan- 
čiam pirštui buvo daug vietos. Ji išėjo, kai jis jau buvo apsivilkęs ir 
pasirengęs eiti į darbą, tačiau savo vietoje ant virtuvės stalo jis rado 
didelį popieriaus lapą su nupiešta milžiniška raudona širdimi, o po 
ja kruopščia vienoda rašysena užrašyta „Grazie, Papd“. Sulankstė jos 
piešinį dailiu keturkampiu ir įsikišo į piniginę. 

Nesivargino skambinti Flavijai ir Bretai - manė, kad jiedvi abi 
tenai - pasakyti, kad ateina, bet kai paspaudė skambutį, buvo beveik 
dešimt, ir jis manė, kad tai gana padori valanda ateiti pakalbėti apie 
žmogžudystę. 

Pasisakė balsui per domofoną, kas jis toks, ir kai jungiklis laiptų 
viršuje atrakino spyną, pastūmęs atidarė sunkias duris. Atrėmė skėtį 

prieangio kampe, gerai pasipurtė pats nelyginant šuo ir ėmė kopti 
laiptais. Šiandien prie pravirų durų stovėjo Breta ir įleido jį į. Nusi- 
šypsojo jį išvydusi, o jis vėl tepamatė tik baltą jos dantų blyksnį. 

— O kur sinjora Petreli? - paklausė jis, kol ji lydėjo jį į kambarį. 

- Flavija retai būna tinkamos išvaizdos prieš vienuoliktą. Iki de- 
šimtos tiesiog nežmoniška. 

Jai einant per kambarį jis matė, kad ji juda lengviau ir atrodė ma- 
žiau susitelkusi į skausmą keliančius įprastus judesius ir mostus. 

Ji pamojo jam sėstis ir pati įsitaisė ant sofos; visa negausi šviesa 
į kambarį krito iš už jos nugaros ir metė šešėlį jai ant veido. Jiems 
atsisėdus jis iš kišenės išsitraukė popieriaus lapą, kuriame vakar pa- 
sižymėjo pastabas, bet jam buvo visiškai aišku, ką nori sužinoti. 

— Norėčiau, kad papasakotumėte apie dirbinius, kuriuos aptiko- 
te Kinijoje, apie tuos, kurie, jūsų manymu, suklastoti, - pradėjo be 
įŽangų. 

— Ką norite sužinoti? 

- Viską. 

— Tai gana daug. 

- Noriu išgirsti apie dirbinius, kurie, jūsų manymu, buvo pavog- 
ti. Tada man reikia ką nors sužinoti, kaip tai buvo padaryta. 

Ji ėmėsi atsakyti nedelsdama: 

— Dabar esu tikra dėl keturių, o kiti yra autentiški, - čia jos išraiš- 
nė nenutuokiu, kaip tas buvo padaryta. 

Dabar buvo jo eilė nesuprasti. 

- Bet kai kas man vakar sakė, kad parašėte visą straipsnį apie tai 
savo knygoje. 

— O, - tarė ji su girdimu palengvėjimu, - turite galvoje, kaip jie 
padaryti. Maniau, klausiate, kaip jie buvo pavogti. Apie tai neturiu 
jokio supratimo, bet kaip daromos klastotės, galiu papasakoti. 

Brunetis nenorėjo užsiminti apie Matsuko dalyvavimą, bent jau 
ne iš karto, todėl paprasčiausiai paklausė: 


146 


— Kaip? 

- Tai gana paprastas procesas, - jos balsas pasikeitė, įgavo žino- 
vui būdingo gyvo tvirtumo. - Ar ką nors išmanote apie keramiką 
arba puodininkystę? 

— Labai mažai, - prisipažino jis. 

— Pavogti dirbiniai visi buvo iš antrojo amžiaus prieš Kristų, - 
pradėjo ji norėdama paaiškinti, bet jis pertraukė. 

— Daugiau kaip dviejų tūkstančių metų? - paklausė. 

- Taip. Kinų keramika buvo labai graži netgi tada, o jos gamybos 
būdai labai sudėtingi. Tačiau paimti dirbiniai buvo paprasti daiktai, 
bent jau tuo laikotarpiu, kai buvo nužiesti. Jie neglazūruoti, ranka ta- 
pyti ir paprastai su gyvūnų figūrėlėmis. Pirminių spalvų - raudonos 
ir baltos, dažniausiai ant juodo pagrindo. 

Ji atsikėlė nuo sofos ir nuėjo prie knygų lentynos, ten kelias mi- 
nutes pastovėjo svarstydama, ritmingai sukiodama galvą, kol skaiti- 
nėjo pavadinimus priešais. Galop išėmė knygą iš lentynos priešais 
save ir atsinešė prie Brunečio. Pradėjo nuo rodyklės, paskui atsiver- 
tusi pervertė keletą puslapių, kol rado ko reikia. Atverstą knygą pa- 
davė Brunečiui. | 

Jis išvydo moliūgo formos žemą dengtą puodynę, be jokių užuo- 
minų apie jos dydį. Puodynės puošyba buvo padalyta trim hori- 
zontaliais žiedais: kaklelis su dangčiu, plati vidurio juosta ir trečias 
apačią juosiantis žiedas. Plačioje vidurinėje juostoje, juosiančioje 
pačią plačiausią vazos dalį, pamatė didelį gyvūno pražiotais nasrais 
atvaizdą, tai galėjo būti stilizuotas vilkas arba lapė ar net šuo, jo bal- 
tas kūnas stovėjo stačias ir kiek pasviręs į dešinę, užpakalinės letenos 
plačiai praskėstos, o pakeltos priekinės letenos ištiestos į abi puses. 
Jo letenų mosto judesį atspindėjo daug geometrinių kreivių ir sūku- 
rių, kartotinai nupieštų ant vazos priekio ir tikriausiai aplinkui iki 
nenufotografuotos nugarinės jos dalies. Jis įžiūrėjo, kad lankas buvo 
įgilintas ir išdužęs, bet pagrindinis atvaizdas sveikas ir labai gražus. 
Įrašas tepasakė, kad tai Han dinastija, o ji Brunečiui nieko nereiškė. 

- Tai tokių daiktų jūs radote Siane? - paklausė jis. 

- Ji iš Vakarų Kinijos, taip, bet ne iš Siano. Tai retas dirbinys; 
abejoju, ar ką nors panašaus dar rasime. 

— Kodėl? 

- Nes praėjo du tūkstančiai metų, - jai, regis, atrodė, kad tai vi- 
siškai išsamus paaiškinimas. 

- Papasakokite man, kaip galėtumėte ją padirbti, - pasakė jis ne- 
atitraukdamas akių nuo nuotraukos. 

- Pirma, jums reikia prityrusio keramiko, tokio, kuris iš tiesų tu- 
rėjo laiko ir galimybę tyrinėti atrastus daiktus, apžiūrinėti juos iš arti, 
kuris dirbo su jais, gal dirbo greta, kai jie buvo atrasti, arba darbavosi 
rengiant parodą. Tai leistų jam apžiūrėti tikrus fragmentus, todėl jis 
puikiai žinos, koks atskirų dalių storis. Tada jums prireiks labai gero 
dailininko, tokio, kuris galės nukopijuoti stilių, pagauti tokios kaip 
ši vazos nuotaiką, o tada atkurti ją taip tiksliai, kad atrodytų kaip tas 
pats parodoje buvęs dirbinys. 

- Ar labai sunku būtų tą padaryti? 

- Labai sunku. Bet yra vyrų ir moterų, kurie to mokėsi ir kurie 
daro tai nepaprastai puikiai. 

Brunetis padėjo piršto galiuką kiek aukštėliau pagrindinės figū- 
ros. 

- Šitas atrodo nusinešiojęs; atrodo tikrai senas. Kaip jie tai nu- 
kopijuoja? 

- O, gana lengvai. Užkasa dirbinį į žemę; vieni iš jų pasinaudo- 
ja nuotekomis ir palaidoja jose, - pamačiusi, kaip Brunetis nejučia 
pasibjaurėjo, ji paaiškino. - Jos nuėda dažus, tad dirbinys greičiau 
nudėvimas. Tada išdaužo smulkias šukeles, paprastai nuo briaunų 
arba nuo dugno. 

Kad paaiškintų ji parodė nuotraukoje nedidelį nuskilimą ant va- 
zos viršutinio krašto, kaip tik ten, kur lietėsi su cilindriniu dangčiu, 
ir ant dugno, kuriuo vaza stovėjo ant pagrindo. 

— Ar tai sunku? - paklausė Brunetis. 

— Ne, nesunku padirbti dirbinį, kuris apkvailintų nespecialistą. 
Daug sunkiau padirbti ką nors, kas apkvailintų ekspertą. 

- Tokį, kaip jūs? - paklausė jis. 

- Taip, - tarė ji nė nesistengdama dėtis apsimestinai kukli. 

- Iš kur jūs žinote? - paklausė jis, paskui praplėtė klausimą: - Pa- 
gal kokius dalykus galite pasakyti, kad jis yra klastotė? Pagal kokius 
dalykus, kurių kiti žmonės nemato? 

Prieš atsakydama ji pervertė keletą knygos puslapių, kartkartė- 
mis stabtelėdama pasižiūrėti į nuotrauką. Paskui trankiai ją užvertė 

- Pagal dažus arba spalvą, ar tinka tam laikotarpiui, kada vaza 
galimai buvo nužiesta. Ir pagal liniją, ar neišduoda dvejonės ją pie- 
šiant. Tai reiškia, kad tapytojas mėgino kažką nukopijuoti ir turėjo 
apie tai galvoti, piešdamas sustoti, kad nupieštų teisingai. Tikrie- 
siems menininkams nereikėjo laikytis standarto; jie tiesiog piešė, ką 
norėjo, todėl jų linija visada sklandi. Jeigu ji nepatikdavo, jie tikriau- 
siai sudaužydavo puodynę. 

Jis iš karto nugirdo pavartotą atsitiktinį žodį: 

- Puodynę ar vazą? 

Ji atvirai nusijuokė iš klausimo. 

- Vazomis jos virto dabar, po dviejų tūkstančių metų, bet manau, 
žmonėms, kurie jas žiedė ir jomis naudojosi, jos tebuvo puodynės. 

- O kam jie jas naudojo? - domėjosi Brunetis. - Iš pradžių. 

Ji gūžtelėjo pečiais. 

- Bet kam, kam žmonės naudojo puodynes: laikyti ryžiams, ne- 
šioti vandeniui, laikyti grūdams. Ta su gyvūnu turi dangtį, tad jie 
norėjo, kad tai, ką laikė joje, būtų apsaugota - galbūt nuo pelių. Va- 
dinasi, ryžius arba kviečius. 

- Ar jos labai vertingos? - paklausė Brunetis. 

Ji atsilošė ant sofos ir užsikėlė koją ant kojos. 

- Nežinau, kaip atsakyti. 

— Kodėl? 

— Nes reikia turėti rinką, norint turėti kainą. 

- Ir? 

- Šiems dirbiniams nėra rinkos. 

— Kodėl? 

- Nes jų labai mažai. Ta, kuri nufotografuota knygoje, yra Niu- 
jorko Metropolitene. Kituose muziejuose įvairiose pasaulio dalyse 
gali būti trys ar keturios, - ji akimirkai užsimerkė, ir Brunetis galėjo 
įsivaizduoti, kaip ji verčia sąrašus ir katalogus. Atsimerkusi pasakė: - 
Galiu prisiminti tris: dvi Taivanyje, o viena privačioje kolekcijoje. 

- Kitų nėra? - paklausė Brunetis. 

Ji papurtė galvą. 

— Nė vienos, - o paskui pridūrė: - Bent jau ekspozicijose ar žino- 
mose kolekcijose. 

— O privačios kolekcijos? - paklausė jis. 

- Gal, tačiau bent vienas iš mūsiškių tikriausiai būtų apie tokią 
girdėjęs, ir literatūroje jokių užuominų apie kitas. Todėl manau, kad 
visiškai saugu spėti, kad daugiau nėra, tik tos. 

— Kiek būtų verta viena iš tų muziejaus eksponatų? - paklausė jis, 
pamatęs, kaip ji ima purtyti galvą, paskui paaiškino: - Žinau, žinau, 
iš to ką sakėte, kad būtų neįmanoma tiksliai įkainoti, bet gal galite 
duoti man kokią mintį, kokia galėtų būti vertė? 

Prieš atsakydama ji turėjo kiek pagalvoti. Pagalvojusi pasakė: 

- Kaina būtų tokia, kiek paprašytų pardavėjas arba kiek norė- 
tų mokėti pirkėjas. Rinkos kainos skaičiuojamos doleriais - šimtas 
tūkstančių? Du? Trys? Bet iš tikrųjų kainos nėra, nes tokios kokybės 
dirbinių labai mažai. Ji visiškai priklausytų nuo to, ar labai pirkėjas 
norėtų turėti dirbinį, ir nuo to, ar daug jis turi pinigų. 

Jos kainas Brunetis išvertė į milijonus lirų: du šimtai milijonų, 
trys? Nespėjus jam savo spėliojimų užbaigti ji pratęsė: 

- Bet čia tik keramikai, vazoms. Kiek žinau, neprapuolė nė viena 
iš karių skulptūrų, bet jeigu taip būtų atsitikę, joms iš tikrųjų neįma- 
noma nustatyti jokios kainos. 

- Bet juk ir savininkui nėra kaip parodyti jas viešai, ar ne? - pa- 
klausė Brunetis. 

Ji šyptelėjo. 

- Bijau, kad yra žmonių, kuriems nerūpi rodyti daiktų viešai. Jie 
tiesiog nori turėti, būti tikri, kad tas dirbinys priklauso jiems. Nenu- 
manau, ar juos skatina meilė ar savininkiškumo troškimas, bet, pa- 
tikėkite manimi, yra žmonių, kurie paprasčiausiai nori turėti dirbinį 
savo kolekcijoje, net jeigu jo daugiau niekas nebematys. Be jų pačių, 
žinoma, - pamačiusi, kaip nepatikliai jis visa tai vertina, pridūrė: - 
Prisimenate japonų milijardierių, tą, kuris norėjo būti palaidotas su 
savo Van Gogu? 

Brunetis prisiminė kažką apie tai skaitęs praėjusiais metais. Kal- 
bėta, kad tas žmogus nusipirko paveikslą aukcione, o paskui surašė 
testamente, kad turi būti palaidotas su tuo paveikslu arba, viską su- 
dėliojus tinkama tvarka pagal svarbą, paveikslas turįs būti palaidotas 
su juo. Prisiminė kažką apie meno pasaulyje dėl to kilusią audrą. 

— Galiausiai jis pasidavė ir pasakė, kad to nebedarys, ar ne? 

- Na, taip buvo rašyta, - pritarė ji. - Niekada netikėjau ta isto- 
rija, bet užsiminiau apie jį, kad paaiškinčiau, kaip kai kurie žmonės 
vertina savo nuosavybę, kaip tiki, kad nuosavybės teisė, o ne daik- 
to grožis, yra vienintelis kolekcionavimo kriterijus arba pagrindinis 
tikslas, - ji papurtė galvą. - Bijau, kad nelabai gerai aiškinu, bet kaip 
sakiau, nematau čia jokios prasmės. 

Brunetis suprato neturįs tinkamo atsakymo į pirmą klausimą. 

- Bet aš vis dar nesuprantu, iš kur žinote, kad kažkas yra origina- 
las arba kopija, - ir nespėjus jai atsakyti pridūrė: - Mano draugas pa- 
pasakojo apie jūsų turimą tą šeštąjį jausmą, kad kažkas jums atrodo 
gerai ar negerai. Bet tai labai subjektyvu. Štai ką noriu pasakyti: jei 
du ekspertai nesutaria, nes vienas sako, kad dirbinys yra autentiškas, 
o kitas sako, kad ne, kaip nustatote skirtumus? Kviečiate trečią eks- 
pertą ir balsuojate? - jis nusišypsojo rodydamas, kad juokauja, bet 
negalėjo sugalvoti kitokio būdo šioje situacijoje. 

Atsakomoji šypsena parodė, kad ji suprato sąmojį. 

- Ne, mes kviečiame technikus. Yra daug tyrimų, kuriuos galime 
atlikti, kad nustatytume objekto amžių, - pasikeitusiu balsu paklau- 
sė: - Tikrai norite visa tai išklausyti? 

— Taip, noriu. 

- Pamėginsiu būti nelabai smulkmeniška, - pasakė ji, parietusi 
po savimi pėdas ant sofos. - Yra visokiausių tyrimų, kuriuos galime 
atlikti su paveikslais: dažų cheminės sudėties analizė, kad išsiaiškin- 
tume, ar ji tinka tam laikotarpiui, kada, kaip teigiama, paveikslas tu- 
rėjo būti nutapytas, rentgenas pasižiūrėti, kas yra po viršutiniu dažų 
sluoksniu, net datavimas pagal anglies izotopą 14. 

Jis linktelėjo, kad visa tai jam jau žinoma. 

— Bet mes kalbame ne apie paveikslus, - pasakė. 

- Taip, ne apie paveikslus. Kinai niekada nedirbo su aliejiniais 
dažais, bent jau parodos apimtais laikotarpiais. Dauguma objektų 
buvo keraminiai arba metaliniai. Niekada nesidomėjau metalo dir- 
biniais, na, ne itin, bet žinau, kad moksliškai jų patikrinti beveik ne- 
įmanoma. Tokiems reikia akies. 

- Bet ne keramikai? 

— Žinoma, reikia profesionalios akies, bet, laimei, autentiškumą 
tiriantys technikai yra tokie patys prityrę, kaip ir tiriantys tapybos 
darbus, - ji trumpam stabtelėjo ir vėl paklausė: - Norite, kad kalbė- 
čiau apie technikas? 

- Taip, noriu, - pasakė jis ieškodamas rašiklio ir todėl jausdama- 
sis labai panašiai kaip studentas. 

- Svarbiausia technika, kurią naudojame, - ir patikimiausia - va- 
dinama termoliuminescencija. Mums tereikia paimti apie trisdešimt 
miligramų keramikos nuo bet kurio dirbinio, kurį norime ištirti, — 
ji numanė klausimą ir paaiškino: - Tai lengva. Paimame juos nuo 
nugarinės plytelės dalies arba nuo skulptūros ar vazos apačios. Toks 
kiekis vargu ar pastebimas, o mėginiui kaip tik užtenka. Paskui fo- 
toelektroninis daugintuvas mums pasako medžiagos amžių nuo de- 

šimties iki penkiolikos nuošimčių paklaidos tikslumu. 

- Kaip jis veikia? - paklausė Brunetis. - Noriu pasakyti, kokiu 
principu? 

- Kai molis išdegamas, na, jei jis degamas 300 laipsnių tempera- 
tūroje, tai visi elektronai medžiagoje, kad ir iš kokios jis sudarytas, 
manyčiau nėra geresnio žodžio - panaikinami. Karštis sunaikina jų 
elektrinį krūvį. Tada nuo tos akimirkos jie ima kaupti naują elektrinį 
krūvį. Štai ką matuoja fotoelektroninis daugintuvas - kiek energijos 
jie sugėrė. Kuo senesnė medžiaga, tuo skaisčiau švyti. 

- Ir tai tikslu? 

- Sakyčiau iki penkiasdešimties nuošimčių. Vadinasi, jei mano- 
ma, kad dirbinys yra dviejų tūkstančių metų senumo, gausime įrašą, 
kuris mums pasakys maždaug trijų šimtų metų diapazonu, kada jis 
buvo pagamintas - na, kada paskutinį kartą išdegtas. 

- Ojūs atlikote šį tyrimą būdama Kinijoje? 

Ji papurtė galvą. 

— Ne, Siane nėra tokios įrangos. 

— Tai kaip galite būti tikra? 

Atsakydama ji nusišypsojo. 
klastoti. 

- Bet kad įsitikintumėte? Ar dar kieno nors klausėte? 

- Jau jums sakiau. Parašiau Semendzatui, o kai negavau atsaky- 
mo, grįžau čia, - ji sutaupė jam klausimą: - Taip, atsivežiau pavyz- 
džius su savimi, trijų man pačių įtartiniausių dirbinių pavyzdžius ir 
dar dviejų, kurie, mano manymu, gali būti klastotės. 

- Ar Semendzatas žinojo, kad turėjote tuos pavyzdžius? 

— Ne. Nebuvau jam net užsiminusi. 

— Kur jie? 

- Pakeliui stabtelėjau Kalifornijoje ir palikau vieną rinkinį savo 
draugui, kuris dirba kuratoriumi Geti muziejuje. Jie turi įrangą, to- 
dėl paprašiau, kad jis man juos ištirtų 

- Ir jis ištyrė? 

- Taip. 

— Ir? 

- Paskambinau jam grįžusi namo iš ligoninės. Visi trys dirbiniai, 
kurie, mano manymu, buvo klastotės, pagaminti per pastaruosius 
kelerius metus. 

— O kiti du? 

- Vienas iš jų originalas. Kitas klastotė. 

- Ar vieno tyrimo užtenka?- paklausė Brunetis. 

- Taip. 

Net jei to įrodymo ir nebūtų užtekę, Brunetis suprato, kad to, kas 
nutiko jai ir Semendzatui, užteko visiškai. 

Po akimirkos Breta paklausė: 

- O dabar? 

— Mes mėginame išsiaiškinti, kas nužudė Semendzatą, ir kas 
buvo tiedu čia atėję vyrai. 

Jos žvilgsnis buvo ramus ir labai skeptiškas. Galop ji paklausė: 

- Ir kokios galimybės? 

Iš vidinės kišenės jis išsiėmė policijos darytas Salvatorės La Ka- 
pros nuotraukas ir padavė Bretai. 

- Ar čia vienas iš jų? 

Ji paėmė nuotraukas ir minutėlę jas žiūrinėjo. 

— Ne, - paprastai pasakė ir atidavė jas Brunečiui. 

- Jie siciliečiai, - pasakė. - Tikriausiai dabar jau grįžo namo su 
užmokesčiu ir džiaugiasi žmona ir vaikais. Jų kelionė buvo sėkmin- 
ga; jie padarė abu darbus, kurių buvo siųsti padaryti, prigąsdino 
mane ir nužudė Semendzatą. 

- Juk tas visai netri prasmės, ar ne? - paklausė jis. 

— Kas neturi prasmės? 

- Kalbėjausi su žmonėmis, kurie pažįsta Semendžzatą ir žino apie 
jį, ir panašu, kad jis buvo įsivėlęs į daugelį dalykų, su kuriais muzie- 
jaus direktoriui nederėtų turėti nieko bendra. 

— Kokių? 

- Jis buvo tylusis antikvariato verslo partneris. Kiti žmonės man 
papasakojo, kad jo profesionali nuomonė buvo pritaikyta parduoti. 

Bretai akivaizdžiai nereikėjo aiškinti antrojo sakinio. 

— Kodėl tai svarbu? 

- Jei jie būtų ketinę nužudyti jį, tai būtų tą padarę pirmiau, o 
paskui įspėję jus tylėti, arba tas pats ištiktų ir jus. Bet jie to nepadarė; 
jie pirmiau atėjo pas jus. Ir jeigu tai būtų suveikę, tai Semendzatas 
niekada ir nebūtų sužinojęs, bent jau neoficialiai, apie sukeitimą. 

- Jūs vis dar manote, kad jis buvo susijęs, - pasakė Breta. Kai 
Brunetis linktelėjo pritariantis, ji pridūrė: - Manau, tai drąsi išvada. 

- Bet kuriuo kitu atveju visa tai neturėtų prasmės, - paaiškino 
Brunetis. - Kaip kitaip jie galėjo žinoti, kad reikia ateiti pas jus, ir 
žinoti apie susitikimą? 

- Ojei vis tiek būčiau jam pasakiusi ir po to, ką jie man padarė? 

Jis stebėjosi, kaip ji to nesupranta ir nenorėjo dabar jai aiškinti. 
Jis neatsakė. 

— Na? - spyrėsi ji. 

- Jei Semendzatas čia dalyvavo, tai visiškai aišku, kas būtų jums 
atsitikę, jei būtumėt su juo pasikalbėjusi, - pasakė Brunetis vis dar 
nenorėdamas tapti tuo, kuris turi pasakyti tą garsiai. 

- Vis tiek nesuprantu. 

- Jie būtų nužudę jus, o ne jį, - paprastai pasakė jis. 

Kalbėdamas stebėjo jos veidą, pamatė, kaip akyse iš pradžių at- 
sispindėjo šokas ir netikėjimas. Po akimirkos ji suprato, išraiška su- 
stingo, lūpos susispaudė ir kietai užčiaupė burną. 

Laimei, Flavija pasirinko tą akimirką įžengti į kambarį, įsinešda- 
ma su savimi gėlių aromatą nuo muilo ar šampūno arba vieno iš tų 
dalykų, kuriuos moterys naudoja, kad nuostabiai kvepėtų netinka- 
mu dienos metu. Kodėl rytą, o ne vakare? 

Ji vilkėjo paprastą rudą vilnonę suknelę, perrištą ryškiai oran- 
žiniu šaliku, keliskart apvyniotu aplink liemenį ir surištu prie šono, 

galai kabojo žemiau kelių ir jai einant sūpavosi. Nebuvo pasidažiusi, 
ir pamatęs ją be makiažo Brunetis nusistebėjo, kam jai apskritai dėl 
jo vargintis. 

- Buon giorno, - tarė ji šypsodamasi ir tiesdama jam ranką Jis 
atsistojo jos paspausti. Dirstelėjusi į Bretą kitą remarką skyrė ir jai. - 
Ketinu išsivirti kavos. Ar kuris nors iš jūsų norėtų? - ir šypsodamasi: 
- Kiek ankstoka šampanui. 

Brunetis linktelėjo, bet Breta papurtė galvą. Flavija pasisuko ir 
pranyko virtuvėje. Jos atėjimas ir dingimas, kad ir akimirkai, atito- 
lino pastarąją jo pastabą, bet dabar jie nebeturėjo kito pasirinkimo, 
kaip tik prie jos sugrįžti. 

— Kodėl jie jį nužudė? - paklausė Breta. 

- Nežinau. Susiginčijo su kitais su juo susijusiais žmonėmis? Nes 
nesusitarė, ką daryti, galbūt ką daryti su jumis? 

- Arjūs tikras, kad jį nužudė dėl viso to? 

— Manau, geriausia tirti tokią prielaidą, - aptakiai atsakė jis, ne- 
sistebėdamas jos nenoru viską suprasti šitaip. Tam, be abejo, reikėtų 
pripažinti grėsmę sau pačiai: žuvus Matsuko ir Semendzatui ji liko 
vienintelė žinanti apie vagystę. Tie, kas nužudė Semendzatą, galėjo 
nė nenutuokti, kad ji atsigabeno įrodymų - ir įtarimų - iš Kinijos, 
todėl turėjo manyti, kad po jo mirties iš tiesų nutrūks visi pėdsakai. 
Jei apgavystė kada nors ateityje išaiškėtų, vargu ar Kinijos Liaudies 
Respublikos vyriausybė imtųsi žygių pasidomėti kraugerišku Vaka- 
rų kapitalistų godumu; veikiausiai ieškotų vagių arčiau namų. 

- Kas buvo atsakingas už parodai atrinktus dirbinius, kol jie 
buvo Kinijoje? 

— Mes derėjomis su žmogumi iš Pekino muziejaus, Ksu Linu. Jis 
yra vienas iš svarbiausių jų archeologų ir labai geras meno istorikas. 

- Ar jis lydėdavo parodas iš Kinijos? 

Ji papurtė galvą. 

— Ne, neleido jo politinė praeitis. 

— Kodėl? 

- Jo senelis buvo žemvaldys, todėl jis laikytas politiškai nepagei- 
daujamu ar bent jau įtartinu, - pamatė atvirai nustebusį Brunečio 
žvilgsnį ir paaiškino: - Žinau, kad tai skamba neracionaliai, - paskui 
patylėjusi pridūrė: - Ir yra neracionalu, bet taip yra. Dešimt metų 
per Kultūrinę revoliuciją jis praleido ganydamas kiaules ir kratyda- 
mas mėšlą kopūstų laukuose. Bet kai tik revoliucija baigėsi, grįžo į 
universitetą, ir kadangi buvo puikus studentas, jam niekas negalėjo 
sukliudyti laimėti darbą Pekine. Bet jie neleido jam išvykti iš šalies. 
Vieninteliai žmonės, kurie keliaudavo su paroda, buvo partijos klap- 
čiukai, kurie norėjo išvažiuoti į užsienį apsipirkti. 

- O jūs? 

- Taip, ir aš, - po minutėlės tyliai pridūrė: - Ir Matsuko. 

- Taigi jūs esate ta, kuri bus laikoma atsakinga už vagystę? 

- Žinoma, aš atsakinga. Jie tikrai jokiais būdais neapkaltins kartu 
į kelionę išvykusių partijos kadrų, kai yra vakarietė, kuriai galima 
suversti visą kaltę. 

- Kaip manote, kas atsitiko? 

Ji palingavo galva. 

— Niekas neturi prasmės. Arba aš negaliu patikėti tuo, kas turi 
prasmę. | 

— O tai yra? 

Jį pertraukė Flavija, kuri nešina padėklu įėjo į kambarį. Pražings- 
niavo pro jį, nuėjusi atsisėdo ant sofos prie Bretos ir padėjo priešais 
juos ant stalo padėklą. Ant jo stovėjo du puodeliai kavos. Vieną puo- 
delį ji padavė Brunečiui, pasiėmė antrąjį ir atsilošė ant sofos. 

- Joje du cukraus. Manau, kad jūs taip geriate. 

Nepaisydama šio pertraukimo Breta tęsė: 

- Tikriausiai čia kažkas prisigretino prie vieno iš partijos kadrų. 

Nors Elavija praleido klausimą, kuris paskatino tokį paaiškinimą, 
ji nesistengė nuslėpti savo reakcijos į atsakymą. Pasisuko ir tylomis 
įsistebeilijo į Bretą, paskui veriamai pažvelgė į Brunetį. Nė vienam iš 
jų neprabilus Breta tęsė toliau: 

- Gerai, gerai. Arba prie Matsuko. Gal tai ir buvo Matsuko. 

Brunetis neabejojo, kad anksčiau ar vėliau ji bus priversta išmesti 
ir tą „gal“. 

- O Semendžzatas? - paklausė Brunetis. 

- Galimas daiktas. Šiaip ar taip, kas nors iš muziejaus. 

Jis įsiterpė: 

- Ar tie žmonės, tie, kuriuos pavadinote kadrais, ar kas nors iš jų 
kalbėjo itališkai? 

— Taip, du ar trys iš jų. 

— Du ar trys? - pakartojo jis. - Kiek jų čia buvo? 

— Šeši, - atsakė Breta. - Partija savimi rūpinasi. 

Elavija prunkštelėjo. 

- O jie gerai kalbėjo itališkai. Ar prisimenate? - paklausė Bru- 
netis. 

- Gana neblogai, - trumpai atsakė ji. Nutilo ir paskui pripažino: 
- Ne, tam neužtenkamai gerai. Aš buvau vienintelė galėjusi susikal- 
bėti su italais. Jeigu tas buvo padaryta, tai padaryta Anglijoje 

Matsuko, prisiminė Brunetis, diplomą gavo Berklyje. 

Supykusi Flavija pratrūko: 

— Breta, kada ketini liautis būti tokia kvaila ir pasižiūrėti, kas čia 
vyksta? Man nerūpi tu ir ta japonė mergina, bet tau reikia atvirai į 
viską pasižiūrėti. Tu žaidi su savo gyvenimu, - kaip pratrūko, taip 
ūmiai ir liovėsi, norėjo atsigerti kavos, bet pamačius, kad puodelis 
tuščias, piktai pastatė jį ant staliuko priešais. 

Nė vienas ilgokai neprakalbo, kol Brunetis galiausiai paklausė: 

- Kada sukeitimas galėjo būti atliktas? 

- Uždarius parodą, - netvirtu balsu atsakė Breta. 

Brunetis perkėlė savo žvilgsnį į Flaviją. Toji tylėjo toliau, žiūrėjo 
į ant kelių sunertas rankas. 

Breta giliai atsiduso ir sušnabždėjo: 

- Gerai jau. Gerai, - atsilošė sofoje ir žiūrėjo, kaip stoglangių stik- 
lais ritasi lietaus lašai. Galiausiai pratarė: - Ji čia atvyko pakuoti. Ji 

turėjo patikrinti kiekvieną objektą prieš italų muitinės pareigūnams 
užantspauduojant pakuotę, o paskui užanspauduojant konteinerį, į 
kurį buvo sukrautos dėžės. 

- Ar ji būtų atpažinusi klastotę? - paklausė Brunetis. 

Bretos atsakymas gerokai užtruko. 

— Taip, ji būtų pamačiusi skirtumą 

Akimirką jis galvojo, kad ji ketina kažką pridurti, bet ji tylėjo. 
Žiūrėjo į lietų. 

- Ar ilgai jie užtruko viskam supakuoti? 

Breta minutėlę pasvarstė, paskui atsakė: 

— Keturias dienas? Penkias? 

— O kas tada? Kur konteineriai iš čia iškeliavo? 

- Juos Alitalia nuskraidino į Romą, o ten ilgiau kaip savaitę už- 
laikė oro uosto streikas. Tada jie iškeliavo į Niujorką ir buvo užlai- 
kyti Amerikos muitinėje. Galop buvo pakrauti į Kinijos lėktuvą ir 
parkeliavo į Pekiną. Antspaudus ant konteinerių tikrindavo kaskart, 
kai kraudavo į lėktuvus ar iškraudavo, o ko! stovėdavo užsienio oro 
uostuose, juos saugodavo sargybiniai. 

- Per kiek laiko išgabenti iš Venecijos jie pateko į Pekiną? 

— Daugiau kaip po mėnesio. | 

— O kada jūs juos pamatėte? 

- Jau sakiau, pamačiau tik šią žiemą. 

- Kur buvote, kai juos išpakavo? 

- Sakiau gi. Niujorke. 

Flavija įsiterpė: 

- Su manimi. Debiutavau Mete. Premjeros vakaras įvyko likus 
dviem dienoms prieš uždarant čia parodą. Paprašiau Bretos važiuoti 
su manimi, ir ji išvažiavo. 

Breta pagaliau atitraukė akis nuo lietaus ir pažvelgė į Flaviją. 

- Ir palikau Matsuko prižiūrėti krovos, - atlošė galvą ant sofos 
atlošo ir įsižiūrėjo į stoglangius. - Išvykau į Niujorką savaitei, O likau 

trims. Paskui grįžau į Pekiną laukti krovinio. Kai jis neatvyko, par- 
skridau į Niujorką ir prastūmiau jį per Jungtinių Valstijų muitinę. 
Bet paskui, - tęsė ji, - nutariau likti Niujorke. Paskambinau Matsuko 
ir pasakiau, kad užsilaikysiu, o ji pasisiūlė nuvažiuoti į Pekiną patik- 
rinti kolekcijos, kai toji galiausiai sugrįš į Kiniją. 

- Ar ji turėjo patikrinti siuntinį per krovą? - paklausė Brunetis. 

Breta linktelėjo. 

- Jeigu jūs būtumėte buvusi Kinijoje, - pasidomėjo Brunetis, - 
tai tada būtų tekę pačiai išpakuoti kolekciją? 

— Ką tik tą pasakiau, - atšovė Breta. 

- Ir tada būtumėte pastebėjusi sukeitimą? 

- Žinoma. 

- Ar matėte kurį nors dirbinį iki šios žiemos? 

- Ne. Kai tik juos atgabeno į Kiniją, jie papuolė į kažkokią biu- 
rokratinę painiavą šešiems mėnesiams, paskui buvo atvirai išstatyti 
sandėlyje, o tada pagaliau išsiuntinėti muziejams, iš kurių pirmiau 
buvo pasiskolinti. 

- Ir tada pamatėte, kad jie buvo pakeisti? 

- Taip, ir kaip tik tada parašiau Semendzatui. Maždaug prieš tris 
mėnesius, - netikėtai pakėlė ranką ir trinktelėjo per sofos porankį. - 
Išperos, - tarė gomuriniu iš pykčio balsu. - Šlykštūs išperos. 

Flavija raminamai uždėjo jai ant kelio ranką. 

— Breta, nieko nebegali padaryti. 

Nepakeitusi tono Breta atsisuko į ją. 

- Tai ne tavo karjerai galas, Flavija. Žmonės ateis ir klausysis tavo 
dainavimo, kad ir ką darytum, o jie ką tik sunaikino dešimt pastarų- 
jų mano gyvenimo metų, - minutėlei nutilo ir švelniau pridūrė: - Ir 
visą Matsuko gyvenimą. 

Flavijai pamėginus paprieštarauti ji tęsė toliau: 

- Baigta. Kai tik kinai viską išsiaiškins, niekada nebeleis man su- 
grįžti. Aš atsakinga už tuos dirbinius. Matsuko su savimi parsivežė 
dokumentus į Pekiną, ir aš juos pasirašiau atvykusi į Sianą. Užti- 

krinau, kad jie visi tenai, tokios pačios būklės kaip ir tada, kai buvo 
gabenami iš šalies. Turėjau ten būti, turėjau visus juos patikrinti, bet 
vietoje to leidau važiuoti jai, nes buvau Niujorke su tavimi, klausiau- 
si, kaip tu dainuoji. Ir tai kainavo man karjerą. 

Brunetis pažvelgė į Flaviją, pamatė, kaip skambant augančiam 
Bretos pykčiui jos veidą nuplieskė raudonis. Matė grakščią pečių ir 
rankos liniją, išryškėjusią, kai sėdėjo atsisukusi į Bretą, tyrinėjo jos 
kaklo ir skruosto linkį. Tikriausiai ji buvo verta karjeros. 

- Kinai neturi to sužinoti, - pratarė jis. 

— Ką? - paklausė abi. 

- Ar pasakėte savo draugams, kurie atliko tyrimus, kokie ten 
buvo pavyzdžiai? - paklausė jis Bretos. 

- Ne, nesakiau. O ką? 

- Tada, atrodo, mes esame vieninteliai žmonės, kurie apie tai 
žino. Žinoma, jei nepasakėte kam nors Kinijoje. 

Ji iš šono į šoną pasukiojo galvą. 

- Ne, niekam nesakiau. Tik Semendzatui. 

Čia įsiterpė Flavija ir tarė: 

- Ir abejoju, kad mums reikėtų nerimauti, jog jis kam nors pasa- 
kė, išskyrus asmenį, kuriam juos pardavė. 

- Bet aš turiu jiems pasakyti, - spyrėsi Breta. 

Užuot pasižiūrėję į ją, Flavija su Brunečiu per stalą pažvelgė vie- 
nas į kitą, akimirksniu supratę, ką reikėtų daryti, ir tik didžiausiomis 
valios pastangomis abu atsispyrė impulsui burbtelėti: „Amerikiečiai“. 

Flavija nutarė jai paaiškinti. 

- Kol kinai nieko nežinos, tol tavo karjerai nieko nenutiks. 

Bretai buvo tas pats, tarsi Flavija nieko nebūtų sakiusi. 

- Jie negali eksponuoti tų dirbinių. Jie klastotės. 

- Breta, - paklausė Flavija, - ar seniai jie parvežti į Kiniją? 

— Beveik treji metai. 

- Ir niekas nepastebėjo, kad jie ne originalai? 

- Ne, - pripažino Breta. 

Čia prisidėjo Brunetis: 

- Tai nepanašu, kad kas nors ir pastebės. Be to, sukeisti juos per 
pastaruosius ketverius metus buvo galima bet kada, ar ne? 

— Bet mes žinome, kad taip nebuvo, - atkakliai laikėsi Breta. 

- Tiesiog yra šitaip, cara, - Flavija nutarė vėl pamėginti jai pa- 
aiškinti. - Be tų žmonių, kurie pavogė vazas, mes esame vieninteliai 
apie tai žinantys Žmonės. 

- Tas neturi jokios reikšmės, - pasakė Breta, o jos balse dar kartą 
suskambo pyktis. - Negana to, anksčiau ar vėliau vis tiek kas nors 
supras, kad jie klastotės. 

- Ir juo vėliau, - paaiškino Flavija plačiai šypsodamasi, - juo ma- 
žesnė tikimybė, kad susies su tavimi, - patylėjo leisdama tą suvokti ir 
pridūrė: - Nebent, žinoma, nori atsisakyti dešimties metų darbo. 

Breta ilgai nieko nesakė, tik sėdėjo, o tiedu stebėjo, kaip ji svarsto 
tai, kas pasakyta. Brunetis tyrinėjo jos veidą ir jautė galintis jame 
perskaityti, kaip jausmus keičia mintis. Kai jau ji ketino prabilti, jis 
staiga pasakė: 

- Žinoma, jei mes surasime, kas nužudė Semendzatą, tikėtina, 
kad atgausime autentiškas vazas. 

Jis niekaip negalėjo žinoti, ar tai tiesa, bet matė Bretos veidą ir 
žinojo, kad ji ketino atsisakyti minties tylėti. 

- Bet jos vis tiek turės grįžti į Kiniją, ir tai neįmanoma. 

- Vargu, - įsiterpė Flavija ir iškart nusijuokė. Supratusi, kad Bru- 
netis bus pagaulesnis, atsigręžė ir paaiškino: - Magistrų kursai. 

Breta atsiliepė akimirksniu. 

- Bet tu pasakei ne, tu jų atsisakei. 

- Tas buvo aną mėnesį. Kas gero iš to, kad esu primadona, jei ne- 
galiu keisti savo nuomonės? Pati man sakei, kad jie elgsis su manimi 
karališkai, jeigu sutiksiu. Vargu ar naršys po mano kelionkrepšius, 
kai atvyksiu į Pekino oro uostą, tik ne mane pasitinkančio kultūros 
ministro akivaizdoje. Aš dievaitė, taigi jie tikėsis, kad keliausiu su 
vienuolika lagaminų. Man nepatiktų juos nuvilti. 

- O kas, jeigu jie atidarys tavo krepšius? - paklausė Breta, bet 

baimės jos balse nebuvo. 
„Flavija atsakė nedelsdama: 

- Jei atmintis neapgauna, vieną iš mūsų kabineto ministrų kaž- 
kokiame Afrikos oro uoste pagavo su narkotikais, ir nieko nebuvo. 
Iš tiesų Kinijoje dievaitė turėtų būti kur kas svarbesnė už kabineto 
ministrą. Be to, tai dėl tavo reputacijos mesdabar nerimaujame, o 
ne dėl mano. 

- Surimtėk, Flavija, - tarė Breta. 

- Aš rimta. Nėra visai jokių galimybių, kad apieškotų mano ba- 
gažą, bent jau kai atvyksiu. Tu pasakojai, kad niekada neapieškodavo 
tavojo, o tu metų metus važinėdavai ir išvažinėdavai iš Kinijos. 

- Galimybė yra visada, Flavija, - pasakė Breta, bet Brunetis išgir- 
do, kad ji tuo netiki. 

- Iš to, ką tu man pasakojai apie jų gerų santykių supratimą, la- 
biau tikėtina, kad suduš mano lėktuvas, bet tai ne priežastis neva- 
žiuoti. Be to, važiuoti gali būti įdomu. Tai gali man suteikti minčių 
apie Turandot, - Brunetis pamanė, kad ji jau baigė, bet tada ji pridū- 
rė: - Bet kodėl mes gaištame laiką apie tai kalbėdami? - ji pažvelgė į 
Brunetį, tarsi jis būtų atsakingas už tas dingusias vazas. 

Brunetis nustebęs suvokė, kad nenumano, ar ji rimtai ar nerimtai 
kalba apie mėginimą pargabenti dirbinius į Kiniją. O Bretai pasakė: 

- Kad ir kas būtų, dabar negalite nieko sakyti. Tas, kas nužudė 
Semendzatą, nežino, ką mums pasakėte, net nežino, ar mums pavy- 
ko prisikasti iki nužudymo priežasties. Ir aš noriu, kad taip ir liktų. 

- Bet jūs buvote čia ir vaikščiojote į ligoninę, - tarė Breta. 

- Breta, jūs sakėte, kad jie nebuvo venecijiečiai. Aš galėčiau būti 
bet kas: draugas, giminaitis. Ir manęs nesekė. 

Tai buvo tiesa. Tik vietinis galėjo sėkmingai sekti kitą asmenį 
siauromis miesto gatvelėmis; tik vietinis pažįsta netikėtas kliūtis, 
slaptus posūkius ir akligatvius. 

- Tai ką turėčiau daryti? - paklausė Breta. 

— Nieko, - atsakė jis. 

— O ką tai reiškia? 

— Tik tiek. Nieko. Iš tikrųjų būtų išmintinga, jei galėtumėte ku- 
riam laikui iš miesto išvykti. 

- Nesu tikra, ar norėčiau kur nors rodytis tokiu veidu, - pasakė 
ji, bet pasakė su humoru - geras ženklas. 

Atsigręžusi į Brunetį Flavija pasakė: 

- Pamėginsiu prišnekinti ją važiuoti su manimi į Milaną. 

Komandinio žaidimo šalininkas Brunetis paklausė: 

- Kada išvykstate? 

- Pirmadienį. Jau pasakiau jiems, kad dainuosiu ketvirtadienio 
vakarą. Ketvirtadienį dieną jie paskyrė repeticiją su pianinu. 

Jis vėl atsigręžė į Bretą. 

- Ar ketinate važiuoti? - kai toji neatsakė, pridūrė: - Manau, tai 
geras sumanymas. 

- Pagalvosiu apie tai, - net šitiek pasakė Breta, ir jis nutarė tuo 
pasitenkinti. Jei ją reikėjo įtikinti, tą padaryti galėjo ne jis, o Flavija. 

- Jei nutarsite išvykti, prašau man pranešti. 

- Ar manote, kad yra grėsmė? - paklausė Flavija. 

Breta atsakė į klausimą jam nespėjus prasižioti. 

- Tikriausiai mažiau grėsmės, jeigu jie mano, kad kalbėjausi su 
policija. Tada jiems nebereikės man trukdyti tą padaryti, - paskui 
Brunečiui: - Teisybė, ar ne? 

Jis nebuvo įpratęs meluoti net moterims. 

— Taip, sakyčiau taip. Jei jau kinams pranešta apie klastotes, 
tiems, kas nužudė Semendzatą, nebereikės mėginti jus nutildyti. Jie 
žinos, kad įspėjimas jūsų nesustabdė, - arba jie pamėgins nutildyti ją 
amžiams, suprato jis, bet nutarė apie tai neprasižioti. 

- Nuostabu, - pasakė Breta. - Galiu pasakyti kinams ir išgelbėti 
savo sprandą, bet sugriauti sau karjerą. Arba tylėti, išgelbėti karjerą, 
bet tuomet nerimauti dėl sprando. 

Flavija pasilenkė per stalą ir padėjo ranką ant Bretos kelio. 

— Nuo tada, kai viskas prasidėjo, tai pirmas kartas, kai prakalbai 
kaip tikroji tu. 

Atsakydama Breta nusišypsojo ir pasakė: 

- Niekas taip neprižadina žmogaus, kaip mirties baimė, ar ne? 

Flavija vėl atsilošė savo kėdėje ir paklausė Brunečio: 

- Kaip manote, ar kinai čia įsivėlę? 

Brunetis ne labiau už bet kurį kitą italą buvo linkęs tikėti są- 
mokslo teorijomis, o tai reiškė, kad dažnai įžvelgdavo jį net nekal- 
čiausiuose sutapimuose. 

- Nemanau, kad jūsų draugės mirtis buvo atsitiktinė, - pasakė jis 
Bretai. - Vadinasi, jie kažką turi Kinijoje. 

- Kad ir kas „jie“ būtų, - smarkiai pabrėžtinai įsiterpė Flavija. 

- Jeigu aš nežinau, kas jie yra, tai dar nereiškia, kad jie neegzis- 
tuoja, - pasakė Brunetis pasisukęs į Flaviją. 

— Būtent, - pritarė Flavija ir nusišypsojo. 

Bretai jis pasakė: 

- Štai kodėl aš manau, kad jums būtų geriau kuriam laikui iš 
miesto išvykti. 

Ji neženkliai linktelėjo, aiškiai nepritardama. 

- Jei važiuosiu, pranešiu, - vargu ar doras pažadas. Ji vėl atsilošė 
ir padėjo galvą ant sofos atlošo. Virš jų subarbeno krintantis lietus. 

Jis atkreipė dėmesį į Flaviją, kuri žvilgsniu kvietė jį prie durų, 
paskui nežymiai kilstelėjo smakrą, sakydama, kad laikas išeiti. 

Jis suprato, kad nedaug ką liko pasakyti, taigi atsistojo. Pamačiusi 
tai Breta ištiesė kojas ir rengėsi stotis. 

- Ne, nesivargink, - pasakė Flavija atsistojusi ir eidama į korido- 
rių prie laukujų durų. - Aš išlydėsiu. 

Jis pasilenkęs paspaudė Bretai ranką. Nė vienas nieko nepratarė. 

Prie durų Flavija suėmė jo ranką ir tikrai šiltai paspaudė. 

- Ačiū, - tepasakė, o paskui palaikė duris, kol jis pro ją praėjo 
ir ėmė lipti laiptais. Uždaromos durys nuslopino krintančio lietaus 
šnarėjimą. 


165 


Aštuonioliktas skyrius 


Nors ir užtikrino Bretą, kad jo niekas nesekė, išėjęs iš jos namų prieš 
pasukdamas į Testos gatvelę Brunetis stabtelėjo ir pasižvalgė į abi 
puses, ieškodamas ko nors, ką prisimintų matęs įeidamas. Niekas 
neatrodė pažįstama. Jau sukosi dešinėn, bet tada prisiminė šį tą, kas 
jam buvo pasakyta, kai prieš kelerius metus atėjo į šį rajoną ieškoda- 
mas Bretos apartamento. 

Pasuko į kairę ir nuėjo iki pirmos didelės skersinės gatvės, Calle 
Giacinto Gallina, ir ten, visai kaip atsiminė iš pirmojo apsilankymo, 
rado laikraščių kioską, stovėjusį prie kampo priešais pradinę moky- 
klą, atgręžtą į gatvę, pagrindinę visos apylinkės arteriją. O kadangi 
sinjora Marija nepasitraukė iš ten, kur matė ją paskutinįkart, tai rado 
ir ją, sėdinčią ant aukštos taburetės laikraščių kioske, viršutine kūno 
dalį apsisiautusią rankomis megztu šaliku, bent trim kilpomis ap- 
muturiuotu aplink kaklą. Jos veidas buvo įraudęs arba nuo šalčio, 
arba nuo ankstyvo rytinio brendžio, o gal nuo vieno ir nuo kito, tad 
trumpi plaukai dėl kontrasto atrodė dar baltesni. 

- Buon giorno, sinjora Marija, - pasakė jis šypsodamasis jai pato- 
giai įsitaisiusiai už laikraščių ir žurnalų. 

- Buon giorno, komisare, - atsakė ji taip paprastai, tarsi jie būtų 
seni pažįstami. 

- Sinjora, jeigu jau žinote, kas aš, tai gal žinote ir kodėl aš čia? 

— Lamericana? - paklausė ji, bet iš tikrųjų tai nebuvo klausimas. 

Jis pajuto judesį už nugaros; staiga kyštelėjo ranka, nuo vienos iš 
krūvelių priešais Mariją paėmė laikraštį ir padavė dešimties tūkstan- 
čių lirų banknotą. 

- Pasakyk motinai, kad santechnikas ateis šiandien ketvirtą, - 
tarė Marija duodama grąžą. 

- Grazie, Marija, - pasakė jauna moteris ir nuėjo. 

— Kuo galėčiau jums padėti? - paklausė Marija. 

- Tikriausiai matote, kas čia praeina, sinjora, - ji linktelėjo. - Jei 

pamatysite apylinkėse užsibuvusį ką nors, kas neturėtų čia būti, ar 
paskambinsite į kvestūrą? 

- Žinoma, komisare. Stebiu viską nuo tada, kai ji grįžo namo, bet 
čia nieko nebuvo. 

Ir vėl ranka, šįsyk vyriška, kyštelėjo priešais Brunetį ir pasiėmė 
La Nuova egzempliorių. Akimirkai pranyko, paskui grįžo su tūks- 
tančio lirų banknotu ir keletu smulkių, ir Marija sumurmėjusi „Gra- 
zie“ juos paėmė. 

- Marija, ar nematėte Pjero? - paklausė vyriškis. 

- Jis jūsų sesers namuose. Sakė, lauks jūsų tenai. 

- Grazie, - pasakė vyras ir nuėjo. 

Jis užsuko pas reikiamą Žmogų. 

- Jei paskambinsite, tiesiog pakvieskite mane, - pasakė siekda- 
mas piniginės, kad paduotų jai vieną iš savo kortelių. 

- Viskas gerai, dotore Bruneti, - tarė ji. - Turiu numerį. Paskam- 
binsiu, jei ką pamatysiu, - ji mostelėjo ranka draugišką mostą, ir jis 
pastebėjo nukirptus vilnonių pirštinių pirštų galus, kad ji galėtų len- 
gvai imti monetas. 

- Ar galėčiau jums ką nors pasiūlyti, sinjora? - paklausė jis galva 
linktelėjęs į barą, įsikūrusį priešingame kampe. | 

- Kava padėtų nuo šalčio, - atsakė ji. - Un caffe corretto, - užsi- 
minė ir jis linktelėjo. 

Jei pats leistų ištisą rytą sėdėdamas ir nejudėdamas tokiame drė- 
gname šaltyje, tai norėtų su kava ir šlakelio grapos. Dar kartą jai pa- 
dėkojo ir nuėjo į barą, kur sumokėjo už caffe corretto ir paprašė ją 
nunešti sinjorai Marijai. Iš barmeno reakcijos buvo aišku, kad apy- 
linkėje tai įprasta procedūra. Brunetis neprisiminė, ar tuometinė vy- 
riausybė turėjo komunikacijos ministrą; jei taip, sinjora Marija būtų 
tinkamiausias žmogus tam darbui. 

Kvestūroje greitai nuėjo į savo kabinetą ir rado jį, keista, nei tro- 
pinį, nei arktinį. Minutėlę mėgavosi fantazija, kad šildymo sistema 
pagaliau sutaisyta, bet paskui radiatorijuje po langu besiveržiančių 

garų švilpimas ją nutraukė. Viskas paaiškėjo, suprato jis, iš didelio 
popierių pluošto ant stalo. Sinjorina Eletra tikriausiai neseniai juos 
čia padėjo, minutėlei atvėrė langą, o paskui išeidama uždarė. 
Pakabino apsiaustą už durų ir nuėjo prie stalo. Atsisėdo, pakėlė 
popierius ir ėmė juos skaityti. Pirmasis buvo Semendzato banko atas- 
kaita už praeitus ketverius metus. Brunetis nenumanė, kiek mokama 
muziejaus direktoriui, ir užsirašė pastabą tą išsiaiškinti, bet tik pama- 
tęs suprato turintis turtingo žmogaus banko sąskaitos išrašą. Buvo 
padėtos didelės sumos ir be akivaizdaus reguliarumo; tokios pačios 
penkiolikos milijonų ir didesnės sumos buvo paimtos ir vėl be aki- 
vaizdžios tvarkos. Semendzatui žuvus likutis buvo du šimtai milijonų 
lirų, banko sąskaitoje tai milžiniška suma. Kitame išrašo lape buvo 
pažymėta, kad dukart didesnė suma buvo investuota ir į valstybės 
obligacijas. Turtinga žmona? Sėkmė biržoje? Ar dar kas nors? 
Kituose lapuose buvo išvardyti pokalbiai telefonu iš jo kabineto 
su užsieniu. Jų buvo daug, bet vėlgi be jokios tvarkos, kurią Brunetis 
būtų galėjęs įžvelgti. Paskutiniai trys lapai buvo dvejų praeitų metų 
Semendzato kreditinės kortelės išrašai, ir iš jų Brunetis šį tą suprato 
apie lėktuvo bilietus, už kuriuos sumokėta. Greitai akimis perbėgo 
per sąrašą, stebėdamasis kelionių dažniu ir atstumais. Atrodytų, kad 
muziejaus direktorius savaitgalį praleido Bankoke lygiai taip pat 
įprastai, kaip kitas žmogus nuvažiuotų į savo paplūdimio namelį, 
trims dienoms nuskrido į Taipėjų ir pakeliui į Veneciją stabtelėjo 
Londone. Dviejų jo išlaidų kortelių išrašas sekė tuo pačiu maršrutu 
ir įrodė, kad Semendzatas keliaudamas sau visiškai nešykštavo. 
Apačioje rado pluoštelį kamputyje susegtų faksimilių. Visos susi- 
jusios su Karmelu La Kapra. Ant pirmojo lapo sinjorina Eletra pieš- 
tuku buvo užrašiusi pastabą: „Įdomus šis žmogus.“ Pasirodo, Sal- 
vatorės tėvas neturėjo jokių akivaizdžių pragyvenimo būdų; tai yra, 
atrodo, neturėjo jokio darbo ar nuolatinio užsiėmimo. Tačiau savo 
mokesčių deklaracijose už pastaruosius trejus metus įrašė profesiją 
„konsultantas“, ir terminas, pridėjus faktą, kad jis buvo iš Palermo, 

Brunečio galvoje privertė sugausti pavojaus varpus. Banko ataskai- 
ta rodė, kad į įvairias jo sąskaitas buvo padaryti dideli pavedimai 
keistomis, galima sakyti, įtartinomis valiutomis: Kolumbijos pesais, 
Ekvadoro eskudais ir Pakistano rupijomis. Brunetis rado prieš dve- 
jus metus La Kapros pirktų palazzo pardavimo aktą; tikriausiai mo- 
kėta grynais, nes tokių pinigų nebuvo paimta iš jokios sąskaitos. 

Sinjorinai Eletrai pasisekė gauti ne tik La Kapros banko ataskaitų 
kopijas, jai pavyko pateikti ir jo kreditinių kortelių sąskaitų išrašus, 
tokius pačius išsamius, kaip Semendzato. Puikiai žinodamas, kiek il- 
gai užtruktų gauti tokią informaciją teisėtais kanalais, Brunetis netu- 
rėjo kito pasirinkimo, kaip susitaikyti su tuo, kad ji tikriausiai viską 
padarė neoficialiai, o tai turbūt reiškė, kad neteisėtai. Pripažino tai ir 
skaitė toliau. Sotbio aukcionas ir Metropoliteno operos bilietų kasa 
Niujorke, Kristi aukcionas ir Konvent Gardenas Londone bei Sidnė- 
jaus operos teatras akivaizdžiai pakeliui po savaitgalio Taipėjuje. La 
Kapra apsistojo, žinoma, Rytuose, Bankoke, kur nukeliavo, atrodo, 
savaitgaliui. Tą pamatęs Brunetis panaršė peržiūrėtus popierius, kol 
surado Semendzato kelionių sąrašą ir kreditinės kortelės sąskaitas. 
Sudėjo lapus greta vienas kito: La Kapra ir Semendzatas praleido 
Rytuose dvi tas pačias naktis. Brunetis išskirstė popierius ir sudėjo 
atskirus lapus dviem eilėmis ant savo stalo. Bent jau penkis kartus 
Semendžzatas ir La Kapra svetimuose miestuose viešėjo tomis pačio- 
mis dienomis ir paprastai apsistodavo viename viešbutyje. 

Ar medžiotojai pajunta suspurdant tokį patį jaudulį, pamatę pir- 
muosius sniege įmintus pėdsakus arba išgirdę šnaresį medžiuose 
už savęs ir pamatę, kaip linksmai suplasnoja sparnai? La Kapra ir 
naujieji jo palazzo, La Kapra ir jo pirkiniai Sotbyje, La Kapra ir jo 
kelionės po Tolimuosius ir Viduriniuosius Rytus. Jo gyvenimo tra- 
jektorija nuolat susikirsdavo su Semendzato, ir priežastis, Brunečio 
įtarimu, buvo bendras jųdviejų domėjimasis nepaprasto grožio ir 
dar labiau nepaprastos kainos daiktais. O Murinas? Kiek dirbinių jo 
krautuvė tiekė sinjoro La Kapros naujiesiems namams? 

Jis nutarė nulipti žemyn jai padėkoti asmeniškai, pasakęs sau, 
kad neuždavinės jokių klausimų apie jos informacijos šaltinį. Durys 
į jos kambarėlį buvo atviros, o ji sėdėjo už stalo ir pasukusi galvą į 
ekraną spausdino savo kompiuteriu. Jis pamatė, kad gėlės šiandien 
buvo raudonos rožės: gal kokie du tuzinai meilę ir ilgesį skelbiančių 
gėlių. 

Pajuto, kad jis atėjo, pakėlusi akis nusišypsojo ir liovėsi spaus- 
dinti. 

- Buon giorno, komisare, - pasakė. - Kuo galėčiau padėti? 

— Atėjau jums padėkoti, bravissima Eletra, - pasakė jis. - Už po- 
pierius, kuriuos palikote man ant stalo. 

Ji nusišypsojo pavadinta vardu tarsi būtų įvertinusi tai kaip duok- 
lę, o ne privilegiją. 

— O, nėra už ką. Įdomūs sutapimai, ar ne? - paklausė nė nesi- 
stengdama slėpti savo pasitenkinimo, kad juos pastebėjo. 

- Taip. O kaip telefono pokalbių išklotinės? Gavote jas? 

- Jie dabar atlieka kryžminį patikrinimą aiškindamiesi, ar jie 
skambino vienas kitam. Jie gavo sinjoro La Kapros pokalbių Paler- 
mo telefonu ir čionykščio telefono ir fakso išklotines. Liepiau jiems 
ieškoti bet kokio įeinančio skambučio iš Semendzato namų ar ka- 
bineto, bet tai užtruks kiek ilgiau ir greičiausiai nebus parengta iki 
rytojaus. 

- Ar už visa tai mes skolingi jūsų draugui Džordžijui? 

— Ne, jis Romoje kažkokiuose mokymuose. Todėl aš paskambi- 
nau ir pasakiau, kad vicekvestoriui Patai informacijos reikia nedel- 
siant. 

- Arjie neklausė, kam jos reikia? 

- Žinoma, klausė, pone. Juk jūs nenorėtumėte, kad jie tokią in- 
formaciją teiktų be tinkamų įgaliojimų, ar ne? 

- Ne, aišku, kad ne. Ir ką jūs atsakėte? 

— Kad tai įslaptinta. Vyriausybinės reikšmės. Tai privers juos 
dirbti greičiau. 


170 


— O ką, jei vicekvestorius apie tai sužinos? Kas, jeigu jie jam apie 
tai užsimins, pasakys, kad jūs naudojotės jo pavarde? 

Jos šypsena tapo dar šiltesnė. 

— O, aš pasakiau jiems, kad jis neigs ką nors apie tai žinantis, 
todėl jam nepatiks, jeigu jie užsimins apie tai. Be to, bijau, kad jiems 
jokia pirmiena daryti tokius dalykus - tikrinti privačius telefonus ir 
įrašinėti žmonių pokalbius. 

- Taip, aš irgi, - pritarė Brunetis. Jis būgštavo, kad daromi ir tokie 
įrašai, ką žmonės per tuos pokalbius šneka, kažkokia paranoja, kuri 
su didesne gyventojų dalimi tikriausiai įtraukė ir jį, tačiau sinjorinai 
Eletrai nesiteikė to pasakyti. Tiesiog paklausė: - Jokios galimybės, 
kad gausime šiandien? 

- Paskambinsiu jiems. Gal šią popietę. 

— Ar atnešite jas man, jeigu jos ateis, sinjorina? 

— Žinoma, - atsakė ji ir nusisuko prie klaviatūros. 

Jis nuėjo prie durų, bet prisiartinęs prie jų atsisuko, vildamasis 
pasinaudoti paskutinių minučių intymumu. 

- Sinjorina, atleiskite, kad klausiu, bet visada stebėjausi, kodėl 
jūs nutarėte ateiti dirbti pas mus. Ne kiekvienas meta darbą Banca 
d Italia. 

Ji liovėsi spausdinti, bet pirštus tebelaikė pakėlusi virš klavišų. 

- O, aš norėjau permainų, - atsakė nerūpestingai ir susikaupusi 
vėl ėmė spausdinti. 

Ir žuvelė nuplaukė, galvojo sau Brunetis išėjęs iš jos kabineto ir 
eidamas į savąjį. Kol jo nebuvo, karštis tapo tropinis, tad jis kelioms 
minutėms atvėręs langus palaikė juos pusiau pravirus, kad neprilytų 
vidun, paskui uždarė ir nuėjo prie stalo. 

La Kapra ir Semendžzatas, paslaptingas vyriškis iš Pietų ir muzie- 
jaus direktorius. Vyras, turintis brangų skonį ir pinigų jam tenkinti, 
ir muziejaus direktorius, turintis ryšių, kurie greičiausiai būtini tam 
skoniui patenkinti iki galo. Jiedu buvo įdomi pora. Kokių dar dalykų 
sinjoras La Kapra gali turėti savo valdose ir kur jų ieškoti jo palazzo? 

Ar restauruoti baigta ir, jeigu taip, kas buvo pakeista? Tą išsiaiškinti 
lengva; jam tereikėjo nueiti į miesto rotušę ir paprašyti peržvelgti 
planų. Aišku, tai, ką rodo planai, ir iš tikrųjų atlikti darbai gali būti 
nelabai vienodi, bet kad sužinotų tiesą, jam tereikėjo išsiaiškinti, ku- 
ris iš miesto inspektorių pasirašė paskutinius dokumentus, ir jis jau 
gana gerai perprastų, kiek artimas ryšys galėtų būti. 

Liko klausimas, kokių daiktų galėjo būti saugoma naujai res- 
tauruotose palazzo, bet jam reikėjo kitokio atsakymo. Teisėjo, kuris 
išduotų kratos orderį tą pačią dieną išrašytų viešbučio sąskaitų pa- 
grindu, Venecijoje, mieste, kur palazzi, tokie kaip La Kapros, parda- 
vinėjami už septynis milijonus lirų už kvadratinį metrą, nebuvo. 

Jis nusprendė pirmiau išmėginti oficialias priemones, o tai reiškė 
paskambinti į kitą miesto galą į catasto, kadastro, biurus, kur turėjo 
būti registruojami visi planai, projektai ir nuosavybės perdavimai. 
Ilgokai užtruko, kol prisikapstė iki tinkamo kabineto, nes abejingi 
tarnautojai, kurie Brunečiui dar neturėjus progos paaiškinti, ko nori, 
buvo tikri, kad informaciją jam gali suteikti kitame kabinete, jo klau- 
simą stumdė ten ir atgal. Kelis kartus jis pamėgino kalbėti veneci- 
jietiškai nesuabejojęs, kad kalbėdamas tarmiškai viską palengvins, 
įtikinęs asmenį kitame laido gale esąs ne tik policijos pareigūnas, bet 
dar svarbiau - čiabuvis venecijietis. Pirmi trys asmenys, su kuriais 
kalbėjosi, į visus klausimus atsakė itališkai ir akivaizdžiai patys buvo 
ne venecijiečiai, o ketvirtasis perėjo į visiškai nesuprantą Sardinijos 
tarmę, kol pats Brunetis nusileido ir prakalbo itališkai. Nors vis tiek 
negavo ko norėjęs, bet galop buvo sujungtas su tinkamu kabinetu. 

Pajuto džiaugsmo antplūdį, kai atsiliepusi telefonu moteris pra- 
bilo gryniausiai venecijietiškai - negana to, su aiškiausiu Kastelo ak- 
centu. Pamirškite, kaip Dantė sakė, kad Toskanos tarmė saldžiausiai 
tirpsta burnoje. Ne, ši tarmė sukėlė tikrą palaimą. 

Ilgai laukęs, kol valdininkija pasirengs su juo kalbėtis, jis atsisakė 
visų vilčių gauti planų kopiją, tad vietoje to paprašė jos restauravi- 
mo darbus atlikusios įmonės pavadinimo. Brunetis pažino pavar- 

dę - Skatalonas - ir žinojo, kad tai viena iš geriausių ir brangiausių 
miesto kompanijų. Iš tikrųjų būtent jie turėjo daugiau ar mažiau am- 
Žiną sutartį saugoti ir jo uošvio palazzo nuo lygiai taip pat amžinai 
niokojančių laiko ir potvynių. 


Arturas, vyriausias Skatalono sūnus, buvo biure, bet nenorėjo klien- 
to reikalų aptarinėti su policija. 

- Atleiskite, komisare, bet tai konfidenciali informacija. 

- Viskas, ko man reikia, tai bendras supratimas, kiek kainavo 
darbai gal net suapvalinus iki artimiausių dešimties milijonų, - pa- 
aiškino Brunetis, kuriam nepavyko suprasti, kaip tokia informacija 
gali būti konfidenciali ar kaip nors privati. 

- Atleiskite, bet tai visiškai neįmanoma. 

Garsai kitame linijos gale pranyko ir Brunetis įsivaizdavo, kad 
Skatalonas uždengė ragelį delnu, kad pasikalbėtų su kažkuo ten 
esančiu drauge. Po minutėlės jis grįžo. 

- Jums teks pateikti mums oficialų teisėjo sprendimą, kad galė- 
tume atskleisti tokią informaciją. | 

— Ar padėtų, jei paskambinčiau savo uošviui ir paprašyčiau jos 
jūsų tėvo? - paklausė Brunetis. 

- O kas yra jūsų uošvis? - paklausė Skatalonas. 

- Grafas Oracijus Faljeris, - pasakė Brunetis pirmą kartą savo 
gyvenime gardžiuodamasis kiekvienu lengvai nuo liežuvio slystan- 
Čiu garsu. 

Ir vėl garsai kitame gale prislopo, bet Brunetis vis tiek nugirdo 
duslų vyriškų balsų dudenimą. Ragelis buvo padėtas ant kieto pavir- 
šiaus, jis nugirdo triukšmą fone, o tada prakalbo kitas balsas: 

- Buon giorno, dotore Bruneti. Turite atleisti mano sūnui. Jis ne- 
seniai versle. Universiteto absolventas, tad turbūt dar neapsipratęs 
su amatu, dar ne. 

- Žinoma, sinjore Skatalonai. Kuo puikiausiai suprantu. 

— Kokios informacijos, sakėte, jums reikia, dotore Bruneti? - pa- 
klausė Skatalonas. 

- Norėčiau apytikrės sąmatos, kiek sinjoras La Kapra išleido savo 
palazzo restauravimui? 

— Žinoma, dotore, žinoma. Tik leiskite man pasiimti segtuvą. 

Ragelis vėl buvo padėtas, bet Skatalonas greitai sugrįžo. Pasakė 
nežinantis, kokia buvo pradinė įsigijimo kaina, bet jis apskaičiavęs, 
kad per pastaruosius metus jo kompanija iš La Kapros paėmė bent 
jau penkis šimtus milijonų, įskaičiavus darbą ir medžiagas. Brune- 
tis nutarė, kad tai buvo kaina „in bianco“, oficiali, kuri bus pateikta 
valdžiai, kaip tai, kiek buvo išleista ir kiek pelnyta. Pernelyg gerai 
Skatalono nepažinojo, kad jaustųsi galintis to paklausti, tačiau gali- 
ma buvo padaryti patikimą išvadą, kad už didelę, gal net didžiausią 
darbų dalį buvo sumokėta „in nero“, neoficialiai ir pigiau, ir Skatalo- 
nui buvo geriau vengti deklaruoti tai kaip pajamas ir todėl būti pri- 
verstam mokėti už jas mokesčius. Brunetis manė, kad tai patikima 
išvada, ir galima įtraukti dar penkis šimtus milijonų lirų, jei ne Ska- 
talonui, tai kitiems darbuotojams, ir išlaidas, kurios bus sumokėtos 
„in nero“. 

Apie tai, kas iš tiesų rūmuose buvo padaryta, Skatalonas šnekėjo 
dugiau negu mielai. Naujas stogas ir lubos, konstrukcinis armavimas 
plieno sijomis (ir už tai sumokėta bauda), visos sienos nuvalytos iki 
autentiškų plytų ir iš naujo pertinkuotos, nauja santechnika ir elek- 
tros instaliacija, visa šildymo sistema, centrinis oro kondicionavi- 
mas, trys naujos laiptinės, parketo grindys pagrindinėse svetainėse 
ir visi langai dvigubai įstiklinti. Ir nebūdamas specialistas Brunetis 
galėjo suskaičiuoti, kad tie darbai turėjo kainuoti nepalyginti dau- 
giau už Skatalono įvardytą sumą. Na, tai Skatalono ir mokesčių žmo- 
nių reikalas. 

— Maniau, jis planavo kambarį, kuriame galėtų laikyti savo ko- 
lekciją, - išsigalvojo Brunetis. - Ar dirbote tenai, tame kambaryje 
paveikslams ar, - ir čia stabtelėjęs su viltimi, - keramikai? 

Trumpai padvejojęs, greičiausiai pasvėręs savo įsipareigojimus 
La Kaprai ir palyginęs su įsipareigojimais grafui, Skatalonas pasakė: 

- Buvo ten vienas kambarys trečiame aukšte, kuris galėtų tarnau- 
ti kaip kokia nors galerija. Mes visiems langams įstatėme neperšau- 
namus stiklus ir sudėjome geležines grotas, - tęsė Skatalonas. - Jis 
palazzo gilumoje, o langai atsukti į šiaurę, todėl į jį patenka netiesio- 
ginė šviesa, bet langai gana dideli, kad jos patektų užtektinai. 

- Galerija? 

— Na, jis niekada taip nesakė, bet atrodytų, kad yra kaip tik taip. 
Tik vienerios durys, sutvirtintos plienu, ir jis liepė mums sienoje iš- 
kirsti keletą nišų. Jos idealiai tiktų eksponuoti skulptūroms, jeigu tik 
jos mažos, ar galbūt keramikai. 

- O kaip signalizacija? Ar jūs įrengėte kokią nors? 

- Ne, neįrengėme, bet tokių darbų mes nepasirengę atlikti. Jeigu 
mums būtų tekę tą daryti, būtume samdę kitą kompaniją. 

— O gal žinote, ar jis samdė? 

— Neįsivaizduoju. 

— Koks žmogus jis jums pasirodė, sinjore Skatalonai? 

- Puikus žmogus, kuriam dirbau. Labai racionalus. Ir labai su- 
manus. Turi nuostabų skonį. 

Brunetis suprato, kad tai reiškia, jog jis ekstravagantiškas, galbūt 
turint galvoje tokią ekstravaganciją, kai nepriekabiaujama prie sąs- 
kaitų arba jos nestudijuojamos pernelyg atidžiai. 

— Gal žinote, ar dabar sinjoras La Kapra gyvena palazzo? 

- Taip, gyvena. Iš tiesų jis keletą kartų kvietėsi mus pasirūpinti 
smulkmenomis, kurios buvo pražiūrėtos paskutinėmis darbų savai- 
tėmis. 

A, pamanė Brunetis, visada naudinga neveikiamoji rūšis: smulk- 
Koks nuostabus dalykas toji kalba. 

— O gal žinote, ar buvo pražiūrėtos kokios smulkmenos kamba- 
ryje, kurį pavadinote galerija? 

Skatalonas atsakė nedelsdamas: 

— Nepavadinau jo taip, dotore Bruneti. Sakiau, kad jis galėtų at- 
likti tokią funkciją. Ir ne, ten nebuvo pražiūrėta jokių smulkmenų. 

— Nežinote, ar jūsų darbuotojams reikėjo įeiti į tą kambarį, kai 
grįžo į rūmus atlikti paskutinių darbų? 

- Jei tame kambaryje nebuvo ką daryti, tai mano vyrams nebuvo 
reikalo į jį žengti, tad esu tikras, kad jie ten buvo. 

- Žinoma, žinoma, sinjore Skalatonai. Neabejoju, kad tai tiesa. 

Pokalbio nuojauta jam pasakė, kad Skatalonui kantrybės užteks 
dar vienam klausimui ir ne daugiau. 

- Ar durys tėra vienintelis būdas patekti į tą kambarį? 

- Taip. Jos ir ventiliacijos sistemos vamzdis. 

— O grotos atsidaro? 

-— Ne, - paprasta, vienskiemenė ir aiškiai girdima pabaiga. 

— Ačiū jums už pagalbą, sinjore Skatalonai. Būtinai užsiminsiu 
apie ją savo uošviui, - užbaigė Brunetis, pokalbio pabaigoje daugiau 
nieko nebepaaiškinęs, kaip kad darė pokalbio pradžioje, bet pagrįs- 
tai užtikrintas, kad Skatalonas kaip dauguma italų bus gana įtarus 
dėl visa ko, susijusio su policijos tyrimu, kad neužsimintų niekam, o 
labiausiai klientui, nes šis galėtų jam sumokėti ne viską. 


Devynioliktas skyrius 


Ar nepasirodys, klausė jis savęs, kad sinjoras La Kapra - dar vienas 
iš tų puikiai apsidraudusių žmonių, kurių randasi nerimą keliančiu 
dažniu. Turtingi, tačiau jų gerovė neturi pamato, bent jau tokio, kurį 
galima būtų surasti, savo šalies imigrantai jie, regis kraustėsi į Šiaurę, 
kėlėsi iš Sicilijos ir Kalabrijos. Metų metus Lombardijos ir Veneto, 
turtingiausių šalies kraštų, žmonės manė esą laisvi nuo la piovra, aš- 
tuonkoju su daugybe čiuptuvų, tapusios mafijos. Visa tai buvo roba 

dal Sud, Pietuose vykstantys dalykai: žudynės, barų ir restoranų, 
kurių savininkai atsisakė mokėti pinigus už apsaugą, sprogdinimai, 
šūviai miestų centruose. Ir jam teko pripažinti, kad kol visa tai, visas 
smurtas ir kraujas, liejosi Pietuose, niekam neatėjo į galvą susirūpin- 
ti; vyriausybė numojo į tai ranka, kaip paprasčiausiai į savitą meri- 
dione, pietiečių, paprotį. Bet per pastaruosius kelerius metus smur- 
tas visai kaip augalų maras, kurio neįmanoma sustabdyti, paplito į 
Šiaurę: į Florenciją, Boloniją, o dabar ir pramoninis Italijos centras 
pasijuto užsikrėtęs ir bergždžiai ieškojo būdo ligai suturėti. 

Kartu su smurtu, kartu su samdomais žudikais, kurie šaudė dvy- 
likamečius, kad įspėtų jų tėvus, atvyko vyrai su portfeliais, saldžia- 
liežuviai operos ir menų globėjai su savais universitetuose išlavintais 
vaikais, savais vyno rūsiais ir su niršiu troškimu, kad juos laikytų 
globėjais, epikūrininkais ir džentelmenais, o ne tikrais galvažudžiais, 
tuščiakalbiais ir besipuikuojančiais savo kalbomis apie omertd, tylos 
įžadus, ir ištikimybę. 

Akimirkai jam teko prisistabdyti ir pripažinti, kad sinjoras La 
Kapra gali būti ne kas kitas, o tik tas, kas atrodė: turtingas žmogus, 
kuris prie Didžiojo kanalo nusipirko ir restauravo palazzo. Tačiau 
net ir taip pagalvojęs jis prisiminė apie Semendzato kabinete atrastus 
Salvatorės La Kapros pirštų atspaudus ir vėl išvydo tų miestų pavadi- 
nimus ir tas pačias datas, kai La Kapra ir Semendzatas juose lankėsi. 
Sutapimas? Nesąmonė. 

Skatalonas sakė, kad La Kapra gyvena rūmuose; galbūt jau laikas 
vienos iš oficialių miesto tarnybų atstovui pasveikinti naująjį gyven- 
toją ir šnektelėti su juo apie apsaugos poreikį šiais liūdnais krimina- 
liniais laikais. 

Palazzo buvo toje pačioje kanalo pusėje, kaip ir jo namai, tad 
priešpiečius jis pavalgė namuose, bet kavos negėrė pamanęs, kad 
sinjoras La Kapra bus gana mandagus ja pavaišinti. 

Rūmai stovėjo Dileros calle, nedidelės į Didįjį kanalą įsirėmusios 
ženklų. Paviršinis intonaco, sluoksnis, užtinkuotas ant plytų, iš kurių 
buvo sumūrytos sienos, vis dar buvo šviežias ir neištepliotas gra- 
fičiais. Tik pačioje apačioje ryškėjo pirmieji dėvėjimosi požymiai: 
pastarasis acgua alta paliko savo pėdsaką maždaug Brunečio kelių 
aukštyje, nublukino blankų oranžinį tinką, kuris vietomis jau ėmė 
byrėti ir dabar mėtėsi nuspirtas ar nuneštas į siauros calle pakraštį. 
Keturis pirmo aukšto langus saugojo į mūrą įtvirtintos grotos, už- 
kirtusios bet kokią galimybę patekti vidun. Po jomis jis matė nau- 
jas medines sandariai užvertas langines. Patraukė į kitą siauros calle 
galą ir užvertė galvą apžiūrėti aukštesnių aukštų. Visi jie turėjo tokias 
pačias tamsiai žalias medines langines, tik atlapotas, o languose dvi- 
gubus stiklus. Nutekamieji vandens latakai ant stogo, pakišti po nau- 
jomis terakotos čerpėmis, buvo variniai, lygiai kaip ir stogvamzdžiai, 
kuriais nubėgdavo nutekantis vanduo. Tačiau ties antruoju aukštu 
tie vamzdžiai buvo pakeisti kur kas mažesnę pagundą keliančios 
skardos vamzdžiais, siekusiais iki pat grindinio. 

Vardinė lentelė prie vienintelio skambučio mygtuko buvo sko- 
ninga: paprastas kursyvinis įrašas ir tik vienintelė pavardė: „La Ka- 
pra“. Jis paspaudė skambutį ir atsistojo netoli mikrofono. 

— Si, chi ė, taip, kas ten? - paklausė vyriškas balsas. 

- Polizia, - atsakė jis nutaręs negaišinti laiko subtilybėmis. 

— Si. Arrivo. Taip. Ateinu, - pasakė balsas, ir paskui Brunetis iš- 
girdo tik mechaninį trakštelėjimą. Jis laukė. 

Po kelių minučių duris atidarė jaunas vyras tamsiai mėlyna ei- 
lute. Švariai nusiskutęs, tamsiaakis, gana dailus būti modeliu, bet 
tikriausiai kiek per kresnas fotografuotis. 

- Si? - paklausė jis nesišypsodamas, bet neatrodė labiau nedrau- 
giškas negu statistinis pilietis, policijos paprašytą prieiti prie durų. 

- Buon giorno, - tarė Brunetis. - Aš komisaras Brunetis. Norė- 
čiau pasikalbėti su sinjoru La Kapra. 

— Apie ką? 

— Apie nusikaltimus mieste. 

Jaunuolis pasiliko kur buvęs, stovėjo priešais duris ir nekruste- 
lėjo, kad plačiau jas atvertų ar leistų Brunečiui įeiti. Laukė, kol šis 
paaiškins išsamiau, o kai tapo aišku, kad to nenutiks, pasakė: 

— Maniau, kad Venecijoje neturėtų būti nusikaltimų. 

Ilgesniame sakinyje dar aiškiau suskambo jo sicilietiška tartis, o 
intonacijoje karingumas. 

- Ar sinjoras La Kapra namuose? - paklausė Brunetis pavargęs 
nuo ginčų ir pradėjęs Žvarbti. 

— Taip. 

Jaunuolis žingtelėjo atgal už durų ir praleido pro jas Brunetį. 
Šis pasijuto dideliame vidiniame kieme su apvaliu šuliniu viduryje. 
Kairėje marmuro kolonos rėmė laiptų maršą, vedantį į pirmą iš visų 
pusių kiemą juosusio pastato aukštą. Maršo viršuje laiptai pasisuko 
virš savęs vis dar tvirtai apjuosę išorinę pastato sieną ir kilo į antrą, 
o paskui į trečią aukštą. Ant kartu su laiptais kilusių marmurinių 
turėklų vienodais atstumais rymojo raižytos akmeninių liūtų galvos. 
Po laiptais slypėjo nesenų darbų ženklai: popierinių cemento maišų 
prikrautas vienratis, tvirtos plastikinės dangos ritinys ir didelės skar- 
dinės skirtingų spalvų dažais apvarvėjusiais šonais. 

Pirmojo laiptų maršo viršuje jaunuolis atidarė duris ir žingtelėjęs 
žingsnį atgal leido Brunečiui įeiti į palazzo. Įžengęs vidun tą pačią 
akimirką Brunetis nugirdo iš viršutinių aukštų sklindančią muziką. 
Kol sekė laiptais jaunuoliui įkandin, muzika garsėjo, ir jis jau galė- 
jo joje išgirsti vienišo soprano vokalo skambesį. Akompanavo, re- 
gis, styginiai, bet garsai buvo duslūs, sklido iš kitos pastato dalies. 
Jaunuolis atidarė kitas duris, ir kaip tik tą akimirką balsas pakilo 
virš instrumentų, nusklendęs pakibo grožio erdvėje penkių širdies 
tvinksnių tarpsniui, paskui vėl nusileido į žemesnį instrumentų pa- 
saulį. 

Jie perėjo marmuriniu vestibiuliu ir ėmė kopti vidiniais laiptais, 

o jiems žingsniuojant garsėjo muzika, aiškėjo ir šviesėjo balsas, kuo 
labiau jie artinosi prie jo šaltinio. Jaunuolis, atrodė, nieko negirdėjo, 
nors pasaulis, per kurį jie judėjo, buvo pripildytas tik tų garsų ir nie- 
ko daugiau. Antrojo maršo viršuje jaunuolis atidarė kitas duris ir vėl 
atsitraukė linktelėjęs Brunečiui į ilgą koridorių. Jis tegalėjo linktelėti; 
Brunetis niekaip nebūtų jo išgirdęs. 

Brunetis nužingsniavo koridoriumi pirmas. Jaunuolis jį prisivijo 
ir atidarė duris dešinėje; šį kartą Brunečiui įėjus jis pasilenkė ir jas 
uždarė, palikęs visiškai muzikos apkurtintą Brunetį viduje. 

Netekęs visų jutimų, išskyrus regą, Brunetis keturiuose kampuo- 
se pamatė plačius audiniu aptrauktus panelius, nuo grindų iškilu- 
sius iki žmogaus aukščio, visus atgręžtus į kambario vidurį. O štai 
viduryje ant blyškiai ruda oda traukto šezlongo gulėjo vyriškis. Visą 
dėmesį sutelkęs tik į nedidelę kvadratinę brošiūrą rankose niekaip 
neparodė, kad pastebėjo įėjusį Brunetį. Brunetis sustojęs prie pat 
durų jį stebėjo. Ir klausėsi muzikos. 

Soprano tonas buvo visiškai grynas, širdyje gimęs garsas ir šil- 
dytas tenai, kol ištrūkęs išsiskleidė be jokių pastangų, o tai pasie- 
kia tik geriausios dainininkės ir.tik turinčios geriausių įgūdžių. Jos 
balsas stabtelėdavo prie natos, nusklęsdavo nuo jos, stiprėjo, flirtavo 
su, kaip dabar jis suprato, klavesinu, paskui minutėlę ilsėjosi, kol su 
klavesinu šnekėjosi styginiai. O tada, kaip ir visada, balsas grįžo ir 
nusinešė su savimi styginius - aukščiau ir aukščiau. Brunetis kart- 
kartėmis nugirsdavo žodžius ir frazes: „disprezzo“, „perchė“, „per pie- 
tade“, „fugge il mio bene“, - jie visi kalbėjo apie meilę, ilgesį ir netektį. 
Taigi opera, nors jis visiškai nenutuokė kokia. 

Vyras ant šezlongo atrodė bebaigiąs šeštą dešimtį ir aplink juos- 
menį nešiojosi geros mitybos ir lengvo gyvenimo įrodymą. Jo vei- 
de dominavo nosis, didelė ir mėsinga - tokią pačią nosį Brunetis 
matė kaltinamojo žagintojo, jo sūnaus, nuotraukoje, - o ant jos buvo 
uždėti skaitymo akiniai pusiniais stiklais. Akys didelės, skaidrios ir 
ganėtinai tamsios, kad atrodytų juodos. Jis buvo švariai nusiskutęs, 

bet barzda buvo tokia tanki, kad ant skruostų pilkavo tamsus šešėlis, 
nors dar buvo ankstus rytas. 

Muzika pakilo iki stingdančio diminuendo ir nutilo. Ir tik iš 
sklindančios į jį tylos Brunetis suvokė, kokia tobula buvo garso ko- 
kybė, nes tobulumas slopino garsą. 

Vyriškis glebiai tysojo ant savo šezlongo, o brošiūra iškrito jam iš 
rankų ant grindų greta. Jis užsimerkė, atlošė galvą, atsipalaidavo visu 
kūnu. Nors jam niekaip nebuvo pranešta apie Brunečio atvykimą, 
šis nė neabejojo, kad vyriškis kuo puikiausiai žino apie jo buvimą 
kambaryje; negana to, numanė, kad estetinio susižavėjimo demons- 
travimas buvo surengtas būtent jam pamokyti. 

Iš lėto, labai panašiai, kaip jo uošvė plodavo arijai, kuri jai nepa- 
tikdavo, bet apie kurią jai pasakydavo, kad ji labai gerai sudainuota, 
jis kelis kartus lengvai patapšnojo pirštų galiukais. 

Tarytum pakviestas sugrįžti iš erdvių, kur menkesni mirtingieji 
nedrįsdavo įžengti, vyriškis ant šezlongo atsimerkė, papurtė galvą 
dėdamasis nustebęs ir atsigręžė pasižiūrėti į vangios reakcijos šal- 
tinį. | 

— Arjums nepatiko balsas? - tikrai nustebęs paklausė La Kapra. 

- O, balsas labai patiko, - atsakė Brunetis, paskui pridūrė, - bet 
atlikimas pasirodė kiek perdėtas. 

Gal La Kapra ir suprato, kad nėra savybinio įvardžio, tačiau nuta- 
rė nekreipti į tai dėmesio. Jis pakėlė libretą ir mostelėjo juo ore. 

- Tai buvo geriausias mūsų amžiaus balsas, vienintelė didi daini- 
ninkė, - pabrėžtinai pasakė mosikuodamas mažuoju libretu. 

- Sinjora Petreli? - pasiteiravo Brunetis. 

Vyriškio burna persikreipė, tarsi atsikandus ko nors kartaus. 

- Dainuoti Hendelį? La Petreli? - paklausė jis su nuvarginta 
nuostaba. - Ji tegali dainuoti Verdį ir Pučinį. 

Pavardes ištarė kaip vienuolė tartų „seksas“ ir „aistra“. Brunetis 
žiojosi sakyti, kad Flavija dainuoja ir Mocartą, tačiau vietoje to pa- 
klausė: 

- Sinjoras La Kapra? 

Suskambus jo pavardei vyriškis atsistojo ant kojų, staiga po este- 
tinių samprotavimų prisiminęs savo šeimininko pareigas, ir artinda- 
masis prie Brunečio ištiesė ranką: 

— Taip. Ir su kuo turiu garbės susipažinti? 

Brunetis paspaudė jam ranką ir atsakė labai oficialia šypsena. 

—- Komisaras Gvidas Brunetis. 

- Komisaras? 

Galima pagalvoti, kad La Kapra nėra girdėjęs to žodžio. 

Brunetis linktelėjo. 

- Policijos. 

Akimirksniu sutrikimas nubėgo to žmogaus veidu, bet šįkart, 
Brunečio manymu, tai galėjo būti tikra emocija, o ne pasigaminta 
auditorijai. La Kapra mikliai atgavo savitvardą ir labai mandagiai 
paklausė: 

- Ir kas, jei galėčiau paklausti, privertė jus mane aplankyti, ko- 
misare? 

Brunetis nenorėjo, kad La Kapra įtartų, jog policija susiejo jį su 
Semendzato mirtimi, tad buvo apsisprendęs nieko nesakyti apie jo 
sūnaus pirštų atspaudus, atrastus Semendzato žmogžudystės vieto- 
je. Ir kol geriau pažins tą žmogų, nenorėjo, kad La Kapra žinotų, 
jog policija domisi bet kokiu ryšiu, kuris galėtų egzistuoti tarp jo ir 
Bretos. 

- Vagystė, sinjore La Kapra, - tarė Brunetis ir pakartojo: - Va- 
gystė. 

Sinjoras La Kapra iš karto tapo labai mandagiai dėmesingas. 

- Klausau, komisare? 

Brunetis nusišypsojo pačia draugiškiausia savo šypsena. 

— Atėjau pasikalbėti su jumis apie miestą, sinjore La Kapra, nes 
jūs esate naujas gyventojas, ir apie šiokią tokią grėsmę čia gyventi. 

- Jūs labai malonus, dotore, - atsiliepė La Kapra, priderinęs šyp- 
seną prie šypsenos. - Bet prašyčiau, mes negalime čia stovėti kaip 

dvi skulptūros. Ar galėčiau jums pasiūlyti kavos? Jūs jau priešpie- 
čiavote, ar ne? 

— Taip, priešpiečiavau. Bet kavos mielai išgerčiau. 

— A, tuomet eime su manimi. Nueisime į mano studiją, ir aš pa- 
prašysiu, kad mums jos atneštų. 

Tą pasakęs išsivedė Brunetį iš kambario atgal prie laiptų. Antra- 
me aukšte atidarė duris ir mandagiai žingtelėjęs į šoną leido Brune- 
čiui įeiti pirmam. Dvi sienas dengė knygų eilės, paveikslai, prašyte 
prašantys nuvalomi - ir todėl visi atrodantys brangesni negu iš ti- 
krųjų - slėpė trečią. Trys aukšti iki lubų langai žvelgė į Didijį kanalą, 
kur laivai plaukiojo savais laiviškais reikalais. La Kapra mostelėjo 
Brunečiui į satinu aptrauktą minkštasuolį, o pats nuėjo prie ilgo 
ąžuolinio stalo, pakėlė telefono ragelį, paspaudė mygtuką ir paprašė 
į studiją atnešti kavos. 

Grįžo per kambarį ir atsisėdo priešais Brunetį, pirmiau rūpestin- 
gai virš kelių timptelėjęs kelnes, kad sėdėdamas jų neištampytų. 

— Kaip jau sakiau, jūs esate labai dėmesingas, kad atėjote su ma- 
nimi pasikalbėti, dotore Bruneti. Pasirūpinsiu padėkoti dotorei Pa- 
tai, kai tik sutiksiu. | 

- Arjūs bičiuliaujatės su vicekvestoriumi? - paklausė Brunetis. 

La Kapra kilstelėjo rankas menkinančiu save mostu, atstumda- 
mas tokios šlovės galimybę. 

— Ne, neturėjau tokios garbės. Bet mudu abu esame Liūtų klubo 
nariai, tad turime progų susitikti viešumoje, - minutėlei nutilo, o 
paskui pridūrė: - Pasirūpinsiu jam padėkoti už jūsų dėmesingumą. 

Brunetis linktelėjo dėkojantis, beveik žinodamas, kaip dėmesin- 
gai tai įvertins Pata. 

- Bet sakykite man, dotore Bruneti, dėl ko norėjote mane įspėti? 

- Nėra jokio ypatingo įspėjimo, kurį galėčiau pateikti, sinjore La 
Karpa. Labiau norėjau pasakyti, kad miesto išorė yra apgaulinga. 

— Tikrai? | 

- Čia tik atrodo, kad mūsų miestas taikus, - pradėjo Brunetis 

ir pats save pertraukė paklausti: - Ar jūs žinote, kad čia gyvena tik 
septyniasdešimt tūkstančių gyventojų? 

La Kapra linktelėjo. 

— Tad iš pirmo žvilgsnio atrodytų, kad tai tėra mieguistas pro- 
vincijos miestelis ir gatvės yra saugios, - čia Brunetis pasiskubino 
pridurti: - Ir jos saugios; žmonės vis dar saugūs bet kuriuo dienos 
ar nakties metu, - minutėlei nutilo ir vėl pridūrė nelyginant ką tik 
sugalvojęs: - Ir jie iš esmės saugūs ir savo namuose. 

- Jei galėčiau čia įsiterpti, komisare, tai viena iš priežasčių, kodėl 
nutariau čionai persikraustyti, džiaugtis saugumu, ramybe, kurių, 
regis, liko tik šiame mieste. 

- Jūs iš?.. - paklausė Brunetis, nors tartis veržėsi į paviršių, kad ir 
kaip La Kapra stengėsi ją suvaldyti, ir nepaliko jokių abejonių. 

- Iš Palermo, - atsakė La Kapra. 

Brunetis patylėjo leisdamas pavadinimui ištirpti, tada tęsė: 

- Tačiau išlieka, ir kaip tik dėl to atėjau su jumis pasikalbėti, iš- 
lieka vagysčių grėsmė. Mieste gyvena daug turtingų žmonių ir kai 
kurie iš jų, tikriausiai išorinės miesto ramybės užliūliuoti, nėra tokie 
apdairūs, kokie turėtų būti, dėl saugumo, kurio imasi savo namuose, 
- apsižvalgė aplinkui, o tada iš paskos mandagiai mostelėjo ranka. - 
Kiek matau, jūs čia turite daug gražių daiktų. 

Sinjoras La Kapra nusišypsojo, bet tada dėdamasis kuklus greitai 
nulenkė galvą. 

- Tik tikiuosi, kad esate gana įžvalgus pasirūpinti pačia geriausia 
jų apsauga, - užbaigė Brunetis. 

Jam už nugaros atsidarė durys, ir į kambarį įėjo tas pats jaunuo- 
lis nešdamasis padėklą, ant kurio stovėjo du puodeliai kavos ir si- 
dabrinė cukrinė ant trijų dailių naguotų letenų. Jis tylomis sustojo 
prie Brunečio, palaukė, kol tas pasiėmė kavą ir įsidėjo du šaukštelius 
cukraus. Tą patį procesą pakartojo prie sinjoro La Kapros ir nešinas 
padėklu išėjo iš kambario neprataręs nė žodžio. 

Bemaišydamas kavą Brunetis pastebėjo, kad ją dengia plona vien- 

tisa putelė, kuri susidarydavo nuo įprastų elektrinių espreso aparatų: 
sinjoro La Kapros virtuvėje nebuvo mokos espreso kavavirės su akli- 
dangčiu, paskubomis užkaičiamos ant galinės kaitvietės. 

- Jūs labai dėmesingas, kad atėjote to pasakyti, komisare. Bijau, 
kad daugeliui iš mūsų Venecija tikrai atrodo kaip ramybės oazė vi- 
suomenėje, kurioje nuolat gausėja nusikaltėlių, - čia sinjoras La Ka- 
pra palingavo į šonus galva. - Bet užtikrinu, ėmiausi visų atsargumo 
priemonių, kad pasirūpinčiau, jog mano nuosavybė liktų saugi. 

- Džiaugiuosi tą girdėdamas, sinjore La Kapra, - pasakė Brune- 
tis statydamas puodelį su lėkštute greta minkštasuolio ant nediduko 
staliuko marmuriniu stalviršiu. - Neabejoju, kad norėtumėte būti 
itin apdairus dėl tų gražių daiktų, kurių čia turite. Pagaliau, esu tik- 
ras, kad įsigydamas kai kuriuos iš jų turėjote nemenkų rūpesčių. 

Šį kartą sinjoro La Kapros šypsena, kai tik pasirodė, buvo žemes- 
nės tonacijos. Jis užbaigė kavą ir pasilenkė padėti puodelio su lėkštu- 
te greta Brunečio padėtų. Nesakė nieko. 

- Ar būčiau labai įkyrus, jeigu pasiteiraučiau, kokios apsaugos 
ėmėtės, sinjore La Kapra? 

- Įkyrus? - paklausė La Kapra iš nuostabos plačiai atmerkęs akis. 
- Bet ar gali taip būti? Esu tikras, kad klausiate tik todėl, kad rūpi- 
natės miesto gyventojais, - akimirką patylėjo ir paaiškino. - Turiu 
įrengtą laužimosi signalizaciją. Tačiau dar svarbiau, kad turiu visą 
parą dirbantį personalą. Vienas iš jų visada yra čia. Aš linkęs savo 
personalo ištikimybe pasitikėti labiau negu mechanine apsauga, ko- 
kią tik įstengčiau įpirkti, - čia sinjoras La Kapra pakėlė savo šypse- 
nos temperatūrą. - Galbūt atrodau senamadiškas, bet tikiu šiomis 
vertybėmis - ištikimybe, garbe. 

- Žinoma, - aptakiai atsakė Brunetis, bet nusišypsojo rodyda- 
mas, kad supranta. - Ar leidžiate žmonėms pamatyti kitus savo 
kolekcijos dirbinius. Jei visa tai, - pasakė Brunetis ir ranka lengvai 
mostelėjo rodydamas visą kambarį, - yra koks nors rodmuo, tai ji 
turėtų būti įspūdinga. 

— Ak, komisare, atleiskite, - atsakė La Kapra neženkliai papurtęs 
galvą, - apgailestauju, bet dabar iš karto tai būtų neįmanoma. 

— Taip? - mandagiai pasiteiravo Brunetis. 

- Suprantate, kambarys, kuriame planuoju juos eksponuoti, dar 
nėra tenkinamai užbaigtas. Apšvietimas, grindų plytelės, net lubų 
paneliai - niekas manęs netenkina, todėl drovėčiausi, taip, iš tikrųjų 
drovėčiausi leisti kam nors dabar ją pamatyti. Bet būčiau labai lai- 
mingas pakviesti jus sugrįžti apžiūrėti mano kolekcijos, kai kamba- 
rys bus baigtas ir, - patylėjo ieškodamas tinkamo paskutinio žodžio, 
o suradęs pridūrė: - deramas. 

- Jūs labai malonus, sinjore. Tada planuoju su jumis vėl susitikti? 

La Kapra linktelėjo, bet nenusišypsojo. 

— Neabejoju, kad jūs esate labai užsiėmęs žmogus, - pasakė Bru- 
netis ir atsistojo. Kaip keista, pamanė jis, kad meno mylėtojas jau- 
čia mažiausiai norintis parodyti savo kolekciją kažkam, kas parodė 
smalsumą ar susižavėjimą gražiais daiktais. Brunetis tokių dalykų 
dar nebuvo patyręs. O dar keisčiau, kad per visą tą pokalbį apie nu- 
sikaltimus mieste La Kaprai nepasirodė tinkama paminėti nė vieno 
iš dviejų įvykių, kurie tą pačią savaitę sukrėtė Venecijos ramybę ir 
žmonių, kurie kaip ir jis pats buvo meno mylėtojai, gyvenimus. 

Pamatęs stovintį Brunetį La Kapra atsistojo ir palydėjo jį prie 
durų. Iš tiesų nulipo su juo laiptais, nužingsniavo per atvirą kiemą 
iki pat laukujų palazzo durų. Pats jas atidarė ir palaukė, kol Brunetis 
išėjo laukan. Jiedu širdingai paspaudė vienas kitam rankas, ir sin- 
joras La Kapra tyliai pastovėjo tarpduryje, kol Brunetis siaura calle 
nužingsniavo Šv. Pauliaus campo link. 

Dvidešimtas skyrius 


Su La Kapra praleistas pusvalandis sukėlė Brunečiui nenorą tą pačią 
popietę rizikuoti kalbėtis su Pata, tačiau jis vis tiek nutarė grįžti į 
kvestūrą pasižiūrėti, kokių jam atėjo pranešimų. Skambino du žmo- 
nės: Džulijus Karara, prašęs, kad Brunetis paskambintų jam į Romą, 
ir Flavija Petreli, pasakiusi, kad paskambins vėliau popiečiais. 

Jis paprašė operatoriaus, kad sujungtų su Roma ir netrukus kal- 
bėjosi su maggiore. Karara negaišo laiko asmeniniam pokalbiui, bet 
nedelsdamas pradėjo nuo Semendzato. 

- Gvidai, mes čia gavome šį tą, kas verčia manyti, kad jis buvo lyg 
ir smarkiau įsivėlęs, negu mums atrodė. 

— Ką? 

- Prieš dvi dienas sustabdėme alebastro peleninių krovinį, pake- 
liui pas didmenininką Veronoje keliaujantį į Livorną iš Honkongo. 
Įprasti dalykai - jis gauna pelenines, prilipdo prie jų etiketes ir par- 
davinėja kaip „Pagaminta Italijoje“. 

— Kam jūs sustabdėte krovinį? Nepanašu, kad jūsų žmonės do- 
mėtųsi tokiais dalykais. 

- Vienas iš mūsų komandos vyrukų pasakė, kad neblogas suma- 
nymas būtų krovinį apžiūrėti atidžiau. 

— Dėl etikečių? - paklausė Brunetis vis dar nieko nesuprasdamas. 
— Bet argi tokiais dalykais nepasirūpina finansų vyrukai? 

— O, jiems jau sumokėta, - atsainiai pasakė Karara, - todėl krovi- 
nys turėjo būti saugus iki Veronos. Bet mums paskambinti jį privertė 
tai, ką radome viduje su peleninėmis. 

Brunetis suprasdavo užuominą vos ją išgirdęs. 

— Ką radote? 

- Žinote, kas yra Ankor Vatas, ar ne? 

— Kambodžoje? 

- Jei to klausiate, vadinasi, žinote. Keturiose dėžėse gulėjo skulp- 
tūros, paimtos iš tenykščių šventyklų. 

- Jūs įsitikinęs? 

Vos pasakęs Brunetis panoro, kad klausimą būtų suformulavęs 
kitaip. 

- Mūsų darbas būti įsitikinusiems, - pasakė Karara, bet tik paaiš- 
kindamas. - Trys dirbiniai prieš kelerius metus buvo pastebėti Ban- 
koke, bet pradingo iš rinkos policijai dar nespėjus jų konfiskuoti. 

- Džulijau, niekaip nesuprantu, kaip galite būti tikri, kad jos iš 
Ankor Vato. 

- Prancūzai nupiešė gana išsamius šventyklos liekanų piešinius, 
kai Kambodža dar buvo kolonija, o paskui ji buvo fotografuojama. 
Dvi iš surastų skulptūrų buvo nufotografuotos, todėl ir esame tikri. 

- Kada nuotraukos darytos? - paklausė Brunetis. 

- 1985 metais. Archeologų komanda iš kažkokio Amerikos uni- 
versiteto praleido ten kelis mėnesius, darė eskizus ir fotografavo, bet 
paskui kautynės persikėlė pernelyg arti ir jiems teko nešdintis. Bet 
mes gavome visų jų darbų kopijas. Todėl esame tikri, visiškai tikri 
dėl tų dviejų dirbinių, o kiti du greičiausiai atkeliavo iš tos pačios 
vietos. 

- Turite minčių, kur jie keliavo? 

— Ne. Geriausia, ką turime, tai didmenininko iš Veronos adresą. 

— Ką nors darėte? 

- Turime du vyrus, kurie stebi sandėlį Livorne. Prijungėme mag- 
netofoną prie jų telefono ir Veronos biure. 

Nors Brunetis manė, kad tai perdėta reakcija aptikus vos keturias 
skulptūras, bet tą mintį pasiliko sau. 

- O kaip didmenininkas? Ar žinote apie jį ką nors? 

— Ne. Jis mums naujokas. Apie jį - visiškai nieko. Net finansų 
policija neturi bylos apie jį. 

— Tai ką jūs galvojate? 

Karara prieš atsakydamas šiek tiek pasvarstė. 

- Sakyčiau, jis švarus. O tai tikriausiai reiškia, kad kažkas išims 
skulptūras prieš pristatant krovinį. 

- Kur? Kaip? - paklausė Brunetis, o paskui pridūrė: - Ar kas nors 
žino, kad atidarėte dėžes? 

- Nemanau. Paprašėme finansų policijos uždaryti sandėlį ir su- 
rengus didelį spektaklį atidaryti nėrinių krovinį, atkeliavusį iš Filipi- 
nų. Kol jie tuo užsiiminėjo, mes dirstelėjome į pelenines, bet uždarė- 
me dėžes ir palikome viską kaip buvo. 

— O kaip nėriniai? 

- O, ten įprasti niekai. Dukart daugiau negu deklaruota, ir dabar 
jie mėgina suskaičiuoti, kokios turėtų būti baudos. 

— O peleninės? 

- Jos vis dar sandėlyje. 

— Ką ketinate daryti? 

- Nesu už jas atsakingas, Gvidai. Tvarkytis su jomis ėmėsi Mila- 
no biuras. Kalbėjausi su atsakingu žmogumi, ir jis sakė norintis imtis 
veiksmų tą pačią minutę, kai bus paimtos dėžės su skulptūromis. 

- Ojūsė 

- Leisčiau jiems perimti krovinį ir pamėginčiau pasekti. 

- Jeigu jie dėžes paims, - tarstelėjo Brunetis. 

- Net jei ir neims, sandėlyje komandos budi kiaurą parą, taigi 
mes žinosime, kada jie sukrus. Be to, nesvarbu, ką atsiųs paimti 
skulptūrų ir jie greičiausiai mažai ką žinos, nebent kur jas nuvežti, 
todėl nėra prasmės pulti ir juos sulaikyti. 

Galop Brunetis paklausė: 

- Džulijau, ar dėl keturių skulptūrų tai nėra baisiai sudėtingi 
veiksmai? Ir jūs vis dar nepasakėte, kaip čia įsivėlęs Semendzatas. 

- Irgi ne itin gerai tą žinome, bet žmogus, kuris iš pradžių pa- 
skambino, pasakė, kad žmonėms - jis kalbėjo apie policiją, Gvidai 
- Venecijoje tai gali būti įdomu, - ir Brunečiui nė nespėjus įsiterpti 
Karara tęsė toliau: - Jis nepaaiškino, ką tai reiškia, bet pasakė, kad 
buvo ir daugiau krovinių. Šis tik vienas iš daugelio. 

- Visi atvyko iš Rytų? - pasiteiravo Brunetis. 

- Jis nepasakė. 

— Ar tokių daiktų rinka čia didelė? 

— Čia Italijoje, ne, bet Vokietijoje - tikrai, ir ten gana lengva tokių 
daiktų įsigyti, jei jie jau atkeliavo į Italiją. 

Joks italas nesivargintų klausti, kodėl kroviniai nekeliauja tiesiai 
į Vokietiją. Sklido gandai, kad vokiečiai įstatymą vertina kaip kažką, 
kam būtina paklusti, kitaip negu italai, kurie mano, kad jį pirmiau 
reikia suprasti, o paskui apeiti. 

— O kaip vertė, kaina? - klausė Brunetis jausdamasis labai stereo- 

- Milžiniška ne tik dėl pačių skulptūrų grožio, bet ir todėl, kad 
jos atvyko iš Ankor Vato. 

- Ar jas galima parduoti atviroje rinkoje? - paklausė Brunetis, 
galvodamas apie kambarį, kurį sinjoras La Kapra įsirengė trečiajame 
savo palazzo aukšte, ir klausdamas savęs, kiek sinjorų La Kaprų dar 
galėtų būti. 

Svarstydamas, kaip atsakyti į klausimą, Karara ir vėl patylėjo. 

- Ne, greičiausiai ne. Bet tai nereiškia, kad joms rinkos nėra. 

- Suprantu, - ir tai tebuvo galimybė, bet jis vis dėlto paklausė: - 
Džulijau, ar jūs turite bylą apie vyrą, pavarde La Kapra, Karmelas La 
Kapra? Iš Palermo? 

Ir papasakojo apie sutapusias keliones į užsienį, kai jis keliavo į 
tas pačias vietas ir tomis pačiomis dienomis kaip ir Semendzatas. 

Po trumpos pauzės Karara atsakė: 

- Pavardė atrodo labai girdėta, bet niekas dabar neateina į galvą. 
Duokite man valandą ar panašiai, aš įvesiu į kompiuterį ir pažiūrė- 
siu, ką apie jį turime. 

Brunečio klausimą paskatino gryniausias profesinis smalsumas: 

- Kiek ten medžiagos savo kompiuteryje turite? 

— Daug, - atsiliepė Karara su girdimu pasididžiavimu. - Turime 
sąrašus pagal pavardes, pagal miestus, amžius, pagal meno formą, 
menininkus, pagal reprodukavimo techniką. Įvardykite ką nors pa- 
vogta ar suklastota, ir mes rasime užuominą kompiuteryje. Tai bus 


190 


katalogiuota pagal pavardę ar kokias pravardes arba slapyvardžius. 

- Sinjoras La Kapra - ne toks žmogus, kuris leistųsi pravardžiuo- 
jamas, - paaiškino Brunetis. 

- O, vienas iš tų, ką? Gerai, šiaip ar taip, turėsime jį prie „Pa- 
lermo,, - ir tada Karara visai be reikalo pridūrė: - Gerokai gausi ta 
byla, - minutėlę patylėjo leisdamas Brunečiui įvertinti pastabą, o 
paskui paklausė: - Gal yra kokia ypatinga meno rūšis, kuria jis do- 
misi, technika? 

— Kinų keramika, - atskleidė Brunetis. 

— A, - nutęsė Karara aukštėjančia intonacija. - Štai iš kur ta pa- 
vardė. Vis dar negaliu tiksliai prisiminti, kas ten buvo, bet jei jungtys 
mano galvoje jungiasi tinkamai, tai turėtų būti kompiuteryje. Ar ga- 
liu jums perskambinti, Gvidai? 

- Būčiau dėkingas, Džulijau, - paskui tikro smalsumo paskatin- 
tas paklausė: - Ar yra kokia galimybė, kad jus nusiųs į Veroną? 

- Ne, nemanau. Žmonės Milane yra vieni iš mūsų turimų geriau- 
sių. Važiuosiu, jeigu tik pasirodys, kad tai kaip nors susiję su kuria 
nors iš bylų, su kuriomis čia dirbu. 

— Na, tuomet gerai. Paskambinkite man, jei turėsite ką nors apie 
La Kaprą. Turėčiau būti čia visą popietę. Ir ačiū, Džulijau. 

- Nedėkokite man, kol nesužinosite, ką turiu jums pasakyti, 
pasakė Karara, bet ragelį padėjo Brunečiui nespėjus atsiliepti. 

Paskambinęs žemyn jis paklausė sinjorinos Eletros, ar dar ne- 
gavo La Kapros ir Semendzato telefonų pokalbių išklotinių, ir apsi- 
džiaugė sužinojęs, kad Telekomo biuras ne tik atsiuntė kopijas, bet ji 
surado jose ir keletą skambučių vienas kitam iš jų namų ir kabinetų 
telefonų Italijoje bei iš iš viešbučių telefonų užsienio šalyse, kuriose 
jie viešėdavo. 

— Ar norėtumėte, kad atneščiau, pone? 

- Taip, ačiū, sinjorina. 

Laukdamas atsivertė Bretos bylą ir surinko numerį, kuris ten 
buvo įrašytas. Palaukė, kol signalas suskambės septynis kartus, bet 

niekas neatsiliepė. Ar tai reiškė, kad ji pasinaudojo jo patarimu, iš- 
vyko iš Venecijos ir nuvažiavusi apsistos Milane? 

Gal Flavija ir skambino jam kaip tik tai pasakyti. 

Jo apmąstymus nutraukė įėjusi sinjorina Eletra, tądien apsiren- 
gusi niūriai pilkai; niūriai bent jau kol jis žvilgtelėjo žemyn ir pama- 
tė smarkiai raštuotas kojines - ar ten gėlės? - ir raudonus batelius 
aukštesnėmis pakulnėmis, negu Paula kada drįso apsiauti. Ji priėjo 
prie stalo ir priešais padėjo rudą aplanką. 

— Apibraukiau skambučius, kurie sutampa, - paaiškino. 

— Ačiū, sinjorina. Ar padarėte kopiją? 

Ji linktelėjo. 

— Gerai. Norėčiau, kad rastumėte telefoną, priklausantį Frančes- 
ko Murino antikvariatui Santa Marijos Formozos aikštėje, ir pasižiū- 
rėkite, ar yra įrašas, kad Semendzatas arba La Kapra jam skambino. 
Ir dar norėčiau žinoti, ar jis pats skambino kuriam nors iš jų. 

- Leidau sau paskambinti į ATXT į Niujorką, - pasakė sinjorina 
Eletra, - ir paprašyti, kad patikrintų ir pasižiūrėtų, ar kuris nors iš jų 
neturi tarptautinių pokalbių kortelės. La Kapra turi. Vyras, su kuriuo 
kalbėjausi, pasakė, kad faksu atsiųs mums jo dviejų pastarųjų metų 
skambučių sąrašą. Turbūt turėsiu jį dar šią popietę. 

— Sinjorina, ar su juo kalbėjotės pati? - paklausė Brunetis pa- 
tyliukais žavėdamasis. - Angliškai? Draugas iš Banca d'Italia ir dar 
anglų kalba? 

- Aišku. Jis nemoka itališkai, nors dirba tarptautiniame skyriuje. 

Ar Brunečiui reikėjo apstulbti dėl tokio liapsuso? Šiaip ar taip, jis 
jausis sukrėstas, nes sinjorina Eletra tikrai jautėsi. 

- Ir kaip nutiko, kad jūs išmokote kalbėti angliškai? 

- Kaip tik tą ir dariau Italijos banke, dotore. Buvau atsakinga už 
vertimus iš anglų ir prancūzų kalbų. 

Jis leptelėjo nespėjęs susiturėti. 

— Iš išėjote? 

— Neturėjau pasirinkimo, pone, - pasakė ji, paskui pamačiusi, 

kaip jis sumišo, paaiškino: - Vyras, kuriam dirbau, paprašė manęs 
į anglų kalbą išversti laišką Johanesburgo bankui, - ji liovėsi kalbėti 
ir pasilenkusi išėmė dar vieną lapą. Ir tai buvo viskas, kiek ji ketino 
paaiškinti? 

- Atsiprašau, sinjorina, apgailestauju, bet nieko nesuprantu. Jis 
paprašė jūsų išversti laišką į Johanesburgą? - ji linktelėjo. - Ir jums 
teko dėl to išeiti? 

Jos akys padidėjo. 

— Na, Žinoma, pone. 

Jis nusišypsojo. 

— Gaila, bet vis tiek nesuprantu. Kodėl turėjote išeiti? 
visai nesupranta itališkai. Labai aiškiai ištarė: 

- Sankcijos. 

- Sankcijos? - pakartojo jis. 

- Pietų Afrikai, pone. Jos tada dar galiojo, tad neturėjau kito pa- 
sirinkimo, kaip atsisakyti versti laišką. 

- Arjūs kalbate apie sankcijas jų vyriausybei? - paklausė jis. 

- Žinoma, pone. Jas paskelbė Jungtinės Tautos, ar ne? 

- Taip, manau, kad jos. Ir todėl jūs negalėjote išvėrsti laiško? 

- Na, nėra prasmės skelbti sankcijų, jeigu žmonės neketina jų 
taikyti, ar ne? - paklausė ji su nepriekaištinga logika. 

— Taip, manau, kad nėra. Ir kas tada atsitiko? 

- O, jis dėl to tapo labai nemalonus. Parašė papeikimą. Skundėsi 
profsąjungai. Ir niekas manęs neapgynė. Tarsi visi būtų tikėję, kad 
turėjau tą laišką išversti. Tad neturėjau kito pasirinkimo, tik atsista- 
tydinti. Nemanau, kad būčiau galėjusi su tokiais žmonėmis dirbti 
toliau. 

- Žinoma, ne, - pritarė jis ir palenkęs galvą prie bylos prisižadėjo 
sau pasirūpinti, kad Paula ir sinjorina Eletra niekada nesusipažintų. 

— Ar tai jau viskas, pone? - paklausė ji nusišypsojusi, tikriausiai 
vildamasi, kad jau suprato. 

- Taip, ačiū, sinjorina. 

- Atnešiu faksimilę, kai tik ateis iš Niujorko. 

- Ačiū, sinjorina. 

Ji nusišypsojo ir išėjo. Kaip Pata ją surado? 

Dėl to nekilo klausimų: Semendzatas ir La Kapra per pastaruo- 
sius metus kalbėjosi vienas su kitu bent penkis kartus; aštuonis, jei 
Semendzatas, skambinęs į skirtingų užsienio šalių viešbučius kaip 
tik tada, kai La Kapra tenai viešėjo, kalbėdavosi su La Kapra. Žino- 
ma, galima būtų užginčyti, ir Brunetis neabejojo, kad geras gynybos 
advokatas tą padarytų, kad visai nėra nieko keista, jei šie du vyrai 
vienas kitą pažinojo. Abu domėjosi meno kūriniais. La Kapra galėjo 
visiškai teisėtai konsultuotis su Semendzatu bet kuriuo iš daugybės 
klausimų: kilmės vietos, autentikos, kainos. Jis žvelgė į popierius ir 
stengėsi atrasti telefono pokalbių ir pinigų pervedimų į tų vyrų sąs- 
kaitas ir iš jų, tačiau nieko nepaaiškėjo. 

Suskambo telefonas. Pakėlė ragelį ir pasakė pavardę. 

— Mėginau prisiskambinti tau pirmiau. 

Akimirksniu atpažinęs Flavijos balsą jis ir vėl išgirdo, koks jis 
žemas ir kaip skyrėsi nuo jos dainavimo balso. Tačiau toji nuostaba 
buvo niekis palyginti su tuo, ką pajuto, išgirdęs ją kreipiantis fami- 
liariu „tu“. 

— Buvau su kai kuo susitikti. Kas atsitiko? 

- Breta. Ji atsisako su manimi važiuoti į Milaną. 

— Ar sakė kodėl? 

- Kažką šneka, kad nevisai gerai jaučiasi keliauti, bet ji tik spiria- 
si. Ir bijo. Nenori pripažinti, kad bijo tų žmonių, bet ji bijo. 

- O kaip tu? - paklausė jis vartodamas „tu“ ir jausdamas, kaip 
tinkamai jis skamba. - Ar tu išvažiuoji? 

- Negaliu rinktis, - pasakė Flavija, paskui pasitaisė: - Ne, rink- 
tis galiu. Galėčiau pasilikti, jei norėčiau, bet nenoriu. Vaikai grįžta 
namo, turiu juos pasitikti. Ir turiu būti La Skaloje antradienį per re- 
peticiją su pianinu. Kartą atidėjau, bet dabar sakiau, kad dainuosiu. 

Jis susidomėjo, kaip visa tai galėtų būti susiję su juo, ir Flavija 
greitai jam pasakė: 

- Kaip manai, ar galėtum su ja pasikalbėti? Padėti susiprotėti? 

- Flavija, - pratarė jis, kuo aiškiausiai suvokdamas, kad pirmą 
kartą kreipiasi į ją vardu, - jeigu tu negali jos įtikinti važiuoti, abe- 
joju, ar ji pakeis nuomonę, kad ir ką aš pasakyčiau, - paskui jai ne- 
suspėjus paprieštarauti pridūrė: - Ne, aš nemėginu išsisukti. Tiesiog 
manau, kad tai nepadės. 

- O kaip apsauga? 

- Taip. Galiu skirti vyrą pabūti su ja apartamente, - ir kone ne- 
galvodamas pasitaisė: -- Arba moterį. 

Ji atsakė nedelsdama. Ir piktai. 

- Vien tai, kad nusprendėme nesigulti į lovą su vyrais, nereiškia, 
kad bijome būti su jais viename kambaryje. 

Jis tylėjo taip ilgai, kad galop ji paklausė: 

- Na, kodėl nieko nesakai? 

- Laukiu, kol atsiprašysi už kvailumą. 

Šįkart Flavija nieko nepasakė. Pagaliau dideliam jo palengvėji- 
mui jos balsas suminkštėjo ir ji tarė: 

- Gerai, ir dar už skubėjimą. Manyčiau, pripratau prie to, kad ga- 
liu vaikyti žmones. Ir gal kad tebelaukiu sau ir Bretai nemalonumų, 
- baigusi atsiprašinėti Flavija grįžo prie aptariamo klausimo: - Ne- 
žinau, ar ją galima būtų įtikinti leisti kam nors pasilikti apartamente 
kartu. 

- Flavija, neturiu kaip kitaip jos apsaugoti, - staiga ragelyje jis 
išgirdo smarkų triukšmą, kurį, panašu, kėlė sunkieji mechanizmai. 
- Kas ten? 

- Laivas. 

- Kur tu? 

— Vergų krantinėje, - paaiškino ji. - Nenorėjau skambinti iš 
namų, todėl išėjau pasivaikščioti, - jos balsas pasikeitė: - Esu netoli 
kvestūros. Ar tau leidžiama dieną priimti lankytojus? 

- Žinoma, - nusijuokė jis. - Esu vienas iš viršininkų. 

— Ar bus gerai, jeigu ateisiu su tavimi susitikti? Nepakenčiu kal- 
bėtis telefonu. 

- Aišku. Ateik kada tik panorėsi. Ateik dabar. Turiu laukti telefo- 
no skambučio, bet nėra prasmės tau vaikštinėti lietuje visą popietę. 
Be to, - pridūrė šypsodamasis sau, — čia šilta. 

- Gerai. Ar klausti tavęs? 

- Taip, pasakyk pareigūnui prie durų, kad paskirtas susitikimas, 
ir jis palydės tave iki mano kabineto. 

- Ačiū. Greitai būsiu, - ji padėjo ragelį nelaukdama jo atsisvei- 
kinimo. 

Vos padėjo ragelį, kai telefonas vėl suskambo ir atsiliepęs jis iš- 
girdo Kararą. 

- Gvidai, jūsų sinjoras La Kapra yra kompiuteryje. 

— Taip? 

— Čia dėl kinų keramikos buvo taip lengva jį surasti. 

— Kodėl? 

- Dėl dviejų dalykų. Seladono dubens, kuris prieš trejus metus 
Londone dingo iš privačios kolekcijos. Pasak vyro, kurį galiausiai už 
tai nuteisė, jam sumokėjęs italas, norėjęs gauti ypatingą dirbinį. 

- La Kapra? 

- Jis nežinojo. Bet jį įdavęs asmuo sakė, kad La Kapros pavardę 
paminėjo vienas iš sandorį organizavusių tarpininkų vyrų. 

- „Sandorį organizavusių ? - paklausė Brunetis. - Tiesiog štai 
šitaip surengė apiplėšimą dėl vienintelio dirbinio? 

- Taip. Taip atsitinka vis dažniau, - atsakė Karara. 

— O kitas? - paklausė Brunetis. 

- Na, tas tik gandai. Iš tiesų mes įrašėme tai pavadinę „nenusta- 
tyta“. 

- Kas ten tokio? 

- Maždaug prieš dvejus metus Paryžiuje kinų meno prekeivį, 
tokį Filipę Bernadotį, vieną vakarą išėjusį pavedžioti šuns, užpuolė 

ir nužudė. Paėmė piniginę ir raktus. Raktais pasinaudojo patekti į jo 
namus, bet gana keista - nieko nepavogė. Tačiau patikrinus jo doku- 
mentus paaiškėjo, kad keletas iš jų prapuolė. 

— O La Kapra? 

— To žmogaus partneris prisiminė tik tiek, kad kelios dienos prieš 
žūtį monsjė Bernadotis užsiminė apie smarkų ginčą su klientu, kuris 
apkaltino jį pardavus žinomai suklastotą dirbinį. 

— Ar tas klientas buvo La Kapra? 

- Partneris nežinojo. Viskas, ką jis prisiminė, tai kad monsjė Ber- 
nadotis keliskart pavadino klientą „ožiu“, bet tada partneris manė, 
kad jis juokauja. 

— Ar galėjo monsjė Bernadotis ir jo partneris parduoti dirbinį, 
žinodami, kad jis klastotė? - paklausė Brunetis. 

- Partneris - ne. Bet atrodo, kad Bernadotis kelis kartus dalyva- 
vo keliuose pardavimuose - ir pirkimuose, kurie kelia klausimų. 

— Meno vagysčių policijai? 

- Taip. Paryžiaus biuras turėjo besipučiančią jo bylą. 

- Bet po jo nužudymo iš jo namų nieko nebuvo paimta? 

- Atrodytų, kad ne, bet tie, kas jį nužudė, turėjo daug laiko išimti 
iš jo segtuvų ir inventorinių knygų ką panorėję. | 

- Vadinasi, gali būti, kad sinjoras La Kapra buvo tas ožys, kurį jis 
minėjo savo partneriui? 

- Taip atrodytų, - pritarė Karara. 

- Dar kas nors? 

- Ne, bet mes mielai sužinotume, ką turite mums papasakoti. 

- Pasakysiu savo sekretorei nusiųsti jums viską, ką turime, ir pra- 
nešiu, kad ir ką išsiaiškintume apie jį ir Semendzatą. 

- Ačiū, Gvidai. 

Ir Karara dingo. 

Kaip ten dainavo grafas Almaviva? „E mi fard il destino ritrovar 
guesto paggio in ogni loco! - Ar man likimas lėmė visur matyti šį 
pažą.“ Lygiai taip pat, regis, buvo ir Brunečiui lemta matyti La Ka- 

prą, kur tik pažvelgdavo. Tačiau vis dėlto Cherubinas atrodė kur kas 
tyresnis už sinjorą La Kaprą. Brunetis sužinojo daugiau negu užen- 
kamai, kad įsitikintų, jog La Kapra buvo susijęs su Semendžzatu, gal 
net su jo mirtimi. Bet visa tai buvo vien netiesioginiai įrodymai; teis- 
mui niekas iš to neturėjo menkiausios vertės. 

Išgirdo beldimą į duris ir šūktelėjo „Avanti“. Uniformuotas poli- 
cininkas atidarė duris, žengė į šoną ir leido įeiti Flavijai Petreli. Šiai 
einant pro policininką Brunetis pamatė, kaip prieš uždarydamas 
duris pareigūnas švystelėjo ranka atiduodamas iškalbingą pagarbą. 
Brunečiui neliko nė menkiausios abejonės, kam tas mostas buvo 
skirtas pagerbti. 

Ji vilkėjo tamsiai rudą kailiu apvedžiotą lietpaltį. Ankstaus vaka- 
ro žvarba nuspalvino jos veidą, kurio ji vėlgi nepasiryškino. Ji greitai 
perėjo per kambarį ir paspaudė paduotą ranką. 

- Tai štai čia tu dirbi? - paklausė. 

Jis apėjo aplink stalą ir paėmė jos apsiaustą, kurio dėl karščio 
kabinete tikrai nereikėjo. Kol ji žvalgėsi aplinkui, pakabino apsiaustą 
ant kabyklos šiapus savo durų. Pamatė, kad išorinė apsiausto pusė 
šlapia, apsisukęs dirstelėjo į ją ir išvydo, jog šlapi ir jos plaukai. 

- Ar neturi skėčio? - paklausė. 

Nesąmoningai pakėlusi ranką prie plaukų persibraukė ir nustebo 
pajutusi drėgmę. 

- Ne, kai išėjau iš namų, nelijo. 

- Kada tas buvo? - paklausė grįždamas per kambarį artyn prie 
jos. 

— Po priešpiečių. Sakyčiau, po dviejų, - miglotai atsakė rodyda- 
ma, kad iš tikrųjų nė neprisimena. 

Jis pritraukė dar vieną kėdę prie tos, kuri jau stovėjo prie sta- 
lo, ir palaukęs, kol ji atsisėdo priešais. Nors Brunetis ir matė ją vos 
"prieš kelias valandas, jį sukrėtė jos išorės pasikeitimai. Tą rytą atrodė 
rami ir atsipalaidavusi, pasirengusi prisidėti prie jo itališkų pastan- 
gų įtikinti Bretą susirūpinti savo pačios saugumu. Bet dabar atrodė 

įsitempusi ir sudirgusi, o įtampa išryškino raukšleles aplink burną, 
kurių, jis neabejojo, ryte nebuvo. 

— Kaip Breta? - paklausė jis. 

Ji atsiduso ir viena ranka pirštais mostelėjo į šoną. 

- Kartkartėmis atrodė, tarsi kalbuosi su vienu iš savo vaikų. Ji 
pritaria viskam, ką sakau, o paskui nusprendžia daryti būtent tai, ko 
nori pati. 

- O dabar tai yra? - paklausė Brunetis. 

— Pasilikti čia ir neskristi su manimi į Milaną. 

— Kada išvyksti? 

- Rytoj. Yra vakarinis reisas, leidžiasi devintą. Turėsiu laiko par- 
sirasti atidaryti buto, paskui ryte grįžti į oro uostą pasitikti vaikų. 

- Arji nesako, kodėl nenori skristi? 

Flavija truktelėjo pečiais, tarsi tai, ką sako Breta, ir tai, kaip yra iš 
tikrųjų, būtų skirtingi dalykai. 

- Sako, kad niekas jos neišbaidys iš savo pačios namų ir ji nebėgs 
slėptis su manimi. 

— Ar tai nėra tikroji priežastis? 

- Kas žino, kokia iš tikrųjų ta priežastis? - paklausė tikriausiai 
pyktelėjusi. - Bretai užtenka norėti arba nenorėti ką nors daryti. Jai 
nereikia priežasčių ar pasiteisinimų. Ji daro tik tai, ko nori. 

Brunečiui neprasprūdo pro akis, kad tik kitai tokios pačios stip- 
rios valios asmenybei ši savybė galėjo pasirodyti tokia piktinama. 

Jam labai knietėjo paklausti Flavijos, kodėl atėjo su juo susitikti, 
tačiau vietoje to pasiteiravo: 

- Ar yra koks būdas ją įtikinti skristi kartu? 

- Tu akivaizdžiai nelabai gerai ją pažįsti, - sausai atkirto Flaviją, 
bet paskui nusišypsojo. - Ne, nemanau, kad yra. Gal net būtų papras- 
čiau, jei kas pasakytų jai neskristi; tada, manyčiau, būtų priversta tą 
padaryti, - papurtė galvą ir pakartojo: - Visai kaip mano vaikai. 

- Norėtum, kad su ja pasikalbėčiau? - paklausė Brunetis. 

- Kaip manai, ar bus iš to kas nors gero? 

Dabar jis gūžtelėjo pečiais. 

- Nežinau. Man nelabai sekasi su savais vaikais. 

Ji sužiuro nustebusi. 

- Nežinojau, kad turi vaikų. 

- Juk tai ganėtinai natūralu mano amžiaus vyrui, ar ne? 

- Taip, tikriausiai, - atsakė ji ir prieš kalbėdama toliau pasvėrė 
kitą savo. komentarą: - Kai jau pažįstu tave kaip policininką, tai kaip 
ir nebesi tikras asmuo, - ir jam nespėjus nieko pasakyti pridūrė: - 
Taip, žinau, o tu pažįsti mane kaip dainininkę. 

- Na, juk nelabai, ar ne? - paklausė jis. 

- Ką nori pasakyti? Mes susipažinome, kai aš dainavau. 

- Taip, tačiau spektaklis jau buvo pasibaigęs. O nuo tada tegirdė- 
jau tave dainuojančią iš plokštelių. Ir bijau, kad tai ne tas pats. 

Ji pažvelgė ilgu žvilgsniu, dirstelėjo sau į kelius, paskui vėl į jį. 

- Jeigu duočiau bilietus į La Skalos spektaklį, ar ateitum? 

- Taip, ateičiau. Mielai. 

Ji atvirai nusišypsojo. 

- Ir ką atsivestum? 

- Žmoną, - paprastai atsakė jis. | 

- A, - lygiai taip pat paprastai tarstelėjo ji. Koks turtingas gali 
būti vienas skiemuo. Šypsena trumpam pranyko, bet sugrįžusi buvo 
draugiškesnė ir kiek šiltesnė. 

Jis pakartojo klausimą: 

- Ar norėtum, kad su ja pasišnekėčiau? 

- Taip. Ji labai tavimi pasitiki, tai gali ir paklausyti. Kažkas turėtų 
įtikinti ją išvykti iš Venecijos. Aš negaliu. 

Sunerimęs dėl skubumo balse jis pasakė: 

- Nemanau, kad jai pasilikus čia gresia tikrai didelis pavojus. Jos 
apartamentas saugus, ir jai užteks proto bet ko neįsileisti vidun. Tad 
grėsmė labai nedidelė. 

- Taip, - pritarė Flavija lėtai, rodydama, kaip tuo netiki. Tarsi 
staiga grįžusi iš labai toli ir atsidūrusi čia apsidairė po kabinetą ir 

paklausė atitraukusi megztinio apykaklę nuo kaklo: - Ilgai turi čia 
pasilikti? 

— Ne, jau esu laisvas, jei norėtum eiti. Eisiu kartu ir pasižiūrėsiu, 
ar ji manęs paklausys. 

Ji pakilo ir nuėjusi prie lango pastovėjo žvelgdama į uždengtą Šv. 
Lorenco fasadą, paskui į priešais pastatą tekėjusį kanalą. 

— Gražu, bet nežinau, kaip jūs tą ištveriate, - ar ji kalba apie san- 
tuoką, pasvarstė jis. - Ištvėriau savaitę, bet jau ėmiau jaustis sugauta, 
- apie ištikimybę? Atsigręžė į jį veidu. - Bet ir su visais trūkumais tai 
vis tiek gražiausias miestas pasaulyje, ar ne? 

— Taip, - paprastai atsakė jis ir palaikė jai apsiaustą. 

Iš spintos prie sienos paėmė du skėčius, ir jiems išėjus iš kabineto 
vieną padavė Flavijai. Prie paradinių kvestūros durų du sargybiniai, 
kurie paprastai tenkindavosi palinkėję Brunečiui ne daugiau kaip 
glaustą „Buona notte“, gero vakaro, išsitempė į standų „ramiai“ ir 
išraiškingai atidavė pagarbą. Lauke pylė lietus ir per kanalo kraštus 
pradėjęs varvėti vanduo tvindė grindinį. Jis sustojo apsiauti savo gu- 
minių aukštaaulių, bet Flavija teavėjo nuo lietaus jau permirkusius 
žemakulnius odinius batelius. 

Jis paėmė ją už rankos ir pasuko kairėn. Kartkartėmis vėjo gū- 
siai sviesdavo lietų jiems į veidus, paskui apsisukdavo ir pildavo ant 
blauzdų. Jiedu sutiko labai mažai žmonių, ir visi avėjo guminius ir 
vilkėjo vaškytines striukes, akivaizdžiai buvo venecijiečiai, išėję iš 
namų tik todėl, kad jiems reikėjo. Sąmoningai apie tai negalvoda- 
mas jis vengė tų gatvių, kurias, žinojo, vanduo jau buvo užtvindęs, ir 
vedė juodu link Barberia delle Tolle, į aukštumą prie ligoninės. Likus 
iki jos vienam tiltui jie priėjo siaurą žemesnio grindinio ruožą, kur 
iki kulkšnių tyvuliavo raibuliuojantis pilkas vanduo. Jis stabtelėjo, 
galvodamas kaip perkelti per jį Flaviją, bet toji paleidusi jo ranką 
nužingsniavo visiškai nepaisydama šalto vandens, ir jis išgirdo, kaip 
tas žliugsi jos bateliuose. 

Vėjas ir lietus švaistėsi atviroje Šv. Jono ir Pauliaus campo erdvė- 

je. Prie vieno kampo po pašėlusiai plazdančia stogine priešais barą 
stovėjo vienuolė bejėgiškai suspaudusi išdraskytą skėtį. Pati campo 
atrodė tarsi trauktųsi, tolimąjį jos pakraštį prarijo kylantis vanduo, 
kanalą pavertęs siauru ežeru, kuris nesustodamas liejosi iš krantų. 

Greita pėstute kone bėgdami ir pakeliui taškydamiesi jie nusku- 
bėjo per aikštę prie tilto, kuris vedė į Calle della Testa ir į Bretos butą. 
Nuo tilto viršaus išvydo, kad priešais iki pusiau blauzdų tyvuliuoja 
vanduo, tačiau nė vienas nesustojo. Kai jie priėjo prie vandens už 
tilto, Brunetis perėmė skėtį į kairę ranką, o dešine paėmė Flaviją už 
rankos. Ir kaip tik laiku, nes ji kluptelėjo ir jau būtų kritusi ir par- 
puolusi į vandenį, bet sulaikė tvirta jo ranka, patraukusi prie savęs. 

— Porco Giuda, Judo išpera - šūktelėjo ji atsitiesusi šalia jo. - Ba- 
tas. Nusmuko. 

Abu sustojo ir pažiūrėjo į tamsų vandenį ieškodami kokio nors 
prapuolusio bato ženklo, bet nė vienas iš judviejų jo neįžvelgė. Ieš- 
kodama bato ji pirštų galais apčiuopomis pavedžiojo priešais save iš 
šono į šoną. Nieko. Pliaupė lietus. 

- Štai, - suskleidęs savo skėtį ir padavęs jai tarstelėjo Brunetis. 
Greitai pasilenkė ir pakėlęs nuo Žemės taip ją nustebino, kad apsi- 
vydama jį rankomis suskleisto skėčio rankena kaukštelėjo jam į pa- 
kaušį. Jis kluptelėjo viena ranka apkabinęs ją po mentimis, o kitą 
pakišęs po pakinkliais, atgavo pusiausvyrą ir nužingsniavo į priekį. 
Du kartus pasisuko, atėjo prie pastato durų ir tik tada ją paleido. 

Jo plaukai permirko, vanduo sruvo už apykaklės ir kūnu žemyn. 
Kartą ją nešdamas kluptelėjo ir pajuto, kaip per aulo viršų į batą 
šliūkštelėjo vanduo. Tačiau atnešė iki slenksčio, pastatė ant žemės ir 
ranka nuo kaktos nusibraukė plaukus. 

Ji greitai atidarė pastato duris ir įšlepsėjo į prieangį, kur buvo 
lygiai tiek pat vandens kaip ir lauke. Perėjo skersai jį ir užlipo ant 
pirmos dar sausos pakopos. Išgirdusi iš paskos per vandenį tekšintį 
Brunetį palypėjo dar dvi pakopas ir atsigręžė. 

- Ačiū. 

Nuspyrė kitą batą ir palikusi gulėti pasileido laiptais, jis sekė 
įkandin neatsilikdamas. Antroje aikštelėje jie išgirdo žemyn laiptais 
sklindančią muziką. Viršuje priešais metalines duris ji susirado rak- 
tą, įkišo į spyną ir pasuko. Durys nepasidavė. 

Ištraukė raktą, išsirinko kitą ir pasuko spynoje durų viršuje, tada 
grįžo prie pirmosios spynos ir atrakino duris. 

- Keista, - pratarė atsigręžusi. - Jos užrakintos dukart. 

Jam atrodė gana nuovoku, kad Breta tvirtai užsirakino iš vidaus. 

- Breta, - sušuko Flavija atidariusi duris. Juos pasitiko garsiau 
suskambusi muzika, bet ne Breta. - Čia aš, - šūktelėjo Flavija. - Su 
manimi Gvidas. 

Niekas neatsiliepė. 

Vaikštinėdama basa, visur ant grindų varvindama vandenį Flavi- 
ja nuskubėjo į kambarį, paskui į buto gilumą patikrinti abiejų mie- 
gamųjų. Atgal grįžo dar labiau išblyškusi. Už jos sugriežę smuikai ir 
sutrimitavę trimitai grąžino visatos harmoniją. 

- Jos čia nėra, Gvidai. Ji išėjo. 


Dvidešimt pirmas skyrius 


Kai tą popietę Flavija užtrenkė paskui save buto duris, Breta atsisėdo 
ir įsispoksojo į užrašų lapus, nuklojusius darbo stalo paviršių. Žvelgė 
į diagramas, žyminčias skirtingų rūšių medžio degimo temperatū- 
ras, vakarų Kinijoje atkastų degimo krosnių matmenis, izotopus, at- 
rastus to paties regiono kapaviečių keramikos glazūroje, ir to paties 
regiono augalijos, vešėjusios prieš du tūkstančius metų, ekologinę 
rekonstrukciją. Jeigu interpretuoja ir derina duomenis vienaip, gau- 
na vieną keramikos degimo rezultatą, bet jei sudeda kintamuosius 
kitaip, tai jos tezė pasirodo klaidinga, viskas virsta nesąmone, ir ji 
turėjo likti Kinijoje, kur jai ir vieta. 

Tas žodis paskatino pasvarstyti, ar jai kada nors bus vietos čia, 
jei Flavijai ir Brunečiui kaip nors pavyks viską pataisyti - ji negalėjo 
sugalvoti geresnio žodžio - taip, kad ji galėtų dirbti toliau. Pasipik- 
tinusi pastūmė popierius toliau. Nebuvo prasmės baigti straipsnio, 
kai autorė netrukus bus diskredituota, nes prisidėjo prie stambios 
meno klastotės. Ji nusisuko nuo rašomojo stalo ir nuėjusi atsistojo 
priešais tvarkingai sudėtų kompaktinių plokštelių lentyną paieškoti 
muzikos, kuri atitiktų tuometinę jos nuotaiką. Jokio vokalo. Tik ne 
tos dručkės vėplos, giedančios apie meilę ir netektį. Meilė ir netektis. 
Ir tikrai ne klavesinas; trankūs jo garsai ištampys jai nervus. Gerai, 
tada Jupiterio simfonija; jei kas ir galėtų įrodyti, kad pasaulyje dar 
liko sveiko proto, džiaugsmo ir meilės, tai tik ji. 

Ji patikėjo sveiku protu ir džiaugsmu ir jau buvo bepradedanti 
tikėti meile, kai suskambo telefonas. Atsiliepė tik todėl, kad pamanė, 
jog ten gali būti daugiau kaip prieš valandą išėjusi Flavija. 

— Pronto, - tarė suvokdama, kad per beveik savaitę pirmą kartą 
atsiliepė telefonu. 

- Profesorė Linč? - pasiteiravo vyro balsas. 

- Taip. 

- Praeitą savaitę jus aplankė mano draugai, - pasakė vyras, gerai 
sumoduliuotas ir ramus balsas dėl susiliejančių sicilietiškos tarties 
pustonių skambėjo ištęstai. Breta nieko neatsakė, todėl jis pridūrė: - 
Esu tikras, kad jūs prisimenate, - ji tebetylėjo, jos ranka sustingo ant 
ragelio, o akys užsimerkė prisiminus jų viešnagę. - Profesore, pama- 
niau, jums bus įdomu sužinoti, kad jūsų draugė, - ir jo balsas prie to 
žodžio suskambo ironiškai, - jūsų draugė sinjora Petreli kalbasi su 
tais pačiais mano draugais. Taip, kol mudu kalbamės, jūs ir aš, mano 
draugai kalbasi su ja. 

- Kojūs norite? - paklausė Breta. 

- Ak, aš pamiršau, kokie jūs, amerikiečiai, esate tiesmuki. Na, 
norėčiau pasikalbėti su jumis, profesore. 

Ilgai patylėjusi Breta paklausė: 

- Apie ką? 

- O, apie kinų meną, žinoma, ypač apie kelis Han dinastijos ke- 
ramikos dirbinius, kuriuos, mano manymu, jūs turbūt norėtumėte 
pamatyti. Bet kol tą padarysime, manau, mums reikėtų pasišnekėti 
apie sinjorą Petreli. 

— Nenoriu su jumis kalbėti. 

- To ir bijojau, daktare. Štai kodėl leidau sau paprašyti sinjoros 
Petreli dėtis prie manęs. 

Breta pasakė vienintelį dalyką, kokį sugalvojo pasakyti. 

- Ji čia su manimi. 

Vyras atvirai nusikvatojo. 

— Prašyčiau, daktare, žinau, kokia jūs sumani, todėl prašau ne- 
paikioti. Jeigu ji ten būtų, užuot kalbėjusi su manimi, būtumėte pa- 
dėjusi ragelį ir išsyk paskambinusi policijai, - patylėjo, kad ji viską 
suprastų, o paskui paklausė: - Argi aš neteisus? 

- Iš kur galiu žinoti, kad ji su jumis? 

- O, jūs negalite, daktare. Suprantate, tai žaidimo dalis. Bet jūs 
žinote, kad ten jos nėra, ir dar žinote, kad jos nėra nuo be dvidešimt 
trys, kai išėjusi iš jūsų buto patraukė į Rialtą. Šiandien labai nema- 
loni diena eiti pasivaikščioti. Labai smarkiai lyja. Ji jau turėjo grįžti. 
Iš tikrųjų, jei galėčiau būti toks įžūlus, pasakyčiau, kad ji jau seniai 
turėjo būti grįžusi, argi ne tiesa? - kai Breta neatsiliepė, paklausė 
griežčiau: - Ar ne tiesa? 

- Ko norite? - pavargusi paklausė Breta. 

- Jau panašiau. Aš noriu, kad jūs ateitumėte manęs aplankyti, 
daktare. Noriu, kad ateitumėte dabar pat, apsirengtumėte apsiaustą 
ir išeitumėte iš apartamento. Kai kas apačioje jūsų lauks ir palydės 
pas mane. Kai tik tą padarysite, sinjora Petreli galės sau eiti. 

— Kur ji? 

- Juk nesitikite, kad jums tą pasakysiu, ką, daktare? - paklausė jis 
dėdamasis nustebęs. - O dabar ar padarysite, ką jums sakau? 

Atsakymas iššoko jai nespėjus jo apgalvoti. 

- Si. 

- Labai gerai. Labai išmintinga. Neabejoju, būsite labai tuo pa- 
tenkinta. Kaip ir sinjora Petreli. Kai baigsime kalbėti, nepadėkite ra- 
gelio. Nenoriu, kad kam nors skambintumėte. Ar supratote? 

— Taip. 

- Girdžiu fone muziką. Jupiteris? 

- Taip. 

— Kuri versija? 

- Abado, - atsakė ji, jausdama vis stiprėjantį nerealumo jausmą. 

- A, negeras pasirinkimas, visai negeras, - greitai pasakė jis ne- 
sistengdamas slėpti nusivylęs jos skoniu. - Italai tiesiog nežino, kaip 
reikia diriguoti Mocartą. Na, galėsime tą aptarti, kai ateisite. Gal ga- 
lėsime pasiklausyti fon Karajano atlikimo; manau, šitą jis toli lenkia. 
Tiesiog palikite muziką groti, užsimeskite apsiaustą ir lipkite žemyn. 
Ir nemėginkite palikti žinutės, nes kai kas ketina grįžti su jūsų rak- 
tais ir pasidairyti po butą, todėl saugokitės tos bėdos. Supratote? 

- Si, - vangiai atsakė ji. 

- Tai padėkite ragelį, pasiimkite apsiaustą ir eikite iš buto, - pa- 
liepė jis, o balsas pirmą kartą tapo artimesnis įprastam tonui. 

- Iš kur man žinoti, kad jūs paleisite Flaviją? - paklausė Breta 
labai stengdamasi kalbėti ramiai. 

Šį kartą jis nusikvatojo. 

— Nežinote, ką? Bet užtikrinu jus, iš tikrųjų duodu jums savo 
žodį kaip džentelmenas, kad kai tik išeisite iš namų su mano drau- 
gais, kai kas skambtelės telefonu ir sinjora Petreli galės eiti, - kai ji 
nieko nepasakė, jis pridūrė: - Tai viskas, daktare. 

Ji padėjo ragelį ant stalo ir nuėjusi į prieangį iš didelės spintos pa- 
siėmė apsiaustą. Grįžusi į kambarį priėjo prie darbo stalo ir sugrai- 
bė rašiklį. Ant popieriaus skiautelės greitai brūkštelėjo kelis žodžius 
ir nuėjo prie knygų spintos. Dirstelėjusi į kompaktinių plokštelių 
grotuvo valdymo skydelį paspaudė mygtuką „Kartoti“, tada skiau- 
telę įdėjo į tuščią kompaktinės plokštelės dėžutę, o šią stačią atrėmė 

priešais grotuvo dangtį. Pasiėmė raktus nuo stalelio prie pat durų ir 
išėjo. 

Kai laiptų apačioje pravėrė duris, į prieangį greitai įžengė du vy- 
rai. Ji vieną iš jų tuojau pat pažino kaip žemesnįjį iš dviejų ją sumu- 
šusių vyrų, ir tik sągmoningomis valios pastangomis susilaikė neatšo- 
kusi. Tas nusišypsojo ir atkišo ranką: 

- Raktus, - pareikalavo. 

Išsiėmusi iš kišenės padavė juos. Tas prapuolė laiptų viršuje ir 
negrįžo penkias minutes, per kurias antrasis nenuleido nuo jos akių, 
o ji stebėjo, kaip grindimis po durimis slenka pirma maža vandens 
vilnis, rodanti prasidedantį acgua alta. 

Anam sugrįžus partneris atidarė duris, ir jie subrido į vandenį. 
Pliaupė smarkus lietus, bet nė vienas iš jų neturėjo skėčio. Po vieną 
jai iš abiejų šonų, paslaugiai išsirikiuodami vorele, kai siaurose mies- 
to gatvelėse tekdavo su kuo nors prasilenkti, jie greitai nuėjo prie 
Rialto tilto ir per jį. Kitoje pusėje abu vyrai norėjo pasukti kairėn, 
bet vanduo palei Didįjį kanalą pakilo per aukštai, tad jiems teko to- 
liau bristi per dabar tuščią, išskyrus pačius atkakliausius prekeivius, 
turgų. Pasuko kairėn, užlipo ant medinių tiltelių, stovinčių ant me- 
talinių atramų, ir nuėjo Šv. Pauliaus link. 

Beeidama ji suvokė, kokia buvo neapdairi. Niekas negalėjo jos 
užtikrinti, kad skambinęs vyras laiko Flaviją. Bet kaip kitaip jis būtų 
žinojęs, kada tiksliai ji išėjo iš buto ir kur patraukė, jeigu nesekė? Ji 
nė nebuvo tikra, kad jis arba jie paleis Flaviją už tai, kad sutiko su 
juo susitikti. Tebuvo galimybė. Ji mąstė apie Flaviją, prisiminė jos 
pavidalą greta savo lovos, kai atsipeikėjo ligoninėje, prisiminė Flavi- 
ją scenoje, per pirmąjį Don Žuano veiksmą dainuojančią „E nasca il 
tuo timor dal mio periglio - Ir tegu tavo baimė gimsta iš mano nelai- 
mės“, prisiminė ir kitką. Tai buvo galimybė; ir ji jos griebėsi. 

Tasai priešakyje pasukęs į kairę nužengė nuo tiltelio į vandenį ir 
nubrido prie Didžiojo kanalo. Ji atpažino Dileros gatvelę, prisiminė 
čia buvus sauso valymo valyklėlę, kurioje valyta zomša, ir nusistebė- 

jo galinti tokią akimirką galvoti apie tokius nereikšmingus dalykus. 

Jau gerokai aukščiau kulkšnių semiančiame vandenyje jie sustojo 
priešais dideles medines duris. Mažasis atrakino jas raktu, ir ji pa- 
sijuto stovinti atvirame kieme gausiam lietui teškant ant užtvenkto 
vandens paviršiaus. Abu vyrai, vienas priešaky, o kitas įkandin, nu- 
ginė ją per kiemą. Užlipo išoriniais laiptais, atidarė dar vienas duris 
ir įžengė vidun. Ten juos pasitiko jaunesnis vyras ir linktelėjo jiems, 
parodęs abiem vyrams, kad jie galį eiti. Neprabilęs apsisuko ir nusi- 
vedė ją koridoriumi ir kitais, o paskui trečiais laiptais aukštyn. Vir- 
šuje atsigręžė ir pratarė: 

— Duokš apsiaustą. 

Užėjo už nugaros jo nuvilkti. Ji graibė sagas nuo šalčio ir sukrė- 
timo sustingusiais pirštais ir galiausiai pavyko jas atsegti. Jis nuvilko 
apsiaustą ir atsainiai numetė jį ant grindų, paskui žengęs artyn apsi- 
vijo ją rankomis ir delnais sugniaužė krūtis. Prisispaudė kūnu prie 
jos ir ritmiškai grabinėdamas rankomis sušnabždėjo į ausį: 

- Niekada neturėjai tikro italo, angelo mio? Tik palauk. Luktelk. 

Bretos galva lėtai nulinko, ji pajuto, kaip nutirpo keliai. Stengėsi 
atsilaikyti, ašaros pastangas sužlugdė. 

- A, kaip puiku, - pasakė jis iš už nugaros. - Man patinka, kai 
tu verki. 

Balsas sklido tarsi iš vidaus. Kaip netikėtai ėmė ją grabinėti, taip 
nelauktai atšlijo ir atidarė priešais buvusias duris. Žingtelėjo šalin ir 
leidęs įeiti į kambarį vienai uždarė už nugaros duris. Ji sustojo tenai 
permirkusi ir bepradedanti drebėti. 

Kresnas kokių penkių dešimčių metų amžiaus vyriškis stovėjo vi- 
duryje medinėmis grindimis iškloto kambario, pristatyto skaidraus 
stiklo gaubtų ant aksomu aptrauktų stovų maždaug akių aukštyje. 
Gaubtus, kurių keletas buvo tušti, apšvietė stambiose lubų sijose pa- 
slėpti žibintai. Keletas nišų baltose sienose buvo apšviestos panašiai, 
tačiau jose visose, regis, stovėjo vienokie ar kitokie daiktai. 

Vyriškis šypsodamasis prisiartino. 

- Daktare Linč, iš tikrųjų didelė garbė. Nė nesapnavau, kad tu- 
rėsiu malonumo su jumis susitikti, - sustojo priešais vis dar ištiesęs 
ranką ir tęsė: - Pirmiausia noriu pasakyti, kad skaičiau jūsų knygas 
ir man jos pasirodė įkvepiančios, ypač toji apie keramiką. 

Ji neparodė jokių pastangų paspausti jam ranką, tad jis ją nulei- 
do, bet nepasitraukė. 

— Aš toks patenkintas, kad sutikote ateiti su manimi susitikti. 

- Ar galėjau rinktis? - paklausė Breta. 

Vyras nusišypsojo. 

- Žinoma, galėjote rinktis, daktare. Rinktis visada galime. Tik 
kai pasirinkti sunku, sakome, kad negalime. Bet rinktis galime vi- 
sada. Galėjote atsisakyti ateiti ir galėjote paskambinti policijai. Bet 
nepaskambinote, ką? | 

Jis vėl nusišypsojo ir žvelgė akimis, iš tikrųjų sušildytomis arba 
gėrio, arba kažko tokio blogo, kad Breta nenorėjo nė pagalvoti. 

— Kur Flavija? 

- O, sinjorai Petreli tikrai viskas gerai, užtikrinu jus. Kai pasku- 
tinįkart apie ją girdėjau, ji žingsniavo iš Vergų krantinės, iš esmės 
grįždama jūsų būsto link. 

- Taigi jūs jos nelaikėte? 

Jis nusijuokė į akis. 

- Žinoma, nelaikiau jos, daktare. Niekada. Nėra reikalo įtraukti 
sinjoros Petreli į šituos dalykus. Be to, niekada sau neatleisčiau, jei 
kas nutiktų jos balsui. Turėkite galvoje, man šis tas nepatinka iš jos 
dainuojamos muzikos, - pasakė su tobulesnį skonį turinčių asmenų 
pakantumu, - tačiau jaučiu pačią sveikiausią pagarbą jos talentui. 

Breta ūmiai apsisuko ir nužingsniavo prie durų. Paėmė už ran- 
kenos ir nuspaudė žemyn, bet durys neatsidarė. Pamėgino dar kartą 
stipriau, bet jos nė nekrustelėjo. Kol ji stengėsi išeiti, vyriškis perėjo 
per kambarį ir sustojo priešais vieną iš apšviestų gaubtų. Atsigręžusi 
nuo durų pamatė jį ten stovintį ir žiūrinėjantį smulkius viduje eks- 
ponuojamus dirbinius, kone ją užmiršusį. 

- Gal išleistumėte mane iš čia? - paklausė ji. 

- Gal norėtumėte apžiūrėti mano kolekciją, daktare? - paklausė 
jis, tarsi ji nė nebūtų prabilusi arba jis nebūtų jos išgirdęs. 

— Noriu iš čia išeiti, - ir vėl tarsi nė nebūtų prabilusi. 

Jis toliau žvelgė į dvi smulkias figūrėles dėžutėje. 

- Šie mažyčiai nefrito dirbiniai yra iš Šangų dinastijos, kaip ma- 
note? Galbūt iš Anjano laikotarpio, - atsisuko nuo gaubto ir nusi- 
šypsojo jai. - Kiek suprantu, jis gerokai senesnis už jūsų tyrinėjamą 
laikotarpį, daktare, kokiu tūkstančiu metų, bet esu tikras, kad atpa- 
žįstate juos, - jis perėjo prie kito gaubto ir stabtelėjo priešais apžiūrėti 
turinio. - Tik pasižiūrėkite į šią šokėją. Dauguma dažų vis dar nenu- 
sitrynę; reta, kaip ir viskas iš Vakarų Han dinastijos. Jos rankogalis 
šiek tiek nudaužtas, bet jeigu pastatyčiau ją veidu kiek į šoną, na, tai 
jūs nė nepastebėtumėte, ką? - pakėlęs ranką nuėmė stiklo gaubtą 
nuo stovo ir pastatė ant grindų prie kojų. Atsargiai paėmė maždaug 
trečdalio metro aukščio skulptūrėlę ir atsinešė per kambarį. 

Sustojęs priešais ją apvertė skulptūrą taip, kad Breta vienos iš ilgų 
rankovių apačioje pamatytų smulkius išdužimus. Dažai, dengę vir- 
šutinę suknelės dalį, po ištisų šimtmečių tebebuvo raudoni, o juodas 
sijonas tebeblizgėjo. 

- Sakyčiau, ji visai neseniai išimta iš kapo. Negaliu sugalvoti nie- 
ko kito, kas būtų taip tobulai ją išsaugojęs. 

Atvertęs skulptūrą leido Bretai paskutinį kartą į ją dirstelėti ir 
nunešęs per kambarį atsargiai pastatė ant stovo. 

- Koks buvo puikus sumanymas gražius daiktus, gražias mote- 
ris laidoti su negyvėliais, - patylėjo svarstydamas ką pasakęs, paskui 
uždengęs gaubtą pridūrė: - Manyčiau, buvo neteisinga aukoti tarnus 
ir vergus ir siųsti drauge keliauti į aną pasaulį. Bet vis tiek tai toks 
mielas sumanymas, suteikia tiek daug garbės mirčiai, - vėl atsisuko į 
ją. - Kaip manote, daktare Linč? 

Ji svarstė, ar tai nebuvo toks rafinuotas spektaklis jai įbauginti, 
kad padarytų viską, ko jis užsimanys. Ar jis dėjosi taip susidomėjęs 

tais daiktais, ar ji turėjo patikėti, kad jis pamišęs, todėl galėtų jai pa- 
kenkti, jeigu atsisakys daryti, ko jis nori? Bet kam? Gal jis tenori, kad 
ji Žavėtųsi jo kolekcija? 

Pradėjusi dairytis po kambarį pirmąkart iš tiesų pamatė tuos 
daiktus. Pati kaip tik stovėjo prie naujojo akmens amžiaus puody- 
nės, dekoruotos varlių motyvu, su dviem nedidelėmis ąselėmis, atsi- 
kišusiomis apatinėje jos dalyje. Puodynė buvo tokios puikios būklės, 
kad ji priėjo arčiau jos apžiūrėti. 

- Miela, ne? - nerūpestingai paklausė jis. - Jeigu žengtumėte čio- 
nai, profesore, parodyčiau jums kai ką, kuo ypač didžiuojuosi. 

Jis priėjo prie kito gaubto, po kuriuo ant juodu aksomu aptraukto 
pagrindo gulėjo dailiai raižytas nefrito žiedas. 

— Gražu, ką? - paklausė žvelgdamas į jį. - Manau, jis iš Kariau- 
jančių Valstybių laikotarpio, kaip manote? 

- Taip, - atsiliepė ji. - Panašu. Ypač iš to gyvūninio motyvo. 

Jis tikrai džiugiai nusišypsojo. 

- Kaip tik tai mane ir įtikino, daktare, - vėl žvilgtelėjo į papuoša- 
lą, paskui į Bretą. - Negalite nė įsivaizduoti, kaip džiaugiasi mėgėjas, 
kai specialistas patvirtina jo sprendimą. 

Vargu ar ji buvo naujojo akmens amžiaus laikus menančių arte- 
faktų specialistė, tačiau pamanė, kad geriau neprieštarauti. 

— Jums būtų patvirtinę jūsų nuomonę. Tereikėjo nunešti jį pre- 
kiautojui arba į bet kurio muziejaus orientalistikos skyrių. 

- Taip, iš tikrųjų, - išsiblaškęs tarstelėjo jis. - Bet aš renkuosi 
verčiau to nedaryti. 

Jis nuėjo nuo jos į kitą kambario pusę ir sustojo priešais vieną 
nišą sienoje. Išėmė iš jos inkrustuotą metalo dirbinį, įmantriai iškal- 
dintą iš aukso ir sidabro. 

- Paprastai ne itin domiuosi metalais, - pasakė, - bet pamatęs šį 
dirbinį negalėjau atsispirti. 

Padavė jai ir nusišypsojo, kai ji apvertė apžiūrėti abiejų pusių. 

- Ar čia diržo sąsaga? - paklausė ji pamačiusi žirnio dydžio kablį 

vienoje pusėje. Visa kita jos rankoje buvo tiek pat ilga, plokščia ir 
plona kaip ašmenys. Ašmenys. 

Jis vėl nusišypsojo džiūgaudamas. 

— O, labai gerai. Taip, tikrai jis. Vienas toks yra Niujorko Metro- 
politene, tačiau, mano manymu, šis dailesnio darbo, - pasakė storu 
pirštu rodydamas raižytą liniją vingiuojančią per plokščią paviršių. 

Daugiau juo nebesidomėdamas nusigręžė nuo jos ir grįžo per 
kambarį atgal. Ji nusisuko į nišą ir stovėdama nugara į jį įsikišo diržo 
sąsagą į kelnių kišenę. 

Kai jis pasilenkė prie dar vieno gaubto, o Breta pamatė, kas vidu- 
je, iš siaubo jai sulinko keliai, o ją pačią perliejo kaulus persmelkęs 
šaltis. Nes po gaubtu stovėjo vaza su dangteliu, paimta iš Dožų rū- 
muose vykusios parodos. 

Jis apėjo gaubtą iš kitos pusės ir sustojo, todėl žvelgdamas pro 
perregimus stiklo lakštus galėjo žiūrėti į ją. 

— O, matau, atpažinote vazą, daktare. Nuostabu, ką? Visada tokios 
norėjau, bet jų neįmanoma rasti. Kaip taikliai užsiminėte knygoje. 

Ji apsikabino save rankomis, vildamasi šitaip sulaikyti šiek tiek 
šilumos, taip greitai paliekančios kūną. 

— Čia šalta, - pratarė. 

— A, taip, šalta, ar ne? Turiu čia kelis šilko ritinius, saugau stal- 
čiuose, todėl nenoriu rizikuoti šildydamas kambarį, kol galėsiu 
saugiau juos sudėti kameroje su kontroliuojama šiluma ir drėgme. 
Todėl apgailestauju, bet kol jūs čia, daktare, jums teks kentėti nepa- 
togumus. Esu tikras, kad Kinijoje pripratote prie nepatogumų. 

- Ir dėl to, ką jūsų vyrai man padarė, - ramiai pasakė ji. 

— A, taip, privalote jiems atleisti. Liepiau jus įspėti, bet bijau, kad 
mano bičiuliai per daug įsismarkauja, mano, kad man taip geriausia. 

Ji nežinojo, kaip tą suprato, tačiau suprato, kad jis meluoja ir kad 
jo duodami įsakymai yra tiesūs ir aiškūs. 

- O daktaras Semendžzatas, ar jiems buvo liepta ir jį įspėti? 


(LŽI T) 

tarsi tą pasakiusi kažkaip atėmė iš jo visišką aplinkybių kontrolę. 

— Ar liepta? - perklausė ji ramiai. 

- Gerasis Dieve, daktare, kokiu žmogumi jūs mane laikote? 

Ji nutarė neatsakyti. 

— Na, bet kodėl jums nepapasakoti? - paklausė jis draugiškai. — 
Daktaras Semendzatas buvo labai išsigandęs. Manau, tai priimtina, 
bet paskui tapo labai godus, o tai nepriimtina. Gana kvailai pasiūlė 
jūsų keliamus sunkumus pridėti prie jo finansinės naudos. Mano 
draugams, kaip užsiminiau, nepatinka matyti, kaip kompromituoja- 
ma mano garbė, - prisiminęs sučiaupė lūpas ir palingavo galva. 

- Garbė? - paklausė Breta. 

La Kapra nepaaiškino. 

- O paskui policija atėjo čia manęs apklausti, todėl pamaniau, 
kad geriausia pasikalbėti su jumis. 

Jam bešnekant Bretą vieną akimirksnį perliejo nuojauta: jeigu jis 
atvirai kalba apie Semendzato mirtį, tai žino, kad jos bijoti jam ne- 
bereikia. Ji matė porą kėdžių stačiomis atkaltėmis, atremtų prie toli- 
mosios sienos. Nuėjo prie vienos iš jų ir susmuko. Jautėsi tokia silp- 
na, kad pasilenkusi į priekį pasidėjo galvą tarp kelių, tačiau aštrus vis 
dar sutvarstytų šonkaulių skausmas privertė aiktelėjus atsitiesti. 

La Kapra dirstelėjo į ją. 

- Bet nekalbėkime apie daktarą Semendzatą, tik jau ne tarp visų 
šių gražių daiktų, - pasiėmė vazą į rankas ir priėjo prie jos. - Tik 
pažvelkite į ją. Ir pasižiūrėkite į takią piešinio liniją, kaip jis išmetęs 
į priekį kojas. Tarsi nupieštas vakar, ar ne? Visiškai modernus atliki- 
mas. Absoliutus stebuklas. 

Ji dirstelėjo į vazą pernelyg gerai ją pažinodama, o paskui į jį. 

- Kaip jūs tą padarėte? - pavargusi paklausė. 

- A, - tarstelėjo jis atsitiesęs ir nuėjo nuo jos grįždamas prie 
gaubto, po kuriuo atsargiai pastatė vazą. - Tai profesinės paslaptys, 
daktare. Neturėtumėte prašyti manęs jų atskleisti, - pasakė, nors 
buvo aišku, kad kaip tik to ir troško labiausiai. 

- Matsuko? - neatlyžo ji norėdama sužinoti bent tiek. 

- Jūsų draugė japoniukė? - sarkastiškai paklausė jis. - Dakta- 
re, būdama tokio amžiaus gerai suprantate, kad nereikia painioti 
asmeninio ir profesinio gyvenimo ypač bendraujant su jaunesniais 
žmonėmis. Jie į pasaulį žvelgia ne mūsų akimis, nežino taip, kaip 
mes, kaip skirti dalykus, - jis trumpam nutilo pasvarstyti apie savo 
išminties gelmę, o paskui pratęsė: - Ne, jie paprastai viską vertina 
taip asmeniškai, save laiko - visada - visatos centru. Ir todėl gali būti 
labai labai pavojingi, - tada šyptelėjo, bet tai buvo nemalonu maty- 
ti. - Arba labai labai naudingi, - sugrįžo per kambarį ir atsistojęs 
priešais pažvelgė žemyn į pakeltą jos veidą. - Žinoma. Bet net ir tada 
jos motyvai buvo visai skaidrūs. Jai nereikėjo pinigų, net įsižeidė, kai 
Semendzatas jų pasiūlė. Ir ji tikrai nenorėjo jūsų užgauti, daktare, 
tikrai, jei tai jus guodžia. Tiesiog negalėjo stabtelėti ir į viską įdėmiau 
pažvelgti. 

- Tai kodėl ji taip padarė? 

- O, iš pradžių paprasčiausiai kerštavo, klasikinis atvejis, kai at- 
stumta meilužė stengiasi atsilyginti asmeniui, kuris ją įskaudino. Ne- 
manau nė kad ji būtų aiškiai supratusi, ką mes galvojame, kur ženg- 
sime toliau. Neabejoju, kad buvo įsitikinusi, jog mums reikia vieno 
dirbinio. Iš tikrųjų, įtariu, vylėsi, kad pakaitalas bus aptiktas. Tai 
būtų sukėlę abejonių jūsų kompetencija. Juk pagaliau tai jūs išrinko- 
te dirbinius parodai, o jeigu dirbiniams sugrįžus pakaitalas būtų pa- 
stebėtas, atrodytų tarsi jūs parsiuntėte klastotę vietoje originalo. Taip 
ir būtų buvę, bet paskui ji suprato, kaip neįtikėtina, kad suklastotas 
dirbinys galėtų būti eksponuojamas Siano muziejuje. Bet jau buvo 
per vėlu. Dirbiniai buvo nukopijuoti - galėčiau pridurti, kad darbas 
padarytas už reikšmingą kainą, - ir žinoma, kaip tik todėl dar labiau 
reikėjo, kad visi jie atsistotų į tikrųjų vietas. 

- Kada? 

- Per pakavimo darbus muziejuje. Viskas iš tikrųjų buvo labai 
lengva, daug lengviau negu tikėjomės. Japoniukė mėgino prieštarau- 

ti, bet jau buvo per vėlu, - liovėsi kalbėjęs ir įsistebeilijo į tolį prisi- 
mindamas. - Manau, tada supratau, kad anksčiau ar vėliau ji prida- 
rys mums bėdų, - nusišypsojo. - Ir, pasirodo, buvau labai teisus. 

- Tad, vadinasi, ji turėjo būti pašalinta? 

- Žinoma, - gana paprastai pasakė jis. - Supratau, kad čia netu- 
riu pasirinkimo. 

- Ką ji padarė? 

- O, pridarė mums sunkumų čia ir grįžusi į Kiniją, kai pasakėte 
jai mananti, kad keli dirbiniai suklastoti, parašė laišką savo tėvams 
klausdama, ką daryti. Aišku, kai tą padarė, nebeturėjau pasirinkimo: 
ją reikėjo pašalinti, - pakreipė galvą į šoną, ir tai reiškė, kad ketino 
kažką jai atskleisti. - Buvau nustebęs - visai nuoširdžiai - kaip viskas 
buvo lengva. Maniau, kad tvarkyti reikalus Kinijoje bus sunkiau, - 
lėtai palingavo galvą apgailestaudamas dėl dar vieno kultūrinės tar- 
šos pavyzdžio. 

- Iš kur sužinojote, ką jiems parašė? 

- Taigi perskaičiau laišką, - paprastai paaiškino, paskui nutilo ir 
teisybės dėlei pasitaisė: - Iš tiesų perskaičiau laiško vertimą. 

— Kaip jį gavote? 

— Na, visa jūsų korespondencija buvo atplėšiama ir perskaitoma, 
— pasakė kone priekaištaudamas, kad bent jau tiek tai turėjo suprasti. 
— Kaip perdavėte tą laišką Semendzatui? - nuoširdžiai pasmalsavo. 

— Daviau vienam į Honkongą keliavusiam žmogui. 

- Kam nors iš kasinėjimų? 

- Ne, turistui, su kuriuo susipažinau Siane. Jis vyko į Honkon- 
gą, ir aš paprašiau jį išsiųsti. Žinojau, kad taip jis nukeliaus kur kas 
greičiau. 

- Labai sumanu, daktare. Taip, tikrai labai sumanu. 

Jos kūną nukratė šalčio banga. Ji lėtai pakėlė sustirusias pėdas 
nuo marmurinių grindų ir pasidėjo ant apatinio kėdės skersinio. 
Lietus kiaurai permerkė megztinį, ir ji jautėsi tarsi pakliuvusi į sting- 
dančius drabužių spąstus. Vėl užplūdo šiurpulio banga, ir laukdama, 

kol ji atslūgs, ji užsimerkė. Bukas maudulys, kelias dienas lūkuriavęs 
jos žandikaulyje virto deginančia liepsnojančia ugnimi. 

Kai atsimerkė, pasitraukęs atokiau vyriškis stovėjo kitame kam- 
bario gale ir pakėlęs rankas ėmė kitą vazą. 

- Ką ketinate su manimi daryti? - paklausė ji labai stengdamasi 
išlaikyti ramų ir abejingą balsą. 

Jis per kambarį sugrįžo prie jos rūpestingai abiem rankomis neš- 
damasis žemą puodynę. 

— Manau, tai pats gražiausias mano turimas dirbinys, - pasakė, 
šiek tiek ją pasukęs taip, kad ji geriau pamatytų aplinkui į kitą pusę 
bėgančią paprastą nubrėžtą piešinio liniją. - Ji iš Činghai provinci- 
jos prie Didžiosios sienos galo. - Drįsčiau sakyti, kad jai apie penki 
tūkstančiai metų, kaip manote? 

Breta vangiai pakėlė į jį akis ir pamatė apkūnų pusamžį vyrą, 
rankose laikantį tapytą rudą puodynę. 

- Klausiau, ką ketinate su manimi daryti, - pakartojo, domėda- 
masi tik tuo, o ne puodyne. 

— Mm? - išsiblaškęs paklausė jis akimirkai dirstelėjęs į ją, o pas- 
kui vėl į puodynę. - Su jumis, daktare? - žingtelėjo žingsnelį kairėn 
ir pastatė puodynę ant tuščio stovo. - Bijau, kad dar neturėjau laiko 
apie tai pagalvoti. Man taip rūpėjo, kad pamatytumėte kolekciją. 

- Kam? 

Jis liko stovėti kur stovėjęs, priešais, kartkartėmis kilstelėdavo 
ranką ir pirštu atsargiai pasukdavo puodynę tai į vieną, tai į kitą 
pusę. 

- Nes turiu tiek daug gražių daiktų ir niekam negaliu rodyti, - 
pasakė taip girdimai apgailestaudamas, kad niekaip negalėjo apsi- 
mesti. Atsigręžė ir paaiškindamas draugiškai nusišypsojo. - Tai yra 
niekam svarbiam. Suprantate, jei rodyčiau juos žmonėms, kurie nie- 
ko neišmano apie keramiką, negaliu nė tikėtis, kad jie įvertins to, ką 
mato, grožį ar retumą, - ir nutilo vildamasis, kad ji supras dilemą. 

Suprato. 


216 


- O jeigu parodysite juos žmonėms, kurie išmano kinų meną 
arba keramiką, tai jie žinos ir iš kur tie dirbiniai? 

- O, kokia šaunuolė, - pasakė skėstelėdamas rankomis iš 
džiaugsmo, kad ji tokia pagauli. Paskui jo išraiška paniuro. - Sun- 
ku bendrauti su žmonėmis, kurie nesupranta. Jie mato visus šiuos 
nuostabius daiktus, - ir čia mostelėjo priešais save dešine ranka visą 
kambarį apimantį mostą, - kaip puodynes ir dubenis, bet nieko ne- 
nutuokia apie jų grožį. 

- Bet tai jiems nekliudo juos visus jums gauti, ar ne? - paklausė 
ji nė nemėgindama slėpti sarkazmo. 

Jis suprato taip, kaip buvo pasakyta, ir santūriai pasvarstė. 

- Ne, nekliudo. Pasakau jiems, ką gauti, ir jie gauna. 

- Ar pasakote jiems ir kaip gauti? - pokalbis ėmė jai per daug 
kainuoti. Ji norėjo padaryti tam galą. 

- Priklauso nuo to, kas dirba. Kartais tenka kalbėti labai tiksliai 

- Arjums teko kalbėti „tiksliai“ ir su tai vyrais, kuriuos atsiuntėte 
pas mane? - ji matė, kaip jis rengiasi meluoti, bet tada pakeitė temą. 

- Ką manote apie kolekciją, daktare? 

Ūmiai ji pasijuto soti. Užsimerkusi atlošė galvą ant kėdės atkaltės. 

- Klausiau, ką manote apie kolekciją, daktare? - pakartojo jis 
kiek pakėlęs balsą. 

Labiau išsekusi negu užsispyrusi Breta užsimerkusi lėtai pasu- 
kiojo galvą. 

Atgalia ranka ir visiškai atsainiai, veikiau įspėdamas negu baus- 
damas, jis smogė jai iš šono per veidą akių lygyje. Jo ranka tiktai 
nuslydo per veidą, tačiau tos jėgos užteko vėl išskirti gyjančio žan- 
dikaulio kaulą, kuris krestelėjęs įšoko vieton plykstelėjus skausmui, 
sprogusiam jai smegenyse, išstūmusiam visas mintis, visą sąmonę. 

Breta nuslydo ant grindų ir liko gulėti nekrutėdama. Jis minutė- 
stiklo gaubtą ir kruopščiai uždengė žemąją puodynę, dar kartą dirs- 
telėjo į ant grindų be sąmonės gulinčią moterį ir išėjo iš kambario. 

Dvidešimt antras skyrius 


Breta Kinijoje gulėjo kasinėjimų darbuotojams ištemptoje palapi- 
nėje. Miegojo, bet miegmaišis buvo patiestas blogai, o žemė po ja 
kieta. Dujinis šildytuvas vėl buvo dingęs, ir žvarbus aukštastepės 
šaltis stingdė kūną. Atsisakė važiuoti į ambasadą Pekine injekcijos 
nuo encefalito, todėl dabar sirgo, kentė deginamą galvos skausmą, 
tai pirmasis simptomas, kamuojama drebulio, kurį sukelia nuo mirš- 
tamos infekcijos paburkusios smegenys. Matsuko ją įspėjo, pati pa- 
siskiepijo dar Tokijuje. 

Jeigu ji turėtų kitą antklodę, jei Matsuko atneštų jai ką nors nuo 
galvos skausmo... Ji atsimerkė tikėdamasi išvysti brezentinę palapi- 
nės sieną. Tačiau pamatė pilką akmenį po ranka, paskui sieną, o tada 
prisiminė. 

Užsimerkė ir gulėjo nekrutėdama, klausydamasi, ar kambaryje 
bėra viena. Pakėlė galvą ir nutarė, kad skausmas pakeliamas. Akys 
patvirtino tai, ką ausys jau pasakė: jis išėjo, ji šiame kambaryje viena 
su jo kolekcija. Atsiklaupė ant kelių, paskui pasinaudojo kėde pu- 
siausvyrai atgauti ir atsistojo. Galva tvinkčiojo, o kambarys akimirką 
skriejo ratu, bet ji pastovėjo užsimerkusi, kol viskas nurimo. Brauda- 
masis į kaukolę skausmas sklido iš po ausų. 

Atsimerkusi pamatė vienoje sienoje daug geležinėmis grotomis 
apkaltų langų. Prisivertė pereiti per kambarį išmėginti durų, bet jos 
buvo užrakintos. Iš pradžių skausmas varstė kas žingsnį, bet paskui 
ji prisivertė atpalaiduoti skruosto raumenis, ir jis kiek aprimo. Ap- 
sisukusi nužingsniavo prie langų, prisitraukė kėdę ir labai lėtai ant 
jos užsilipo. Po langu pamatė namo kitoje calle pusėje stogą. Kairėje 
kitus stogus, o dešinėje Didįjį kanalą. 

Už lango pylė lietus, ir ji staiga suvokė, kad drabužiai drėgni ir 
limpa prie kūno. Netvirtai nulipo nuo kėdės ir apsižvalgė po kam- 
barį ieškodama šilumos šaltinio, bet jo nebuvo. Atsisėdo ant kėdės, 
apsikabino save rankomis ir stengėsi atsispirti kamuojančio šalčio 

sukeltam drebuliui. Prispaudė delnus prie šonų ir ranka užčiuopė 
kažką kieta. Diržo sąsaga. Kaip talismaną sugniaužė ją plaštaka per 
permirkusį drabužį ir stipriai prispaudė prie kūno. 

Praėjo kažkiek laiko; ji nenutuokė kiek. Pro langus sklindanti 
šviesa blanko, švininė dienos pilkuma virto artėjančio vakaro prie- 
tamsiu. Žinojo, kad tame kambaryje turi būti šviesų, bet jai trūko 
jėgų pamėginti jų paieškoti. Be to, šviesa nieko nepakeistų; padėtų 
tik šiluma. | 

Vienu metu ji išgirdo duryse raktą ir tada jos atsivėrė įleisdamos 
smogusį jai vyrą. Jam įkandin įėjo jaunesnis vyras, ji nebegalėjo pri- 
siminti kada atvedęs ją laiptais. 

- Profesore, - pasakė vyresnysis vyras ir nusišypsojo, - tikiuosi, 
dabar galėsime tęsti mūsų pokalbį. 

Jis pasisuko ir kažką pasakė jaunesniam vyrui kalbėdamas, jos 
manymu, sicilietiška tarme, bet tokia takia ir taip dažnai praleisda- 
mas garsus, kad nieko nesuprato. Jiedu abu per kambarį ėmė artintis 
prie jos, ir Breta neatsispyrė impulsui atsistoti nuo kėdės ir pastatyti 
ją tarp jų ir savęs. 

Vyresnysis vyras sustojo prie gaubto, po kuriuo stovėjo žemas 
rudas dubuo, ir visą dėmesį skyrė jam. Jaunesnis vyras sustojo greta 
akimis šaudydamas nuo jo prie Bretos. 

Ir vėl su žinovo atsargumu, būdingu kiekvienam judesiui, kai 
liesdavo savo kolecijos dirbinius, jis nuėmė skaidraus stiklo gaubtą ir 
nukėlė žemąjį dubenį. Tarsi kunigas, nešantis aukoti ant tolimo alto- 
riaus, skersai kambarį atėjo prie jos laikydamas jį abiem rankomis. 

- Kaip jau sakiau prieš pertraukiant, manau, kad jis iš Činghai 
provincijos, nors gali būti ir iš Gansu. Jūs suprantate, kodėl negaliu 
siųsti jo įvertinti ekspertui. 

Breta kilstelėjo galvą ir pažiūrėjo į jį, paskui perkėlė žvilgsnį į jau- 
nesnį vyrą, kuris kaip zakristijonas atsidūrė tam pašonėj. Dirstelėjo į 
dubenį, pamatė, koks jis gražus, ir nusisuko šalin nesusidomėjusi. 

- Galite pasižiūrėti štai čia, - kalbėjo jis kiek pakreipęs dubenį, 

- kur žiedai susibėga į vieną. Juk keista, kad jis atrodo toks panašus 
į ant rato nužiestą puodynę. Mane visada domino, kaip primityvūs 
žmonės piešė geometrines formas tarsi kaip nors būtų numatę ateitį 
ir žinoję, kad mes prie jų sugrįšime, - kažkaip nenoriai nukreipė 
dėmesį nuo dubens ir žvilgtelėjo į Bretą. - Kaip sakiau, tai pats gra- 
žiausias dirbinys mano kolekcijoje. Gal ne pats brangiausias, bet vis 
tiek mylimiausias, - sukikeno sau po nosimi, dalydamasis pokštu su 
kolege. - Ir ką man teko padaryti, kad jį gaučiau. 

Ji norėjo užsimerkti, užsikimšti ausis ir nebeklausyti jo svaičioji- 
mų. Tačiau prisiminė pastarąjį kartą, kai jo nepaisė, ir todėl pažvel- 
gė į jį ir klausiamai suniurnėjo nepajėgdama rizikuoti prabilti dėl 
skausmo, kuris, ji žinojo, būtų prasiveržęs. 

- Kolekcininkas iš Florencijos. Senas žmogus ir labai užsispyręs. 
Susipažinau su juo dėl kelių bendrų verslo reikalų, o kai jis sužinojo, 
kad domiuosi kinų keramika, parsivedė namo parodyti savo kolek- 
cijos. Na, kai pamačiau šį dirbinį, įsimylėjau ir supratau, kad nebūsiu 
laimingas, kol jo neturėsiu, - kilstelėjo dubenį aukščiau ir vėl pasu- 
ko, tyrinėdamas dailų juodų linijų, juosiančių jo šonus ir nuslenkan- 
čių per kraštą į dubens vidurį, piešinį. 

- Paklausiau, ar man jo neparduotų, bet jis atsisakė, kalbėjo, 
kad pinigai jo nedomina. Pasiūliau jam daugiau, pateikiau pasiū- 
lymą, kuris buvo kur kas didesnis, negu tas dubuo vertas, o kai jis 
atsisakė, padvigubinau, - atitraukė akis nuo dubens ir dirstelėjo į ją, 
stengdamasis atkurti ir pateisinti savo pasipiktinimą. Papurtė galvą 
ir vėl visą dėmęsį skyrė dubeniui. - Vis tiek atsisakė. Neturėjau iš ko 
rinktis. Jis paprasčiausiai nepaliko man iš ko rinktis. Pateikiau jam 
daugiau negu dosnų pasiūlymą, bet jis jo nepriėmė. Tad man teko 
imtis kitokių metodų. 
daryti. Ir tam žodžiui atėjus į galvą Breta staiga suprato, kad visa tai 
nebuvo scenarijus, parengtas pateisinti savo veiksmams; nebuvo sce- 
na, sumanyta jai apmulkinti, kad jį palaikytų. Jis tuo tikėjo. Jis kažko 

panoro, jam buvo atsakyta, todėl jis buvo priverstas pasiimti. Taip 
paprastai. Ir tame pavyzdyje ji pamatė, kur pati esanti: stovi jam ant 
kelio, kelia grėsmę laisvai turėti keramiką, dėl kurios susidūrė su tiek 
daug nemalonumų ir išlaidų, kol pasiėmė iš parodos Dožų rūmuose. 
Ir tada jau žinojo, kad jis rengiasi ją nužudyti, užbaigti jos gyvenimą 
lygiai taip pat atsainiai, kaip trenkė jai atsisakius atsakyti į klausimą. 
Nevalingai sudejavo, bet jis suprato tai kaip klausimą ir tęsė toliau. 

— Norėjau viską sutvarkyti taip, kad atrodytų kaip paprastas api- 
plėšimas, bet jeigu būtų paimtas dubuo, jis būtų supratęs, kad aš įsi- 
vėlęs. Maniau jį pasiimti ir sudeginti jo vilą, - jis nutilo ir atsiduso 
prisiminęs. - Bet paskui paprasčiausiai negalėjau. Jis ten turėjo tiek 
daug gražių daiktų. Negalėjau matyti, kaip jie naikinami, - nuleido 
dubenį žemiau ir parodė jai vidinį paviršių. - Tik pasižiūrėkite į tą 
ratą ir kaip aplink jį sukasi linijos, išryškindamos raštą. Iš kur jie Ži- 
nojo, kaip tą padaryti? - atsitiesė ir sumurmėjo. - Tiesiog stebuklas. 
Stebuklas. 

Visą tą laiką jaunesnis vyras nieko nekalbėjo, stovėjo greta ir 
klausėsi kiekvieno žodžio, akimis lydėjo kiekvieną mostą be jokios 
išraiškos. 

Vyresnis vyras vėl atsiduso ir tęsė: 

- Aiškiai pasakiau viską padaryti, kai jis bus vienas. Nemačiau 
jokios priežasties nukentėti jo šeimai. Vieną vakarą jis važiavo iš Sie- 
nos ir... - čia nutilo ieškodamas kaip švelniau pasakyti. - Ir padarė 
avariją. Nelaimingiausią. Nesuvaldė savo automobilio greitkelyje. Tas 
užsiliepsnojo ir sudegė kelkraštyje. Po jo mirties kilo sumaištis, ir tik 
po kiek laiko pastebėta, kad dingo dubuo, - perėjęs prie filosofinės 
tonacijos jo balsas sušvelnėjo. - Man įdomu, ar tai, kad teko įveikti 
tiek daug nemalonumų tam dubeniui gauti, turi ką nors bendra su 
tuo, kad taip jį myliu? - paskui kasdieniškiau: - Nė neįsivaizduojate, 
koks aš patenkintas, kad pagaliau galiu jį parodyti kam nors, galin- 
čiam įvertinti, - dirstelėjęs į jaunesnįjį pridūrė: - Visi čia stengiasi 
suprasti, dalytis su manimi džiaugsmu, tačiau jie neatidavė daugy- 

bės metų tiems daiktams tyrinėti kaip aš. Ir kaip jūs, profesore. 

Jo šypsena tapo nepaprastai maloni. 

— Ar norėtumėte jį palaikyti, daktare? Niekas daugiau jo nelietė 
nuo tada, na, nuo tada, kai jį įsigijau. Bet esu tikras, kad jūs įvertinsi- 
te pojūtį laikydama jį savo rankose, dugno linijos tobulumą. Nusteb- 
site, koks jis lengvutis. Visada taip gailiuosi, kad neturiu tinkamų 
mokslinių pagrindų. Norėčiau patikrinti jo sandarą spektroskopu ir 
pažiūrėti, iš ko jis padarytas; gal tai paaiškins, kodėl jis toks lengvas. 
Gal jūs norėsite man pasakyti, ką manote? 

Jis vėl nusišypsojo ir padavė jai dubenį. Prisivertusi atsistumti 
stingstančiu kūnu nuo sienos ji ištiesė rankas paimti duodamą du- 
benį. Atsargiai paėmė jį į atverstus delnus ir pažvelgė žemyn į vi- 
durį. Juodos linijos, nupieštos kažkieno, mirusio jau daugiau kaip 
prieš penkis tūkstantmečius, miklių rankų, skleidėsi dugne sukda- 
mosi akivaizdžiai kaip papuola, supdamos plonytes baltas juosteles, 
atskiriančias nedidelius juodus žiedus, ir paversdamos juos ratilais. 
Dubuo virpėjo gyvybe, sąmojinga puodžiaus dvasia. Ji matė, kad li- 
nijos bėga nevienodai atskirtos, kad tarpai ir įvairavimas liudija jas 
nupiešusio menininko klystantį žmogiškumą. Per nevalingas ašaras 
ji pamatė pasaulio, prie kurio turėjo prisidėti, grožį. Ji apverkė savo 
pačios mirtį ir to žmogaus, kuris tebestovėjo priešais ją, galią turėti 
tokį kaip šis tobulą grožį. 

— Pasakiškas, ar ne? - paklausė jis. 

Breta nuo dubens pažvelgė tiesiai jam į akis. Jis užgniaužtų jos 
gyvybę lygiai taip pat nerūpestingai kaip išspjautų vyšnios kauliuką. 
Padarytų taip ir gyventų toliau turėdamas visą šį grožį, laimingas vi- 
siškai valdydamas jį, didžiausią savo džiaugsmą. Ji žingtelėjo žings- 
nelį nuo jo atatupsta, pakėlė rankas ir tarsi šventikas per pakylėjimą 
iškelė dubenį sau iki veido. Paskui labai lėtai ir sąmoningai apgalvo- 
tai praskėtė rankas ir leido dubeniui nukristi ant marmurinių grin- 
dų, tas sudužo ant jų šukėmis pažirdamas jai ant pėdų ir blauzdų. 

Vyriškis puolė į priekį, bet dubens išgelbėti nespėjo. Kai koja už- 

mynė šukę ir sutrynė ją į dulkes, šoko atgal, atsimušė jaunesnįjį vyrą 
ir stvėrėsi jo atsiremti. Veidas plykstelėjo raudoniu, paskui lygiai taip 
pat ūmiai išblyško. Kažką sumurmėjo Bretai nesuprantamo, paskui 
greitai atsisuko į ją. Išsilaisvino vieną ranką, žengė prie jos, bet jau- 
nesnysis vyras sujudo jam už nugaros ir viena ranka apkabinęs jį per 
krūtinę atitraukė atgal. Tykiai, bet niršiai sušneko vyresniam vyrui į 
ausį, tvirtai laikydamas jo ranką ir neleisdamas pasiekti Bretos. 

— Ne čia, - sakė, - Tik ne prie visų savo gražių daiktų. 

Vyresnysis vyras suurzgė jam atsakymą, tik ji jo neišgirdo. 

— Aš tuo pasirūpinsiu, - atsakė jaunesnysis. - Apačioje. 

Jiems vis garsiau besikalbant Breta įkišo dešinę ranką į kišenę ir 
sugniaužė siaurąjį diržo sąsagos galą: kitas galas buvo nusmailintas, 
o kraštai užtektinai ploni, kad įpjautų. Kol juos stebėjo ir klausėsi, 
jų balsai ėmė tilti, paskui atsklido iki jos. Kaip tik tada Breta suvokė, 
kad jai nebešalta; visiškai priešingai - jai buvo karšta, ji degte degė. 
O jie kalbėjo ir kalbėjo greitai ir skubėdami. Ji liepė sau stovėti tenai, 
laikyti ašmenis, tačiau netikėtai pastangos pasirodė per didelės, ir ji 
vėl atsisėdo ant kėdės. Galva nusviro, ir ji pamatė ant grindų pažiru- 
sias šukes nebeprisimindama, kuo jos buvo. 

Praėjus nemažai laiko išgirdo, kaip prasivėrė ir uždaromos trink- 
telėjo durys, o pakėlusi akis pamatė, kad kambaryje belikęs tik jau- 
nesnis vyras. Viską pertraukė laiko tarpas, paskui jis stvėrė ją už ran- 
kos ir pastatė ant kojų. Ji nuėjo kartu su juo pro duris, paskui laiptais, 
skausmas dunksėjo galvoje ties kiekviena pakopa, tada kitais laiptais, 
per atvirą kiemą, kuriame toliau žliaugė lietus, ir prie medinių durų, 
įstatytų kiemo lygyje. 

Tebelaikydamas ją už rankos, nors ji jau kone juokėsi, kaip tas 
buvo nereikalinga, jis pasuko raktą ir pastūmė duris. Ji pažvelgė vi- 
dun ir pamatė į raibuliuojančią tamsą vedančias pakopas. Nuo pat 
pirmos pakopos tamsa buvo apčiuopiama, ir ant vandens paviršiaus 
ji pamatė atsispindinčią šviesą. 

Vyras apsisuko ir griebė ją už rankos. Pastūmė į priekį, ir ji pa- 

knopstomis prabėgo pro duris pėdomis automatiškai ieškodama pa- 
kopų. Ant pirmosios pėda pliumptelėjo į vandenį, bet antroji nuo 
dumblių ir samanų buvo gliti, ir pėda paslydo. Dar spėjo iškelti ran- 
kas priešais save, o paskui pūkštelėjo į tebekylantį vandenį. 


Dvidešimt trečias skyrius 


Flavija tenorėjo nutildyti bute groteskiškai aidinčios muzikos gar- 
sus. Jai artinantis prie knygų lentynos per medines fleitas ir smuikus 
nuvilnijo nežemiškas grožis, bet ji tenorėjo jaukios tylos. Bejėgiškai 
pažvelgė į sudėtingą stereo aparatūrą, įkliuvusi iš jos besiliejančiuose 
garsuose, ir keikė save, kad niekada nepasivargino pasidomėti, kaip 
ji veikia. Tada muzika suskambo dar gražesnė, atsiskleidė visa dermė 
ir simfonija baigėsi. Ji su palengvėjimu atsigręžė į Brunetį. 

Kai tik prakalbo, kambaryje vėl nugriaudėjo pirmieji simfonijos 
akordai. Ji apsisuko įsiutusi ir trenkė ranka per kompaktinių plokš- 
telių grotuvą, tarsi tai padėtų jį nutildyti. Plona plastikinė dėžutė, 
pirmiau saugojusi plokštelę, buvo atremta į grotuvą, todėl ji ranka ją 
užkabino ir numetė ant žemės, toji krito kampu, spragtelėjusi atsida- 
rė ir pabėrė savo turinį Flavijai prie kojų. Toji ją paspyrė, nepataikė 
ir dirstelėjo žemyn pasižiūrėti, kur ši guli, panorusi kojomis išspausti 
iš jos gyvybę ir kaip nors padaryti galą muzikai, kuri džiaugsmingai 
tvino kambaryje. Pajuto šalia savęs Brunetį. Jis ištiesė pro ją ranką 
ir pasuko garso jungiklį į kairę. Muzika nutilo, ir jiedu pasijuto sto- 
vintys sprogstamoje kambario tyloje. Pasilenkęs jis pakėlė dėžutę, 
paskui vėl pasilenkė paimti iš vidaus iškritusio lankstinuko ir jo už- 
dengtos mažos popieriaus skiautelės. 

„Paskambino vyras. Jie turi Flaviją.“ Daugiau nieko nebuvo pa- 
rašyta. Nei laiko, nei paaiškinta, ką ji ketino daryti. Tuščias butas 
pasakė viską, ko jam reikėjo. 

Nieko netaręs padavė skiautę Flavijai. 

Ji perskaitė ir suprato akimirksniu. Suglamžė rankoje popierėlį, 
sugniaužė į kietą gniužulėlį, bet tuoj pat atlenkė pirštus ir ištiesino 
pasidėjusi ant knygų lentynos tylėdama, persigandusi, kad tai gali 
būti paskutinė jos turima sąsaja su Breta. 

— Kada tu išėjai? - paklausė Brunetis. 

- Apie dvi. O ką? 
davė Flavijai šiek tiek laiko nutolti nuo apartamento prieš paskam- 
bindami ir kas nors tikriausiai ją sekė, kad pažiūrėtų, ar staiga nepa- 
suks atgal pas Bretą. Buvo beveik septynios, tad jie turėjo Bretą jau 
kelias valandas. Brunečiui nė nedingtelėjo suabejoti, kas tą padarė. 
La Kapros pavardė įsitvirtino jo galvoje tarsi pasakyta. Jis tik svars- 
tė, kur ją nusivedė. Į Murino krautuvę? Tik jeigu prekiautojas buvo 
įveltas į žmogžudystes, o tai atrodė neįtikėtina. Tada akivaizdus pasi- 
rinkimas buvo La Kapros palazzo. Kai tik tą sugalvojo, tuojau pat su- 
planavo, kokiu keliu ten patekti, tačiau suprato, kad nėra galimybės 
gauti kratos orderį remiantis trimis datomis ant kreditinės kortelės 
čekių ir kambario, kuris tiek pat gali būti celė, kiek ir privati galerija, 
aprašymu. Brunečio nuojauta čia būtų palaikyta niekine, juo labiau 
jeigu jie pasvertų tokio žmogaus kaip La Kapra aiškų reikšmingumą 
ir dar svarbiau - akivaizdžius turtus. 

Jei Brunetis grįžtų į palazzo, buvo gausybė priežasčių manyti, 
kad La Kapra atsisakys su juo susitikti, Jei Brunetis grįžtų į palazzo, 
o be jo leidimo, kito būdo patekti vidun nebuvo. Nebent... 

Flavija čiupo jo ranką. 

- Ar žinai, kur ji? 

- Tikriausiai. 

Tą išgirdusi Flavija nuėjo į prieangį ir po akimirkos grįžo nešina 
pora aukštaaulių guminių batų. Atsisėdo ant sofos, užsitraukė juos 
ant šlapių kojinių ir atsistojo. 

- Einu su tavimi, - pasakė. - Kur ji? 

- Flavija... - Žiojosi jis, bet ji tuoj pat nutraukė. 

- Sakiau, einu kartu. 

Brunetis žinojo, kad niekaip negalės jos sustabdyti ir iš kartonu- 
tarė, ką daryti. 

- Pirmiau skambtelėsiu. Paaiškinsiu pakeliui, - čiupo telefoną ir 
surinko kvestūros numerį, tada paprašė pakviesti Vianelą. Seržantui 
atsiliepus pasakė: - Čia aš, Vianelai. Ar ten kas yra? - tam patvirtina- 
mai sumurmėjus Brunetis atitinkamai tęsė: - Tada tiesiog klausykis, 
o aš paaiškinsiu. Atsimeni, pasakojai man, kad trejus metus dirbai 
plėšimų skyriuje? - laidais atsklido duslus niurnėjimas. - Čia yra šis 
tas, ką norėčiau, kad man padarytum. Durys. Pastato, - kitas niur- 
nėjimas buvo aiškiai klausiamasis. - Jos medinės, kaustytos metalu, 
naujos. Manau, ten dvi spynos, - šį kartą išgirdo šnarpštimą, kad 
taip užgauliai paprasta. Tik dvi spynos. Tik metalo apkaustai. Greitai 
permąstė prisimindamas aplinką. Dirstelėjo pro langą; visai tamsu, o 
lietus pliaupia kaip ir pirmiau. - Susitiksime prie Šv. Apolinaro cam- 
po. Kai tik ten nusigausi. Ir, Vianelai, - pridūrė, - nesivilk uniformi- 
nio apsiausto, - Vianelas atsakė dusliai susijuokęs, o tada atsijungė. 

Nulipę iki laiptų apačios Brunetis su Flavija pamatė, kad vanduo 
pakilo dar aukščiau, o už laukujų durų šniokštė pliaupiantis lietus. 

Jiedu iškėlė skėčius ir žengė į lietų, į guminių batų aulus semiantį 
vandenį. Lauke buvo mažai žmonių, tad jie greitai pasiekė Rialtą, 
kur vanduo buvo dar gilesnis. Jei nebūtų buvę medinių tiltelių ant 
geležinių atramų, jie būtų prisėmę batus ir nebegalėję keliauti toliau. 
Kitoje tilto pusėje vėl įbrido į vandenį ir pasuko prie Šv. Pauliaus, 
abudu permirkę ir išvarginti grumtynių su kylančiu vandeniu. Prie 
Šv. Apolinaro užėjo į barą palaukti Vianelo, džiaugdamiesi galintys 
atsikvėpti nuo įkyraus lietaus pylos. 

Šis vandens pasaulis juos glaudė jau taip seniai, kad nė vienam 
nedingtelėjo, jog keistoka stovėti bare vandenyje iki blauzdų ir klau- 
sytis, kaip barmenas žliugsi vaikštinėdamas ten ir atgal už baro, dė- 
liodamas taures ir puodelius. 

Garai aptraukė stiklines baro duris iš vidaus, tad Brunečiui teko 
nuolat rankove šluostyti rasą ir pro nuvalytą plotelį dairytis Vianelo. 
Susigūžę pavidalai vagojo nedidukę campo. Daug žmonių nebetu- 
rėjo pretenzijų nešiotis skėčius, toks užgaidus buvo vėjas, pūtęs iš 
kairės, iš dešinės, iš apačios, lietų taškęs iš visų pusių. 

Brunetis pajuto netikėtą spaudimą ir pasižiūrėjęs žemyn pamatė 
žemai jam prie rankos pasilenkusios Flavijos viršugalvį, privertusį 
pasilenkti jį patį, kad išgirstų, ką ji sako. 

- Ar jai viskas bus gerai? 

Į galvą neatėjo jokių žodžių; pro lūpas neiššoko joks lengvas me- 
las. Jis tegalėjo pakėlęs ranką apkabinti ją per pečius ir prisitraukti 
arčiau. Pajuto ją drebančią ir įtikino save, kad nuo šalčio, o ne iš 
baimės. Tačiau jokių žodžių. 

Netrukus aikštėje iš Rialto pusės pasirodė lokiškas Vianelo pavi- 
dalas. Vėjas atplėšė jo lietpalčio skvernus ir Brunetis po juo pamatė 
ilgus žvejybinius aulinius iki juosmens. Suspaudė Flavijos ranką. 

- Jis čia. 

Ji lėtai nuo jo atsitraukė, minutėlei užsimerkė ir pamėgino nu- 
sišypsoti. 

— Ar viskas gerai? 

— Taip, - atsiliepė ji ir patvirtindama linktelėjo. 

Atidaręs baro duris šūktelėjo Vianelui, ir šis per aikštę atskubėjo 
pas juos. Vėjo ir lietaus šuoras plūstelėjo į perkaitusį barą, tada vidun 
įsitaškė Vianelas, ir nuo jo stoto patalpa kažkodėl tapo mažesnė. Nu- 
siėmė jūrininko gobtuvą nuo galvos ir kelis kartus padaužė į kėdės 
atlošą, varvindamas vandenį plačiu ratu aplinkui. Numetė permir- 
kusią kepurę ant stalo ir pirštais perbraukęs per plaukus dar vandens 
pataškė už savęs. Dirstelėjo į Brunetį, pamatė Flaviją ir paklausė: 

- Kur? 

- Palei vandenį, Dileros calle gale. Tas, kur neseniai restauruotas. 
Kairėje. 

- Su metalinėmis grotomis? - paklausė Vianelas. 


227 


- Taip, - atsakė Brunetis, svarstydamas, ar yra mieste pastatas, 
apie kurį Vianelas nežinotų. 

- Ką norite, kad padaryčiau, pone, įleisčiau mus vidun? 

Išgirdęs tą „mus“ Brunetis pajuto apėmusį palengvėjimą. 

- Taip. Ten yra kiemas, bet jame nieko neturėtų būti, tik ne kai 
šitaip lyja. 

Vianelas pritardamas linktelėjo. Visi sveiko proto žmonės tokią 
dieną sėdi namie. 

- Gerai. Palaukite čia, o aš pamėginsiu. Jeigu ten tos durys, apie 
kurias galvoju, problemų neturėtų kilti. Ilgai neužtruks. Duokite 
man tris minutes, o tada ateikite. Dirstelėjo į Flaviją, čiupo kepurę ir 
vėl žengė į pliaupiantį lietų. 

— Ką ketini daryti? - paklausė Flavija. 

- Ketinu įsigauti vidun ir pasižiūrėti, ar ji tenai, - pasakė jis, nors 
iš tikrųjų nelabai nutuokė, ką tai reiškia. Breta galėjo būti rūmuose 
bet kur, bet kuriame iš nesuskaičiuojamų kambarių. Viduje jos galė- 
jo nė nebūti, gal ji jau kur guli negyva, kūnas plūduriuoja purviname 
miestą užkariaujančiame vandenyje. 

- Ojeigu ne? - paklausė Flavija taip greitai, kad įtikino Brunetį 
reginti tokią pačią Bretos lemtį. 

Užuot jai atsakęs jis tarė: 

- Noriu, kad liktum čia. Arba grįžk į namus. Čia daugiau nieko 
nebegali padaryti. 

Nesiteikusi su juo nė pasiginčyti ji numojo ranka į jo žodžius ir 
paklausė: 

“- Jis jau turėjo užtektinai laiko, ar ne? 

Nespėjus jam nieko pasakyti Flavija atsistūmusi nuo baro pro jį 
išėjo į campo, išskleidė skėtį ir stabtelėjo laukdama. 

Jis išėjo iš baro ir prisidėjo prie jos, kūnu užstodamas nuo vėjo. 

— Ne. Negali eiti. Tai policijos reikalas. 

Bloškęsis vėjas išdraikė jos plaukus ir užmetęs ant veido uždengė 

- Žinau kur. Tad eisiu kartu dabar arba seksiu įkandin. 

Jam prasižiojus prieštarauti ji pertraukė: 

- Tai mano gyvenimas, Gvidai. 

Brunetis nusisuko nuo jos į Dileros gatvelę tvinkdamas įsiūčiu, 
slopindamas norą fiziškai įstumti ją į barą ir kaip nors ten sulaikyti. 
Prisiartinęs prie rūmų nustebo pamatęs siaurą gatvę tuščią. Vianelo 
nė ženklo, o sunkios medinės durys atrodė uždarytos. Jiems kartu 
priėjus artyn iš vidaus atidarytos durys staiga atsivėrė. Išlindo didelė 
plaštaka ir pamojo jiems užeiti, o tada blausioje calle šviesoje pasiro- 
dė šypsantis su varvančiais lietaus lašais Vianelo veidas. 

Brunetis įsmuko vidun, bet prieš užtrenkiant duris jam iš paskos 
į kiemą įšoko ir Flavija. Minutėlę visi pastovėjo nejudėdami, kol akys 
apsiprato su tamsa. 

- Visai paprasta, - tarė Vianelas, uždaręs už jų duris. 

Jie buvo visai prie Didžiojo kanalo, tad vandens čia tyvuliavo 
dar daugiau, o kiemas virto plačiu ežeru, į kurį toliau teškėjo lietus. 
Vienintelė šviesa sklido iš palazzo langų: iš kairės pusės liedamasi į 
kiemą ji apšvietė jo vidurį, tačiau pakraštį, kuriame jie visi stovėjo, 
gaubė tiršta tamsa. Tylomis visi pasitraukė nuo lietaus, palindo po 
ilgu balkonu, juosusiu kiemą iš trijų pusių, ir tapo visai nematomi 
net vienas kitam. 

Brunetis suprato, kad čia atėjo paskatintas gryniausio impulso, 
nė neapgalvojęs, ką darys pakliuvęs vidun. Per pirmą ir vienintelį vi- 
zitą į palazzo jį taip greitai nuvedė į viršutinį aukštą, kad neperprato 
pastato plano. Prisiminė praėjęs kelerias duris, kurios nuo išorinių 
laiptų vedė į kambarius kiekviename aukšte, bet nė nenutuokė, kas 
už tų durų, išskyrus kambarį, kuriame kalbėjosi su La Kapra, ir stu- 
diją aukštu žemiau. Dar jam dingtelėjo, kad jis, Brunetis, valstybės 
pareigūnas, kaip tik dalyvauja vykdant nusikaltimą; negana to, į tą 
nusikaltimą įtraukė ne tik civilę, bet ir kolegą pareigūną. 

- Lauk čia, - sušnabždėjo Brunetis, kalbėdamas prisikišęs arti 
Flavijos ausies, nes lietus būtų užgožęs jo žodžius. Jam buvo per tam- 

su pamatyti, kad ir ką ji būtų mostelėjusi atsiliepdama, bet jis pajuto, 
kaip ji pasitraukė dar giliau į tamsą. 

- Vianelai, - tarė čiupęs jo ranką ir prisitraukęs arčiau. - Lipu 
laiptais, pamėginsiu pakliūti vidun. Jei kokios bėdos, vesk ją iš čia. 
Nesuk sau galvos dėl nieko, nebent jie mėgins tave sustabdyti. 

Vianelas sumurmėjo pritardamas. Brunetis nusisuko nuo jų ir 
žengė kelis žingsnius prie laiptų lėtai vilkdamas kojas per vis labiau 
besipriešinantį vandenį. Kai pasiekė antrą pakopą, kojos pagaliau iš- 
sivadavo iš spaudžiančio vandens, įsiurbiančio jas kas žingsnis. Stai- 
gus pokytis sukėlė keistą kojų lengvumo pojūtį, tarytum jis galėtų 
sklęsti ar užskristi laiptais be jokių pastangų. Vis dėlto su ta galia 
ūmiai pajuto ir geliantį šaltį, sklindantį nuo ledinio vandens, likusio 
jo auliniuose, ir nuo permirkusių, sunkiai ant kūno kabančių drabu- 
žių. Jis pasilenkė ir nusitraukė aulinius, palypėjo laiptais, paskui su- 
grįžo ir nuspyrė aulinius į vandenį. Palaukė, kol jie nugrimzdę dingo 
iš akių, ir vėl leidosi laiptais. 

Pirmo maršo viršuje stabtelėjo nedideliame balkone ir paspaudė 
vidun vedusių durų rankeną. Ji nulinko po ranka, bet durys buvo už- 
rakintos ir neatsidarė. Užlipo dar vieną maršą, bet ir ten rado duris 
užrakintas. Pasisuko ir per turėklus pažvelgė į kiemą ten, kur turėjo 
stovėti Flavija su Vianelu, bet nieko nepamatė, tik lietui toliau teš- 
kant vandens paviršiuje virpantį šviesos atspindžio plotelį apačioje. 

Jo nuostabai, durys viršuje po ranka atsivėrė ir jis pasijuto stovin- 
tis ilgo koridoriaus pradžioje. Žengė vidun, uždarė paskui save duris 
ir minutėlę pastovėjo nejudėdamas, girdėdamas tik nuo apsiausto 
ant marmurinių grindų po juo lašančio vandens garsus. 

Pamažu laukiant ir įdėmiai klausantis bet kokių garsų, galinčių 
prasprūsti pro duris visame koridoriuje, akys apsiprato su jo šviesa. 

Nukratė ūmus šaltis, jis palenkė galvą ir susikūprino stengda- 
masis kur nors kūne atrasti šilumos. Kai vėl pakėlė akis, už kelių 
metrų tarpduryje stovėjo La Kapra, prasižiojęs iš nuostabos, kad jį 
pamatė. 

La Kapra atsipeikėjo pirmasis ir ramiai šyptelėjo. 

- Sinjore policininke, tai grįžote. Koks malonus sutapimas. Kaip 
tik baigiau dėti savo galerijoje paskutinius kelis dirbinius. Gal norė- 
tumėte į juos dirstelėti? 


Dvidešimt ketvirtas skyrius 


Brunetis nusekė iš paskos į galeriją ir perbėgo akims per pakeltus 
gaubtus ir parodines pakylas. Jiems įėjus La Kapra atsigręžė ir tarė: 

- Prašom duoti man savo apsiaustą. Tikriausiai sušalote vaikšti- 
nėdamas per lietų. Tokią naktį kaip ši, - papurtė galvą jau vien nuo 
tokios minties. 

Brunetis nusivilko apsiaustą ir duodamas jį La Kaprai pajuto šla- 
pią svorį. Tas irgi, regis, nusistebėjo apsiausto svoriu ir nieko dau- 
giau nesugalvojo, kaip permesti per kėdės atkaltę, ir kur padėjo, ten 
ant žemės nuo jo ėmė srovelėmis varvėti vanduo. 

- Kas atvedė jus vėl su manimi pasimatyti, dotore? - paklausė 
La Kapra, bet nespėjus Brunečiui atsiliepti, pasakė: - Prašau, leiskite 
man pasiūlyti jums ko nors išgerti. Gal grapos? Ar karšto romo pun- 
šo? Prašau, negaliu leisti jums ten stovėti sužvarbusiam besisvečiuo- 
jančiam mano namuose ir niekuo nepavaišinti. 

Nelaukdamas atsakymo priėjo prie ant sienos įtaisyto domofono 
ir paspaudė mygtuką. Po kelių sekundžių tyliai spragtelėjo, ir La Ka- 
pra prakalbo į ragelį: 

- Ar atneštum butelį grapos ir karšto romo punšo? - atsisuko į 
Brunetį šypsodamasis - puikus šeimininkas. - Tik minutėlę. O da- 
bar pasakykite man, dotore, kol lauksime. Kas vėl atvedė jus manęs 
aplankyti taip greitai? 

- Jūsų kolekcija, sinjore La Kapra. Sužinau apie ją vis daugiau. 
Ir apie jus. 

- Tikrai? - paklausė La Kapra, o šypsena neblėso. - Nė nenuma- 
niau, kad Venecijoje esu toks žinomas. 

- Ir kitur, - atsiliepė Brunetis. - Pavyzdžiui, Londone. 

- Londone? - La Kapra pademonstravo mandagią nuostabą. - 
Kaip nepaprastai keista. Nemanau, kad ką nors Londone pažįstu. 

— Ne, bet gal ten įsigijote dirbinių? 

- O, taip, manyčiau, gali taip būti, - atsakė La Kapra vis dar taip 
pat šypsodamasis. 

- Ir Paryžiuje, - pridūrė Brunetis. 

Ir vėlgi La Kapra nustebo kaip išmokęs, tarytum Brunečiui užsi- 
minus apie Londoną jis būtų laukęs užsimenant ir apie Paryžių. Ta- 
čiau nespėjo nieko atsakyti, nes atsivėrė durys ir įėjo jaunas vyras, ne 
tas, kuris pirmiau jį įleido. Jis nešė padėklą su buteliais, stiklinėmis ir 
sidabriniu termosu. Pastatė padėklą ant stalo ir pasisuko išeiti. Bru- 
netis atpažino jį ne tik pagal iš Romos atsiųstą policijos nuotrauką, 
bet ir todėl, kad buvo panašus į tėvą. 

— Ne, pasilik ir išgerk su mumis Salvatore, - pasakė La Kapra. 
Paskui Brunečiui: - Ko norėtumėte, dotore? Matau ten cukrų. Ar 
norėtumėte, kad sutaisyčiau punšo? 

- Ne, ačiū. Būtų gerai grapos. 

Jacopo Poli, subtilus rankų darbo butelis, tiesiog šaunuolis La 
Kapra. Brunetis išgėrė vienu ypu ir pastatė taurelę ant padėklo La 
Kaprai dar nepabaigus pilti verdančio vandens sau į romą. Kol La 
Kapra triūsė pildamas ir maišydamas, Brunetis apsižvalgė po kam- 
barį. Daug dirbinių priminė daiktus, kuriuos matė Bretos bute. 

- Dar vieną, dotore? - paklausė La Kapra. 

— Ne, ačiū, - tarė Brunetis, trokšdamas sustabdyti tebedraskantį 
drebulį. 

La Kapra baigė maišyti gėrimą, paragavo ir pastatė ant padėklo. 

- Eime, dotore Bruneti. Leiskite parodyti kelis dirbinius. Jie at- 
gabenti tik vakar ir, prisipažįstu, esu labai susijaudinnęs, kad juos 
čia turiu. 

La Kapra nusisuko ir nužingsniavo prie kairiosios galerijos sie- 
nos, bet jam einant Brunetis išgirdo gurgždėjimą, sklindantį iš ten, 
pusėje nedideliu apskritimu gulinčias molio šukes. Viena iš duženų 
buvo su juoda skersai bėgančia linija. Raudona ir juoda, dvi pagrin- 
dinės keramikos, kurią rodė ir apie kurią pasakojo Breta, spalvos. 

— Kur ji? - paklausė Brunetis pavargęs ir sušalęs. 

La Kapra stabtelėjo nugara į Brunetį ir minutėlę pastovėjo prieš 
atsisukdamas veidu į jį. 

— Kas kur? - paklausė atsisukęs ir klausiamai šypsodamasis. 

— Daktarė Linč, - atsakė Brunetis. 

La Kapra nenuleido akių nuo Brunečio, bet Brunetis pajuto, kad 
tarp jo ir jauno vyro kažkas, kažkokia žinutė buvo perduota. 

- Daktarė Linč? - perklausė La Kapra sutrikęs, bet vis dar labai 
mandagiai. - Ar kalbate apie amerikietę mokslininkę? Tą, kuri rašo 
apie kinų keramiką? 

— Taip. 

— O, dotore Bruneti, nė nenumanote, kaip aš norėčiau, kad ji būtų 
čia. Turiu du dirbinius - tarp tų, kurie atgabenti vakar - dėl kurių 
man ima kilti klausimų. Nesu tikras, ar jie tokie seni, kaip maniau, 
kai... - pauzė buvo minimali, bet Brunetis neabejojo, kad apgalvota, 
- juos įsigijau, - jis dirstelėjo į jauną vyrą, paskui greitai vėl į Brunetį. 
- Bet kas verčia jus manyti, kad ji čia? 

- Nes daugiau niekur būti negali, - paaiškino Brunetis. 

- Bijau, kad nesuprantu, dotore. Nesuprantu, apie ką kalbate. 

— Kalbu apie tai, - pasakė Brunetis, ištiesęs koją ir pėda sutrin- 
damas vieną iš šukių. 

La Kapra nevalingai krūptelėjo nuo garso, tačiau spyrėsi: 

- Vis tiek nesuprantu jūsų. Jei kalbate apie tas duženas, tai paaiš- 
kinti lengva. Kol dirbiniai buvo pakuojami, kai kas buvo itin neat- 
sargus su vienu iš jų, - žvelgdamas žemyn į duženas jis papurtė galvą 
apgailestaudamas dėl netekties ir negalėdamas patikėti, kad kažkas 

buvo toks nerangus. - Jau daviau nurodymus, kad atsakingas asmuo 
būtų nubaustas. 

Kai tik La Kapra baigė kalbėti, Brunetis pajuto sau už nugaros 
judesį, bet nespėjo atsigręžti pasižiūrėti, kai La Kapra žengė prie jo 
ir paėmė už parankės. 

— Betgi eime apžiūrėti naujų dirbinių. 

Brunetis išplėšė savo ranką ir atsisuko, bet jaunuolis jau buvo 
prie durų. Atidarė jas, nusišypsojo Brunečiui, išsmuko iš kambario 
ir uždarė paskui save duris. Iš už jų Brunetis išgirdo nesupainiojamą 
spynoje pasisukančio rakto garsą. 


Dvidešimt penktas skyrius 


Greiti žingsniai nutilo koridoriaus gilumoje. Brunetis atsisuko į La 
Kaprą. 

- Jau per vėlu, sinjore La Kapra, - pasakė labai stengdamasis kal- 
bėti ramiai ir suprantamai. - Žinau, kad ji čia. Jūs tik viską pablogin- 
site mėgindamas jai ką nors padaryti. 

- Prašyčiau man atleisti, sinjore policininke, bet aš visiškai nesu- 
prantu, apie ką jūs kalbate, - pasakė La Kapra ir mandagiai sumišęs 
nusišypsojo. 

- Apie daktarę Linč. Žinau, kad ji čia. 

La Kapra vėl nusišypsojo ir mostelėjo ranka platų ilgą mostą, ap- 
ėmusį kambarį ir jame buvusius daiktus. 

- Nesuprantu, kodėl jūs toks atkaklus. Jei ji čia būtų, tikrai būtų 
su mumis, mėgautųsi viso šio grožio vaizdais, - jo balsas tapo dar šil- 
tesnis. - Vargu ar patikėtumėte, kad pajėgčiau nuslėpti nuo jos tokį 
malonumą, ar ne? 

Brunečio balsas buvo lygiai toks pat ramus. 

— Manau, laikas baigti šią komediją, sinjore. 

Brunečiui tą pasakius La Kapra pratrūko juoktis tikrai labai 
džiaugsmingai. 

- O, manau, tai jūs čia komikas, sinjore policininke. Jūs esate 
mano namuose nekviestas. Manyčiau, kad įžengėte jau savaime ne- 
teisėtai. Ir todėl neturite teisės sakyti, ką turiu daryti ir ko nedaryti. 

Jam bekalbant balso ketera juntamai pasišiaušė, o baigdamas 
jis kone šnypštė pykčiu. Išgirdęs save La Kapra prisiminė atliekamą 
vaidmenį, nusigręžė nuo Brunečio ir žengė kelis žingsnius prie vieno 
iš skaidraus stiklo gaubtų. 

- Ar malonėtumėte apžiūrėti linijas ant šios vazos, - pasakė. - 
Miela, tiesiog miela, kaip jos vingiuoja aplinkui iki užpakalinės da- 
lies, nemanote? - ranka ore mostelėjo grakščią kilpą imituodamas 
ant aukštos vazos, kurią apžiūrinėjo po gaubtu, priekio nupieštos li- 
nijos tėkmę. - Man visada atrodė nuostabu, kokią akį grožiui turėjo 
tie žmonės. Prieš tūkstančius metų - ir jie jau buvo įsimylėję grožį, 
- šypsodamasis, iš paprasto eksperto virsdamas filosofu atsigręžė 
į Brunetį ir paklausė: - Kaip manote, tai žmogiškumo paslaptis, ta 
meilė grožiui? 

Kai Brunetis nieko neatsakė į šią banalybę, La Kapra atsisakė šios 
temos ir patraukė prie kito gaubto. Susijuokęs sau pasakė: 

- Daktarė Linč norėtų ją pamatyti. 

Kažkas jo balse, gal nešvarių paslapčių intonacija, privertė Bru- 
netį pasižiūrėti į gaubtą, priešais kurį stovėjo anas vyras. Viduje pa- 
matė tą pačią moliūgo pavidalo formą, kurią prisiminė iš Bretos pa- 
rodytos nuotraukos. Piestu stovinti ir žengianti kairėn lapė žmogaus 
kūnu buvo beveik visiškai panaši į nutapytą ant vazos nuotraukoje, 
kurią jam parodė Breta. 

Neprašyta dingtelėjo mintis. Jei La Kapra noriai rodo jam tą 
vazą, tai visiškai aišku, kad jis daugiau nebeturi ko bijoti Bretos, vie- 
nintelio žmogaus, galėjusio patvirtinti jos kilmę. Brunetis apsisuko 
ant kulno ir žengė du didelius žingsnius prie durų. Prieš pat jas stab- 
telėjo pasisuko kūnu į šoną ir pakėlė dešinę koją. Iš visų jėgų spyrė 

į duris vos žemiau spynos. Spyrio smūgis sukrėtė visą jo kūną, bet 
durys nesujudėjo. 

La Kapra sukikeno už nugaros. 

— Ak, jūs šiauriečiai esate tokie karštakošiai. Atleiskite, bet jos 
jums neatsidarys, sinjore policininke, kad ir kaip smarkiai spardy- 
site. Bijau, kad svečiuositės pas mane, kol Salvatorė sugrįš atlikęs 
pavedimą, - visiškai pasitikėdamas savimi jis vėl atsisuko į stiklo 
gaubtus. - Štai šis dirbinys iš pirmojo tūkstantmečio prieš Kristų. 
Mielas, ar ne? 


Dvidešimt šeštas skyrius 


Išėjęs iš galerijos ir užrakinęs duris jaunuolis apdairiai paliko duryse 
raktą. Smaginosi mintimi, kad tėvas su policininku bus saugus nuo 
visų žmonių. Mintis buvo tokia prieštaringa, kad eidamas korido- 
riumi garsiai nusikvatojo. Liovėsi juoktis koridoriaus gale atidaręs 
duris ir pamatęs, kad lauke tebelyja. Kaip tie žmonės susigyvena su 
tokiu oru ir su ta purvino juodo vandens, tvindančio net grindinį, 
jūra? Nenorėjo sau prisipažinti, bet jis bijojo to vandens, to, ant ko 
brisdamas gali užminti pėda, ar dar blogiau - kas gali prisiliesti jam 
prie kojų ar įtekėti į guminius batus. 

Tačiau dabar buvo įsitikinęs, kad tai paskutinis kartas, kai jam 
teks į jį bristi. Kai jau viskas bus padaryta, kai šitie reikalai bus su- 
tvarkyti, jis galės grįžti atgal ir palaukti, kol tas šlykštus vanduo nu- 
tekės į kanalus, į lagūną, jūrą, kur ir turėjo būti. Jis nejautė jokios 
traukos tiems šaltiems Adrijos vandenims, kurie taip skyrėsi nuo 
plataus turkio spalvos ruožo, išsiskleidusio po ramiu Viduržemio jū- 
ros paviršiumi priešais jų namus Palerme. Jis nenutuokė, kas paska- 
tino tėvą nusipirkti namą šiame murziname mieste. Tėvas spyrėsi, 
kad dėl savo kolekcijos saugumo, kad čia buvo labai menka apiplė- 

šimo galimybė. Tačiau Sicilijoje niekas nebūtų drįsęs plėšti Karmelo 
La Kapros namų. 

Jis neabejojo, kad pirmiausia tėvas tą padarė dėl tos pačios prie- 
žasties, dėl kurios turėjo ir tą kvailą puodynių kolekciją: kad pakiltų 
pasaulio akyse ir būtų laikomas džentelmenu. Salvatorei tai atrodė 
absurdiška. Jis ir tėvas buvo džentelmenai iš prigimties: jiems nerei- 
kėjo, kad tokią nuostatą išsakytų tie mulkiai polentoni, šiauriečiai. 

Dar kartą pažvelgė į užtvindytą kiemą žinodamas, kad turės ap- 
siauti guminius batus ir eidamas per jį bristi vandeniu. Bet pagalvo- 
jo, ką padarys pasiekęs kitą kraštą, ir to užteko jo nuotaikai praskai- 
drėti; jam patiko žaisti su lamericana, bet dabar jau laikas žaidimus 
baigti. 

Pasilenkė ir apsiavė aukštaaulius guminius batus smarkiai trūk- 
telėjęs, kad užsitemptų ant batų. Jie siekė kelius ir plačiai prie jų Žio- 
jėjo, aulai kabojo nulinkę ir minkšti, kaip žiedlapiai aplinkui ane- 
monos viduriuką. Uždarė už savęs duris ir greitai nudrožė išoriniais 
laiptais, keikdamas nešamą lietų. Kiekvienu žingsniu stumdamas 
vandenį priešais save nusiyrė per kiemą prie medinių durų kitoje 
pusėje. Net ir per tokį trumpą laiką nuo tada, kai užrakino už tų 
durų lamericana, vandens lygis pakilo ir dabar dengė apatinį panelį. 
Gal ji ten buvo gana ilgai ir paskendo. Net jeigu jai pavyko užsiropšti 
į vieną iš didelių nišų, iškaltų sienose, paskandinti ją ilgai neužtruks. 
Jis tik apgailestavo, kad neturės laiko jos išprievartauti. Niekada pir- 
miau neprievartavo homoseksualės; šiaip ar taip, lesbietės, ir manė, 
kad tai jam galėtų patikti. Na, kitas telefono skambutis čia gali at- 
vesti jos draugę dainininkę ir tada jis gal turės galimybę. Tėvas gali 
prieštarauti, bet iš tikrųjų nėra jokios priežasties jam apie tai žinoti, 
ar ne? Tėvo atsargumas atėmė jam pirmojo vizito pas /americana 
malonumą. Vietoje jo buvo nusiųsti Gabrielis ir Sandras, ir tiedu 
viską sudirbo. Tokia smurto, apmaudo ir geismo maišatis apėmė jį 
brendantį per kiemą. 

Pasirengęs aplinkui tvyrančiai tamsai išsiėmė iš švarko kišenės 

žibintuvėlį ir apšvietė juo žemas duris laikančią sklendę. Atšovė ir 
smarkiai patraukęs duris į save priešinantis vandens masei sunkiai 
atidarė. Priešais atsivėrė aukšta skliautuota erdvė. Alyvuoto vandens 
paviršiuje plūduriavo stalai ir kėdės, sukrauti per restauravimą ir 
užmiršti čia, kadaise buvusiame vidiniame katerių doke, nugrimz- 
dusiame puse metro žemiau už kiemą ir nuo kanalo anoje pusėje 
apsaugotame dar vienomis sunkiomis medinėmis durimis, sutvir- 
tintomis grandine. Kai baigs su ja, minutės darbas bus atidaryti tas 
duris ir išplukdyti į gilesnius kanalo vandenis. 

Kairėje išgirdo, kaip suteliuškavo vanduo ir nukreipė žibintuvė- 
lio spindulį. Sublizgusios akys buvo per mažos ir per arti viena kitos, 
kad būtų žmogaus; pliaukštelėjusi ilga uodega žiurkė nusisuko nuo 
šviesos ir nusiyrė už plūduriuojančių dėžių. 

Geidulys išblėso. Lėtai pasuko šviesą dešinėn, stabtelėdamas prie 
visų nišų, iškaltų sienoje ir dabar per delną apsemtų vandens. Galop 
pamatė ją, šonu prisiglaudusią vienoje iš jų, kelius atstačiusią prie- 
šais save, ant jų glebiai pasidėjusią galvą. Šviesa sustojo prie jos, bet 
ji nepajudėjo. 

Tad belieka tik perbristi vandeniu ir viską užbaigti. Jis pasiryžo ir 
žengė į gilesnį vandenį, pėdą statė lėtai, kai nebeabejojo, kad saugiai 
stos ant pirmos slidžios pakopos, paskui ant kitos. Grubiai nusikei- 
kė pajutęs, kad vanduo per aulą šliūkštelėjo vidun į batą. Akimir- 
ką panūdo nusiplėšti prasižengusį aulinį, kad būtų lengviau judėti, 
bet tada prisiminė ant vandens paviršiaus kaip tik priešais matytas 
raudonas akis ir apsigalvojo. Nedrąsiai, pasirengęs tam, kas, žinojo, 
turėjo nutikti, nulipo kita koja į vandenį ir pajuto, kaip jis plūstelėjo 
į batą. Pastūmė dešinę pėdą priešais save, užtikrintas, kad ten tėra 
trys pakopos, bet nenorėdamas tuo patikėti, kol fakto nepatvirtins 
pėda. Tą padaręs pakėlė žibintuvėlio šviesos spindulį į nišoje tūnantį 
pavidalą ir leidosi prie jo, nors vanduo siekė iki pusiau šlaunų. 

Besistumdamas pasiryžo išgauti bent jau tą menkiausią galimą 
malonumą. Neturėjo kur padėti žibintuvėlio, todėl turės laikyti jį Ži- 

bintu viršun kišenėje, vildamasis, kad taip turės užtektinai šviesos 
žudydamas stebėti jos veidą. Neatrodė, kad joje dar liko nors kiek 
karingumo, bet jis jau patyrė netikėtumų pirmiau, ir tikėjosi, kad tas 
pats nutiks ir šįkart. Nenorėjo didelio pasipriešinimo, tik ne tame 
vandenyje, bet jautėsi nusipelnęs bent jau simboliško, ypač jei jau 
turi atsisakyti kitų malonumų, kurių būtų iš jos gavęs. 

merktomis šviesos apakintomis akimis. 

- Ciao, bellezza, sveika, gražuole, - sušnabždėjo jis ir nusijuokė 
kaip tėvas. 

Ji užsimerkė ir vėl pasidėjo galvą ant kelių. Dešine ranka jis įsidė- 
jo žibintuvėlį į kišenę, apdairiai pakreipęs į priekį taip, kad spindulys 
būtų nukreiptas į moterį priešais. Jis galėjo matyti ją tik blankiai, bet 
manė, kad bus užtenkamai gerai. 

Prieš pradėdamas tai, ko atėjo, neatsispyrė pagundai lengvai pa- 
tapšnoti jai per skruostą, liesdamas ją taip švelniai, kaip čiuopiamas 
gležnas krištolo dirbinys norint išgirsti, kaip jis dainuoja. Pasilenkė 
į šoną akimirkai atsitraukęs pataisyti žibintuvėlio, kuris nusmuko į 
užpakalinę kišenės pusę. Kadangi žiūrėjo į žibintuvėlį, o ne į auką, 
tai nepamatė sugniaužto jos kumščio, lanku mostelėjusio iš po šono. 
Ir nepastebėjo kyšojusios iš kumščio antikvarinės metalinės diržo 
sąsagos. Suvokė tik tada, kai bukas smaigalys susmigo jam į gerklę 
kaip tik ties kampu, kur sueina žandikaulis ir kaklas. Pajuto smūgio 
jėgą ir atšoko nuo skausmo. Pasviro į dešinę ir atsigręžęs į ją kaip 
tik pamatė švirkščiančią tirštą raudoną srovę. Kai suprato, kad tai jo 
paties kraujas, suriko, bet tada jau buvo per vėlu. Šviesa užgeso, o jis 
nugrimzdo po vandens paviršiumi. 

Dvidešimt septintas skyrius 


Spynoje pasisukusio rakto trakštelėjimas Brunetį ir La Kaprą priver- 
tė atsigręžti į duris, kurioms atsivėrus tarpduryje pasirodė permir- 
kęs ir varvantis Vianelas. 

- Kas tu? - griežtai paklausė La Kapra. - Ką čia veiki? 

Vianelas nekreipė į jį dėmesio ir pratarė Brunečiui: 

— Manau, geriau eime su manimi, pone. 

Brunetis suskubo nedelsdamas, praėjo pro Vianelą ir per duris 
nesiteikęs nieko pasakyti. Tik koridoriaus gale prieš jiems išeinant į 
tebešniokščiantį lietų Brunetis paklausė: 

— Ar ten /americana? 

- Taip, pone. 

- Arjai viskas gerai? 

- Ji su savo drauge, pone, bet aš nežinau, ar gerai. Ji ilgai buvo 
vandenyje. 

Nelaukdamas, ką išgirs dar, Brunetis šoko laukan ir greitai nu- 
bėgo laiptais. 

Surado jas iš karto laiptų papėdėje, besigūžiančias po Vianelo 
apsiaustu. Tą akimirką kažkas namuose įžiebė šviestuvus, nes ūmiai 
visą kiemą nutvieskė akinanti šviesa, tokia skaisti, kad abi moterys 
virto juoda Pieta, įkurdinta ant žemos atbrailos, juosusios vidinę 
kiemo sieną. 

Flavija klūpojo vandenyje viena ranka apsikabinusi Bretą, savo 
svoriu parėmusi jos kūną prie sienos. Brunetis pasilenkė virš abiejų 
moterų, nedrįsdamas prie jų prisiliesti, ir pakvietė Flaviją vardu. Ji 
moterį. Ant Bretos plaukų buvo kraujo; kraujo pėdsakas driekėsi per 
jos veidą ir per drabužių priekį. 

- Madre di Dio, - sušnabždėjo Brunetis. 

Greta supliuškeno Vianelas. 

- Paskambink į kvestūrą, Vianelai, - paliepė jis. - Ne iš čia. Išeik 

laukan ir paskambink. Tegul siunčia katerį su tiek vyrų, kiek tik ras. 
Ir greitąją. Dabar. Skambink dabar. 

Vianelas nusitaškė prie sunkių medinių durų Brunečiui nė ne- 
baigus kalbėti. Kai pastūmė duris, nedidelė vilnis nuvilnijo per kie- 
mą ir atsiritusi atsimušė į Brunečio kojas. 

Iš viršaus Brunetis išgirdo La Kapros balsą: 

-— Kas ten atsitiko? Kas vyksta? 

Brunetis nusigręžė nuo abiejų moterų, kurios kiūtojo nejudėda- 
mos, rankomis apsikabinusios viena kitą, ir pažvelgė į laiptų viršų. 
Ten stovėjo pro praviras duris besiliejančios spinduliuojančios švie- 
sos aureolės apgaubtas vyras - piktasis Kristus, sklandantis ties blo- 
gio kapo prieangiu. 

- Ką jūs ten apačioje darote? - vėl griežtai paklausė atkaklesniu 
ir aukštesniu balsu. Išėjo į lietų ir įsistebeilijo į juos, į dvi susigūžu- 
sias moteris ir vyrą, kuris buvo ne jo sūnus. - Salvadore? - sušuko į 
lietų. - Salvadore, atsiliepk. 

Pliaupė lietus. 

La Kapra apsisuko ir dingo rūmuose. Brunetis pasilenkė ir pa- 
lietė Flavijos petį. 

- Flavija, kelkitės. Negalime čia pasilikti. 

Flavija neparodė jokio ženklo, kad jį išgirdo. Jis nukreipė akis 
į Bretą, bet ši spoksojo į jį tuščiomis nieko nematančiomis akimis. 
Jis pakišo vieną delną po Flavijos ranka ir pakėlė ją, pasilenkė prie 
Bretos ir padarė tą patį. Žengė prie vis dar atvirų durų vedusių į calle, 
glebaus Bretos svorio nusverta viena ranka. Ji slystelėjo, ir jis palei- 
do Flaviją, kad galėtų abiem rankomis apkabinti Bretą. Vilkdamas ją 
stačią kone nešė tempdamas kojas per šaltą vandenį prie durų, vos 
girdėdamas Flaviją, judančią ta pačia kryptimi. 

- Salvatore, figlio mio, dove sei? 

Balsas pratrūko virš jų aukštas, veriamas ir klaikus. Brunetis pa- 
kėlė akis ir laiptų viršuje pamatė La Kaprą, vienoje rankoje gniau- 
žiantį šautuvą, žiūrintį į juos. Apgalvotai lėtai jis ėmė lipti žemyn 

pakopomis, nepaisydamas iš visų pusių čaižančių lietaus šuorų. 

Lėtinamas kabančio Bretos svorio Brunetis suprato, kad taip ir 
nepasieks durų, kol La Kapra nusileis laiptais. 

- Flavija, - greitai ir kietai pasakė. - Eikite iš čia. Aš ją nešiu. 

Flavija pažvelgė nuo jo į La Kaprą, tebelipantį laiptais kaip kokią 
nepermaldaujamą furiją, tada į Bretą. Ir į atviras duris į gatvę vos už 
kelių metrų. Jai dar nesuskubus laiptų viršuje pasirodė trys vyrai, ir 
du iš jų ji atpažino išvijusi iš Bretos buto. 

- Capo, - šūktelėjo vienas besileidžiančiam La Kapros pavidalui. 

Tas lėtai atsigręžė į juos. 

- Grįžkit atgal. Jie mano, - tiems likus stovėti, nukreipė ginklą į 
jų pusę, bet padarė tą netyčia, ne visai suvokdamas, ką laiko rankose. 
- Grįžkit atgal. Nesikiškit. 

Bailūs, išmuštruoti paklusti jie pasitraukė vidun, o La Kapra ap- 
sisukęs toliau lipo laiptais žemyn. 

Dabar jis ėjo greitai, taip greitai, kad apačioje atsidūrė greičiau, 
negu Elavija spėjo išeiti. 

- Jis viduje, - švelniai pasakė Flavija Brunečiui ir smakru parodė 
duris, kurios žiojėjo praviros tolimame kiemo pakraštyje. 

La Kapra įbrido į vandenį taip, tarsi jo nė nebūtų buvę, tačiau su- 
prato, jog liūtyje stovi trys žmonės, ir parodė tai, kai eidamas skersai 
kiemą nukreipė į juos šautuvo vamzdį. Prie durų į rūsį stabtelėjo ir 
sušuko į už jų dunksančią erdvę: 

- Salva? Salva, atsakyk man. 

Jo keliai prapuolė vandenyje, kai jis žengė ant pirmo laiptelio. 
Akimirką jis vėl dirstelėjo į Brunetį ir abi moteris. Bet paskui, atrodė, 
paprasčiausiai pamiršo apie juos ir nusisukęs į juodą urvą pamažu 
grimzdo į jį žengdamas vieną žingsnį, o paskui kitą. 

- Flavija, greičiau, - tarė Brunetis. Pasisuko, laikydamas klubu 
Bretos pusiausvyrą, ir pastūmė ją bejėgiškai klumpančią Flavijai. 
Nustebinta staigaus judesio Flavija ištiesė rankas negalvodama ir su- 
griebė Bretą, bet jai neužteko jėgų ją išlaikyti ir jiedvi abi vandenyje 

suklupo ant kelių. Palikęs jas Brunetis smarkiai taškydamasis nubė- 
go per kiemą. Už durų girdėjo nuolat sūnų kviečiančio La Kapros 
balsą. Čiupo duris už krašto abiem rankomis ir pastūmė švininį jų 
svorį per vandenį, paskui piktai spyręs užtrenkė ir ranka tol graibė 
sklendę, kol galų gale užšovė. 

Už durų pokštelėjo šūvis, pripildęs uždarą erdvę aido. Šratai su- 
barbeno į medines duris, bet visas užtaisas išsisklaidė ir susmigo į 
akmeninę sieną. Sugriaudėjo dar kartą, bet La Kapra šovė aklai, ir 
užtaisas bergždžiai sužiro į vandenį. 

Brunetis nupūškavo per kiemą prie Flavijos su Breta, kurios jau 
stovėjo ant kojų. Priėjo prie Bretos iš kito šono, stvėrė ją už liemens 
ir nuvilko į priekį. Artėdami prie durų jie išgirdo garsiai taškomą 
vandenį ir taip pat garsius šūksnius, besiartinančius iš gatvelės už 
durų. Brunetis pakėlė akis ir pamatė pro duris prasispraudusį Viane- 
lą, o užjo du uniformuotus policininkus su ištrauktais pistoletais. 

- Trys iš jų laiptų viršuje, - pasakė jiems Brunetis. - Būkite atsar- 
gūs. Jie greičiausiai ginkluoti. Dar vienas sandėlyje. Jis turi šautuvą. 

- Ar tą, kurį girdėjome? - paklausė Vianelas. 

Brunetis linktelėjo, paskui dirstelėjo už jų. 

— Kur kiti? 

- Ateina, - pasakė Vianelas. - Paskambinau iš campo baro. Jie 
praneš radijo ryšiu. Činkegranis ir Markolinis buvo netoli, taigi jie 
atsiliepė į skambutį, - paaiškino jis linktelėjęs į du pareigūnus, ku- 
rie užėmė pozicijas po balkonu, galimos ugnies iš viršutinių palazzo 
aukštų linijos nuošaly. 

- Eisime jų sučiupti? - paklausė Vianelas žvelgdamas į duris laip- 
tų viršuje. 

- Ne, - pasakė Brunetis, supratęs, kad tai beprasmiška. - Palauk- 
sime, kol ateis kiti. 

Tarsi iškviesta jo žodžių tolumoje užkaukė dviejų natų sirena ir 
artėdama vis garsėjo. Per ją jis išgirdo kitą, staugiančią Didžiuoju 
kanalu nuo ligoninės. 

- Flavija, - tarė atsigręžęs į ją. - Eik su Vianelu. Jis palydės jus 
į greitosios pagalbos katerį, - tada seržantui: - Nuvesk jas tenai ir 
grįžk. Atsiųsk čia vyrus. 

Vianelas atbrido prie jo ir pasilenkęs su didelės jėgos galia pakėlė 
Bretą ant rankų. Flavijai sekant įkandin iš kiemo nunešė ją siaura 
calle prie krantinės, kur per nesiliaujantį lietų pakaitomis mirgėjo 
du mėlyni švyturėliai. 

Stojo ramybės minutėlė. Leidęs sau truputį atsipalaiduoti Brune- 
tis pajuto, kaip kūnas ima atsilyginti, dantys barškėjo vieni į kitus, o 
jį patį krėtė mirtinas šaltis. Prisivertė nubristi vandeniu ir prisidėti 
prie dviejų pareigūnų po balkono priedanga - bent jau nuo lietaus. 

Grynai gyvuliškas siaubo klyksmas prasiveržė pro sandėlio duris, 
ir La Kapra ėmė ūbaudamas kartoti sūnaus vardą. Paskui liovėsi, ir iš 
už durų sklindančios veriamos dejonės pripildė kiemą jo širdgėlos. 

Krūptelėjęs nuo to garso Brunetis patyliukais ragino Vianelą pa- 
siskubinti. Prisiminė pramuštos Semendzato kaukolės vaizdą, Bre- 
tos iškamuotos šnekos skambesį, bet vis tiek nenorėjo girdėti to vyro 
sielvarto šūksnių. 

- Ei, jūs ten apačioje, - sušuko vyras nuo durų viršuje. - Mes 
nenorime jokių problemų. 

Atsisukęs Brunetis pamatė tris vyrus, stovinčius virš galvų pakel- 
tomis rankomis. 

Tada atėjo Vianelas su keturiais neperšaunamas liemenes vilkin- 
čiais vyrais su automatais. Trys vyrai ant laiptų irgi juos pamatė ir 
stabtelėję vėl sušuko: 

— Nenorim jokių bėdų. 

Keturi ginkluoti vyrai skatinami instinkto ir išmokyti pasinau- 
doti priedanga išsisklaidė kieme už marmuro kolonų. 

Brunetis pasileido prie sandėlio durų, bet sustingo pamatęs, kaip 
į jį atsisuko du automatai. 

- Vianelai, - riktelėjo dabar jau turėdamas ant ko supykti, - pa- 
sakyk jiems, kas aš toks. 

Pats suprato, kad, matyt, tėra tik lietaus permerktas vyriškis su 
pistoletu rankoje. 

- Čia komisaras Brunetis, - suriko jiems Vianelas per kiemą; au- 
tomatai nusisuko ir nukrypo į ant laiptų sustingusius vyrus. 

Brunetis vėl žengė prie durų, iš už kurių sklido netylančios de- 
jonės. Atšovė sklendę ir atidarė duris. Jos strigo, ir jam teko jėga 
traukti per grindinį išbrinkusią jų apačią savęs link. Užliejusių kiemą 
skaisčių šviesų išryškintas tapo puikiu taikiniu saugiai įsitaisiusiam 
tamsiame sandėlyje, bet apie tai negalvojo; dejonės sakė, kad tai ne- 
įmanoma. 

Kol akys priprato prie tamsos viduje, užtruko kelias akimirkas, 
bet kai jos priprato, jis pamatė La Kaprą, iki juosmens klūpantį van- 
denyje, sulinkusį vyriška pietd - groteskiška ką tik kieme Brunečio 
matyto vaizdo kopija. Tačiau šis vaizdas turėjo baigtinumo, kurio 
stigo pirmajam, nes tėvas klūpojo prie mirusio vienintelio sūnaus, 
kurio kūną glaudė prie savęs virš purvino vandens. 


Dvidešimt aštuntas skyriuss 


Brunetis atidarė savo kabineto duris ir pajutęs, kad jame tik šilta, o 
šildymo sistema rami, iškvėpė tylią padėkos maldą šventajam Ole- 
andrui, nors prabėgo jau kelios savaitės, kai jis padarė šį savo kas- 
metinį stebuklą. Buvo ir daugiau pavasario požymių: namuose tą 
rytą jis pastebėjo, kad balkone pro žiemos suplūktą žemę vazonuose 
prasikalė našlaitės, ir Paula pasakė, kad ketina savaitgalį jas perso- 
dinti; priešais jas saulėje kepinosi medinis stalas nuodų prišvirkšto- 
mis kojomis; tą rytą jis pamatė pirmuosius juodagalvius kirus, kurie 
kasmet prieš patraukdami kitur trumpas pavasario atostogas pralei- 
džia kanalų vandenyse; o orai alsavo netikėtu švelnumu, nelyginant 
palaiminimas sklandytų virš salų ir vandenų. 

Pakabino savo apsiaustą į spintą ir nuėjo prie stalo, bet pasukęs 
nuo jo nuėjo pastovėti prie lango. Ant Šv. Lorencą dengiančių pasto- 
lių tą rytą kažkas vyko; žmonės šmirinėjo aukštyn ir žemyn kopėčio- 
mis ir ropinėjo stogu. Kitaip negu atkaklus gamtos kunkuliavimas, ši 
žmogaus veikla, Brunetis tuo buvo tikras, tėra netikras pavasaris ir 
greitai pasibaigs, be abejonės, sutarčių pratęsimu. 

Ilgokai stovėjo prie lango, kol jį pertraukė džiaugsmingas sinjo- 
rinos Eletros „Buon giorno“. Tądien ji vilkėjo geltoną minkšto šilko 
suknelę, kuri krito iki kelių, ir avėjo batelius tokiais smailiais kulniu- 
kais, kad jis apsidžiaugė, jog jo grindys akmeninės, o ne parketinės. 
Kaip gėlės, kirai ir švelnūs vėjeliai ji į kambarį atsinešė malonę, ir jis 
nusišypsojo kažkaip labai panašiai lyg džiaugdamasis. 

- Buon giorno, sinjorina, - pasakė. - Šiandien atrodote itin mie- 
lai. Kaip pats pavasaris. 

-— A, tas skudurėlis, - atsainiai tarstelėjo ji ir perbraukė pirštais 
per suknelės, kainavusios jai turbūt savaitės atlyginimą, sijoną. Šyp- 
sena prieštaravo žodžiams, tad jis nesispyrė. 

Ji padavė jam dvi bylas su viršuje sąvaržėle prisegtu voku. 

- Čia reikia jūsų parašo, dotore. 

- La Kapra? - paklausė jis. 

- Taip. Čia jūsų pranešimas, kodėl jūs ir pareigūnas Vianelas tą 
vakarą nuėjote į palazzo. 

— A, taip, - sumurmėjo jis ir greitai permetė dviejų puslapių raš- 
tą, surašytą kaip atsakymą į La Kapros advokatų skundą, kad Brune- 
tis prieš du mėnesius neteisėtai įžengė į jo namus. Adresuotas buvo 
pretorei, ir jame paaiškinta, kad tirdamas bylą jis juo toliau juo la- 
biau buvo įsitikinęs, jog La Kapra Semendzato žmogžudystėje atliko 
tam tikrą vaidmenį, o kaip įrodymą pateikė faktą, kad Semendzato 
kabinete rasta Salvatorės La Kapros pirštų atspaudų. Veikdamas ta 
linkme ir paskatintas to, kad dingo daktarė Linč, jis nuėjo į La Kap- 
ros rūmus su seržantu Vianelu ir sinjora Petreli. Atvykę jie rado du- 
ris į kiemą praviras (kaip paminėta ir seržanto Vianelo bei sinjoros 

Petreli pateiktuose pareiškimuose) ir įėjo išgirdę moters šauksmus 
primenančius garsus. 

Jo pranešime buvo išsamiai aprašyti veiksmai, atlikti po jų atvy- 
kimo (vėlgi patvirtinti seržanto Vianelo ir sinjoros Petreli pareiški- 
mais); jis pateikė tą paaiškinimą pretorei nuraminti, kad jie įžengė 
į sinjoro La Kapros valdas laikydamiesi įstatymų nustatytų ribų, tai 
yra, be abejonės, teisėtai vykdydami iš tikrųjų net ir paprasto piliečio 
pareigą atsiliepti į pagalbos šauksmą, ypač jeigu tam padaryti yra 
lengvas ir teisėtas būdas. Ir mandagi pabaiga. Jis paėmė sinjorinos 
Eletros paduotą rašiklį ir pasirašė laišką. 

- Ačiū, sinjorina. Ar yra dar kas nors? 

- Taip, dotore. Sinjora Petreli paskambino ir patvirtino su jumis 
susitiksianti. 

Dar vienas pavasario požymis. Dar daugiau malonės. 


Pirmasis aplankas buvo iš Romos, iš Kararos biuro, jame gulėjo išsa- 
mus sąrašas La Kapros kolekcijos dirbinių, kuriuos meno klastočių 
policijai pavyko identifikuoti. Radimviečių sąrašas skambėjo kaip 
turisto, arba policininko, vadovas apie prisiplėštus senovės pasaulio 
lobius: Erkolanas, Voltera, Pestas, Korintas. Puikiai pristatyti ir Rytai 
bei Vidurinieji Rytai: Sianas, Angkora, Vatas, Kuveito muziejus. Ke- 
letas dirbinių pasirodė įsigyti teisėtai, bet jų buvo mažuma. Daugiau 
negu keletas dirbinių paskelbti klastotėmis. Geromis, bet vis tiek 
klastotėmis. La Kapros namuose paimti dokumentai parodė, kad 
daug nelegalių dirbinių jis įsigijo iš Murino, kurio krautuvė buvo 
uždaryta, kad meno policija atliktų išsamią tenykščių ir sandėlyje 
Mestrėje saugotų kūrinių inventorizaciją. Jis neigė ką nors žinojęs 
apie nelegaliai įsigytus kūrinius ir spyrėsi, kad juos tikriausiai įve- 
žė buvęs jo partneris daktaras Semendzatas. Jeigu ne faktas, kad jis 
buvo sulaikytas, kai priėmė keturių Honkonge pagamintų alebastro 
peleninių dėžių siuntą su keturiomis statulėlėmis, juo greičiausiai 


247 


būtų patikėję. O kad taip nutiko, tai jį sulaikė, ir jo advokatui teko at- 
sakomybė išgalvoti sąskaitas ir muitinės pažymas, kurios nukreiptų 
prie Semendzato. 

La Kapra Palerme, kur nugabeno palaidoti savo sūnaus palai- 
kus, atrodo, prarado domėjimąsi savo kolekcija. Ignoravo visus pa- 
liepimus toliau teikti dokumentus, įrodančius arba įsigijimą arba 
nuosavybę. Todėl policija konfiskavo visus žinomai ar numanomai 
pavogtus kūrinius ir toliau ieškojo šaltinio tų nedaugelio, kurių dar 
neidentifikavo. Brunetis patenkintas pamatė, kad Karara pasirūpino, 
jog kūriniai, paimti iš kinų parodos Dožų rūmuose, nebūtų išvardyti 
La Kapros namuose rastų daiktų sąraše. Tik trys žmonės - Brunetis, 
Flavija ir Breta - žinojo, kur jie. 

Kitame aplanke gulėjo dokumentai bylai prieš La Kaprą, velionį 
jo sūnų ir kartu sulaikytus vyrus. Abu daktarę Linč sumušę vyrai tą 
vakarą buvo palazzo ir juos sulaikė kartu su La Kapra ir dar vienu 
vyriškiu. Aniedu prisipažino sumušę, bet teigė, kad nuėjo tenai plėš- 
ti. Atkakliai tvirtino nieko nežinoję apie Semendzato žmogžudystę. 

La Kapra savo ruožtu nė nenumanęs, kad tiedu vyrai, kuriuos 
pripažino kaip savo vairuotoją ir asmens sargybinį, kėsinosi apiplėšti 
daktarės Linč, moters, kuriai jis jautė didžiausią profesinę pagarbą, 
butą. Iš pradžių jis dar pareiškė nei pažinojęs, nei turėjęs kokių nors 
reikalų su daktaru Semendzatu. Bet kai suplaukė informacija iš tų 
vietų, kur Semendžzatas su juo susitikinėjo, kai įvairūs prekeiviai ir 
antikvarai pasirašė pareiškimus, susiejusius abudu vyrus per daugy- 
bę verslo sandorių, La Kapros istorija subliuško taip pat, kaip nuslū- 
go ir acgua alta vandenys prasidėjus atoslūgiui ar palankiai pasikei- 
tus vėjui. O prasidėjus šiam ypatingam atoslūgiui grįžo ir atmintis, 
kad seniau jis iš Semendzato gal ir pirko kūrinį ar du. 

Jam buvo liepta grįžti į Veneciją arba rizikuoti būti grąžintam 
policijos, bet jis pasirūpino gydytojų priežiūra ir atsigulė į privačią 
kliniką, kamuojamas „asmeninio sielvarto sukeltos nervinės krizės“. 
Ir ten pasiliko įgavęs fizinę ir - šalyje, kur vienintelis šventas beliko 

tėvo ir vaiko ryšys - teisinę neliečiamybę. Brunetis pastūmė toliau 
aplankus ir įsispoksojo į tuščią savo darbo stalo paviršių, įsivaizduo- 
damas jėgas, kurios jau buvo įtrauktos į šį žaidimą. La Kapra nebu- 
vo neįtakingas žmogus. O dabar jo sūnus, jaunas smurtingo būdo 
vyras, buvo miręs. Ar tiedu galvažudžiai, vieną dieną pasikalbėję su 
savo advokatu, neprisiminė girdėję Salvatorę pasakius, kad daktaras 
Semendzatas nepagarbiai elgėsi su jo tėvu? Kažką apie skulptūrą, ku- 
rią jis pirkęs tėvui, o toji pasirodė suklastota - kažką tokio. Ir, taip, 
jie manė galintys prisiminti jį sakius, kad privers daktarą gailėtis, jog 
apskritai rekomendavo suklastotus artefaktus jo tėvui ar jam pačiam 
pirkti savo tėvui. 

Brunetis neabejojo, kad ilgainiui abu galvažudžiai prisimins 
daugiau, ir visi prisiminimai baksnos į vargšelį Salvatorę, linkusį 
ne kam daugiau, o neteisingai ginti tėvo ir savo paties garbę. Ir jie 
tikriausiai prisimins daugybę kartų, kai sinjoras La Kapra mėgino 
įtikinti sūnų, jog daktaras Semendzatas - garbingas žmogus ir visa- 
da dirbo sąžiningai, patvirtindamas kūrinius, kuriuos paskui Muri- 
toli, ir būtų išklausę pasaką apie Slavatorės, tokio atsidavusio sūnaus, 
troškimą suteikti tėvui tiktai malonumą. O Salvatorė, visai neprity- 
ręs berniukas, bet geras, geras širdies gilumoje, mėgino parūpinti 
tas dovanas savo mylimam tėvui vieninteliu būdu, kokį galėjo su- 
galvoti, - siekdamas daktaro Semendzato patarimo. Ir turint galvoje 
tokį atsidavimą tėvui, didžiulį troškimą įtikti, visai nedaug reikia, 
kad įsivaizduotum jo įsiūtį, kai sužinojo, kad daktaras Semendzatas 
pasistengė pasinaudoti jo naivumu ir kilnumu ir pardavė kopiją, o 
ne originalų kūrinį. O tada jau buvo visiškai nebetoli iki skriaudos, 
sukėlusios tėvui širdgėlą, tėvui, kuriam teko išgyventi mylimo vie- 
nintelio sūnaus mirtį ir liūdną žinią apie atstumus, kuriuos jo sūnus 
buvo pajėgus nueiti stengdamasis suteikti jam malonumą ir ginti 
savo šeimos garbę. 

Taip, tai galėjo sudominti, ir sąsaja tarp La Kapros ir Semendza- 

to, užuot buvusi jo kaltės įrodymu, galėjo būti panaudota priešingai 
- kaip geros valios tarp abiejų vyrų paaiškinimas, pasitikėjimo, kurį 
sugriovė negarbingas Semendzato elgesys ir, deja, dabar jau įstatymo 
galiai nebepasiekiamo Salvatorės impulsyvumas. Brunetis visiškai 
neabejojo, kad galutinis sprendimas bus, jog Semendzatą nužudė 
Salvatorė. Na, galbūt; niekas niekada neišsiaiškins. Arba jis, arba La 
Kapra tą padarė, arba tai buvo padaryta ir jie abu už tai savaip su- 
mokėjo. Jeigu Brunetis būtų sentimentalesnis žmogus, jis pasmerktų 
La Kaprą mokėti didesnę kainą, bet nebuvo, todėl jam atrodė, kad 
Salvatorė už Semendzato mirtį sumokėjo aukščiausią kainą. 

Jis atsitraukė toliau nuo stalo ir aplankų, atvedusių jį prie tokios 
išvados. Matė La Kaprą su sūnumi, ištempė jį iš dumblino vandens 
ir padėjo šaukiančiam vyrui nuplukdyti sūnaus kūną prie trijų žemų 
pakopų. O ten jam ir Vianelui, ir dviem kitiems pareigūnams teko 
juos išskirti, nutraukti bergždžias La Kapros pastangas pirštais už- 
spausti kruviną kiaurymę savo sūnaus kaklo šone. 

Brunetis niekada nemanė, kad gyvybe galima užmokėti už kitą 
gyvybę, todėl vėl atmetė mintį, kad La Kapra sumokėjo už Semen- 
dzato mirtį. Visoks sielvartas yra atskiras ir pavienis, keliamas tik 
vienos netekties. Jam atrodė sunku pajusti kokią nors asmeninę pa- 
giežą vyrui, kurį paskutinį kartą matė klykiantį glėbyje policininko, 
kurio vienintelis rūpestis buvo neleisti žiūrėti į išnešamą ant neštuvų 
sūnaus kūną lietaus permerktu Vianelo lietpalčiu uždengtu veidu. 

Jis atsikratė tų prisiminimų. Viskas dabar jau buvo baigta, perim- 
ta į kitos teisėtvarkos institucijos rankas, ir jis niekaip negalėjo pa- 
veikti padarinių. Jam jau gana smurto ir mirties, gana vogto grožio ir 
tobulumo geidulio. Jis ilgėjosi pavasario ir daugybės jo trūkumų. 


Po valandos jis išėjo iš kvestūros ir nužingsniavo prie Šv. Morkaus. 
Visur matė tuos pačius dalykus, kuriuos stebėjo jau kelias dienas, bet 
tą dieną nusprendė vadinti juos pavasario ženklais. Net visur esan- 

tys pasteliniai turistai pakylėjo jo širdį. Marko XXII gatvė nukreipė 
jo žingsnius prie Akademijos tilto. Kitoje jo pusėje pamatė pirmą- 
ją tą sezoną ilgą eilę turistų laukiančių, kada pateks į muziejų, o jis 
kuriam laikui meno prisižiūrėjo į valias. Dabar jį traukė vanduo, ir 
jis svajojo pasėdėti saulutėje su Flavija, išgerti kavos, paplepėti apie 
šį bei tą, stebėti, kaip greitai jos veide ramybė virsta džiaugsmu ir 
atvirkščiai. Jam buvo pasakyta su ja susitikti prie II Cucciolo vienuo- 
liktą, ir jis mintyse jau džiaugėsi po medine pakyla pliuškenančio 
vandens garsais, padrikais po žiemos miego neatitirpusių padavė- 
jų judesiais ir dideliais narsiais skėčiais, kurie labai stengėsi sukurti 
pavėsį dar gerokai prieš kokį nors jo poreikį. Dar labiau jį džiugino 
mintis apie jos balso skambesį. 

Priekyje išvydo Džudekos kanalo vandenis, o už jų džiugius kito 
kranto pastatų fasadus. Kairėje aukštai slysdamas vandeniu į akiratį 
įplaukė tuščias tanklaivis, ir net jo ruožuotas pilkas korpusas tokioje 
šviesoje atrodė ryškus ir gražus. Pro šalį nubėgo šuo, spardydamasis 
užpakalinėmis letenomis, paskui apsisuko aplink save taikydamasis 
nustverti sau už uodegos. 

Prie vandens jis pasisuko kairėn ir jos ieškodamas nužingsniavo 
prie atviro baro denio. Keturios porelės, vienišas vyriškis, dar vienas, 
moteris su dviem vaikais, staliukas su šešiomis ar septyniomis mer- 
ginomis, kurias kikenančias girdėjo net artindamasis. Bet Flavijos 
nebuvo. Galbūt vėluoja. Gal jis jos neatpažino. Ir vėl pradėjo nuo 
pirmo artimiausio staliuko ir apžiūrėjo visus ta pačia tvarka. Ir pa- 
matė ją, sėdinčią su dviem vaikais, aukštu berniuku ir maža vis dar 
vaikiškai apvalute mergaite. 

Šypsena pranyko, jos vietoje atsirado kita. Su ja jis prisiartino 
prie jos staliuko ir paspaudė paduotą ranką. O ji nusišypsojo jam. 

- Oi, Gvidai, kaip miela tave matyti. Kokia nuostabi diena, - pa- 
sisuko į berniuką ir pasakė: - Paulinai, čia dotorė Brunetis. 

Vaikinukas atsistojo, buvo beveik toks pat aukštas kaip Brunetis, 
paėmė jo ranką ir paspaudė. 

- Buon giorno, Dottore. Norėčiau jums padėkoti, kad padėjote 
mano mamai, - suskambo taip, tarsi jis būtų repetavęs žodžius ir pa- 
sakė juos formaliai tarsi tas, kuris stengiasi tapti vyru, tam, kuris jau 
vyras. Jis turėjo juodas savo motinos akis, bet veidas buvo pailgesnis 
ir siauresnis. 

- Ir aš, mama, - sučiauškėjo mergytė ir Flavijai nesuskubus atsi- 
liepti atsistojo ir padavė rankytę Brunečiui. - Aš Viktorija, bet drau- 
gai mane vadina Vive. 

Spausdamas jos rankytę Brunetis pasakė: 

— Tuomet labiau norėčiau vadinti tave Vive. 

Ji buvo per maža, kad nusišypsotų, ir gerokai suaugusi, kad nu- 
leistų akis prieš parausdama. 

Jis patraukė kėdę ir atsisėdo, paskui pasuko kėdę taip, kad vei- 
du atsigręžtų į saulę. Jie šnekėjosi apie viską kelias minutes, vaikai 
jo klausinėjo apie policininko darbą, ar jis nešiojasi ginklą, o kai jis 
atsakė, kad nešiojasi, tai paklausė kur. Jam atsakius Vivė paklausė, ar 
jis yra į ką nors šovęs, ir atrodė nusivylusi, kai išgirdo, kad nėra. Vai- 
kai neilgai užtruko suprasti, kad būti policininku Venecijoje yra visa 
ne tas pats kaip būti faru iš Miami Vice, o po tokio atradimo juodu 
abu, regis, jo karjera ir juo pačiu liovėsi domėtis. 

Priėjo padavėjas ir Brunetis užsisakė kampario su soda; Flavija 
paprašė dar kavos, o tada pakeitė ją kampariu. Vaikai vis garsiau ne- 
rimavo, kol Flavija pasiūlė jiems pasivaikščioti krantine iki Niko ir 
nusipirkti gelato, ir tą sumanymą visi priėmė su palengvėjimu. 

Kai jie nuėjo, Vivei skubinantis, kad suspėtų su platesniais Paulo 
žingsniais, jis tarė: 

- Jie labai geri vaikai, - Flavija nieko nepasakė, todėl pridūrė: - 
Nežinojau, kad atsivežei juos į Veneciją su savimi. 

- Taip, retai šitaip būna, kad gaunu progą praleisti savaitgalį su 
jais, bet man nesuplanuota šį šeštadienį dainuoti dieniniame koncer- 
te, tad nutariau atvykti čia. Dabar dainuoju Miunchene, - pridūrė. 

- Žinau. Skaičiau apie tave laikraščiuose. 

Ji žvelgė per vandenis į Išganytojo bažnyčią. 

— Niekada pirmiau nesu buvusi čia ankstyvą pavasarį. 

— Kur apsistojai? 

- Pas Bretą. 

— O. Ar ji grįžo su tavimi? 

Paskutinį sykį jis matė Bretą ligoninėje, bet ji ten išbuvo tik naktį, 
tada jiedvi su Flavija po dviejų dienų išvyko į Milaną. Nepersimetė 
nė su viena iš jų nė Žžodeliu iki praėjusios dienos, kai Flavija paskam- 
bino ir paprašė susitikti su ja išgerti. 

- Ne, ji Ciuriche skaito paskaitas. 

- Kada grįš? - mandagiai pasiteiravo jis. 

- Kitą savaitę bus Romoje. Aš baigsiu Miunchene kito antradie- 
nio vakare. 

- O kas paskui? 

— Tada Londonas, bet tik vienas koncertas, o paskui Kinija, - pa- 
sakė ji su balse girdimu priekaištu, kad jis užmiršo. - Esu pakviesta 
vesti magistrų pratybas Pekino konservatorijoje. Ar neprisimeni? 

- Tai ketini viso to imtis? Ketini parvežti atgal dirbinius? - pa- 
klausė jis stebėdamasis, kad ji tą darys. 

Toji nė nesistengė nuslėpti savo pasitenkinimo. 

- Žinoma, ketiname. Tai yra ketinu. 

- Bet kaip tą padarysi? Kiek ten tų dirbinių? Trys? Keturi? 

- Keturi. Vežuosi keturis lagaminus bagažo ir susitvarkiau, kad 
oro uoste mane pasitiktų kultūros ministras. Abejoju, ar jie imsis 
ieškoti kontrabanda į šalį įvežamų antikvarinių daiktų. 

- O ką, jeigu suras juos? - paklausė jis. 

Ji mostelėjo ranka grynai teatrališkai. 

- Na, visada galiu pasakyti, kad vežu juos dovanoti Kinijos žmo- 
nėms, kad ketinu padovanoti juos pravedusi kursą kaip dėkingumo, 
kad jie mane pakvietė, simbolį, - ji padarytų ir taip, ir jis buvo tikras, 
kad išliptų sausa iš balos. Susijuokė nuo tos minties. 

— Na, sėkmės tau. 

- Ačiū, - atsakė ji, neabejodama, kad sėkmės neprireiks. 

Jie kiek pasėdėjo tylėdami lyg su Breta, trečia, nematoma, bet 
esama šalimi. Kateriai pupsėjo pro šalį; padavėjas atnešė gėrimus, ir 
jie džiaugėsi pertrauka. 

— O po Kinijos? - galop paklausė jis. 

— Daugybė kelionių iki pat vasaros pabaigos. Tai kita priežastis, 
kodėl norėjau praleisti savaitgalį su vaikais. Turiu važiuoti į Paryžių, 
paskui į Vieną, tada vėl į Londoną, - o kai jis nutylėjo, ji pasistengė 
praskaidrinti nuotaiką ir pasakė: - Turiu numirti Paryžiuje ir Vieno- 
je kaip Liučija ir Violeta. 

— O Londone? - paklausė jis. 

— Mocartas. Fiordilidžė. Ir pirmąkart išmėginsiu Hendelį. 

- Ar Breta važiuos kartu? - paklausė jis ir paragavo gėrimo. 

Ji vėl pažvelgė į bažnyčią, Išganytojo bažnyčią. 

- Ji ketina pasilikti Kinijoje bent jau kelis mėnesius, - tiek tepa- 
sakė Flavija. 
sos šokį ant mirguliuojančio jų paviršiaus. Trys mažiukai žvirbliai 
nutūpė jam prie kojų vildamiesi susirasti lesalo. Jis lėtai ištiesė ran- 
ką ir paėmęs priešais Flaviją ant lėkštutės tebegulėjusios sviestinės 
bandelės gabaliuką numetė jiems. Tie godžiai šoko prie jo ir suplėšė 
mažais trupiniais, o tada visi purptelėjo į saugią vietą jų sulesti. 

- Ojos karjera? - paklausė jis. 

Flavija linktelėjo, tada gūžtelėjo pečiais. 

- Bijau, kad ji vertina ją kur kas rimčiau negu... - prabilo ji, bet 
paskui nutęsė. 

- Negu tu savąją? - paklausė jis nepasirengęs to išgirsti. 

- Tam tikra prasme, manyčiau, tas tiesa, - matydama, kad jis ke- 
tina prieštarauti, padėjo ranką jam ant plaštakos ir paaiškino: - Pa- 
galvok apie tai šitaip, Gvidai. Paklausyti manęs gali ateiti visiškai bet 
kas ir rėkti visa gerkle, ir jam visai nereikia išmanyti nei muzikos, nei 

dainavimo. Tereikia, kad jam patiktų mano kostiumas arba istorija, 
arba galbūt jis šauka „brava“, nes šaukia visi kiti, - ji matė, kad jis 
netiki, ir atkakliai patvirtino: - Tikrai. Patikėk manimi. Mano persi- 
rengimo kambarį jie apgula po kiekvieno spektaklio, tie žmonės, ku- 
rie kalba, kaip gražiai dainavau, net jei tą vakarą staugiau kaip šuo. 

Jis matė, kaip veidu praslinko tos pjesės prisiminimai, ir jau Ži- 
nojo, kad ji kalba tiesą. 

- Bet pagalvok apie tai, ką daro Breta. Labai nedaug žmonių šį 
tą išmano apie jos darbą, išskyrus tuos, kurie tikrai supranta, ką ji 
veikia; jie visi specialistai, tad supranta, koks svarbus jos atliekamas 
darbas. Manyčiau, skirtumas tas, kad ją vertinti gali tik jos kolegos, 
lygūs su ja, tad standartai daug aukštesni, o liaupsės tikrai šio to ver- 
tos. Man gali ploti bet koks kvailys, kuriam norisi pasilinksminti. 

- Bet tai, ką tu darai, yra gražu. 

Ji atvirai nusikvatojo. 

- Žiūrėk, kad Breta neišgirstų, ką čia kalbi. 

— Kodėl? Ar ji taip nemano? 

Vis dar juokdamasi ji paaiškino: 

— Ne, Gvidai, tu nesupratai. Ji mano, kad tai ką daro pati, irgi 
gražu, ir mano, kad tie daiktai, su kuriais ji dirba, tokie pat gražūs 
kaip ir muzika, kurią dainuoju. 

Tada jis prisiminė, kad Bretos pareiškime buvo kažkas neaiškaus, 
ir jis norėjo jos pasiklausti. Bet nebuvo laiko: ji buvo ligoninėje, o 
paskui išvyko iš Venecijos iš karto pasirašiusi oficialų pareiškimą. 

- Yra šis tas, ko nesuprantu, - pratarė jis, paskui nusikvatojo su- 
pratęs, kaip viskas teisinga. 

Jos šypsena buvo šilta, klausianti: 

- Ko? 

- Aš apie Bretos pareiškimą, - paaiškino jis. Flavijos veidas atsi- 
palaidavo. - Ji rašė, kad La Kapra parodė jai dubenį, kinišką dubenį. 
Pamiršau, kokio jis turėjo būti amžiaus. 

- Trečias tūkstantmetis prieš Kristų, - paaiškino Flavija. 

- Ji tau pasakojo? 

- Žinoma. 

- Tai gal tu man galėsi padėti, - ji linktelėjo ir jis tęsė toliau. - Pa- 
reiškime ji teigia, kad sudaužė jį, leido nukristi ant grindų žinodama, 
kad jis suduš. 

Flavija linktelėjo. 

— Taip, kalbėjausi su ja. Taip ir parašė. Taip ir buvo. 

- Štai to aš ir nesuprantu, - pasakė Brunetis. 

- Ko? 

- Jeigu ji taip myli tuos daiktus, jeigu ji taip atsidavusi, kad juos 
išsaugotų, tai dubuo turėjo būti suklastotas, ar ne, vienas iš tų klasto- 
čių, kurių prisipirko La Kapra manydamas, kad jos tikros? 

Flavija nieko nepasakė ir nusukusi galvą į šoną žvelgė į apleistą 
malūną, stovėjusį Džudekos gale. 

— Na? - spyrėsi Brunetis. 

Ji atsigręžė veidu į jį, saulė apšvietė: ją iš kairės ir išryškino jos 
profilį priešais pastatus anapus kanalo. 

— Kas na? - paklausė. 

- Jis turėjo būti klastotė, ar ne, jeigu ji sunaikino? 

Ilgokai jis manė, kad ji ketina jo nepaisyti ar atsisakyti papasa- 
koti. Sugrįžo žvirbliai, ir šį kartą Flavija sutrupino likusią bandelės 
paukštukai lesa auksinius trupinius ir laukia iš Flavijos dar. Tuo pat 
metu jiedu dirstelėjo nuo čirškančių paukščių ir jų akys susitiko. Po 
ilgos minutėlės ji nukreipė akis į krantinę ir išvydo grįžtančius savo 
vaikus su ledų kūgeliais rankose. 

— Na? - paklausė Brunetis laukdamas atsakymo. 

Abu išgirdo per vandenį nuskambėjusį Vivės juoką. 

Flavija pasilenkė ir vėl padėjo ranką jam ant plaštakos. 

- Gvidai, - pratarė šypsodamasi. - Juk nesvarbu, ką? 


Breta Linč, pažįstama nuo žmogžudystės La -Feničės teatre 

bylos, žiauriai sumušta. Šitaip užpuolikai įspėjo ją neiti į susiti- 

lygiai taip pat užpulto ir žiauriai nužudyto direktoriaus kūnas. 

